
FORSTE  KAPITEL. 

SYLVIA  OG  BRODER  ESBERN  RISTE  RUNER 
FOR  HINANDEN. 

JLys  og  skjøn  havde  Vaaren  været,  og 
solvarm  blev  Sommeren.  Høhøsten  var  gaaet 
raskt  fra  Haanden  og  nærmede  sig  sin  Ende. 
Overalt,  endog  ude  paa  Myrene ,  Mose-Engene, 
havde  den  ellers  bløde  og  gyngende  Grund 
fæstnet  sig  og  var  saa  tør  og  fast  at  træde  paa, 
som  den  ikke  havde  været  i  Mands  Minde. 

Det  var  Sanct  Kjelds  Dag,  eller  den  8de 
Juli.  Solen  skinnede  brændende  over  Egeby 
Myr  og  de  omliggende  Skove,  hvis  Graner  i 
Middagsheden  udsendte  en  berusende  Duft.  Der 
rørte  sig  ikke  en  Vind ;  alle  Skovens  Fugle  taug, 
mens  Myggene  surrede  i  et  tusindstemmigt  Chor, 
som  om  de  ret  vilde  benytte  Leiligheden ,  mens 
alt  andet  Levende  laae  i  Dvale,  til  at  lade  deres 
spæde  Røster  høre. 

30* 


Paa  en  skjøn  Engplet  i  Udkanten  af  Skoven 
og  tæt  ved  Myren,  i  Skyggen  af  nogle  løvrige 
Ellebuske ,  laae  Hans  Eskildsøns  Hostfolk  i 
Klynger  og  holdt  Middag.  Det  var  en  stor 
Skare;  thi  der  skulde  mange  Hænder  til  at  bjerge 
Sjettingsdommerens  store  Høhøst.  Der  var  ikke 
blot  Gaardens  egne  Karle  og  Piger,  men  mange 
af  Naboernes;  thi  det  havde  været  Sæd  fra 
gammel  Tid,  at  man  hjalp  hinanden  med  Arbei- 
det,  og  muntert  pleiede  det  især  at  gaae  i  Hø- 
slettens  skjønne  Tid.  Da  flød  Øllet  i  Strømme, 
og  der  sparedes  hverken  paa  Suul  eller  Hvede- 
kage. Der  blev  ødslet  i  alle  Maader,  baade 
med  Arbeidskraften  og  Arbeidets  Frugter,  og 
det  Hele  blev  et  glimrende  Vidnesbyrd  baade 
om  Øfolkets  glade,  sorgløse  Sind  og  om  det 
barnlige  Standpunkt,  paa  hvilket  Landbruget  i 
hine  Tider  befandt  sig. 

Folkene  havde  spiist  og  til  Overmaal  sluk- 
ket deres  Tørst;  de  laae  nu  og  nød  Hvilen. 
Det  var  en  broget  Flok,  og  i  alle  mulige  Stil- 
linger laae  disse  ikke  synderligt  af  Klæder  be- 
sværede Skikkelser  henslængte  i  Græsset:  men 
lige  sødt  og  fast  sov  de  Alle  paa  En  nær, 
nemlig  Huusbondens  andet  Jeg,  Tangvid. 

Han  sad  paa  en  EUestub,  sysselsat  med  at 
sætte  et  Par  nye  Tænder  i  en  Rive,  da  han 
med  et  saae  en  kutteklædt  Mand,  som  kom 
gaaende  tvers  over  Myren  lige  hen  imod  ham. 

»Saa, «  brummede  Tangvid,  »der  have  vi  en 
Termebroder;  Fanden  tage  disse  graadige  Ulve, 
som  paa  langt  Hold  kunne  spore  en  Flæskeside 
og  en  Hvedekage!« 

Den  graae  Kutte ,  hvis  spidse  Hætte  hang 
ned  over  Øinene  som  Skjærm  for  Solen,  Reb- 
bæltet og  de  bare  Fødder  viste,  at  det  var  en 
Franciscanermunk;  og  Posen,  som  hang  over 
Skulderen,  lod  ingen  Tvivl  tilbage  om,  at  denne 
Guds  Mand,  hvem  Tangvid  i  Hjertet  bød  saa 
slet  en  Velkomst,  var  vandret  ud  fra  Visby  for 
at  tifjee  i  det  Distrikt,  eller  inden  for  den  ter- 
minus,  som  var  hans  Orden  anviist. 

Men  da  han  var  kommen  ganske  nær  og 
løftede  Hovedet,  lod  Tangvid  Riven  falde  og 
udbrod  ■ 

»Guds  Kors,  Hans,  er  det  Dig!« 
Fred  være  med  Dig!«  svarede  Broder 
Esbern;  men  om  Du  saa  synes,  da  nævn  mig 
helst  ikke  med  det  Navn,  hvilket  jeg  med  al 
anden  Verdslighed  aflagde,  da  jeg  blev  en  reen- 
livet  Mand  og  en  Discipel  af  den  hellige  Fran- 
ciscus.« 

»Nu,  nu,«  svarede  Tangvid  mut,  »min  Frænde 
er  Du  dog  efter  Kjødet.« 

»Visselig«,  sagde  Broder  Esbern,  »og  var 
det  ikke  saa,  da  stod  jeg  ikke  her  nu  for  Dig. 
Blodets  Magt  har  draget  mig  herud;  led  er  jeg 
ved   den   Tiggergang;    men    for   at   gjensee   min 


Fødeegn  og  mine  Frænder  tog  jeg  mig  den 
Gjerning  paa. « 

»Nu«,  svarede  Tangvid  med  et  Griin,  »er 
det  Dig  end  ikke  om  at  gjøre  at  faae  Posen 
fuld,  saa  vil  Du  dog  vel  nok  have  lidt  i  Vom- 
men?« 

»Visselig  maa  jeg  have  min  Pose  fyldt«, 
sagde  Broder  Esbern  og  saae  paa  Tangvid  med 
et  stikkende  Blik,  »men  Styrkelse  til  mit  Legeme 
er  først  fornøden.« 

Tangvid  reiste  sig  tvært  for  at  hente  Brød 
og  en  Dunk  01,  og  da  han  kom  tilbage,  fandt 
han  Broder  Esbern  siddende  paa  hans  Sæde, 
Eliestubben,  rede  til  at  lade  sig  opvarte.  Det 
gjorde  Tangvid  da  ogsaa,  men  ikke  paa  nogen 
meget  høvisk  Maade. 

Broder  Esbern  spiste  og  drak  hurtigt  og  i 
Taushed;  da  han  var  færdig,  fæstede  han  sit 
Bhk  skarpt  paa  Tangvid  og  sagde: 

»Hvor  lider  Din  Huusbond?« 

»Han  lider  vel«,  svarede  Tangvid-,  »sidder 
hjemme  i  Høisædet«,  føiede  han  spodsk  til;  »ikke 
er  det  nu  som  i  hans  Faders  Tid.  Gamle  Hans 
gik  selv  for  med  Leen,  og  hans  Kvinde  drog 
Riven;  saa  vare  og  de  andre  Odelsbønder  med 
i  Raden,  og  arbeidede  de  end  ikke  som  vi  An- 
dre, de  toge  dog  Haand  i  med ;  og  ved  Høslets- 
gildet,  da  vare  de  glade  blandt  Folket ;  men  nu 
er  det  blevet  anderledes.    Det  voldte  hans  Kvin- 


der,  som  vare  hoffærdige  begge,  den  danske 
som  den  tydske  nu;  og  Døttrene  artede  Mo- 
deren paa;  naar  tog  vel  Ingrid  eller  Alva  en 
Rive  i  Haanden  uden  for  Spas? 

Esbern  sad  hensunken  i  Tanker  og  syntes 
ikke  at  høre,  hvad  Tangvid  sagde. 

»Siig  mig«,  spurgte  han  omsider,  »hvad 
Trøst  og  Bod  gav  Hans  Dig  for  Din  Søns  Død? 
Hangvar  lod  dog  Livet  i  sin  Tjeneste.« 

»flan  har  gjort  mig  og  alle  mine  altGodt<, 
svarede  Tangvid;  »men  lad  nu  den  Døde  hvile 
med  Fred!  Mine  Veeklager  have  lydt  i  Herrens 
Tempel,  da  Hans  lod  læse  en  Messe  for  Hang- 
vars  Sjæl.« 

'Og  da  den  Messe  var  læst«,  sagde  Esbern 
spydigt,   »gik  Du  hjem,  aad  og  drak  og  var  glad.« 

»Spotter  Du  mig?«  spurgte  Tangvid  og  saae 
skulende  til  ham. 

»Træl  var  Du  fordum.  Træl  er  Du  og  bli- 
ver Du  alle  Dine  Dage!  udbrød  Esbern,  idet 
hans  sorte  Øine  funklede.  »Du  lod  Din  Søster- 
mand udjage.  Din  egen  Ryg  hudstryge  og  nu 
Din  Søn  myrde  uden  at  knye.  Mad  og  Drikke 
og  Penge  i  Posen,  det  var  Dig  stedse  mere 
værd,  end  en  Menneskesjæl,  var  den  end  iklædt 
Dit  eget  Kjød-,  men  Hangvars  Blod  raaber  til 
Himlen  om  Hevn;  stevne  Din  Huusbond  til  Thinge 
og  drage  ham  til  Regnskab,  som  husede  og  be- 
skjærmede  Speideren,  det  bør  Du  gjøre.« 

»Er  Du  rasende?«  udbrød  Tangvid.  »Huus- 
bond  er  uden  Skyld  i  Hangvars  Død,  og  Mor- 
deren er  undflyet;  over  hvem  skulle  vi  da  tage 
Hevn?  Ikke  er  jeg  en  Oprører  og  vanvittig  Karl 
som  Du,  der  satte  Dig  op  mod  Dine  Foresatte; 
og  hvor  langt  kom  Du  med  det?  Ikke  heller  er 
jeg  mere  Træl  end  Du  og  ikke  saa  gridsk  efter 
Mammon,  som  I  Tiggebrødre,  der  løbe  Landet 
rundt  og  brandskatte  Almuen  for  at  mædske 
Eder  selv.« 

»Forlad  mig  min  Hidsighed«,  svarede  Es- 
bern  uventet  sagtmodigt;  jeg  mente  det  ikke 
saa  ilde;  men  Hangvars  Død  har  smertet  mig 
saare. 

»Ikke  saa  meget  som  mig,  hans  Fader«, 
svarede  Tangvid  uden  Tegn  paa  Rørelse;  »og 
ilde  sømmer  det  sig  for  en  Guds  Mand  som 
Dig  saa  at  ophidse  til  Hevn  og  dømme  paa  For- 
haand.  Paa  Hans  tør  vi  ikke  klage.  See,  hist 
ligger  Kunne  og  Kale!  Hans  har  nu  taget  Kunne 
atter  til  Naade  og  tilladt  ham  og  Kale  at  gaae 
med  ved  Høsletten,  og  Sylvia  har  nu  sin  Gang 
frit  her  paa  Gaarden;  og  der  seer  Du  Etla«, 
føiede  han  til. 

Esbern  saae  en  høi,  kraftig  ung  Kvinde 
reise  sig,  gabe  og  strække  Armene  i  Veiret  paa 
en  mere  naturlig  end  skjøn  Maade. 

»Ei,  hvor  hun  har  voxet  sig  stor  og  stærk«, 
udbrød  Esbern. 


»Veed  Du  det  ikke?«  spurgte  Tangvid,  og 
da  Esbern  spurgte:  »hvilket?«  svarede  han: 
»hun  er  Hangvars  luike,  det  er  at  sige,  hans 
Barns  Moder,  og  nu  har  Hans  antaget  sig  denne 
min  hden  Sønnesøn  og  givet  ham  i  Pleie  for  sin 
Regning-,  tykkes  Dig  ikke  det  at  være  skjønt 
gjort?  Kan  jeg  bære  Nag  til  saa  god  en  Huus- 
bond?« 

»Ei  saa!<  udbrød  Esbern  og  hensank  paa 
Ny  i  Tanker. 

»Nu  maa  jeg  hen  og  sætte  Folkene  i  Trit«, 
sagde  saa  Tangvid. 

Da  reiste  Esbern  sig  og  spurgte  Tangvid, 
om  han  tillod  ham  at  vexle  et  Ord  med  Etla, 
og  da  Tangvid  svarede:  »for  mig  gjerne  ,  sagde 
Esbern : 

»Jeg  gaaer  lidet  ind  i  Skoven,  til  den  Vind- 
fælde hist  henne;  skik  hende  did!« 

Kort  efter  stod  Etla  med  korslagte  Arme 
for  Broder  Esbern  og  stirrede  paa  ham  med  op- 
spilede Øine,  idet  hendes  fyldige  Læber  bøiede 
sig  til  et  spodsk  Smiil.  Han  gjettede  hendes 
Tanker;  ogsaa  hun  saae  i  ham  kun  Drengen 
Hans,  med  hvem  hun  nu  og  da  havde  leget 
som  Barn;  men  Smilet  forsvandt,  da  han  nu 
fæstede  sine  mørke,  ildfulde  Øine  paa  hende  og 
i  en  myndig  Tone  sagde: 

»Fred  være  med  Dig,  Etla,  enddog  Du  er 
en    syndig   Kvinde!    I    Skam    har    Du    avlet    og 

født  Dit  Barn,  og  Syndens  Mærke  maa  det  bære 
paa  sig  gjennem  Livet  nu,  da  dets  usalige 
Fader  er  faret  heden  og  ikke  kan  dække 
Skammen.« 

»Siig  intet  Ondt  om  min  Dreng,  han  er  god!« 
raabte  Etla  vildt.  Saa  slog  hun  Hænderne  sam- 
men og  udbrød:  »Hans,  hvi  er  Du  bleven  mig 
saa  ond?  Har  Munkekutten  gjort  en  Djævel 
af  Dig?« 

»Ikke  taler  Hans  nu  til  Dig«,  lød  Svaret, 
»men  Broder  Esbern,  en  hellig  Mand,  og  gjen- 
nem hans  Mund  taler  Guds  Lov.  Dog  er  jeg 
Dig  god ;  angrer  Du ,  da  skal  rundeligt  Aflad 
blive  Dig  til  Deel,  og  Hangvars,  min  stakkels 
Frændes,  Sjæl  skal  i  mig  faae  en  ivrig  Forbeder 
til  at  frie  hans  Sjæl  ud  af  Skjærsildens  Pine.« 

Etla  saae  sky  til  ham ;  i  al  sin  Vildskab  og 
Vankundighed  frygtede  hun  dog  Kirkens  Magt. 

»Gaa  til  Skrifte  hos  mig  nu  strax«,  vedblev 
Broder  Esbern,  »fortæl  mig  Alt,  og  hvorledes 
det  er  kommet,  og  Du  skal  have  en  fuldtro  Ven 
i  mig.  Tal  til  mig,  som  var  jeg  Din  Broder 
eller  Søster;  Din  Frænde  er  jeg  dog,  thi  min 
Slægts  Blod  flyder  jo  i  Dit  Barns  Aarer.« 

Den  Opfordring  fandt  Anklang,  men  ikke 
just  fordi  Broder  Esbern  .slog  paa  de  følsomme 
Strenge;  thi  Etla  var  rede  til  at  klage  sin  Nød 
for  Enhver,  som  vilde  høre  paa  hende.  Dog 
kom    hertil    en    Drift    af   en   bedre   Art,    nemlig 

Lyst  til  at  retfærdiggjøre  sig  for  sin  fordums 
Legebroder,  Hans,  der  nu  sad  for  hende,  under- 
ligt forvandlet  til  en  Klosterbroder;  men  den 
Frygt,  han  havde  indgydt  hende,  tabte  sig  igjen, 
da  han  talte  mildt  til  hende,  og  nu  flød  Ordene 
fra  hendes  Læber  som  en  hvirvlende,  muddret 
Strøm. 

Det  blev  en  Bekjendelse  saa  sanddru,  som 
Broder  Esbern  kunde  ønske  sig  den,  thi  Alt, 
hvad  der  rørte  sig  i  hendes  Inderste,  det  fik 
han  raat  og  ukogt.  Han  hørte  opmærksomt 
paa  hende,  og  da  han  ikke  blot  var  et  klart  Hoved 
men  tillige  en  Standsfælle  af  hende ,  opvoxet 
af  den  samme  Grund,  saa  forstod  han  hende  til 
Bunds.  Han  kunde  udrede  Traadene  i  dette 
filtrede  Spind,  sammensat  af  Hang  til  Velvære, 
Misundelse  mod  de  Bedrestillede,  Nag  til  Alva 
Hansdatter,  en  temmelig  dyrisk  Lidenskab  for 
sit  Barns  myrdede  Fader  og  en  Gnist  af  ægte 
Kjærlighed  for  Barnet  selv;  men  han  skjønnede 
tillige,  at  det  Første  og  det  Sidste,  hendes  Lad- 
hed og  Lækkermundethed  og  hendes  Kjærlighed 
til  Barnet,  havde  sammensvoret  sig  for  at  dysse 
Lidenskaben,  Misundelsen  og  Naget  i  Dvale. 

Dog  var  det  til  dette  Tønder,  han  agtede 
at  puste;  thi  han  mente  i  hende  at  have  fundet 
et  brugbart  Redskab  til  Fuldbyrdelsen  af  den 
Gjerning,  for  hvis  Skyld  han  var  vandret  til 
Eskelhem.     Sandt  var  det,    hvad  Ebbe  Strange- 

Søn  havde  sagt  til  ham,  at  der  i  ham  ulmede 
en  Ild,  som  der  nok  vilde  komme  flere  Gnister 
af;  og  nu,  da  han  havde  bøiet  sig  under  Klo- 
steraaget  og  forpligtet  sig  til  Lydighed  og  Fred- 
sommelighed i  Broderskabet,  kom  den  dæmpede 
Flamme  ved  Hangvars  Drab  til  Udslag  i  en 
anden  Retning. 

Deels  hav^de  han  virkelig  havt  sin  myrdede 
Frænde  kjaer ;  ikke  blot  Blodets  Baand  men 
Ligesindethed  havde  knyttet  dem  til  hinanden; 
men  det  var  dog  ikke  det  alene,  som  gav  ham 
Lyst  til  at  tage  Hangvars  Hevnplaner  mod  Spei- 
deren  i  Arv.  Det  gjaldt  her  tillige  en  større 
Sag;  det  var  en  patriotisk  Gjerning  at  afsløre 
det  Forræderi ,  der  efter  hans  Mening  havde 
fundet  Sted ;  og  han  hadede  Odelsbønderne  og 
Storborgerne;  at  berede  dem  en  Ydmygelse, 
den  Tanke  opildnede  ham,  og  hvis  det  lykkedes 
ham  at  kigge  dem  i  Kortene,  da  tvivlede  han 
ikke  om,  at  han  før  eller  siden  vilde  kunne  op- 
egge  Folket  imod  dem  og  naae  sit  Maal. 

Da  han  havde  hørt  Etla  til  Ende,  og  hun 
med  røde  Øine  og  Kinder,  smudsede  af  Arbei- 
dets  Støv  og  Rande  af  de  flydte  Taarer,  havde 
sat  sig  ved  Siden  af  ham  paa  Vindfælden,  skred 
han  med  Snildhed  og  Sikkerhed  til  Værket. 

»Jeg  skjønner«,  sagde  han,  »at  Aarsagen 
til  al  Din  Kvide,    det   er  Alva  Hansdatter,    som 

ved  sin  Fagerhed  og  sine  Konster  troldgjorde 
Hangvar  og  drog  hans  Hjerte  fra  Dig.« 

»Ja  nok«,  svarede  Etla,  »gjerne  kradsede 
jeg  hendes  tindrende  Øine  ud ;  men  hendes  Fa- 
der har  dog  nu  været  mig  god  og  antaget  sig 
mit  Barn.« 

»Sandt«,  sagde  Esbern,  »Hans  Eskildsøn  er 
god  nok;  jeg  siger  Intet  paa  ham.  Han  har 
ingen  Deel  i  Datterens  Rænker,  derom  føler  jeg 
mig  forvisset.  Tangvid  lod  mig  og  vide,  at  Hans 
er  saa  sorgfuld  over  Hangvars  Drab  og  saa  for- 
bittret  paa  Speideren,  som  nogen  af  os;  nu,  da 
vil  han  blot  takke  os,  om  vi  efterspore  og  op- 
dage denne  Nidding.« 

»Hvortil  gavner  den  Snak»,  udbrød  Etla; 
»Speideren  er  undflyet  og  nu  langt  herfra; 
Tangvid  siger,  at  det  er  sikkert  og  vist,  thi 
Hans  har  selv  sagt  det.« 

»Ja«,  svarede  Esbern,  »saa  sige  de;  men 
mon  de  vide  det  sikkert?  Eller  mon  de  lyve.^ 
De  lode  ham  undslippe,  tænker  jeg,  og  dyssede 
Sagen  ned,  hvilken  nu  end  Aarsagen  dertil  har 
været ;  men  han  kan  komme  igjen,  Etla,  ja  jeg 
tør  sværge  paa,  at  det  vil  skee  paa  den  ene 
eller  den  anden  Viis;  og  efter  hvad  jeg  har  for- 
nummet om  dette  Alvas  Elskovseventyr,  først 
af  Folkesnak  ude  i  Visby  og  siden  af  Bønderne 
her,  der  have  seet  Alva  og  Speideren  færdes 
sammen    og   hvem  jeg  paa  denne  min  Vandring 

har  udspurgt,  da  formoder  jeg,  at  hun  end  er  i 
Forstaaelse  med  ham,  og  hvo  veed,  maaskee 
gaaer  der  Bud  imellem  dem. 

Da  tændtes  der  et  Lys  i  Etlas  taagede 
Hoved.  Hun  mindedes  Ringen,  som  Sylvia 
havde  frataget  hende;  hun  vidste,  at  Speideren 
havde  været  i  Hytten  hos  Sylvia,  thi  Kunne  og 
Kale  havde  seet  ham  ride  derfra,  og  naar  hun 
dertil  lagde  Sylvias  gjentagne  Besøg  hos  Alva 
i  den  sidste  Tid,  da  mente  hun  at  have  fundet 
den  Traad,  som  Broder  Esbern  søgte. 

»Det  er  Sylvia!«  udbrød  hun  og  slog  en 
skraldende  Latter  op;  thi  den  Tanke  kildrede 
hende  at  spille  sin  Fostermoder  et  Puds  og  gjøre 
Gjengjeld  for  alle  de  haarde  Ord  og  Knubs, 
Sylvia  havde  givet  hende  i  Aarenes  Løb.  men 
fornemmelig  for  den  sidste  Misgjerning,  at  hun 
fratog  hende  den  fundne  Skat,  Ringen ;  og  saa 
fortalte  hun  Esbern  det  Hele,  mens  han  stud- 
sende hørte  paa  hende  og  ikke  lønnede  hende 
med  det  Bifald  og  den  Tak,  som  hun  havde 
ventet.  Da  hun  taug.  blev  han  siddende,  hen- 
sunken i  mørk  Grublen. 

Den  Opdagelse,  at  Sylvia  havde  Fingrene 
med  i  Spillet,  var  ham  ingenlunde  kjær  og  gjorde 
ham  i  det  første  Øieblik  betænkelig,  ikke  blot 
fordi  hun  var  hans  Frænke,  men  fordi  han  lige 
fra  sin  Barndom  af  havde  seet  op  til  hende  med 
Beundring  og  Frygt,    og   denne  Frygt  stak  ham 

endnu  i  Blodet.  Som  en  Kirkens  Tjener  var 
han  enhver  Troldkvindes  givne  Modstander,  men 
han  havde  i  sin  Tid  faaet  det  at  fornemme,  at 
Sylvia  var  en  Kvinde,  udrustet  med  en  særlig 
Aandens  Gave,  vistnok  Satans  Tjenerinde,  men 
en  Modstanderske,  hvem  han  trods  sin  Tro  paa 
Kirkens  Magt  og  sin  Tillid  til  egen  Kraft,  dog 
ikke  følte  sig  voxen. 

»Dette  lyder  lidet  troligt,  Etla«,  sagde  han 
omsider;  »Sylvia  er  for  klog  til  at  indlade  sig 
med  en  Landsens  Fjende  og  løbe  Alva  Hans- 
datters Ærinde.« 

»Jo,  jo«,  udbrød  Etla.  »Visselig  er  hun 
klogere  end  Nogen  af  os!  Hun  veed,  hvad  hun 
gjør,  men  hun  ræddes  for  Intet,  naar  hun  seer 
sin  Fordeel  derved.  Prøv,  om  Du  kan  pudse 
hende ;  evner  Du  det,  da  vil  jeg  sige,  at  Du  er 
den  klogeste  Mand  i  dette  Land.« 

»Lad  mig  derom«,  svarede  Esbern  afvi- 
sende; »men  hvad  Dig  angaaer,  Etla,  da  maa 
Du  nu  gjore  Dit.  Vogt  paa  dem  Begge,  baade 
Alva  og  Sylvia,  og  mærker  Du  noget  Mistænke- 
ligt, da  gaa  strax  ind  til  Staden  og  )ad  mig  det 
vide.  Du  er  mit  Skriftebarn,  husk  det,  og  naar 
Du  melder  Dig  ved  Talegittret  i  Klostret,  da  vil 
Du  ikke  blive  afviist. « 

»Gjerne«,  sagde  Etla,  »lurede  jeg  paa  Alva, 
men  dertil  har  jeg  kun  ringe  Leilighed.« 

Esbern  grundede  et  Øieblik  og  sagde  derpaa : 

»Jeg  skal  overv^eie  den  Sag.  Siig  mig,  hvor- 
lunde er  Gertrude  sindet?« 

»Hun  er  paa  Nakken  af  Alva« ,  svarede 
Etla,  »og  holder  hende  strengt  i  Tømme,  det  er 
kundbart  nok.« 

»Nu,  det  er  vel«-.,  sagde  Esbern  og  reiste 
sig;  »jeg  gaaer  nu  op  til  Gaarden  og  vil  tale 
med  hende.  Gud  have  Dig,  indtil  vi  atter 
mødes!« 

Men  Etla  bøiede  ikke  sit  Hoved  med  An- 
dagt, da  han  til  Afsked  lagde  sin  Haand  vel- 
signende paa  det.  Hun  blev  staaende  og  saae 
efter  ham  med  et  sky  Blik,  indtil  han  forsvandt 
i  Skovens  Tykning. 

Raskt  gik  han  ad  .Skovstien  og  naaede 
snart  Veien,  som  førte  op  til  Gaarden  •,  men 
strax  da  han  traadte  ud  paa  den,  hørte  han 
Hovslag  og  saae  Hans,  Alva  og  Olaf  Rangvald 
komme  ridende. 

Da  Hans  blev  ham  vaer,  standsede  han  sin 
Hest  og  talte  ham  venligt  til. 

»Ei,  Broder  Esbern«,  sagde  han,  »er  Du 
kommen  for  at  faae  J)in  Pose  fuld?  Nu,  Du  skal 
ikke  gaae  fattig  herfra.  Vi  ride  over  til  Rang- 
valdsgaard,  thi  i  Morgen  skal  Tangvid  derover 
med  alt  Folket  og  bjerge  Hø  for  Olaf,  og  jeg 
vil  see  Leiligheden  an;  men  min  Hustru  er  til 
Huse;  gaa  op  til  hende;  hun  vil  sikkert  tage 
vel  imod  Dig.« 

»Tak  Hans«,  svarede  Esbern,  mens  han  lod 
sit  Blik  hvile  forskende  paa  Alva. 

Hun  blegnede ;  der  var  i  de  mørke  Øine  en 
Braad,  der  mindede  hende  om  Hangvar.  Hun 
gav  Barbara  et  Rap  og  red  derfra,  fulgt  af  de 
Andre;  men  Esbern  fornam,  at  han  indgød 
hende  Afsky,  og  det  gjorde  hans  Gang  op  til 
Gaarden  end  lettere.  Han  svoer  i  sit  Hjerte,  at 
lum  skulde  komme  til  at  undgjelde  derfor.  — 

For  Gertrude  var  Broder  Esbern  ikke  ganske 
fremmed,  men  deels  havde  hun  hørt  saa  meget 
Nedsættende  om  ham ,  dels  yndede  hun  ikke 
Tiggebrødrene ;  Herremunkene  og  Prædikebrø- 
drene, det  var  hendes  Folk.  Derfor  fik  han  en 
noget  kold  Modtagelse,  men  at  vise  en  Udsen- 
ding fra  Graabrødreklostret  i  Visby  Ringeagt, 
dertil  fordristede  hun  sig  dog  ikke.  Det  faldt 
ham  da  ikke  vanskeligt  at  faae  hende  i  Tale, 
og  nogle  faa  dristige,  men  snildt  beregnede 
Ord  fra  hans  Side  bragte  dem  hurtigt  til  For- 
staaelse. 

»Vil  man  fange  Ræven«,  sagde  han  til 
hende,  da  sætter  man  bedst  Sa.Ken  ved  Gaase- 
stien.  I  maa  lade  Eders  Stifdatter  nøie  bevogte, 
men  helst  uden  at  hun  mærker  det.  Giv  hende 
en  Selskaberinde,  som  aldrig  forlader  hende, 
hverken  Nat  eller  Dag.« 

Det    Raad    er     godt«,     svarede    Gertrude, 
»men  hvor   skal  jeg  finde  en  Kvinde,    hvis  Sel- 

Valdemarstoget.     II.  3^ 

skab  hun  vil  taale  r  Sylvia  er  det  eneste  Men- 
neske, med  hvem  hun  indlader  sig,  og  den  lede 
Hex  vil  jeg  ikke  have  under  mit  Tag;  ja,  hvis 
ikke  min  Huusbond  saa  strengt  havde  forbudet 
mig  at  vise  hende  af,  da  vilde  jeg  ikke  taalt 
hendes  Strippen  her  paa  Gaarden.« 

»LukDøren  for  hende,  det  koste  hvad  det  vil«, 
udbrød  Broder  Esbern ;  »lad  Moderen  gaae  og 
tag  hendes  Fosterdatter  i  Stedet.  Paa  Etla  kan  I 
lide;  fæst  hende,  toe  hende  og  giv  hende  gode 
Klæder.  Siig  hende,  hvorlunde  hun  skal  tee 
sig,  at  hun  maa  være  snild  som  en  Slange, 
daare  Alva  med  gode  Ord  og  vinde  hendes 
Fortrolighed;  da  vil  sikkert  mærkelige  Ting 
komme  for  en  Dag;  men  til  Alva  skal  I  sige: 
her  er  Etla,  Din  Legesøster,  hvem  Du  jo  for- 
dum var  god.  Som  vi  have  antaget  os  hendes 
Barn,  saaledes  ville  vi  og  nu  bjerge  hende  selv 
og  gjøre  en  skikkelig  Kvinde  af  hende.  Hun 
skal  være  hos  Dig  og  gaae  Dig  til  Haande. « 

»Raadet  er  godt,  naar  blot  Redskabet  viser 
sig  at  være  haandteerligt«,  svarede  Gertrude; 
»men  Etla  er  vild  som  en  Skovros,  der  hverken 
taaler  Grime  eller  Gjord.« 

»Men  hun  er  og  kjær  ad  gode  Dage  og 
lækker  Mad«,  svarede  Esbern;  »hun  er  dertil 
snild  nok,  og-  Hadets  Flamme  vil  hærde  hendes 
Hjerte  som  Ilden  Staalet  og  gjøre  hende  fast 
og    tro.      Om   I    saa    synes,    da    vil   jeg    lægge 

Hjemveien  over  Myren  og  gjøre  hende  klog  paa, 
hvorledes  hun  skal  forholde  sig.« 

Gjør  det«,  sagde  Gertrude  og  saae  til  ham 
med  sky  Beundring,  »i  Eders  Hænder,  Broder 
Esbern,  vil  den  stakkels  Tøses  Hjerte  være  som 
Vox.  Ved  min  gode  Helgeninde,  Sancte  Ger- 
trude, min  Huusbond  greb  ikke  feil,  da  han 
satte  Eder  i  Klosterskolen !     — 

Med  en  vel  fyldt  Pose  gik  Broder  Esbern 
derfra;  men  paa  Veien  traf  han  Sylvia,  som 
vilde  op  til  Gaarden.  Begge  standsede  de  uvil- 
kaarligt,  da  de  saae  hinanden,  som  to  glubske 
Hunde,  rede  til  Angreb,  men  dog  vaersomme 
for  at  dække  sig.  Synet  af  en  Muiikekutte  var 
nu  altid  som  en  Brand  i  Næsen  paa  Sylvia- 
men  hertil  kom,  at  hun  havde  været  nede  paa 
Myren  og  talt  med  Tangvid,  saa  at  hun  ikke 
var  ganske  uvidende  om,  hvad  hendes  unge 
Frænde  førte  i  sit  Skjold. 

Han  gjorde  de  første  Skridt,  og  da  hun 
ikke  rørte  sig  af  Pletten,  gik  han  hen  til  hende, 
smed  den  tunge  Pose,  udstrakte  sin  Haand  og 
sagde : 

»Fred  være  med  Dig,  min  gode  Frænke!« 

»Fanden  have  Dig«,  lød  det  grove  Svar. 
»Ikke  henter  jeg  Fred  hos  kutteklædte  Skalke. 
Du  er  ikke  kommen  for  Guds  Skyld,  ikke  heller 
for  at  faae  Mad  i  Din  Pose,  men  for  at  speide 
og  hidse  op  til  Hevn. « 

3J* 

Da  angrede  Esberii  sin  store  Daarskab,  at 
hans  Mund  var  løben  af  med  ham,  da  han  talte 
med  Tangvid;  thi  det  mærkede  han  nu,  at 
hvad  han  havde  sagt  til  ham,  var  gaaet  lige  i 
Sylvia.  Nu  forsøgte  han  da  at  gjøre  sin  Feil 
god  igjen. 

Nu,  nu,  Sylvia«,  svarede  han  med  sit 
bedste  Smiil,  »jeg  forstaaer!  Du  kommer  fra 
Tangvid,  hvem  jeg  kyste  med  nogle  iilsindede 
Ord.  Det  var  blot  som  et  Skrald  uden  Lyn ; 
tiet  og  blot  tigget,  det  havde  jeg  nu  i  tvende 
Døgn,  saa  lystede  det  mig  en  Gang  at  prædike 
og  tordne;  det  var  Alt.« 

Men  hun  saae  lige  mistænksomt  paa  ham 
og  sagde: 

»Hvad  det  nu  var  eller  ikke  var,  saa  siger 
jeg  til  Dig;  kryds  ikke  min  Vei  og  hold  Din 
Kniv  af  mit  Smør!  Gaa  Din  Stoddergang,  tig 
Din  Pose  fuld  og  list  saa  hjem  til  de  andre 
Sviin,  Dine  Brødre,  det  vil,  ved  Wodin,  tjene 
Dig  bedst.« 

Men  den  Bekomst  var  dog  Broder  Esbern 
for  drøi.     Han  foer  op  og  sagde : 

»Forbandet  være  Du,  Din  lede  Kvind,  Du 
som  dyrker  Afguder  og  sværger  ved  dem! 
Flød  ikke  det  samme  Blod  i  vore  Aarer,  da 
gav  jeg  Dig  an  og  lod  Dig  stevne  til  Thinge, 
at  Du  kunde  vorde  brændt  paa  Baalet  som  en 
led  Hex,  det  Du  er!« 

Og  hvo  skulde  vel  være  Dit  Vidne?« 
spurgte  Sylvia  med  et  spodsk  Smil.  Mon  den 
Krage,  som  fløi  der?  Du  kyser  ikke  mi^^  Din 
Hvalp!  Lyt  til  min  Advarsel,  om  Du  har  Dit 
Liv  kjært!  Træk  Rævekløerne  til  Dig,  mens 
det  er  Tid,  thi  snart  kommer  Løven,  og  falder 
Du  mellem  hans  Tænder,  da  vil  han  knase  Dig 
lig  en  liden  Muus.« 

»Løven?«  udbrød  Lsbern,  *hvad  mener  Du, 
Kjerling?  Ei«,  føicde  han  efter  et  Øiebliks 
Eftertanke  til,  nu  har  jeg  Da  Vidnesbyrd  for, 
at  Du  har  været  i  Ledtog  med  Speideren! 
Dannerkongen,  han  maa  vel  være  Din  Løve; 
men  der  lod  Du    ham  brøle  for  tidligt,   Sylvia'- 

»Hvo  taler  om  Dannerkongen«.  sagde  Syl- 
via i  en  usikker  Tone,  saa  at  Esbern  skjønnede 
hendes  Anger  over,  at  hun  i  sin  Hidsighed 
havde  forsnakket  sig.  »Hvad  veed  jeg  om  ham? 
Ikke  veed  jeg,  hvo  det  bliver,  eller  hvorfra  det 
vil  komme;  men  den  Stærkere  vil  komme  over 
den  Stærke  og  binde  ham.  Jeg  har  længe  seet 
det  forud  i  Aanden,  og  der  var  en  Tid,  Esbern, 
da  Du  sad  ved  min  Fod  og  lyttede  til  den 
Spaadom  ;  da  var  Du  Barn  og  hadede  de  hof- 
færdige Odelsbønder;  da  vilde  det  frydet  Dig, 
om  Krig  var  gaaet  over  Landet  og  den  røde 
Hane  havde  galet  over  Gaarde ne ;  men  da  Du 
krøb  i  Kutten,  blev  Du  til  et  brægende  Faar  og 
et  Maddyr  uden  Høisind.« 

Der  fik  Sylvia  igjen  Overtaget,  det  kunde 
hun  læse  i  Esberns  Øine :  hendes  Ord  fandt 
Gjenklang  i  hans  Hjerte,  og  han  følte  sig  et 
Øieblik  usikker;  men  hans  Oplærelse  i  Klostret 
og  Samkvem  med  aandeligt  dannede  Mænd 
havde  dog  hævet  ham  og  taget  den  værste 
Gift  af  hans  Trælleblod.  Han  ønskede  de  Store 
kuet  og  Almuen  hævet,  men  en  Forræder  mod  sit 
Folk  og  sit  Fædreneland,  det  kunde  han  ikke 
blive,  og  Fædrelandskjærligheden  lagde  da  nu 
ogsaa  Svaret  paa  hans  Tunge. 

»Gud  see  i  Naade  til  Din  vildfarende  Sjæl  I 
sagde  han.      »Føi    ikke  Forræderi  til  Afguderiet, 
Sylvia,    thi    da   vil    det   tage  en  Ende  med  For- 
færdelse for  Dig.« 

Men  netop  den  Ro ,  hvormed  han  sagde 
dette ,  opirrede  Sylvia ;  hun  følte  Advarslens 
Berettigelse  ,  men  blev  kun  derover  desto  mere 
rasende. 

»Pest  ramme  Dig,  Karl!«  raabte  hun.  »Jeg 
skal  riste  Runer  paa  Din  Vei.  hvorover  Du  skal 
knække  Din  Hals.< 

Esbern  blev  hvid  om  Kind  og  følte  noget 
af  den  gamle  Rædsel  i  sit  Hjerte,  men  han  be- 
tvang sig  og  sagde : 

»Du  har  i  Dag  ristet  Runer  for  Dig  selv, 
thi  ved  min  Helgen,  de  Ord,  Du  sagde  før  om 
Løven.  Du    har   seet   i  Aanden,    dem    skal    jeg 

opbevare ,  og  de  skulle  engang  om  fornødent, 
vidne  imod  Dig.« 

Da  svarede  Sylvia  ikke  et  Ord ,  men  saae 
blot  paa  ham  med  et  Blik,  som  fik  hans  Hjerte 
til  at  isne.  Han  fornam,  at  hun  svor  ham 
Døden ;  men  han  satte  sin  Ed  og  sin  Gud  mod 
hendes. 

»Saa  prøve  vi  da  den  Krig,  min  gode 
Frænke«,  sagde  han  med  et  ondt  Smiil;  »end 
lever  Gud,  og  det  bæres  mig  for,  at  den  hellige 
Franciscus  og  hans  Seraph*)  ville  vise  sig  at  være 
stærkere  end  Fanden  og  Wodin. 

Saa  gik  han  ad  Myren  til,  men  Sylvia  blev 
staaende  og  truede  med  sin  knyttede  Haand 
efter  ham. 


"j   I  Folge  Legenden  vistt:  Christus  sig   for  Set.  Franciscus 
i  en   Seraphs  Skikkelse. 


ANDET  KAPITEL. 


ALVA  GJØR  DET,  HUN  NØDIGT  VIL. 

wm  Aftenen  ved  Solnedgang  sad  Olaf  og 
Alva  paa  Steenbænken  udenfor  Rangvaldsgaar- 
dens  Stuehuus. 

Omtrent  to  hundrede  Aar  var  denne  Bænks 
Alder ,  thi  den  var  lige  saa  gammel  som  Huset 
selv,  og  den  havde  Hævd  paa  at  være  den 
skjønneste  Udsigtsplads  i  mange  Miles  Omkreds. 
Rangvaldsgaard  laae  nemlig  paa  en  Bakke,  en  af 
de  faa  Høider  i  Øens  Indland ,  som  danner  en 
jevn  Høislette. 

Herfra  kunde  man  see  vide  ud  over  det 
frodige  skovdækkede  Land  og  skimte  Kysten 
langt  Sønder  paa.  Det  var  som  et  vidtstrakt 
bølgende  Hav  af  Grantoppe  og  vilde  lignet  een 
sammenhængende  Urskov,  hvis  ikke  de  spidse 
Kirketaarne,  som  hist  og  her  ragede  op,  havde 
vidnet   om,    at   i   Ly   af  disse   Skove   levede   et 

gammelt  Folkefærd  og  trivedes  et  christeligt 
Samfund. 

Aftenrøden  laae  blussende  over  det  hele, 
storladne  Landskab,  og  Alva  sad  med  korslagte 
Arme  og  saae  derpaa.  Hendes  Holdning  var 
kjæk;  der  var  ingen  sygelig  Bleghed  over  hen- 
des Aasyn,  tvertimod  laae  Sundhedens  Glød 
■paa  hendes  Kinder,  og  det  var  kjendeligt  for 
Enhver,  at  hendes  Skikkelse  i  det  sidst  forløbne 
Aar  mærkeligt  havde  udviklet  sig;  den  var  ble- 
ven høiere,  fyldigere  og  kraftigere. 

Olaf  sad  stum  ved  hendes  Side.  Han 
tænkte  paa,  hvorledes  hans  Fædre,  Slægtled 
efter  Slægtled,  havde  siddet  paa  denne  Bænk 
med  deres  Hustruer,  omgivne  af  deres  Børn. 
Her  havde  han  mangen  Sommeraften  selv  leget 
som  Barn ,  og  nu ,  da  Alva  i  denne  Aftenstund 
sad  her  ved  hans  Side,  saae  han  et  skjønt 
Fremtidsbillede,  hende  med  Fruerlinet  paa  de 
gule  Fletninger  og  deres  Børn  legende  om- 
kring dem. 

Hans  Hjerte  var  saa  fuldt,  men  turde  ikke 
ret  give  sig  Luft.  Alle  hans  Forsøg  paa  at 
finde  Nøglen  til  hendes  Hjerte,  det  magiske 
Ord,  der  skulde  løse  Trolddommen  og  bryde 
Isskorpen ,  havde  hidtil  været  forgjeves.  Hun 
var  ikke  umild  imod  ham ,  men  saa  underHg 
rolig,  koldsindig  og  faatalende.  Omsider  brød 
han  Tausheden  og  sagde : 

»Er  her  ikke  lifligt  at  dvæle,  Alvar  Mindes 
Du  den  Aften  for  otte  Aar  siden,  da  Du  var 
her  med  Dine  Forældre  og  Sødskende,  og  vi 
legede  sammen  her  paa  Grønningen?« 

»Nei«,  svarede  Alva  kort  og  vedblev  at 
stirre  ud  over  de  rødmende  Skove. 

»Da  sagde  Du  et  Ord,  som  ofte  siden  har 
frydet  mit  Hjerte«,  vedblev  han;  »Du  standsede 
i  Legen,  pegede  ud  og  raabte:  See  der  Eskel- 
hem  Kirke;  o  Moder,  herfra  kunne  vi  skue 
hjem !« 

Saa  taug  han,  men  da  der  intet  Svar  paa- 
fulgte, vedblev  han  og  spurgte: 

»Har  det  intet  Lokkende  mere  for  Dig, 
Alva,  at  fæste  Bo  her  hos  mig,  hvor  Du  kan 
skue  hjem  ? 

Da  saae  hun  paa  ham  og  nu,  som  saa  ofte, 
naar  hendes  deilige  Øines  fulde  Straaleglands 
faldt  paa  ham,  steg  Blodet  ham  i  Kinderne,  og 
han  rødmede  som  en  ung  Pige. 

»Du  beiler  i  Utide  ,  sagde  hun  med  et 
Smiil,  som  forekom  ham  heelt  isnende,  »end  er 
det  ikke  Sanct  Olafs  Dag;  og  hvortil  slig  be- 
vægelig Tale?  Du  tager  ikke  Din  Hustru  ved 
skikkeligt  Brudekjøb,  som  andre  Mænd,  men 
ved  Tvang.  Saa  gjorde  stundom  Fædrene, 
siger  Sagaen,  og  det  vil  da  gaae  Dig  som  dem; 
de  vandt  blot  deres  Hustruers  Legemer,  men 
ikke  deres  Sjæle.« 


-Der  fik  Du  læst  og  paaskrevet,  Olaf«,  lød 
det  bag  dem,  og  da  de  vendte  sig  om,  saae  de 
Ragnhild  staae  ved  det  aabnc  Vindue  og  bag 
hende  Hans. 

»Om  Du  lod  den  Luren  fare,  Ragnhild«, 
sagde  Olaf  heftigt,  »da  vilde  det  ved  min  Hel- 
gen være  mig  kjært  og  sømmede  sig  bedre  for 
Dig.« 

»At  stikke  Hovedet  ud  for  at  drage  frisk 
Luft,  er  det  at  lure?«  spurgte  Hans,  idet  han 
lænede  sig  til  Karmen.  »Men  nu  fik  jeg  at 
vide,  Alva,  hvorledes  Hovedet  staaer  paa  Dig, 
og  at  Du  fremdeles  er  gjenstridig  i  Dit  Hjerte. 
Saa  fristes  jeg  nu  til  at  tænke,  at  vore  Fædre 
gjorde  klogt,  naar  de  toge  en  Brud  med  Vold: 
thi  skulle  Kvinderne  regjere  Verden  med  deres 
Luner,  da  vil  det  ved  Gud  den  almægtige  blive 
altfor  broget  for  os  Mænd.  Svarlig  angrer  det 
mig  nu,  at  jeg  gav  Dig  Frist  til  Sanct  Olafs 
Dag ;  thi  da  ville  vi  vel  være  lige  vidt  med  Dig, 
men  da  vil  ingen  Klynken  hjelpe  Dig.  Brug  da 
hellere  Din  Forstand  og  skik  Dig  sømmeligt  i 
det,  som  maa  skee.« 

»Spar  de  mange  Ord,  Hans«,  sagde  Ragn- 
hild, idet  hun  fæstede  sit  skarpe  Blik  paa  Alvas 
blege  Aasyn.  »Jeg  seer  det  klart  i  Aanden,  at 
det  aldrig  vil  skee;  hun  gaaer  ikke  til  Brude- 
skamlen med  ham.« 

»Ja,   ja,  Ragnhild«,    svarede  Hans    spydigt, 


»vi  vide  det  grant,  at  Du  ikke  ønsker  det;  men 
dog  vil  det  skee.  Nøglerne  maae  fra  Dit  Bælte 
før  eller  siden.« 

»Men  skikker  Du  Dig  ikke,  Ragnhild«, 
sagde  Olaf  forbittret,  »da  skal  det  blive  gjort, 
før  Du  venter  det.  Ja,  jeg  skjønner,  at  saa 
maa  det  være ;  Du  maa  inden  Brylluppet  herfra. 
Jeg  lover  Dig  det,  Alva,  at  naar  Du  drager 
herind  som  min  Hustru ,  da  skal  Du  faae  Nøg- 
lerne af  min  egen  Haand  og  ikke  af  Ragn- 
hilds.« 

Ragnhild  vendte  sig  hastigt  mod  sin  Bro- 
der ;  de  skarpe,  graae  Øine  lyste  under  de  tætte 
Bryn,  og  der  viste  sig  to  røde  Pletter  paa  hen- 
des Kinder.  Hun  skjønnede ,  at  hun  vilde  gjort 
klogere  i  at  tie  før,  men  nu  var  der  ikke  Andet 
for  hende  at  gjøre,  end  at  sætte  Haardt  imod 
Haardt.  Dog  foer  hun  ikke  op ;  hun  loe  stille 
og  sagde  derpaa: 

»Ei  hør!  Du  vil  vise  Din  egen  Søster  af 
Fædrenegaarden?  Da  er  dog  Sligt  ingen  Sinde 
før  gjort  i  vor  Slægt  og  gjøres  ikke  gjerne  uden 
begge  Parters  Minde.  Frænderne  have  et  Ord 
at  tale  med  der;  jeg  tænker,  at  Du  varer  Dig 
vel,  og  det  er  min  Mening,  at  vi  her  mund- 
hugges omsonst.  Hvad  gjelder  det  —  ved  Sanct 
Hansdags  Tide  om  et  Aar,  da  hænge  disse 
Nøgler«,  og  saa  ranglede  hun  med  dem,  »hvor 
de    nu    ere,    om    jeg    da    er    oven  Jorden;     men 

hvor  det  saa  ellers  gaaer,  saa  v'ille  de  ingen- 
sinde blive  heftede  ved  den  Jomfrues  Bælte 
der  I « 

Alva  takkede  hende  i  sit  Hjerte  for  den 
Spaadom,  men  hun  turde  Intet  sige.  Dog  saae 
hendes  Fader  Glædeshlikket  i  hendes  Øine  og 
blev  end  mere  gram  i  Hu  derved. 

»Frænderne  staac  med  os,  Ragnhild,  mærk 
Dig  det«,  sagde  han,  »og  hvad  Olafs  Løfte  til 
Alva  angaaer ,  at  vise  Dig  af  Gaarde ,  da  veed 
Du  heelt  vel,  at  han  er  en  Mand,  hvis  Ord  staae 
ved  Magt  og  ikke  lade  sig  vidske  ud  med  en 
Svamp.« 

Ragnhild  smilte  spodsk  og  gik  fra  Vinduet; 
men  Hans  kom  nu  ud,  tog  Olaf  til  en  Side  og 
sagde  til  ham: 

»Nu  ride  vi  hjem  og  saa  er  det  nok  rettest, 
at  vi  holde  os  herfra,  indtil  Bryllupsklokkerne 
ringe ;  men  kom  Du  over  til  Vort  saa  ofte  Du 
kan.« 

Ak,  Hans«,  svarede  Olaf,  lige  koldsindig 
er  Alva  imod  mig;  en  sorrigfuld  Brudefærd  vil 
det  blive,  frygter  jeg.« 

»Vist  ikke  ,  sagde  Hans  og  klappede  ham 
opmuntrende  paa  Skulderen;  »hendes  Hu  vender 
sig  nok,  om  ikke  før,  saa  naar  hun  er  bleven 
Din  Hustru.« 

»Men  der  er  et  Stød  til« ,  svarede  Olaf 
forsagt. 

Og  det  var  der,  om  de  skulle  rette  sig  efter 
Skik  og  Brug ;  thi  sjelden  stod  et  Bryllup  før  et 
Aar  efter  Trolovelsen;  men  Hans  mente,  at  de 
i  dette  Tilfælde  burde  sætte  sig  ud  derover. 
Brylluppet  skulde  indvarsles,  og  Gjesterne  ind- 
bydes sex  Uger  før  Bryllupsdagen;  han  vilde 
da  gjøre  dette  strax  ved  Fæstensgildet,  som 
pleiede  at  staae  med  stor  Stads  og  mange  Ce- 
remonier, og  som  jo  ogsaa  var  den  i  verdslig 
Henseende  egentlig  bindende  og  afgjørende  Akt. 

»Der  er  tre  Uger  til  Sanct  Olafs  Dag«, 
sagde  Hans  da,  »og  sex  Uger  dertil  giver  ni; 
dem  kommer  Du  vel  over,  ei  sandt?  Og  naar 
Du  kommer  over  til  Vort,  da  vær  munter  og 
lad  som  Intet.  Frit  ikke  Alva  om,  hvad  hun 
tænker  og  vil,  men  lad  hende  fornemme,  at 
Tingen  er  gjort  af,  og  at  her  ikke  er  mere  at 
føre  Snak  om.« 

Saaledes  satte  han  Mod  i  Olaf  og  ved  Af- 
skeden viste  denne  et  glad  Ansigt,  hjalp  Alva  i 
Sadlen,  trykkede  hendes  Haand  og  sagde  hende 
saa  hjerteligt  og  frimodigt  Farvel,  at  hun  blev 
heel  ilde  til  Mode  derved. 

Men  Alv^a  og  hendes  Fader  rede  hjem  i 
Taushed.  Gram  i  Hu  var  han  og  vilde  ikke 
spilde  flere  Ord  paa  hende,  og  hun  ønskede 
Intet  hellere,  end  at  kunne  ruge  over  sine  egne 
Tanker. 

Kun  sjeldent    i  denne    Prøvelsens    Tid    var 

Ilendes  Sjæl  ret  nærværende  ved  det,  der  fore- 
gik omkring  hende.  Saa  svulmende  fuldt  var 
stundom-  hendes  Hjerte  af  Længsel,  Haab  og 
Angst,  at  hun  troede,  det  vilde  briste.  Ulidelige 
vilde  disse  Dage  været  for  hende,  hvis  ikke  den 
Lindring  var  bleven  hende  til  Deel,  nu  og  da  at 
samtale  med  Sylvia  og  aflæsse  noget  af  Byrden 
paa  hende. 

Baandet  mellem  hende  og  hendes  Foster- 
moder var  nu  atter  blevet  fast  knyttet,  og  mens 
Alva  fandt  stor  Trøst  i  Sylvias  Medviden  og 
Deeltagelse,  blev  Sylvia  selv  i  Alvas  Nærværelse 
som  løftet  op  fra  det  lave  Standpunkt,  hvortil 
hun  i  Ulykken  var  sunken  ned  og  lignede  atter 
sig  selv,  som  hun  havde  været  i  bedre  Dage. 
Kløften  mellem  de  høiere  og  lavere  Stillede  var 
jo  i  hine  Tider  heller  il>;ke  saa  stor,  navnlig  ikke 
i  et  Bondesamfund,  som  det  guUandske,  og  Syl- 
via besad  paa  sin  Viis  en  Aandsdannelse,  som 
stillede  hende  over  mangen  en  Kvinde,  der  svøbte 
sig  i  Sindal  og  Fløil. 

Men  uagtet  Raaheden  i  hendes  Væsen  saa- 
ledes  blev  afdæmpet  og  tilbagetrængt,  traadte 
den  lavsindede  Snedighed,  hun  selv  havde  havt 
saa  megen  Brug  for,  mens  hun  fegtede  sig  gjen- 
nem  Verden,  utilsløret  frem  og  forargede  nu  og 
da  Alva. 

Kloge  vare  de  Raad,    Sylvia  gav  hende  — 
at   hun    skulde    gjøre    gode   Miner   til   slet   Spil, 

hykle  Venlighed  mod  Olaf  Rangvald  og  lade 
Alle  troe ,  at  hun  vilde  falde  til  Føie  og  paa 
den  berammede  Dag  uden  Vægring  lade  sig 
Fæstensringen  paasætte. 

»Saaledes  er  det  i  alle  Maader  bedst«,  sagde 
Sylvia;  »thi  da  vil  Du  nyde  Fred  og  have  friest 
Spil. 

»Men  naar  nu  Sanct  Olafs  Dag  oprinder«, 
spurgte  Alva ,  »og  Ebbe  ikke  er  kommen 
hvad  da? 

>Nu,  min  Dukke  ,  svarede  Sylvia,  »da  faae 
vi  see ,  hvor  høit  Flammen  blusser  i  Dit  Hjerte, 
og  hvad  Du  da  har  Mod  til  at  gjøre;  men  skulde 
Alt  til  den  Tid  være  stille,  og  der  ingen  Ti- 
dender er  kommen  fra  Din  Hjertenskjær,  da 
faaer  Du  vel  skikke  Dig  i  Din  Skjebne  og  blive 
Olaf  Rangvalds  Fæstekone ;  der  kunde  hænde 
Dig  noget  Ringere!« 

Paa  det  Punkt  glippede  altsaa  Forstaaelsen, 
thi  Alva  havde  svoret  i  sit  Hjerte  aldrig  at  gjøre, 
hvad  Sylvia  der  raadede  til;  men  dog  blev  hen- 
des kloge  Fostermoders  Formaning  ikke  ganske 
uden  Frugt.  Med  stor  Snildhed  havde  Alva 
indtil  denne  Dag  styret  mellem  alle  Skjær  og 
holdt  det  saaledes  gaaende,  at  hun  uden  lige- 
frem at  hykle  dækkede  sig;  men  denne  Aften 
havde  hun  givet  sig  blot. 

Derpaa  tænkte  hun,  mens  hun  red  hjem. 
Hun  indsaae,    at  hun  nok  kunde  have  snoet  sig 

derfra  ved  at  give  Olaf  et  venligere  Svar,  uden 
at  dette  havde  behøvet  at  indeholde  noget  Løfte, 
og  da  vilde  det  være  undgaaet,  som  fulgte  paa. 
Mon  hendes  Fader  nu  vilde  gribe  til  strengere 
Forholdsregler  imod  hende?  I  saa  Fald  kunde 
hun  blive  ilde  stedet  og  nødsages  baade  til  at 
lyve  og  love  mere,  end  hun  skjøttede  om. 

Hun  haabede  dog,  at  Alt  vilde  blive  ved 
det  Gamle,  og  der  vilde  vel  heller  ikke  skeet 
Noget,  hvis  ikke  Broder  Esbern  havde  været 
der  og  lagt  sit  Snogeæg;  men  da  nu  Gertrude 
strax  samme  Aften  lod  Hans  vide,  at  hun  fandt 
det  raadeligst  at  lade  Alva  noget  skarpere  be- 
vogte ,  og  at  hun  havde  udseet  Etla  til  at  være 
om  hende,  saa  fandt  hun  ganske  mod  Forvent- 
ning sin  Huusbond  i  den  for  hendes  Forehavende 
gunstigste  Stemning.  Han  gik  strax  ind  derpaa, 
dog  rigtignok  med  det  Forbehold ,  at  der  ikke 
blev  øvet  nogen  ligefrem  Tvang  eller  Vold  mod 
Alva. 

Gertrude  satte  det  strax  i  Værk.  Allerede 
den  næste  Dag  efter  Middag,  da  Alva  var  gaaet 
op  paa  sit  Kammer  for  at  søge  Ensomhed, 
traadte  hun  ind  til  hende  med  Etla  ved  Haanden. 

»Her  bringer  jeg  en  Selskaberinde  til  Dig, 
Alva«,  sagde  hun,  »Din  gamle  Legesøster,  Etla. 
Det  skeer  med  Faders  Vidende  og  Samtykke. 
Han  mener  som  jeg,  at  det  ikke  er  godt  for 
Dig  at   v^ære   alene.      Etla  er  munter  og  vil  for- 

Valdemarstosret.     II.  3^ 

korte  Dig  Tiden,  saa  Du  ikke  bliver  tungsindig 
og  fanger  Griller.« 

Alva  stirrede  med  ufordulgt  Modbydelighed 
paa  Etlas  opstadsede  Skikkelse  og  kunde  i  sin 
Overraskelse  i  det  første  Øieblik  ikke  faae  et 
Ord  frem.  Endelig  udbrød  hun,  idet  hun  blev 
blussende  rød: 

»Saa  nu  er  jeg  en  Fange,  og  dette  Udskud 
af  en  Kvinde  skal  være  min  Fangevogterske  .f" 
Og  det  vil  Du  indbilde  mig,  at  Fader  har  givet 
sit  Minde  til.^< 

»Visselig  har  han  det«,  svarede  Gertrude 
med  et  Smiil,  som  gjorde  Alva  syg  om  Hjertet. 
»Etla  skal  være  hos  Dig  Dag  og  Nat;  Du  faaer 
dele  Seng  med  hende.  Skik  Dig  deri,  eller  Du 
drager  værre  Ting  over  Dit  Hoved  1« 

»Det  vil  jeg  høre  af  hans  egen  Mund«, 
raabte  Alva  og  sprang  hen  til  Døren;  men 
Gertrude  var  lige  saa  hurtig  som  hun,  greb 
hende  ved  Armen  og  stødte  hende  tilbage  i 
Stuen. 

»Vil  Du  ikke,  saa  skal  Du«,  sagde  hun. 
»Det  var  ikke  Meningen  at  spærre  Dig  inde; 
men  nu  faaer  Du  prøve  det  en  Stund,  indtil  Du 
falder  til  Føie.« 

Saa  gik  hun ,  lukkede  Døren  og  skjød  den 
udvendige  Slaa  for;  men  Alva  sank  om  paa 
Løibænken    ved  Vinduet    og   blev   siddende    der 

med  sammenknugede  Hænder  og  stirrede  paa 
Etla. 

»Hvorfor  saa  bidsk,  Alva?«  spurgte  Etla 
med  et  sledsk  Smiil.  »Som  vi  legede  fordum, 
saa  lad  os  nu  sladdre.  Tykkes  Dig  ikke,  at  jeg 
dog  maa  være  mere  muntert  Selskab  for  Dig 
end  Sylvia,  den  gamle  Hegle,  hvem  Du  hidtil 
laante  Øre?  Sæt  ikke  Din  Lid  til  hende;  hun 
er  ond  og  trædsk.« 

Da  Alva  vedblev  at  stirre  paa  hende  uden 
at  give  Svar,  foer  hun  fort  og  sagde: 

»Og  hvorom  skulle  vi  da  snakker  Lad  det 
blive  om  ham ,  Du  dog  tænker  paa  om  Dagen 
og  drømmer  om  hver  Nat,  Din  Hjertenskjær, 
Speideren.  En  fager  Mand  er  han;  jeg  saae 
ham  mangen  god  Gang  færdes  i  Skoven.  Nu, 
Alva,  jeg  veed,  hvad  Elskov  giver  og  kan  være 
Dig  til  Trøst  og  Raad.  Er  han  her  end  og 
sniger  sig  om  i  Skove  og  Myr?  Har  Du  havt 
Møde  med  ham  og  favnet  ham  ?  Jeg  skal  være 
den  Sidste  til  at  laste  Dig  for  det.  Vil  Du 
have  Bud  til  ham ,  da  er  jeg  rede  og  vil  tjene 
Dig;  eller  jeg  skal  føre  Dig  til  ham,  og  saa 
blæse  vi  Din  Stifmoder  et  Stykke.« 

Der  var  Noget  i  Alvas  Blik,  som  tilsidst 
lukkede  Munden  paa  Etla.  Hun  blev  staaende 
med  krydslagte  Arme  og  saae  Alva  ind  i  Øinene, 
indtil  hun  endelig  lod  Armene  synke,  gik  hen 
til  Løibænken,  rakte  Haanden  ud  og  sagde: 

»Lad  det  nu  være  Nok  med  den  Fastelavn, 
Alva!  Ræk  mig  Din  Haand  og  lad  os  slutte  et 
Forbund!« 

Da  sprang  Alva  op,  drog  Ebbes  Dolk  frem 
af  sit  Livstykke,  løftede  den  og  raabte: 

»Kommer  Du  mig  nær,  Din  lede  Kvind,  da 
skal  jeg  ridse  Dit  blanke  Ansigt,  saa  Du  ikke 
daarer  nogen  Ungersvend  mere! 

Men  Etla  var  ikke  blot  stor  og  stærk,  hun 
var  tillige  behændig  som  en  Kat.  I  et  Nu  ka- 
stede hun  sig  over  Alva,  greb  hende  om  Haand- 
ledet,  kastede  hende  om  paa  Løibænken  og  vri- 
stede Dolken  fra  hende. 

»Saa  Din  Spyttegøg  troede,  at  Du  kunde 
kyse  mig  med  den  Smørstikker«,  sagde  hun, 
idet  hun  stod  bøiet  over  Alva  med  Dolken  i 
Haanden.  »Du,  som  altid  sad  paa  Stads  og 
aldrig  brugte  Dine  Hænder  til  Andet  end  at 
prikke  med  en  Naal,  Du  vilde  fegte  med  mig, 
hvem  ingen  af  Sognets  Karle  fordrister  sig  til  at 
røre,  ha,  ha,  ha!« 

Saa  slap  hun  Alva,  som  reiste  sig  og  stir- 
rede paa  hende  med  et  vildt  Blik.  Derpaa  saae 
hun  paa  Dolken,  blegnede  og  raabte: 

»Jesus,  det  er  Speiderens  Dolk-,  jeg  har  seet 
den  i  hans  Hænder!« 

Hun  havde  hørt  Tangvid  tale  om  det  Vaa- 
ben,  hvormed  Hangvar  var  bleven  dræbt,  og  sige, 
at  hans  Huusbond  forgjeves  havde  søgt  efter  det 

og  mente,  at  det  maatte  være  bleven  liggende 
hos  Thomas  Heglefs. 

»Den  har  siddet  i  Hangvars  Hjerte  ,  sagde 
hun  med  da^mi)ct  Røst  og  et  ildevarslende  Smiil, 
see,  her  er  Pletter  af  hans  dyre  Blod!« 

I  det  Samme  gjorde  hun  et  Skridt  hen  imod 
Løibænken  med  Dolken  i  den  løftede  Haand; 
men  da  sprang  Alva  forfærdet  op,  løb  hen  til 
Vinduet,  stødte  det  op  og  raabte: 

»Hjelp,  jeg  bliver  myrdet!  < 

»Hei,  Alva,  hvad  er  det?«  lød  hendes  Fa- 
ders dybe  Røst  neden  for ;  thi  han  gik  just  forbi 
og  var  paa  Veien  over  til  Laden. 

»Etla«,  raabte  Alva;   »kom  strax,  Fader!« 

Da  Etla  hørte  Hans's  Røst,  stak  hun  Dolken 
til  sig,  greb  Alva  i  Armen  og  sagde: 

»Nu  er  Værget  mit;  jeg  gjemmer  det,  indtil 
Din  Boler  kommer;  da  skal  det  stødes  i  hans 
Hjerte  I « 

Alva  saae  skrækslagen  paa  hende;  hun 
turde  Intet  sige  om  Dolken  og  derved  røbe,  at 
hun  havde  tillistet  sig  den.  I  det  Samme  blev 
Slaaen  skudt  fra,  Døren  sprang  op,  og  Hans 
traadte  ind. 

»Guds  Kors,  hvad  gaaer  her  for  sig?«  spurgte 
han  og  saae  fra  den  Ene  til  den  Anden. 

»Hun  brugte  Ukvemsord  imod  mig  ,  sagde 
Etla  frækt,    »og  saa  kastede  jeg  hende  om  paa 

Løibænken  for  at  varme  hendes  Øren,  det  er 
Alt.« 

»Ja,  her  er  Syn  for  Sagen,  at  Du  har  brugt 
Vold«,  sagde  Hans,  idet  han  tog  Alvas  Haand 
og  løftede  den  op. 

Der  saaes  en  blødende  Rift,  som  Alva 
havde  faaet,  da  Dolken  blev  vristet  fra  hende, 
men  som  hun  i  sit  Sindsoprør  neppe  havde 
mærket.     Da  tog  Alva  Mod  lil  sig  og  sagde; 

»Vil  Du  ikke  min  Død,  Fader,  da  jag  denne 
vanvittige  Kvinde  af  Gaarden.« 

»Ja,  det  maa  skee«,  svarede  Hans,  »jeg 
seer,  det  er  fornødent.  Pak  Dig,  Etla,  og  vær 
glad,  at  jeg  ikke  varmer  Din  brede  R3'g!« 

»Nu  gaaer  jeg  og  helst«,  svarede  Etla,  idet 
hun  stirrede  paa  Alva;  det  er  ingen  Gjerning 
for  mig  at  vogte  paa  Storbønders  uvorne  Børn, 
og  jeg  burde  vidst  det  forud,  Hans,  at  fra  Naade 
til  Unaade  er  der  ikke  langt  hos  Dig;  men  det 
siger  jeg  Dig,  at  hvis  Du  ikke  vogter  vel  paa 
hende  der,  da  vil  hun  spille  Dig  værre  Puds, 
end  Du  tænker!« 

»Herud  med  Dig,  Din  Tøite!«  var  hele  det 
Svar,  hun  fik  af  Hans  \  men  da  hun  var  gaaet, 
tog  han  Alva  ved  Haanden,  saae  hende  ind  i 
Øinene  og  sagde: 

»Nu  et  Ord  til  Dig,  mit  Barn!  Du  har  sel\- 
ved  Din  Trods  voldet,  at  jeg  lod  Dig  sætte 
under  Opsigt.      Du   har    ikke   lagt  Dig  min  For- 

maning  {jaa  Sinde,  at  vende  Din  Hu  til  Olaf, 
men  tvertimod  forhærdet  Dit  Hjerte  imod  ham; 
og  dog  har  Du  jo  selv  erkjendt  og  veed,  at  Du 
maa  blive  hans  Hustru,  det  kan  ikke  blive  ander- 
ledes •  til  hvad  Gavn  da  denne  barnagtige  Gjen- 
stridighed?:< 

Alva  saae  paa  ham  med  et  usikkert  Blik  og 
sagde : 

Hvor  kan  Du  dog  tænke,  at  jeg  saadan 
paa  en  Studs  kan  vende  min  Hu  og  skabe 
mig  omr« 

Hans  saae  paa  hende  med  et  Blik,  som  ikke 
huede  hende. 

»Hør  nu  mit  sidste  Ord  om  den  Ting«, 
sagde  han  koldt  og  fast:  naar  Olaf  i  Morgen 
kommer,  da  gjør  Du  ham  Afbigt  og  siger  ham 
selv,  at  den  Modvillie,  Du  hidtil  har  viist  ham, 
angrer  Dig;  og  Du  forkynder  ham  i  Moders  og 
min  Overværelse,  at  Du  vil  give  ham  Din  Tro. 
Da  kan  Du  enes  med  ham  om  Dagen,  naar 
Fæstegildet  skal  staae.  Vil  han  slaae  sig  til 
Taals  med  at  vente  til  Sanct  Olafs  Dag,  da  lad 
det  blive  derved;  men  vil  han  have  Dagen  sat 
før,  da  bør  hans  Villie  skee.« 

»Nu  bryder  Du  Dit  Ord,  Fader«,  sagde  Alva 
med  Angst  i  sit  Blik.  »Haardt  farer  Du  nu 
frem  imod  mig;  nu  græder  Moder  over  os  i  sin 
Himmel. « 

»Og    om    saa  ikke    blot    hun    græder,    men 

alle  Engle  med  hende«,  raabte  Hans  rasende, 
»det  skal  dog  være,  som  jeg  har  sagt!  Kun 
paa  de  Vilkaar  kan  Du  nyde  Fred  og  Frelse  i 
Hjemmet.  Gjør  Du  det  ikke ,  da  spærrer  jeg 
Dig  inde  og  slipper  Dig  ikke  af  Buret,  før  Du 
er  falden  til  Føie.« 

Alva  foer  ikke  op  \  hendes  Aasyn  blev 
tvertimod  saa  underlig  roligt,  og  der  viste  sig 
en  Trækning  om  hendes  Læber,  som  lignede  et 
Smiil.  Dog  rystede  hendes  Stemme,  da  hun 
svarede  og  sagde: 

»Nu  skjønner  jeg,  at  det  er  Din  faste  Villie, 
at  jeg  maa  gjøre  det,  jeg  nødigt  vil.  Du  skal 
ikke  faae  den  store  Synd  paa  Din  Samvittighed, 
Fader,  at  Du  har  brugt  Vold  mod  Din  Datter.« 

»Nu,  Gud  være  takket,  at  Du  omsider  kom 
til  Din  Forstand  igjen«,  udbrød  Hans  i  en  Tone, 
som  viste,  hvor  stor  en  Lettelse  han  følte.  »Nu 
skal  Alt  igjen  blive  godt  mellem  os!« 

Da  gik  hun  hen  til  ham  og  gav  ham  et 
Kys,  kjærtegnede  ham  og  klappede  hans  skjæg- 
gede  Kind.  Han  gjengjeldte  Kjærtegnene,  men 
sagde  dog: 

»Sært  bevægeligt  er  Dit  Sind,  Alva!  Alt 
er  overvættes  hos  Dig.« 

Saa  gik  han  fra  hende-  men  da  ved  Nad- 
vertid Gertrude  kom  for  at  søge  hende,  fandt 
hun  Kammeret  tomt.  Forgjeves  ledte  de  efter 
hende  paa  Gaarden  og  i  Skoven ;  og  da  de  atter 

vendte  tilbage  til  hendes  Kammer  i  Sovehuset, 
viste  en  Ransagning  af  hendes  Kiste,  at  hun 
maatte  være  flygtet,  thi  der  manglede  flere  af 
hendes  Klædningsstykker  og  hendes  Smykker; 
men  hun  maatte  være  gaaet  bort  paa  sin  Fod; 
thi  Barbara  gik  og  græssede  paa  Engen,  og  der 
savnedes  ingen  af  de  andre  Heste. 

Nu  forstod  Hans  Hensigten  med  hendes 
Kjærtegn ;  det  var  hendes  Afskedshilsen  til  ham ; 
og  nu  begreb  han  Meningen  af  hendes  Ord,  i 
hvilke  det  ikke  var  faldet  ham  ind  at  see  nogen 
Tvetydighed. 

»Det  hun  nødigt  vilde  s  sagde  han,  »det  var 
at  løbe  af  Hjemmet,  og  paa  sin  Viis  har  hun 
friet  mig  fra  det,  hun  kaldte  en  Synd ;  o,  Kvinde- 
list har  ingen  Brist!« 

Men  idet  han  mindedes  den  Kjærlighed  til 
ham,  hun  havde  lagt  for  Dagen,  og  om  hvis 
Oprigtighed  han  dog  ikke  tvivlede,  blev  han  saa 
mod  i  Hu,  at  han  den  Aften  ikke  satte  efter 
hende,  men  holdt  sig  hjemme ;  og  da  Gertrude 
ikke  kunde  faae  ham  af  Pletten ,  slog  hun  sig 
til  Taals  og  sagde: 

»Nu,  vi  hitte  hende  nok.  Over  Havet  flyer 
hun  da  ikke  let,  og  hvor  skal  hun  i  Længden 
fjæle  og  bjerge  sig  her  paa  vor  liden  0  ?  Men 
det  er  min  Tro,  at  hun  er  gaaet  til  Staden  og 
har  søgt  Tilflugt  hos  Thomas  og  Catharina.« 

Det  fandt  Hans  ogsaa  høist  sandsynligt,  og 

Enden  paa  deres  Raadslagning  blev  da,  at  han 
aarle  den  næste  Morgen  vilde  ride  over  til  Rang- 
valdsgaard,  underrette  Olaf  om,  hvad  der  var 
skeet,  og  med  ham  i  Følge  ride  ud  til  Visby. 

Det  gjorde  han  da;  men  da  han  en  Time 
efter  Solnedgang  nærmede  sig  Rangvaldsgaard 
og  med  Sorg  tænkte  paa,  hvilken  ildevarslende 
Tidende  han  havde  at  bringe,  da  saae  han  et 
Syn,  som  ikke  gjorde  ham  Sagen   lettere. 

Olaf  stod  paa  Grønningen  udenfor  Gaarden 
og  lod  en  ung  Fole  løbe  i  Line.  Det  var  en 
Guldfux,  den  skjønneste  Hest,  han  havde  i  sin 
Flok,  og  Hans  vidste,  at  den  var  bestemt  til 
Fæstegave  for  Alva.  Det  skulde  være  hendes 
Brudehest  •,  Olaf  syslede  stadigt  med  den  ,  tæm- 
mede den,  red  den  til  og  lærte    den  at  knæle. 

Hans  Tanker  var  da  ogsaa  i  denne  Morgen- 
stund ved  det  nærmeste  Maal  for  hans  Ønsker, 
Fæstensgildet.  Han  saae  i  Aanden  Hans's  Stor- 
stue festligt  smykket,  fuld  af  skjønne  Gaver  og 
alle  Frænderne  forsamlede.  Han  forestillede  sig 
det  høitidelige  Øieblik,  da  Alva  lagde  sin  Haand 
i  hans  —  thi  han  haabede  dog.  at  hun  ikke, 
naar  det  kom  til  Stykket,  vilde  vægre  sig  ved 
at  gjøre  det  —  og  han  da  efter  den  skjønne 
gamle  Skik  skulde  sige  til  hende :  »jeg  fæster 
Dig  til  min  egen  Kone  efter  Guds  Lov  og  gode 
Mænds  Samtykke,  og  er  Du  fra  nu  af  min  Fæste- 

kone«  —  da  han  hørte  Hovslag  og  saae  Hans 
komme  ridende. 

-Guds  Fred  og  Velkommen,  Hans«,  raabte 
han  ham  i  Møde,  er  hun  ikke  skjøn  og  let- 
fodet? Og  see,  hvor  statelig  Man  og  Hale  flyve 
paa  hende!« 

Da  standsede  Hans  sin  Hest,  slog  op  med 
Haanden  og  sagde: 

»Gud  see  i  Naade  til  os,  Olaf!  Hesten  har 
Du;  men  jeg  ikke  Bruden:  Alva  er  undrendt  og 
flygtet. « 

Da  slap  Olaf  Linen,  lod  Fuxcn  løbe  og 
stod  der  som  en  Støtte;  men  da  han  havde  faaet 
de  nærmere  Omstændigheder  at  vide,  brød  hans 
Forbittrelse  mod  Gertrude  løs  og  han  sagde: 

»Hans,  Hans,  hvor  kunde  Du  lade  Dig  for- 
lede til  at  give  Din  gode,  uskyldige  Datter  en 
Bolerske  og  Landstrygerske  som  Etla  i  Vold.' 
Selv  har  Du  drevet  hende  af  Hjemmet.« 

Og  han  var  strax  rede   til  at  ledsage  Hans. 

»Vi  ville«,  sagde  han,  »om  fornødent,  ran- 
sage Øen  fra  den  ene  Ende  til  den  anden;  sært 
skulde  det  gaae  til,  om  vi  ikke  finde  og  bjerge 
hende.« 

Men  da  de  kom  indenfor  til  Ragnhild,  og 
hun  fik  at  vide,  hvad  der  var  skeet,  kunde  hun 
neppe  dølge  sin  hoverende  Glæde,  og  da  hun 
et  Øieblik  blev  alene  med  Olaf,  sagde  hun 
til  ham : 

»Vil  Du  nu  løbe  Landet  rundt  efter  den  galne 
Tøs?  Det  vil  nedværdige  Dig,  min  gode  Bro- 
der. Jeg  siger  nu  og  med  end  mere  Skjel,  som 
jeg  sagde,  da  Thomas  Heglef,  den  Sledsker, 
kom  og  lokkede  Dig  —  vær  en  Mand  og  lad 
hende  fare!« 

Men  hun  prædikede  for  døve  Øren.  Hur- 
tigt vare  Olaf  og  Hans  i  Sadlen,  og  de  naaede  snart 
Visby,  hvor  de  bedrøvede  Thomas  Heglef  og 
hans  Hustru  med  deres  Forespørgsel,  men  hvor 
de  ikke  fandt  Alva. 

Saa  red  de  atter  ud  af  Byen,  og  der  mødte 
de  en  gammel  Kjerling,  som  kom  Nord  fra  og 
sagde,  at  hun  i  Dagbrækningen  paa  sin  Vei 
havde  mødt  en  ung  Jomfru  med  en  Byldt  i  Haan- 
den ;  og  da  det  tyktes  dem ,  at  Beskrivelsen 
passede  paa  Alva,  besluttede  de  at  ride  Nord 
paa  ad  den  angivne  Vei;  thi  gamle  Ejsten^  en 
Frænde  af  Hans  og  Alvas  Gudfader,  boede  i 
Bunge  helt  oppe  ved  Faarø.  De  pleiede  at  gjeste 
ham  een  Gang  hver  Sommer,  saa  at  Alva  godt 
kjendte  Veien  derop,  og  han  havde  hende  meget 
kjær,  hvorfor  det  ingenlunde  var  utænkeligt,  at 
hun  kunde  være  tyet  op  til  ham. 

»Sært  nok,  at  jeg  ikke  faldt  paa  det  strax«, 
sagde  Hans,  idet  de  rede  videre;  »dette  har 
mere  for  sig;  thi  Thomas  vilde  naturligvis  strax 
udleveret  Barnet   til    os ;    men  Ejsten  er  en  stri- 

dig  gammel  Karl  og  kunde  godt  være  til  Sinds 
at  stænge  Døren  for  os.« 

Men  ogsaa  dette  Ridt  blev  forgjeves;  de 
fandt  intet  Spor  af  Alva  paa  Veien,  og  i  Bunge 
havde  hun  ikke  været.  Hans  fik  onde  Ord  af 
Ejsten,  fordi  han  var  faret  saa  haardt  frem  mod 
saa  godt  et  Barn  som  Alva,  gram  i  Hu  red 
han  derfra  med  Olaf,  og  efter  en  Uges  Om- 
flakken naaede  de  med  uforrettet  Sag  tilbage 
til  Eskelhem. 

Der  bleve  de  imidlertid  modtagne  med  en 
Tidende,  som  mindede  dem  om,  at  der  var 
Noget,  som  det  havde  ligget  endnu  nærmere  at 
falde  paa,  og  som  Gertrude  da  ogsaa  under 
deres  Fraværelse  var  kommen  i  Tanker  om  — 
Sylvias  Hytte  var  nemlig  bleven  funden  tom  og 
forladt. 

Strax  da  det  faldt  Gertrude  ind,  at  Alva 
kunde  være  tyet  ud  i  Skoven  til  sin  Foster- 
moder, var  hun  reden  derud,  ledsaget  af  Tang- 
vid, uagtet  han  mente,  at  der  kun  var  ringe 
Sandsynlighed  for,  at  Alva  skulde  have  søgt  ud 
til  Sylvia,  som  ikke  havde  Magt  til  at  yde 
hende  nogen  Beskyttelse-  men  nu  maatte  de 
næsten  troe ,  at  de  i  Forening  vare  rømmede ; 
thi  ingen  af  Naboerne ,  hvem  de  udspurgte, 
havde  siden  den  Dag,  da  Alva  var  flygtet,  seet 
Noget    hverken    til    Sylvia,    Kunne,   Kale    eller 

Etla;  og  dog  havde  de  Ondt  ved  at  tænke  sig 
Muligheden  af,  at  Alva  havde  kunnet  indlade 
sig  paa  at  flakke  om  i  Landet  med  en  Kjerling 
som  Sylvia. 

Der  var  een  Omstændighed  til,  som 
gjorde  Sagen  endnu  mere  gaadefuld  for  dem. 
Det  var  nemlig  om  Morgenen  efter  Alvas  Flugt 
blevet  meldt  Gertrude,  at  Hønsepigen,  liden 
Karen,  sporløst  var  forsvunden. 

Ganske  vist  havde  Alva  altid  været  denne 
grimme,  sjudskede  og  efterladne  Tøs  god,  især 
fra  den  Dag  af,  da  Ulykkesfuglen,  Speideren, 
var  falden  paa  at  tage  det  lille  Utyske  under 
sin  Beskyttelse ;  men  hvad  vilde  Alva  med  det 
Paahæng,  især  hvis  hun  var  tyet  til  Sylvia, 
der  jo  fra  Fortiden  af  var  vant  til  at  varte 
hende  op.' 

»Det  tykkes  mig  dog«,  sagde  Gertrude,  »at 
det  Ene  svarer  heel  godt  til  det  Andet;  i  Fru 
Sylvias  Huusstand  maa  en  Kammerpige  som 
Karen  være  heel  passelig.« 

»Min  Forstand  staaer  stille«,  svarede  Hans 
sorgfuldt;  »men  vi  have  Alle  regnet  feil;  i  min 
fagre  Datter  med  de  milde  Øine  og  det  gode 
Hjerte  boer  dog  et  høit  Sind  og  en  staalsat 
Villie;  det  bæres  mig  for,  at  vi  aldrig  mere  faae 
hende  at  skue.« 

Dog    besluttede  de    efter  en  Dags  Hvile  og 

Raaclslagning  at  prøve  deres  Lykke  Sønder  paa. 
l^en  næste  Morgen  red  Hans  og  Olaf  ad  Sande 
til,  ledsagede  af  en  Stalddreng,  som  førte  den 
opsadlede  Barbara  ved  Tøilen. 

»Nu  vil  det    gaae«,    sagde  Olaf,    da  de  red 
af  Gaarden;  »Barbara  vil  give  os  Lykke!« 


TREDIE  KAPITEL. 


ETLA  FAAER  SIG  EN  NY  FÆSTEMAND. 

1  Sundre  Sogn,  paa  Gullands  yderste  Syd- 
spidse, hæver  sig  brat  den  mægtige  Kalkklippe 
Hoborg,  paa  de  tre  Sider  ombrust  af  Havet, 
lidet  tilgængelig  fra  Landsiden  og  saaledes  ganske 
svarende  til  sit  Navn;  thi  den  er  en  høi  Borg, 
ikke  opført  af  Menneskehænder,  men  sat  der  af 
Gud  Herren  selv  som  et  Værn  for  Øens  sydlige 
Odde  mod  det  fremstormende  Havs  Vælde. 
Selve  Fæstningen ,  det  er  Klippen  med  dens 
haarde,  steile  Yægge,  Udenværkerne  ere  de  ved 
Bjergets  Fod  henkastede  Jettesteen ,  vældige 
Klippeblokke,  dannede  af  grovkornet,  marmor- 
lignende  Kalk. 

Menneskene  have  ingensinde  fundet  An- 
ledning til  af  denne  Naturborg  at  gjøre,  hvad 
den  vel  kunde  blive,  et  andet  Gibraltar.  De 
have    fra    gammel  Tid    af   gjort    sig   den    nyttig 

ved  at  bryde  Steenplader  af  dens  Bryst  til  at 
smykke  deres  Kirker  og  Boliger  med ;  men  de 
have  dog  ogsaa  givet  den  en  Sjæl,  Hoborg- 
Gubben,  denne  Sagnets  fantastiske  Skabning , 
som  sagdes  at  have  fæstet  Bo  i  Bjergets  Indre, 
hvortil  den  bekjendte  store  Hule  mentes  at  være 
som  en  Forhal.  Fuldt  og  fast  troede  Folket  i 
lange  Tider  paa  Hoborg-Gubbens  Tilværelse  og 
har  givet  Vidnesbyrd  derom  i  nogle  Sagn,  der 
ere  prægede  af  det  milde  Lune,  som  altid  har 
været  eiendommeligt  for  Gullænderne.  Gubben 
var  ingcii  ond  Trold ,  men  Trold  og  Hedning, 
en  Christendommens  Fjende,  var  han  dog,  og 
derfor  nærmede  Ingen  sig  Bjergets  Huler  uden 
Frygt  og  aldrig  ved  Nattetide. 

Det  var  Bonaventura-Dag,  eller  den  14de 
Juli ,  at  en  liden  Skare  Mænd  og  Kvinder  ved 
Aftentide  vandrede  op  ad  den  smalle  og  ikke  ufar- 
lige Sti ,  som  slynger  sig  paa  en  Afsats  langs 
Bjergets  steile  Side  ud  mod  Havet. 

En  for  En  maatte  de  gaae.  Først  kom  en 
lavstammet,  bredskuldret  Karl  med  skelende 
Øine,  en  flad  Næse  og  rødligt  Haar  og  Skjæg. 
Paa  Hovedet  havde  han  en  høipuUet  Filthat, 
hvis  medtagne  Lød  ikke  var  ulig  hans  røde 
Haar  og  hans  veirslagne  Ansigt ;  det  var  Kunne, 
Sylvias  Huusbond.  Saa  kom  Sylvia  selv  i  sin 
graae  Kaabe  og  sit  røde  Skjørt,  der  lysnede 
som  en  Ild   i  Aftenrøden;     hun    gik    med    lange 

og  faste  Skridt,  mens  hendes  Ørneøine  stirrede 
vide  ud  over  Havet. 

Saa  kom  hun,  hvem  Kjærligheds  Almagt 
havde  drevet  fra  Fædrenehjemmet  og  til  den 
yderste  Grændse  af  den  lille  Verden,  i  hvilken 
hun  var  født.  Der  vilde  hun  tage  Post  for  at 
speide  efter  den  Flaade,  der  skulde  hidføre 
ham ,  som  var  hende  mere  værd  end  Fader, 
Sødskende  og  Fædreneland.  Hun  gik  med 
smaa,  faste  Trin,  standsede  nu  og  da  og  saae 
ud  over  Havet.  Hendes  Skoe  og  hendes  blaae 
Skjørt  vare  noget  medtagne  af  Reisen,  men  hen- 
des Kinder  blussede  af  Sundhed  ;  Juli  -  Solen 
havde  brunet  dem ,  og  hendes  Øine  tindrede 
som  et  Par  Stjerner. 

Tæt  bag  hende  gik  Utysket,  liden  Karen, 
bærende  hendes  Bylt.  Hendes  Skoe  havde 
ingen  Skade  taget  paa  Vandringen,  thi  hun 
havde  ingen-,  men  hendes  bare  Fødder,  hvis 
Hud  var  saa  stærk  som  nogen  Saal,  traadte 
sikkert  og  saaredes  ikke  af  de  skarpe  Stene. 
Hendes  Skjørt  var  blevet  heelt,  thi  hendes  Her- 
skab havde  hjulpet  hende  med  at  bøde  det,  og 
hendes  lille  runde  Ansigt  og  hendes  vandblaae 
Øine  lyste  af  hele  den  Fryd,  en  Hønsepige  maa 
fornemme  over  at  være  bleven  en  streng  Mad- 
moder og  sine  kaglende,  snaddrende  og  kægende 
Plageaander  kvit.  Solstraalerne  spillede  i  hen- 
des gule  Haartotter  og  paa  hendes  runde,  brune 

Kinder  og  gjorde  hende  næsten  smuk.  —  Sidst 
i  Rækken  gik  en  skaldet,  duknakket  gammel 
Karl  med  et  godlidende  Ansigt;  det  var  Kunnes 
Broder  Kale. 

Da  dette  underlige  Selskab  var  kommet  til 
en  Krog,  som  den  fremspringende  Klippevæg 
danner,  gjorde  Kunne  Holdt.  Her  bredte  Fjeld- 
randen sig  til  en  lille  grøn  Plads,  bevoxet  med 
Rosen-  og  Brombærbuske ,  mellem  hvilke  der 
laae  en  flad  Marmorsteen,  en  bekvem  Steen- 
bænk, dannet  af  Naturens  Haand,  og  herfra  var 
der  over  det  storladne  Hav  og  den  .klipperige 
Kyst  en  herlig  Udsigt.  Inderst  i  Krogen  saaes 
Indgangen  til  en  Hule. 

»Saa,  nu  ere  vi  her«,  sagde  Sylvia,  idet  hun 
kastede  sin  Bylt  fra  sig;  thi  paa  Alva  nær 
havde  de  Alle  hver  sin  Byrde  at  bære.  »Her 
ville  vi  være  saa  sikkre,  som  Ræven  og  endda 
lidt  til;  thi  Hoborg-Gubben  vil  være  vor  Vagt 
og  beskytte  os.« 

»Er  han  derinde  .r'«  spurgte  Alva  og  saae 
sky  til  Hulens  Indgang. 

>  Det  er  ikke  godt  at  vide,  hvor  i  Fjeldet 
han  stikker«,  svarede  Sylvia;  »men  den  store 
Hule  hist  nede  og  ikke  denne  siges  at  være 
hans  Udgang.  Han  er  en  god  Trold,  veed  Du 
nok«,  føiede  hun  til  med  et  Smiil;  »da  jeg  var 
her  sidst,  holdt  han  sig  stille  og  fortrædigede 
mig    ikke.      Kom    nu,    mit  Barn,    og   træd    ind  i 

Fjeldkammeret,  som  nu  for  en  Stund  skal  være 
vor  Bolig.« 

Saa  gik  Alva  trygt  derind  efter  Sylvia  og 
fandt,  at  det  Fjeldkammer  var  ikke  saa  ilde 
endda.  Der  var  tørt,  luunt  og  ingen  Huller  til 
Snoge  eller  andet  Kryb.  Af  en  Bunke  Myr- 
græs, som  de  havde  medbragt  i  en  Sæk,  blev 
der  redet  et  Leie  til  Alva  bagerst  i  Hulen,  Syl- 
via tog  til  Takke  med  Sækken ,  og  Karen  fik 
en  Pose  at  hvile  sit  Hoved  paa.  I  fire  Nætter 
havde  Alva  sovet  under  aaben  Himmel,  saa  det 
syntes  he;ide  heel  herreagtigt  at  komme  under 
Tag.  Mændene  bleve  viste  uden  for  med  For- 
lov til  at  lægge  sig ,  hvor  de  vilde ;  og  det 
fandt  de  sig  uden  Muggen  i ,  ikke  blot  fordi 
Sylvia  for  det  Meste  havde  Overtaget  og  var 
den  Raadende,  men  fordi  hun  ved  forblommede, 
løfterige  Ord  havde  vakt  den  Forestilling  hos 
dem,  at  Alva  Hansdatter  vilde  føre  dem  til  et 
nyt  Liv  i  Herlighed  og  Glæde.  Hun  var  i  deres 
Øine  ikke  ringere  end  en  Fyrstinde,  og  de 
lystrede  hende  som  Trælle. 

»Naar  vi  saa  hænge  min  Kaabe  for  Ind- 
gangen«, sagde  Sylvia,  »da  skulde  jeg  mene, 
at  dette  bliver  et  herligt  Soverum  og  saa  god 
en  Fruerstue  som  nogen ;  her  kan  Du  slumre 
saa  trygt  Alva,  som  Du  gjorde  forhen,  da  Du 
var    en    liden    Glut    og    laae    i    Din   Vuggeseng, 

mens  jeg  sad  hos  og  brummede  en  Vise  for 
Dig.« 

Og  trygt  som  et  Barn  sov  Alva  baade 
denne  Nat  og  de  følgende  med,  mens  de  skvul- 
pende Bølger  neden  for  sang  en  Vuggevise  for 
hende,  mere  skjøn  og  søvndyssende  end  Sylvias 
fordum.  Saa  stor  havde  hendes  Sjælekval  været 
under  Tvangen  i  Hjemmet,  at  dette  vilde  Liv 
med  alle  dets  Savn  blev  tillokkende  for  hende, 
og  den  nøgne  Fjeldstue  tyktes  hende  at  være 
et  Paradis  mod  hendes  eget  fordum  saa  kjære 
Kammer  i  Fædrenehjemmet. 

Hun  ventede  aldrig  at  komme  til  at  træde 
over  dets  Dørtærskel  mere ;  hun  havde  truffet  sit 
Valg  og  maatte  troe,  at  Bruddet  med  hendes 
Forældre  og  Frænder  var  ulægeligt.  Dog  sys- 
lede hendes  Tanker  meget  med  Hjemmet,  men 
mest  af  Frygt  for,  at  hun  skulde  blive  opsporet 
og  ført  tilbage  med  Magt. 

Hidtil  var  hendes  Flugt  gaaet  vidunderlig 
heldigt.  Med  bankende  Hjerte  havde  hun,  kort 
efter  at  hendes  Fader  havde  forladt  hende,  listet 
sig  ud  af  Kammeret  og  ned  ad  Trappen.  Saa 
søgte  hun  ad  en  Bagiaage  ud  i  Skoven  og  stødte 
der  strax  paa  Barbara.  Ved  Synet  af  denne 
hendes  fiirbenede  Veninde  flød  de  første  Taarer ; 
hendes  lyseste  og  skjønneste  Erindringer  vare 
knyttede  til  Barbara,  og  nu  følte  hun  først  ret, 
hvad  det  vilde  sige  at  skilles  fra  Hjemmet.    Hun 

tænkte  da  ogsaa  et  Øieblik  paa  at  springe  op 
paa  Dyrets  Ryg-  og  ride  ad  Sylvias  Hytte  til 
paa  den  Viis,  som  Ebbe  havde  fundet  mindre 
sømmelig;  men  hun  indsaae,  at  det  vilde  være 
mere  sikkert  at  liste  sig  bort  til  Fods  ad  Smut- 
stier, hvorfor  hun  jog  Barbara  fra  sig  med  et 
Rap  og  ilede  videre. 

Men  saa  mødte  hun  Karen,  som  havde 
været  ude  for  at  lede  efter  nogle  omstreifende 
Høns.  Karen  stirrede  forundret  paa  hende  og 
paa  den  Bylt,  hun  bar  i  Haanden. 

»Hvorhen,  Alva?«   spurgte  hun. 

Da  blev  Alva  et  Øiebhk  raadvild  staaende. 
Lod  hun  Karen  gaa  hjem,  da  kunde  Tøsen  røbe 
hende,  hvorfor  hun  bød  hende  følge  sig,  og  det 
gjorde  Karen  villigt  og  gjerne.  Snart  naaede 
de  Hytten,  hvor  de  fandt  baade  Sylvia  og  Kunne 
og  Kale,  men  ikke  Etla,  og  det  var  en  stor  Be- 
roligelse for  Alva.  Hurtigt  fortalte  hun,  hvad 
der  var  skeet,  og  da  Sylvia  var  bleven  klog 
paa  Sagernes  Stilling,  erklærede  hun  sig  strax 
villig  til  at  bryde  op  og  bringe  Alva  til  et  sik- 
kert Sted.  Mere  end  een  Gang  havde  hun 
flyttet  sin  Vigvam;  thi  trods  alle  de  Velgjer- 
ninger,  hun  beviste  Samfundet  ved  sin  Læge- 
kyndighed, tilskrev  man  dog  hendes  Trolddom 
enhver  Ulykke,  som  indtraf,  og  mere  end  een 
Gang  var  hun  bleven  fordrevet  med  Smædeord 
og  Steenkast.     Hun  hadede  Odelsbønderne  ikke 

mindre  end  Gisele  Nielsdatter  Storborgerne,  og 
uden  indbyrdes  Forstaaelse  higede  begge  disse 
to  saa  forskjellige  Kvinder  mod  det  samme  Maal : 
Hevn  over  deres  Undertrykkere.  Dog  var  Syl- 
vias Sag  retfærdigst,  og  idet  hun  nu  med  Al- 
vas  Haand  i  sin  vandrede  Sønder  paa,  følte 
hun  sig  forvisset  om,  at  denne  lille  bløde  Haand, 
om  ellers  nogen,  vilde  kunne  føre  hende  til 
Ærens  Sæde  og  give  hende  mere  end  Op- 
reisning. 

I  Sylvia ,  Trællekvinden ,  boede  en  Dron- 
ningesjæl; til  at  herske  var  hun  skabt.  Store 
Syner  og  sære  Tanker  hjemsøgte  hende  ofte, 
naar  hun  færdedes  alene  i  Skoven,  og  Vinden 
susede  i  Granerne  over  hendes  Hoved ;  men 
ørkesløse  Drømme  havde  det  været  indtil  den 
Dag,  da  hun  rev  Dannerkongens  Ring  af  Etlas 
Haand,  og  Ebbe  Strangesøn  gjestede  hende  i 
hendes  Hytte. 

Endnu  spurgte  hun  sig  selv  :  mon  han  ikke  dog 
var  Kong  Volmer,  og  hun  brændte  af  Begjær- 
lighed  efter  at  faae  Gaaden  løst ;  men  det  lovede 
hun  sig  selv,  at  naar  Danmarks  Konge  kom, 
enten  han  nu  var  denne  Mand  eller  en  anden, 
saa  vilde  hun  stedes  for  hans  Aasyn  og  vexle 
Ord  med  ham. 

Og  hun  troede  fast  paa  hans  Komme. 
Derom  talte  hun  den  næste  Morgen  med  Alva, 
mens  de  sade  sammen  paa  Marmorstenen  under 

Rosenbuskene  og  skuede  ud  over  det  brusende 
og  i  Juli-Solens  Straaler  blinkende  Hav.  Karen 
laae  paa  Ryggen  i  Græsset  og  gloede  op  i  Luf- 
ten, og  Mændene  vare  gaaede  ned  til  Stranden 
for  at  fange  Krabber;  thi  en  Afvexling  i  deres 
eensformige  Maaltid  af  Knækbrød  og  Flæsk, 
som  vare  de  eneste  Fødemidler,  de  havde  med- 
bragt, var  saare  ønskelig-,  den  Dunk  god  Mjød, 
Kunne  havde  skaffet  paa  Vejen  —  han  sagde 
ikke  hvorledes  og  blev  heller  ikke  udfrittet  derom 
—  fik  den  tøre  Kost  til  at   glide  ned. 

Hvor  længe  dette  kunde  gaae,  derom  gjorde 
de  sig  i  Øieblikket  ingen  Tanker.  Sylvia  var  i 
de  Andres  Øine  et  næsten  overnaturligt  Væsen, 
udrustet  med  Evne  til  altid  at  hitte  paa  Raad 
og  skaffe  Udveie.  Uden  hendes  Aandskraft  og 
Fantasies  Skaberevne  vilde  Alva  neppe  formaaet 
at  holde  Modet  oppe  nu,  da  hun  for  sin  Sikker- 
heds Skyld  maatte  sidde  ørkesløs  uden  den  op- 
livende Afvexling,  som  Flugten  gjennem  Sko- 
vene havde  forskaffet  hende  •,  hverken  hun  eller 
Sylvia  -  turde  for  det  første  forlade  Hulen  og 
dens  nærmeste   Omgivelser. 

»Hvis  Dansken  nu  ikke  kommer  og  ikke 
heller  Ebbe?«   spurgte  Alva  nu  Sylvia. 

»Tvivl  ikke,  Barn,  tvivl  ikke!«  svarede  Syl- 
via. »Hvor  Tvivlen  gaaer  ind,  der  vælder  Modet 
ud  som  Vinen  af  et  sprukket  Fad.  Aanderne 
have  talet  til  mig  og    sagt    mig,    hvad    der  skal 

skee ;  jeg  har  ristet  mine  Runer  og  varet  paa 
Ravnenes  Flugt  og  Skrig;  vi  have  seet  Aften- 
himlen rød  som  Blod  nu  i  sex  Dage,  og  dog 
kom  hverken  Regn  eller  Uveir  derefter ;  de  varsle 
større  Ting,  disse  Aftenblus;  jeg  har  ved  Natte- 
tid hørt  Suset  af  Wodins  Møer*) ,  som  rede 
gjennem  Luften  og  fløi  over  Øen  for  at  udsøge 
Valpladsene  og  udkaare  de  Mænd,  som  skulle 
falde.« 

»Jesus«,  udbrød  Alva,  »min  Fader  o^  alle 
mine  Frænder  ville  omkomme!« 

Ilden  i  Sylvias  mørke  Øine  dæmpedes,  hen- 
des sammentrukne  Øienbryn  glattedes ,  og  hen- 
des Stemiiie,  der  havde  lydt  skingrende,  antog 
igjen  sin  vante  dybe,  rolige  Tone,  idet  hun 
svarede : 

»Bliv  ikke  ræd;  det  vil  ikke  gaae  dem 
ilde!  Det  gjelder  Visby;  den  Krig  rager  ikke 
Bønderne;  men  naar  Kong  Volmer  er  Herre 
over  Gulland,  da  vil  han  med  Ære  føre  Dig  og 
Din  Hjertenskjær  tilbage  til  Din  Fædrenegaard, 
og  Alt  vil  vorde  godt.  Jeg  seer  i  Aanden 
Dannerkongen  træde  ind  i  Storstuen,  og  Din  Fa- 
der og  Moder  bøie  sig  for  ham.  - 

Og  Alva  saae,  hvad  Sylvias  Ord  malede  for 
hende;  længselsfuldt  stirrede  hun  mod  Syd  for 
at  opdage  det  første  Glimt  af  den  danske  Flaade, 

*)  Valkyrierne. 

men  der  viste  sig  kun  nu  og  da  en  fredelig 
Handelsskude,  ingen  store  Holke  med  høie  Ka- 
steller eller  Snekker  med  flagrende  Vimpler  og 
Aarer. 

Den  femte  Dags  Morgen,  da  begyndte  Al- 
vas  Mod  at  synke.  Den  haarde  Kost  og  den 
stærke  Mjød  hidsede  hendes  Blod  og  Sylvias 
ildfulde  Tale  hendes  Hjerne. 

»Jeg  har  Hede  og  Tørst«,  sagde  hun;  »hvad 
vilde  jeg  ikke  nu  give   for  en  Drik  Melk!« 

Da  sprang  Karen,  der  laae  og  døsede  i 
Græsset,  op  og  sagde : 

»Jeg  veed  Raad,  jeg  kan  skaffe  Melk;  tør 
jeg  gaae,  Sylvia.^« 

Sylvia  nikkede. 

»Hvor  vil  hun  hen?«  spurgte  Alva. 
Tøsen  er  snild«,  svarede  Sylvia;  »paa  Bjer- 
get gaaer  Køer ;  fange  en  af  dem  og  malke  den, 
det  vil  hun.  Alt  i  Gaar  bad  hun  om  Forlov, 
men  jeg  negtede  hende  den.  Dog  er  det  nu 
fornødent,  Alva,   ellers  bliver  Du  syg.« 

En  halv  Time  efter  kom  Karen  tilbage,  og 
Melk  havde  hun  i  Krukken,  det  saae  de ;  thi 
hun  kom  i  en  saadan  Fart,  at  den  kostelige 
Drik  skvulpede  over  og   spildtes  til  Hælvten. 

»Se  Dig  for,  Tøs«,  raabte  Sylvia  vredt. 
»Du  klatter  jo  hele  Stadsen!« 

»Etla    er   oppe    paa  Bjerget«,    svarede    hun 

aandeløst;  »hun  saae  mig,  da  jeg  gik  fra  Koen; 
hun  kommer  efter.« 

Da  sprang  Kunne,  som  laae  noget  derfra 
med  Kale,  op  og  saae  ned  ad  Stien;  ganske 
rigtigt,  der  kom  Etla  slentrende;  men  uagtet 
Alva  blev  ræd  og  strax  tænkte,  at  Etlas  Til- 
synekomst varslede  ilde ,  var  dog  hendes  Tørst 
saa  stor,  at  hun  greb  Krukken  og  drak  den 
Melk,  der  var  bleven  til  Rest,  i  eet  Drag.  Det 
kvægede  og  styrkede  hende ;  men  da  hun  satte 
Krukken  fra  sig  og  saae'  op,  stod  Etla  for 
hende.  Først  sendte  hun  Alva  et  isnende  Blik, 
men  stak  saa  i  at  lee,  slog  Hænderne  sammen 
og  sagde : 

»Ei,  ei,  saa  her  skal  jeg  finde  det  ganske 
Kompagni!  Som  jeg  har  rendt  gjennem  Landet 
efter  Eder;  ved  Guds  Moder,  jeg  troede  til- 
sidst,  at  I  vare  sunkne  i  Jorden  eller  sprungne 
i  Søen.  " 

Sylvia  sad  paa  Stenen  med  korslagte  Arme 
og  saae  paa  hende  med  et  mistænksomt  Blik. 

»Af  hvad  Aarsag«,  spurgte  hun,  »bemoiede 
Du  Dig  saa  for  at  søge  os  op  r« 

»Som  Du  spørger,  Fostermoder!«  udbrød 
Etla,  »Jeg  fandt  Hytten  tom  og  skjønnede,  at 
I  maatte  være  flyttede;  hvad  Andet  havde  jeg 
da  at  gjøre,  end  at  flytte  efter .^« 

»Hvor  mange  Nætter  sov  Du  vel  i  vor 
Hytte    i    Sommer,    Din    Rendemaske?«    spurgte 

Sylvia;  »og  nu  var  Du  jo  gaaet  i  Gertrudes  Brød 
og  vorden  en  fiin  Kammerpige ;  det  blev  nok 
en  stakket  Dands,  og  den  var  snart  sprungen  • 
men  en  heel  Kjortel  til  at  svøbe  Din  skidne  Krop 
i  vandt  Du  dog.  Nu,  jeg  forstaaer«,  føjede  Syl- 
via spydigt  til,  det  er  din  Kjærlighed  til  Alva 
Hansdatter,  som  har  ført  Dig  hid.« 

Etla  stod  og  lod  Fingrene  glide  gjennem 
sit  lange  Haar,  som  hang  løst  om  hendes  Skul- 
dre, stirrede  paa  Alva  og  sagde: 

»Alva  er  min  gode  Søster;  have  vi  ikke 
samme  Fostermoder?  Vi  bleve  Hdt  ueens  for- 
gangen Dag,  men  hvad,  det  kan  vel  glemmes; 
ogvierejo  nu  blevne  hinandens  Lige  ;  det  skulde 
da  være,  at  jeg  nu  har  Noget  forud  for  hende; 
thi  jeg  blev  jaget  af  Gaarde ,  men  hun  løb  der- 
fra; mon  hun  da  ikke  er  værre  Rendemaske 
end  jeg.?« 

'Sylvia',  raabte  Alva  ude  af  sig  selv,  »jag 
hende  herfra,  eller  — «  men  saa  brast  hun  i 
Graad,  og  Forbittrelsen  kvalte  hendes  Røst; 
først  nu  følte  hun  ret,  hvilken  Nedværdigelse, 
hendes  ulykkelige  Skjebne  havde  bragt  over 
hende. 

»Nu,  nu«,  sagde  Etla,  »hvorfor  saa  hidsig, 
Alva?  Ikke  tænkte  jeg,  at  det  vilde  give  slig 
Hikkegraad,  naar  Du  saae  mig.  Det  er  da  hel- 
ler ikke  min  Agt  at  hænge  paa  og  blive  her; 
jeg   vilde    blot    see,    hvor  hint   og   herreagtigt  I 

have  det,  her  hos  Hoborg-Gubben.  Lidt  smal 
er  vel  Kosten  hos  ham?  Nu,  jeg  skal  ikke  tage 
Eder  Brødet  af  Munden.  Gjest  skal  takke  af, 
naar  han  er  kjærest,  og  derfor  gaaer  jeg  helst 
nu  strax  igjen  og  ønsker  Eder  at  leve  vel  med 
den  Lykke,  I  have!« 

Saa  gjorde  hun  et  Kast  med  Hovedet, 
vendte  sig  fra  dem  og  gik ,  mens  de  stirrede 
efter  hende,  indtil  hun  forsvandt  bag  Fjeld- 
pynten. 

»Dette  huer  mig  ilde«,  sagde  saa  Sylvia; 
»hvad  hun  saa  fører  i  sit  Skjold,  godt  er  det 
ikke.« 

»Hvad  kan  hun  gjøre  os.''-  spurgte  gamle 
Kale  med  sin  skrattende  Røst. 

»Ja,  hvad  veed  jeg!«  svarede  SyK^ia;  »hun 
kan  løbe  op  til  Vestergaarde,  samle  Folk  og 
lade  os  gribe.« 

»Vi  burde  grebet,  bastet  og  bundet  hende«, 
sagde  Kunne,  »kastet  hende  ind  i  Hulen  og  saa 
vandret  herfra.« 

»Ja«,  svarede  Sylvia,  herfra  maa  vi  vel, 
men  hvorhen.^ 

Saa  hensank  hun  i  Grublen,  mens  Alva  sad 
og  saae  paa  hende  med  et  haabløst  Blik. 

»Hvad  om  Din  Fader  ikke  var  langt  herfra, 
Alva?«  udbrød  omsider  Sylvia.  »Det  bæres 
mig  for ,  at  Etla  maa  være  i  Ledtog  med  ham 
og  kom  for  at  speide.« 

»Men  af  hvad  Aarsag  kom  hun  da  alene?« 
spurgte  Alva.  »Og  Fader  jog  hende  jo  bort  i 
Vrede;  nei,  det  er  ikke  tænkeligt.« 

Og  dog  forholdt  det  sig  netop,  som  Sylvia 
formodede.  Etla  havde  nemlig,  da  hun  var  ble- 
ven jaget  bort  af  Hans ,  givet  sig  til  at  flakke 
om  i  Landet  Sønder  paa.  Nu  og  da  gjorde 
hun  slige  Streiftog  paa  egen  Haand  og  ernærede 
sig  da  paa  samme  Viis,  som  Sylvia,  hvem  hun 
tildeels  havde  lært  Kon.sten  af  Hun  kunde  og- 
saa  spaae,  signe  og  vise  igjen,  og  det  var  mere 
mageligt,  end  at  arbeide. 

Hun  havde  altsaa  slet  ikke  været  ved  Hyt- 
ten og  vidste  Intet  om  Alvas  Flugt,  førend  hun 
den  foregaaende  Aften,  som  hun  en  Miils  Vei 
Nord  for  Hoborg  slentrede  henad  Veien  til  Sun- 
dre, var  bleven  indhentet  af  Hans  og  Olaf. 

De  raabte  hende  an  og  spurgte  hende  ud, 
og  saaledes  fik  hun  at  vide,  hvad  der  var  skeet. 

»Kan  Du  hjelpe  mig  til  at  spore  dem  op, 
Etla«,  sagde  Hans,  »da  vil  jeg  tage  Dig  til  mig 
i  min  Gaard  og  give  Dig  Føde  og  Klæder  for 
alle  Dine  Livsens  Dage.« 

Da  saae  Etla  paa  ham  med  opspilede  Øine, 
stak  saa  i  at  lee  og  sagde: 

»Ei  hør!  Nei,  Hans,  ikke  lader  jeg  mig 
lokke  med  fagre  Ord ;  de  ere  blot  som  et 
Mundsveir.  < 

»Du    veed ,    hvor    De    ere!«     raabte    Hans. 

»Giv  os  Underretning,  for  os  til  Dem  og  begjær 
af  mig,  hvad  Du  vil;  Du  skal  faae  det.« 

Etla  brød  sig  ikke  stort  om  at  blive  op- 
taget i  Hans  Eskildsøns  Huusstand  og  gaae  og 
trælle  for  Gertrude;  thi  Friheden  var  hende 
kjærere  end  alt  Andet,  og  nu ,  da  hendes  Barn 
var  forsørget,  kunde  hun  let  bjerge  sig  selv, 
men  hun  havde  ikke  Noget  imod  at  faae  lidt 
Mønt  i  Lommen. 

»Grib  i  Tasken,  Hans«,  sagde  hun,  »giv 
mig,  hvad  Du  selv  tykkes,  men  giv  det  strax; 
da  skal  jeg  tjene  Dig,  det  Bedste  jeg  kan.« 

Det  gjorde  Hans  ufortøvet,  og  i  saa  stor 
Sindsbevægelse  var  han ,  at  han  neppe  saae 
paa  Mønten ,  hvor  meget  han  gav  hende ;  og 
Olaf  fulgte  hans  Exempel.  Etla  slugte  Mønten 
med  Øinene,  stak  Pengene  til  sig,  saae  paa  Olaf 
med  et  flimrende  Blik  og  sagde: 

»Jeg  gjør  det  fornemmelig  for  Din  Skyld, 
Olaf  Rangvald!« 

Olaf  blev  rød;  thi  han  vidste  naturligviis,  at 
Etla  gjorde  Fordring  paa  at  være  hans  Halvsøster. 

»Gjør  det  blot  og  gjør  det  snart«,  sagde 
Olaf  heftigt. 

»Nu«,  svarede  Etla,  »som  Fod  i  Hose  er 
det  ikke;  hvor  de  dølge  sig,  veed  jeg  ei;  men 
eftersom  I  forgjeves  have  ransaget  Landet  Nord 
paa  og  indtil  her,  da  maae  de  vel  stikke  Søn- 
der ude.« 

»Sid  op  paa  Barbara  og  rid  med!  sagde 
Hans. 

Ved  Tanken  om  den  Ære,  der  nu  skulde 
times  hende,  at  sidde  paa  Ryggen  af  Alvas 
kostbare  Fole,  loe  Etla  over  hele  Ansigtet ;  men 
hun  sagde : 

»Tøv  lidt,  vi  kunne  gjøre  det  bedre,  naar 
vi  splitte  os.  Jeg  tager  Veien  Vesten  om  langs 
Stranden  ned  til  Hoborg,  rid  I  saa  hver  for  sig 
Østen  om ;  vi  samles  da,  om  ikke  før,  saa  ved 
Hoborg. « 

Hans  fandt,  at  der  var  Forstand  i  den  Plan, 
og  den  blev  da  sat  i  Værk.  Muntert  red  Etla, 
siddende  over  Skrævs  paa  Barbaras  Ryg,  Vester 
paa;  men  hun  blev  snart  indhentet  af  Stald- 
drengen; thi  Hans  havde  dog  fundet  det  raade- 
ligst,  at  give  hende  en  Ledsager  og  Vogter  med 
paa  Farten.  Mens  Etla  var  nede  ved  Hulen, 
holdt  Drengen  med  begge  Hestene  oppe  paa 
Fjeldets  Grønning;  men  da  hun  ikke  med  denne 
ene  Hjelper  kunde  overmande  Flygtningene, 
maatte  hun  oppebie  Hans's  og  Olafs  Ankomst, 
hvorfor  hun ,  da  hun  var  kommen  tilbage  fra 
Hulen,  stillede  Drengen  paa  Udkig  efter  dem  og 
selv,  førende  Barbara  ved  Tøilen,  gik  ned  ad 
Stranden  til  og  tog  Post  paa  et  Sted  bag  nogle 
Jettestene,  hvorfra  hun  useet  kunde  udspeide, 
hvad  der  foregik  oppe  ved  Hulen. 

I    over   to    Timer    stod    hun    paa  Luur  der, 

da  hun  med  Et  blev  vaer,  hvad  de  Andre  oppe 
ved  Hulen  havde  opdaget  længe  før  hun. 

Et  stort  Krigsskib  var  kommen  opseilende 
og  havde  lagt  bi  tæt  ved  Kysten ;  thi  saa  dybt 
er  Farvandet  langs  Gullands  Vestkyst  og  navn- 
lig ved  Hoborg,  at  selv  store  dybtgaaende  Skibe 
kunne  nærme  sig  den.  Især  er  dette  Tilfældet 
uden  for  det  Lag  Granit,  som  Bjerget  skyder 
ud  i  Havet,  og  som  kan  kaldes  dets  Fod.  Det 
danner  en  Steenflade  saa  glat  som  en  Dandse- 
sals  Gulv,  og  fra  dets  Kant  sænker  Havbunden 
sig  brat  i  en  betydelig  Dybde.  Ved  Høivande 
overskylles  det,  men  nu  laae  det  tørt,  og  Bøl- 
gerne skvulpede  for  en  svag  vestlig  Brise  mod 
Fjeldranden. 

Skibet  var  en  Holk,  saaledes  kaldtes  Da- 
tidens sværeste  Skibe,  og  Etla  havde  aldrig  før 
seet  et  saa  stort.  Det  havde  høie  Kasteller 
baade  for  og  agter,  der  saaes  Krigere  i  blanke 
Rustninger  og  Brynier  og  med  spidse  Jernhatte, 
som  skinnede  i  Solen.  Fra  den  midterste  og 
høieste  af  de  tre  Master  vaiede  en  rød  Vimpel 
med  et  hvidt  Kors  og  paa  Agterkastellet  var 
plantet  en  Stang  med  en  blaa  Flagdug^  da  Vin- 
den udfoldede  det,  saaes  dets  Mærker  at  være 
en  gylden  Halvmaane  og  en  sølverne  Muslinge- 
skal. Paa  Forkastellet  myldrede  det  af  Mænd  og 
Kvinder;    Skibsrummet    mellem   Kastellerne    var 

stuvet  fuldt  af  Gods,  og  nogle  Bliders  Opstan- 
dere ragede  op.  Heelt  oppe  i  Stormastens  Kurv 
stod  et  Par  Mænd  paa  Udkigs  Etla  hørte,  at 
de  raabte  ned  til  en  høi  Ridder,  som  stod  paa 
Agterkastellet :  der  lød  en  forvirret  Summen  af 
mange  Stemmer,  og  derpaa  blev  en  Baad  sat 
ud,  bemandet  og  roede  fra  Borde. 

Saa  optaget  havde  hun  været  af  at  stirre 
paa  dette  flydende  Kastel,  hvis  pludselige  Til- 
synekomst slog  hende  med  Forbauselse,  at  hun 
ganske  havde  glemt  Hulens  Beboere.  Nu  ka- 
stede hun  omsider  et  Blik  derop  og  blev  vaer, 
at  Pladsen  var  tom.  Hun  slap  Barbara,  løb 
rundt  om  Jettestenen,  og  nu  saae  hun  alle  fem 
Flygtninge  komme  frem  mellem  Klippeblokkene 
og  ile  ned  ad  Stranden  til ;  uden  at  overveie, 
dreven  af  Hadets  vilde  Instinkt,  satte  hun  i  et 
rasende  Løb  efter  dem. 

Dog  naaede  de  Strandkanten  før  hun.  Syl- 
via traadte  først  ud  paa  Steenfladen,  saa  kom 
Alva  og  de  Andre.  Baaden  nærmede  sig  hur- 
tigt, og  Sylvia  raabte : 

»Der  kommer  han,  Din  Hjertensven,  Alva, 
for  at  hente  Dig!« 

Alva  stirrede  paa  de  skjæggede  Karle  i 
Baaden,  hendes  Kinder  blussede,  og  hendes 
Hjerte  bankede;  men  strax  derpaa  blegnede  hun, 
slog  Hænderne  sammen  og  raabte: 

»Nei,  Sylvia,  nei,  han  er  der  ikke!« 

»Nu,  hvad  gjør  det?«  sagde  Sylvia.  »Dette 
er  det  første  Skib ;  snart  kommer  flere ;  paa  et 
af  dem  maa  han  være.« 

Men  Sylvias  Gisning,  at  den  danske  Flaade 
skulde  komme  Sønder  fra  og  kunde  iagttages 
fra  Hoborg,  var  heel  feilagtig.  Den  var  gaaet 
langs  Sverrigs  Østkyst  til  Øland,  hvis  faste  Punkt, 
Borgholm,  den  landsatte  Hær  just  i  disse  Dage 
havde  indtaget.  Mens  Alva  stod  og  stirrede 
ud  mod  Baaden  efter  Ebbe,  befandt  han  sig 
over  tyve  Mile  derfra  paa  Kongeskibet ,  som  i 
Spidsen  af  Flaaden  styrede  Nord  efter  ud  af 
Kalmar  Sund.  Længe  kunde  hun  siddet  paa 
Hoborg  og  ventet  paa  den  danske  Flaade,  hvis 
ikke  dette  Skib  ved  Indtagelsen  af  Beleirings- 
maskiner  og  Mandskab  fra  Helsingborg  var  ble- 
ven forsinket ,  og  Befalingsmanden  derfor  havde 
fundet  det  raadeligst  at  sætte  Kursen  lige  efter 
Gulland. 

Nu  stødte  Baadens  Forstavn  mod  Fjeldet, 
og  Alva  vendte  sig  for  at  flye ;  men  Sylvia  greb 
hende  i  Armen  og  sagde: 

»Hvad  tænker  Du  paar  Vi  maa  herfra, 
om  saa  disse  skj æggede  Karle  ere  Djævelens 
Sendebud.« 

I  det  Samme  saae  Alva  Etla  komme  farende 
og  nu  opgav  hun  al  Tanke  om  at  blive  paa 
Landjorden.  Etlas  staalblaae  Øine  tindrede,  og 
hendes  lange  Haar  flagrede,  da   hun  sprang  ned 

paa  Steenfladen;  hun  lignede  snarest  et  Djæve- 
lens Sendebud. 

Sex  Krigere  i  Bryniehoser,  Læderkøllerter 
med  Jernskinner,  blanke  Jernhatte  og  korte 
Sværd  ved  Siden  vare  imidlertid  sprungne  af 
Baaden. 

»Slut  Ring  om  dem«,  raabte  en  høi,  sort- 
smudset Karl  paa  Tydsk. 

»Ei,  Wiprecht« ,  sagde  en  af  de  Andre, 
»skulle  vi  tage  hele  Flokken?« 

Men  de  adløde  Befalingen ;  i  et  Nu  vare  de 
omringede  og  fangne,  Etla  med. 

»Nu  kunne  vi  vælge  og  vrage«,  sagde  Wi- 
precht, kastede  et  studsende  Blik  paa  Alva,  gik 
hen  til  hende,  kneb  hende  i  Kinden  og  sagde 
med  et  barskt  Smiil:  »ei,  hvilken  Rosenblomme 
vi  der  have  fanget!« 

Da  gav  Sylvia  ham  et  Rap  over  Armen 
med  sin  Kjep  og  svarede  ham  i  hans  Moders- 
maal,  thi  hun  havde  ogsaa  lært  at  brække  paa 
det  Tydske  ude  i  Visby. 

»Vaer  Dig,  Din  grove  Karl!«  sagde  hun. 
»Du  er  ikke  værdig  at  røre  ved  denne  Jomfru. 
Kjender  Du  Ebbe  Strangesøn,  Kong  Volmers 
Hofsinde.''« 

»Det  skulde  jeg  mene«,  svarede  sorte  Wi- 
precht; »men  kommer  Du  een  Gang  til  med 
den  Kjep,  da  slaaer  jeg  Hjerneskallen  ind  paa 
Dig,  Kvind!« 

Men  hun  der«,  raabte  Sylvia,  »er  Ebbe 
Strangesøns  Fæstemø;  rører  Du  hende,  da  vil 
han  slaae  Hjerneskallen  ind  paa  Dig.  Han 
fæstede  hende ,  da  han  i  Vinter  var  her.  Hun 
begjærer  at  føres  til  ham.« 

»Ei,  ei!«  udbrød  Wiprecht.  »Ere  de  gul- 
landske  Møer  saa  mandgale,  at  de  løbe  af 
Buret  for  at  komme  i  Brudeseng.-^  Nu,  det  huer 
mig  vel !  Min  Fange  er  hun ;  vil  han,  Ebbe 
Strangesøn,  løse  hende,  da  maa  han  lukke  Pun- 
gen vidt  op;  hun  er  nogle  hundrede  Mark  værd. 
I  Baaden  med  hende,  Heinrich ! 

Heinrich,  en  undersætsig,  rødhaaret  Karl, 
tog  Alva  paa  Armen  som  et  Barn,  bar  hende  i 
Baaden,  men  satte  hende  dog  lempeligt  paa 
Toften,  idet  han  sagde: 

»Græd  ikke,  min  Tøs!  Vi  bide  ikke  strax, 
fordi  vi  gjøe. 

I  det  Samme  hørte  Alva  et  Hviin  og  saae, 
at  sorte  Wiprecht  brødes  med  Etla. 

»Du  er  en  Glut  for  mig«,  raabte  han;  men 
da  slog  Etla  Neglene  i  hans  Ansigt  og  krad- 
sede ham,  saa  Blodet  flød  ned  i  hans  Skjæg. 
Da  tog  han  om  begge  hendes  Haandled  med 
sine  Jernnæver  og  sagde : 

»Dine  Kjærtegn  ere  noget  hid.sige,  min  Tøs! 
Tag  hende  ved  Benene,  Johan!« 

En    Skoggerlatter   lød    omkring  dem,    mens 

hende  ved  Siden  af  Alva. 

»Hvad  skulle  vi  gjøre  ved  Mændene?« 
spurgte  en  af  Krigerne. 

»Tag  dem«,  raabte  Wiprecht  fra  Baaden, 
»vi  kunne  bruge  dem  som  Speidere;  men  lad 
Kjerlingen  løbe!« 

»Og  Tøsen  der?«   spurgtes  der  igjen. 

Alva,  som  havde  gjenvundet  sit  Mod,  vendte 
sig  til  Wiprecht  og  sagde: 

»Jeg  vil  være  Eder  Tak  skyldig,  om  I  lader 
hende  komme  med;  hun  er  i  mit  Brød.« 

Den  Tone,  hv^ori  hun  talte  og  hendes  stolte 
Holdning  dæmpede  Wiprechts  Vildskab. 

Nu,    som  I  vil,    lille  Jomfru!«  svarede  han 
uventet  høvisk. 

vKom  Karen!«  raabte  Alva,  og  med  et 
Glædeshviin  sprang  liden  Karen  i  Baaden. 

Sylvia  raabte  og  bad  om  at  komme  med, 
men  hun  fik  et  Puf,  saa  hun  trimlede;  den 
sidste  Kriger  sprang  i  Baaden,  og  den  stak  i 
Søen. 

»Vi  mødes  atter,  Sylvia!«  raabte  Alva,  idet 
hun  vendte  sig  mod  Land,  men  da  saae  hun  et 
Syn,  som  fik  hende  til  at  springe  op  og  ud- 
støde et  Raab. 

Hendes  Fader  og  Olaf  kom  i  fuldt  Fiirspring 
jagende  ned  mod  Stranden,  og  efter  dem  løb 
Barbara.      De   sprang  af  Hestene,    løbe   ud  paa 

Klippen  og  stode  der  og  svingede  med  Hattene 
og  raabte.  Wiprecht  blev  dem  vaer,  men  op- 
gav efter  en  kort  Raadslagning  med  Heinrich  at 
vende  for  at  tage  flere  Fanger.  De  kunde  jo 
falde  i  et  Baghold,  og  Hensigten  med  deres 
Fart  var  opnaaet ;  thi  Foranledningen  havde 
været,  at  Udkigsmanden  fra  Mastekurven  saae 
Sylvia  med  sit  Følge  stige  ned  fra  Fjeldet,  og 
da  han  meldte  dette  til  Skibets  Befalingsmand, 
fandt  denne,  at  det  kunde  være  nyttigt  at  gjøre 
et  Par  Fanger  for  at  faae  Kundskab  om  Til- 
standen paa  Øen. 

Alva  satte  sig  beroliget  ned,  da  hun  hørte, 
at  Folkene  ikke  vilde  vende  og  gjøre  Landgang 
paa  Ny,  og  stirrede  ud  mod  Skibet,  som  de 
hurtigt  nærmede  sig.  De  høie  Kasteller  ragede 
truende  op,  ved  Rækværkerne  paa  deres  Tinder 
stod  en  Mængde  staalklædte  Krigere,  Søfolk  og 
Kvinder  og  stirrede  ned  paa  Baaden;  nu  og  da 
hørtes  et  Udraab,  en  Ed  og  en  vild  Latter^  og 
mens  den  blaae  Dug  og  den  røde  Vimpel  flagrede 
for  Vinden ,  udfoldede  Søuhyret  lig  en  mægtig 
Vinge  Storseilet,  paa  hvilket  Sancte  Christophorus, 
den  Helgen,  hvis  Navn  Skibet  bar,  stod  malet  i 
en  rød  Kjortel  med  Christusbarnet  paa  sine 
Skuldre  og  en  grøn  Palmegreen  i  Haanden. 

Hvor  sælsomt  og  vildt  det  hele  Syn,  Alva 
havde  for  Øie,  end  var,  saa  indgød  det  hende 
dog  ikke  Frygt;   hun   frygtede  kun  Et,    at  blive 

skede.  Hun  bad  i  Hast  en  Bon  til  den  store, 
stærke  Helgen,  hvis  Billede  hun  havde  for  Øie, 
og  da  Baaden  lagde  til,  og  Raden  kom  til  hende, 
steg  hun  uden  Tøven  op  ad  Falderebsstigen,  gik 
kjækt  gjennem  den  Skare  barske  Krigere,  som 
stode  og  stirrede  paa  hende ,  indtil  hun  naaede 
op  paa  Agterkastellets  Dæk. 

Wiprecht  førte  Toget  an  og  maatte  nu  og 
da  besvare  flere  muntre  Tilraab  og'  lidet  høviske 
Spottegloser;  efter  ham  kom  Alva  og  Etla,  der 
saae  sig  om  med  et  skulende  Blik.  Liden  Karen 
hang  ved  Alvas  Skjørt,  Kunne  trampede  afsted 
med  en  sløv  Mine,  og  gamle  Kale  rystede  af 
Skræk. 

Midt  i  en  Kreds  af  brynieklædte  Mænd  stod 
en  høi,  knokkelstærk  Herre  med  et  smalt  Ansigt,, 
en  lang  Næse,  rødligt  Skjæg  og  et  Par  store, 
glubske,  graae  Øine.  Et  rødt  Ar  tvers  over 
Næsen  og  den  høire  Kind  viste,  at  han  før 
havde  været  med,  hvor  det  gjaldt.  Paa  Hovedet 
havde  han  en  spids  Staalhue  og  over  Brynien 
en  blaa  Cothardi,  eller  snever,  ærmeløs  Trøie,  i 
hvilken  Flagets  Mærker,  den  gyldne  Halvmaane 
og  den  sølverne  Ibskal  konstfærdigt  vare  ind- 
syede. Guldsporerne  paa  hans  Støvlehæle 
vare  flunkende  nye,  lige  saa  nye  som  selve 
Ridderværdigheden,    der   først   var    bleven    ham 

tildeelt  lige  inden  Opbrudet  fra  Vordingborg. 
Det  var  Skibets  Befalingsmand ,  Hr.  Peder  Niel- 
son Jernskjeg  til  EUinge  og  Birkholm,  en  Herre 
endnu  i  sin  feireste  Manddomskraft. 

»Ho,  ho,  Wiprecht«,  sagde  han  med  sin 
dybe  Røst,  »hvilken  broget  Flok  bringer  Du 
der?  Trende  Skjorter  —  nu,  Du  har  stedse 
været  slem  efter  Kvindfolk.« 

»Saamænd,  Hr.  Peder!«   svarede  Wiprecht. 

Da  loe  Herrerne,  som  trængte  sig  tæt  om 
Fangerne ;  men  der  blev  snart  stille  igjen  i  Kred- 
sen; thi  uagtet  Hr.  Peder  Jernskjeg  nok  kunde 
sige  en  .Skjemt,  var  han  dog  ikke  at  skjemte  med. 

Han  havde  talt  til  Wiprecht  i  sit  eget  Mo- 
dersmaal,  hvilket  Wiprecht  og  alle  Leiesvendene 
forstode,  skjøndt  de  talte  det  slet;  men  idet  han 
nu  vendte  sig  til  Leiesvendenes  Høvedsmand,  en 
pralende  udstafferet  Kriger  ved  Navn  Kurz  und 
Gut,  talte  han  Tydsk  og  sagde: 

»I  har  jo  været  i  Visby  forhen,  Kurz,  og 
kan  Maalet;  spørg  Fangerne  ud,  hvo  de  ere  og 
hvad  de  vide.« 

Alva,  som  jo  talte  baade  Dansk  og  Tydsk, 
forstod,  hvad  der  var  bleven  sagt.  Hun  saae 
fra  den  ene  af  de  to  Herrer  til  den  anden,  og 
da  han,  der  var  bleven  tiltalt  med  Navnet  Kurz, 
havde  et  haardt  Ansigt  og  falske  Øine,  men  den 
anden    trods    sit    glubske    Ydre    et    ærligt    Blik, 

traadte  hun  frem ,  neiede  for  ham  og  sagde  paa 
godt  Dansk: 

»Hr.  Peder,  viis  mig  den  Gunst  at  forunde 
mig  en  Samtale  under  fire  Øine!« 

Da  stirrede  Peder  Jernskjeg  forundret  paa 
hende  og  sagde : 

»Hvad,  min  Glut,  er  Du  en  dansk  Pige?« 

Han  var  ingen  Tilbeder  af  det  smukke  Kjøn, 
hans  Hjerte  var  lige  saa  staalsat  som  hans 
Brynietrøie ;  men  af  de  deilige  Øine,  i  hvilke  han 
nu  skuede  ind,  lyste  saa  reen  og  stolt  en  Sjæl, 
og  over  Alvas  jomfruelige  Skikkelse  var  der 
saa  megen  Ynde  ,  at  ved  denne  Leilighed  bleve 
begge  Pantserdækker  gjennembrudte,  og  Alva 
skjønnede  af  den  milde  Tone,  i  hvilken  han 
talte,  at  der  bankede  et  Hjerte  under  Brynien. 
Hendes  Instinkt  sagde  hende,  at  hun  havde  en 
retskaffen  Mand  for  sig,  og  at  hun  trygt  turde 
betroe  sin  Ære  til  ham  •  men  hun  rødmede  under 
den  Krydsild  af  dristige  Blikke,  som  hun  var 
udsat  for,  og  udbrød  med  skjelvende  Røst: 

»Herre,  før  mig  bort  herfra;  naar  jeg  er 
ene  med  Eder,  da  skal  jeg  sige  Eder  Alt.« 

Da  sagde  Wiprecht: 

»Hun  sværger  paa,  at  hun  er  Ebbe  Strange- 
søns Fæstemø.« 

Da  hørtes  høie  Raab  og  en  Lattersalve  fra 
alle  de  Omstaaende;  men  Hr.  Peder  vidste  mere 
om  den  Sag,  end  de  fleste  Andre. 

»Saa  er  Dit  Navn  Alva  Hansdatter?«  spurgte 
han,  og  da  Alva  bøiede  sit  Hoved  til  Svar, 
sagde  han:     nu,  jeg  vil  høre  Dig.« 

Saa  gav  han  hende  Haanden;  men  inden 
han  steg  ned  ad  Trappen  til  sin  Kahyt,  vendte 
han  sig  og  sagde  i  en  barsk  Tone : 

»Befindes  hun  virkelig  at  være  den,  hun 
udgiver  sig  for,  da  er  jeg  min  gode  Ven,  Ebbe 
Strangesøn,  skyldig  at  beskjærmc  hende  og  give 
hende  ukrænket  i  hans  Hænder,  og  jeg  gjør  det 
saa  meget  hellere,  som  der  da  i  denne  Jomfrues 
Aarer  flyder  ædelt  dansk  Blod;  men  hvo  hun 
end  er,  en  uskyldig  Jomfru,  næsten  et  Barn,  er 
hun,  det  skjønner  jeg  grant,  og  sværger  jeg  nu 
en  dyr  Ed  ved  den  Helgen,  under  hvis  Beskjær- 
melse  vi  fare,  og  som  har  helliget  dette  Skib 
ved  sit  Navn,  at  hvo  af  Eder,  der  vover  at  for- 
ulempe eller  krænke  hende,  han  skal  uden  Barm- 
hjertighed vorde  straffet,  han  være  saa,  hvo  han 
være  vil!« 

Saa  gik  han  med  Alva,  som  i  sit  Hjerte 
takkede  sin  ridderlige  Beskytter,  og  der  herskede 
et  Øieblik  Taushed  paa  Dækket;  men  nu  gav 
Høvedsmanden  Kurz  sig"  i  Lag  med  de  andre 
Fanger,  og  der  begyndte  en  Leg,  som  vel  ikke 
ligefrem  kunde  kaldes  grusom,  men  som  dog 
var  kaad  nok ;  thi  Skibet  førte  næsten  kun  Leie- 
svende,  vilde  Karle  uden  Skam  eller  Barmhjertig- 
hed i  Livet,  og  Peder  Jernskjeg  vilde  aldrig  paa- 

taget  sig  Førelsen  af  Sanct  Christoffer,  hvis  ikke 
Ladningen  havde  været  af  saa  stor  Vigtighed; 
thi  i  Skibsrummet  fandtes  Alt,  hvad  Hæren  med- 
bragte af  Krigsmaskiner,  en  Extra-Beholdning  af 
Vaaben  og  en  Snees  Heste  med  deres  fulde 
Rustning,  hvoriblandt  nogle  af  Kongens  egne. 

Drøie  Vittigheder  regnede  ned  over  Kunne 
og  Kale,  og  forstode  de  end  ikke  Meget  deraf, 
saa  fornam  de  føleligt  nok  de  Stød  og  Rusk, 
som  de  fik  i  Tilgift ;  Karen  flygtede  hen  bag  en 
Rulle  Reb  og  kom  ikke  til  Syne,  førend  Alva 
senere  befriede  hende ;    men  værst  gik  det  Etla. 

»Kurz«,  sagde  Wiprecht;  »lad  mig  faae 
hende!  Noget  maa  jeg  dog  have  for  min  Umage; 
hun  skal  trøste  mig  for  Gretel,  det  Skarn,  som 
løb  fra  mig  i  Helsingborg.« 

De  fleste  Leiesvende  førte  Hustruer  eller 
Frillekoner  med  sig,  og  Gretel  havde  da  ikke 
været  Andet,   end  det  sidste. 

»Nu,  tag  hende  da  ,  svarede  Høvedsmanden, 
som  om  der  kun  var  Tale  om  en  Hund  eller 
en  Hest;  »naar  hun  bliver  toet,  er  hun  ikke  saa 
ilde ;  men  Du  vil  faae  Kam  til  Dit  Haar ,  Wi- 
prekt,  hun  skuer  vildt  af  sine  Øine.« 

Da  fattede  Wipreckt  hende  med  begge  Ar- 
mene og  gav  hende  et  Kys,  mens  hun  hvinede 
og  strittede  imod. 

»Saa,  min  Tøs«,  sagde  han  saa,     nu  er  Du 

min  Fæstekone.  Kom  nu  med  til  de  andre 
Kvinder!« 

Etla  forstod  godt  hans  Tydsk  og  Meningen 
med  det  Hele-,  havde  der  været  nogen  Mulig- 
hed i  at  undflye  og  slippe  bort,  da  vilde  hun 
gjort  et  Forsøg  derpaa;  men  nu  skikkede  hun 
sig  i  det  Uundgaaelige,  for  saa  vidt  som  hun 
fulgte  ham  uden  Indvending  og  fandt  sig  i  at 
xarte  ham  op •,  men  hun  svoer  ved  sig  selv ,  at 
hvis  han  kom  hende  for  nær,  da  skulde  Ebbe 
Strangesøns  Dolk  finde  Veien  ind  mellem  hans 
Ribbeen.  Vel  var  det  mere  Trods  end  Blufær- 
dighed ,  der  gjorde  hende  stærk ;  hun  led  ikke 
den  sortskjæggede  Tydsker;  men  hvad  Skade 
hun  end  havde  taget  paa  sin  krogede  Vei  gjen- 
nem  Livet,  saa  stod  hun  dog  i  Selvfølelse  og 
Menneskeværdighed  et  Trin  over  de  stakkels 
Kvinder,  i  hvis  Samfund  hun  nu  for  en  Stund 
blev  indlemmet. 

Mens  dette  gik  for  sig,  og  Alva  sad  i  Ka- 
hytten og  fortalte  Peder  Jernskjeg  sin  Historie 
paa  en  Maade,  som  udslettede  enhver  Tvivl  om 
hendes  Sanddruhed  hos  ham,  gled  Sanct  Chri- 
stoffer for  den  milde  Sommerbrise  langsomt  Nord 
paa  og  fjernede  sig  mere  og  mere  fra  Hoborg. 

Der  var  baade  Hans,  Olaf  og  Sylvia  en 
Stund  blevne  staaende,  stirrende  efter  Skibet, 
indtil  endelig  Hans  vendte  sig  mod  Sylvia  og 
sagde : 


>^Du  har  voldet  det,  Hex,  og  Du  skal  und- 
gjelde  derfor!« 

I  det  Samme  greb  han  hende  i  Armen  og 
ruskede  hende ;  men  hun  tabte  ikke  Modet. 

»Lad  mig  helst  fare  og  hyt  Dit  eget  Skind, 
Hans«,  sagde  hun,  »snart  vil  Dansken  komme 
over  Dig  og  os  Alle.« 

»Og  om  han  end  alt  var  her«  ,  sagde  Hans 
forbittret,  og  Fristen  var  nok  saa  kort,  saa  skal 
Du  nu  bindes  og  puttes  i  det  sorte  Hul.  En 
Landsforræderske  er  Du,  og  paa  Baalet  vil  Du 
ende. « 

Saa  slæbte  de  hende  med  sig,  satte  hende 
paa  Barbara,  surrede  hendes  Been  fast  under 
Hestens  Bug  og  rede  skyndsomst  Nord  paa; 
men  da  de  intet  Steds  fornam  noget  til,  at 
Dansken  skulde  have  gjort  Landgang,  og  der 
ikke  viste  sig  flere  Skibe,  begyndte  de  at  troe, 
at  det  Krigsskib,  de  havde  seet,  maatte  have 
anden  Bestemmelse. 

Med  stor  Bekymring  tænkte  Hans  paa  sin 
Datters  Skjebne.  Han  havde  selv  seet  Krigerne 
slæbe  hende  bort  med  Vold,  altsaa  kunde  hendes 
Elsker,  Speideren,  ikke  være  Mester  for  dette, 
og  Sylvia  satte  nu  mod  al  hans  Udfritten  og 
Trudsler  haardnakket  Taushed. 

Han  blev  da  ikke  klogere  paa  Tingen;  men 
det  vidste  han,  at  uden  Sylvias  Bistand  vilde  det 
aldrig  lykkedes  Alva   at    slippe    bort    og    dølge 

sig,  og  hans  Raseri  steg  til  en  saadan  Høide,  at 
han  strax  efter  Hjemkomsten  med  egen  Haand 
pidskede  hende  og  derpaa  lod  hende  sætte  ned 
i  Kjelderfængslet.  Der  sad  hun  nu,  rugende 
over  sine  Hevntanker  og  lurende  paa  Leilighed 
til  at  undflye. 

Men  over  Olaf  Rangvalds  Læber  kom  der 
næsten  ikke  et  Ord  fra  det  Øieblik  af,  da  han 
saae  det  sidste  Glimt  af  Alva  forsvinde  mellem 
de  brynieklædte  Mænd  paa  Skibet.  Dybt  aad  hans 
afmægtige  Harme  sig  ind  i  hans  Hjerte ;  Sproget 
havde  intet  Ord  til  at  give  den  Storm  Mæle, 
som  rasede  i  ham.  Til  en  Dødningedands  med 
Sværdhug  og  Strømme  af  Blod  stod  hans  Hu, 
snart,  før  han  ventede  det,  skulde  Luren  gjalde, 
os.  hans  Tørst  efter  Daad  blive  slukket. 


FJERDE  KAPITEL. 

VIISDOM,  DAARSKAB  OG  GODE  VARSLER. 

LJet  var  Sanct  Elise  Dag,  den  2ode  Juli, 
henad  Aften,  at  Udkigsmanden  i  Mastekurven 
paa  Kongeskibet  Dragen  fik  det  første  Glimt  af 
Gullands  i  Solglandsen  lysnende  Klinter  et  see 
og  raabte:  Land!  Tæt  sluttet  seilede  Flaaden, 
saa  at  Raabet  gik  fra  Skib  til  Skib,  indtil  det 
voxede  til  et  Jubelskrig,  som  rungede  vide  over 
Havet. 

Saa  optagne  v^are  A!le  af  at  stirre  ud  mod 
det  forjættede  Land,  til  hvilket  de  stundede,  at 
kun  Besætningen  paa  et  Par  af  de  yderste  Skibe 
bemærkede,  at  Sanct  Christoffer  kom  opseilende; 
thi  da  Peder  Jernskjeg,  efter  at  han  var  kommen 
et  godt  Stykke  Nord  paa,  skjønnede,  at  Flaaden 
ikke  kunde  være  ankommen,  havde  han  søgt 
rum  Sø  i  det  Haab  at  træffe  den,  hvilket  nu 
ogsaa  var  lykkedes. 


Men  just  som  Sanct  Christoffer  sluttede  sig 
til  Flaaden  og  seilede  som  det  bagerste  Skib 
i  Flokken,  løiede  Vinden  af,  og  tilsidst  blev  det 
ganske  stille;  Seilene  hang  slappe,  og  intet  Skib 
rørte  sig  af  Stedet.  Forinden  var  imidlertid  den 
svært  lastede  Sanct  Christoffer  sakket  et  Stykke 
agter  ud. 

Et  skjønt  og  storladent  Skue  frembød  disse 
halvhundrede  paa  den  blanke  Havflade  hvilende 
Snekker,  Koge  og  Holke,  Fartøier  af  saare  for- 
skjellig  Bygning;  thi  uagtet  end  ikke  det  største 
af  dem  blot  tilnærmelsesvis  kunde  maale  sig  i 
Størrelse  med  vor  Tids  Søkoloser,  overgik  de 
dem  langt  i  Skjønhed  og  malerisk  Virkning. 

Baade  de  lave  og  smalle  Snekker,  som 
kunde  bevæge  sig  frem  ved  Seil  og  Aarer 
og  de  svære  Skibe  med  deres  kneisende  Kastel- 
ler vare  anstrøgne  med  livlige  Farver,  og  paa 
nogle  af  dem  saaes  Gallionsfigurer,  som  straalede 
af  Forgyldning.  Dette  var  navnlig  Tilfældet  med 
Kongeskibet,  hvis  gyldne  Drage  lyste  vide  over 
Havet,  naar  Solen  skinnede  paa  den,  mens  Dan- 
nebroges  røde  Dug  med  det  kongelige  Vaaben- 
mærke  Leoparderne  og  Hjerterne  midt  i  det 
hvide  Kors,  flagrede  fra  Agterstavnen,  baaren  ud 
af  den  sidste,  svage  Aftenbrise. 

Flag  og  Vimpler  med  forskjellige  Farver  og 
Mærker  vaiede  fra  de  andre  Skibe;  selv  Seilene 
vare    brogede,   bemalede    med  Kors    og  Helgen- 

billeder,  og  fra  alle  Skibsdæk  blinkede  Hjelme, 
Brynier  og  Skjolde  i  den  dalende  Sols  zittrende 
Straaler. 

Paa  Kongeskibets  Agterkastel  sad  Kong 
Volmer  i  en  Foldestol,  og  to  Smaadrenge  stode 
bag  deres  Herre  til  hans  Opvartning.  Han  bar 
hverken,  Brynietrøie  eller  Sværd,  og  paa  hans 
Hoved  hvilede  en  let,  blaa  Fløiels  Baret,  prydet 
med  Sanct  Andreas's  heldende  Kors. 

Omkring  ham  sad  i  en  Kreds  Hertug  Chri- 
stoffer, Hertug  Erik,  Drosten  Claus  Limbek  og 
flere  Herrer,  deriblandt  Hr.  Frederik  af  Locken, 
en  Herre  til  Aars,  skjøndt  han  endnu  holdt  sig 
rank.  Hans  sorte  Øienbryn  og  brune  Øine  stak 
sært  af  mod  hans  kridhvide  krusede  Haar  og 
Skjæg. 

Han  var  en  Schwaber  og  havde  været  Kon- 
gens Vaabenmester  i  dennes  Ungdom,  da  han 
blev  opdraget  ved  Keiser  Ludvig  af  Bayerns  Hof 
Senere  var  han  fulgt  med  Kong  Volmer  til 
Danmark  og  var  bleven  hans  Marsk,  men  var 
nu  forlængst  ude  af  Tjeneste  og  nød  Naadsens- 
brødet  hos  sin  Herre.  Dog  havde  Kongen  øn- 
sket hans  Ledsagelse  paa  dette  Krigstog,  deels 
fordi  han  vilde  drage  Nytte  af  Hr.  Frederiks 
store  Krigserfarenhed ,  deels  fordi  det  var  ham 
kjært,  at  hans  gamle  Læremester  i  Krigskonsten 
blev  Vidne  til  denne  hans  meest  eventyrlige 
Vaabendaad. 

Ved  Kastellets  Rækværk  stod  flere  Grupper 
af  Kongens  Hofsinder  i  livlig  Samtale,  og  der 
lød  det  danske  og  det  tydske  Sprog  i  broget 
Blanding,  men  paa  Grund  af  Kongens  Nærvæ- 
relse talte  man  med  dæmpet  Røst;  og  ned  ad 
Dækket  ved  den  ene  Side  vandrede  Kongens 
Skriftefader,  Broder  David,  fordybet  i  Samtale 
med  en  lille  vever  Mand  i  en  sort  Kappe;  det 
var  Kongens  Haandskriver,  Rigman  von  der 
Lanken.  Broder  David  holdt  Hænderne  foldede 
over  sin  trinde  Mave  og  havde  Rosenkrandsens 
Perler  indsnoet  mellem  sine  Fingre.  Nu  og  da 
kastede  han  et  Blik  op  paa  Storseilet,  hvor  alt 
Ridderskabs  Skytshelgen,  Sanct  Georg,  var  ma- 
let i  fuld  Rustning,  og  Svarene  til  hans  Led- 
sager tydede  paa  stor  Aandsfraværelse.  Dog 
opsendte  han  neppe  Bønner  til  Himlen;  af  det 
livlige  og  vexlende  Udtryk  i  hans  kloge  Øine  at 
domme ,  fristedes  man  snarere  til  at  tænke ,  at 
han  var  saare  nærværende  og  holdt  Ørerne  aabne 
for  at  opfange  Brudstykker  af  de  Samtaler,  der 
bleve  førte  omkring  ham. 

Et  Smiil  gled  over  hans  glatte  Mund,  idet 
han  dreiede  sig  ved  Agterstavnen;  der  fik  han 
nogle  Ord  at  høre,  som  kildrede  hans  Lune; 
det  var  Ebbe  Strangesøn,  der  talte. 

»Denne  Mø«,  sagde  han,  »elsker  mig  trofast 
og  har  ganske  taget  mit  Hjerte  fangen;  I  vil 
begribe   det,    Hr.  Evert,    naar  I  faaer   hende   at 

skue,  det  jeg  haaber  ved  Guds  og  hellig  Karens 
Bistand  snart  vil  skee,  og  at  jeg  da  end  vil 
finde  hende  fri  og  ukrænket.  O,  hendes  Smiil 
gjør  Hjertet  mere  glad ,  end  om  hundrede 
Engle  smilte  herned  fra  Himlen ;  men  hvad  mere 
er,  Hr.  Evert,  I  vil  strax  ved  det  første  Syn  af 
hendes  fagre  Aasyn  skjønne,  at  de  Abildgaarders 
Blod  virkelig  flyder  i  hendes  Aarer,  og  at  hun 
maa  være  en  Frænke  af  Eders  gode  Hustru, 
Fru  Christine,   ja  sikkerlig  hendes  Søsterdatter.« 

Alvas  hensovede  Moders  Svoger,  Hr.  Evert 
Molteke  til  Torbenfeldt,  en  rank  og  statelig 
Herre,  strøg  sit  lyse  Mundskjæg,  der  var  studset 
og  tilspidset  ganske  paa  samme  Maade  som 
Kongens,  saae  paa  Ebbe  med  et  stolt  Blik  fra 
sine  store,  blaae  Øine  og  sagde: 

»Sært  tykkes  det  mig,  Ebbe  Strangesøn,  at 
I  har  sat  Eders  Hu  til  denne  gullandske  Bonde- 
datter, og  ilde  vilde  det  være,  om  et  Aasyns 
Skabning  var  Adkomstbrev  nok  til  Frændskab, 
ja  til  Arveret;  bedre  og  troværdigere  Beviislig- 
heder  udkræves,  det  kan  I  sige  Eder  selv;  men 
I  kjender  mig  og  længe  nok  til  at  vide,  at  naar 
slige  Beviisligheder  ere  bragte  til  Veie,  da  skal 
I  ingen  uvillig  Mand  finde  i  mig,  som  hidtil,  det 
troer  jeg  at  kunne  sige,  stedse  gjorde  Ret  og 
Skjel  mod  Enhver.« 

»Blæse  med  Arverettens^,  udbrød  Ebbe  i  en 

lidenskabelig  Tone,  »vi  ville  ikke  tage  en  Tomme 
Jord  fra  Fru  Christine!« 

Disse  Ord  naaede  Broder  Davids  Øren,  og 
det  var  dem,  der  fik  ham  til  at  smile. 

I  Sandhed,  sagde  han  til  sig  selv,  jeg  traf 
Sømmet  paa  Hovedet,  da  jeg  sagde  til  Ebbe 
Strangesøn  paa  Vordingborg,  at  han  havde  væ- 
ret som  Samson  i  Dalilas  Hænder;  thi  end  traf 
jeg  ingensinde  i  Christenheden  saa  stor  Svaghed 
hos  nogen  god  Mand,  at  han  gav  fra  sig  en 
Tomme  Jord,  paa  hvilken  han  mente  at  have 
lovligt  Krav;  og  den  Ret,  han  nu  er  villig  til  at 
bortkaste,  kan  blive  ham  paalagt  som  Pligt. 

Hr.  Evert  fik  ikke  Tid  til  at  give  Ebbe 
noget  Svar,    thi   han   blev  kaldt  hen  til  Kongen. 

Han  var  nemlig  Befalingsmand  paa  Konge- 
skibet. Egentlig  var  han  Høvedsmand  paa  Vor- 
dingborg, men  han  havde  udbedet  sig  den  Gunst 
at  maatte  ledsage  Kongen  paa  Togtet,  og  da 
havde  Kong  Volmer  paa  sin  skjemtende  Maade 
sagt  til  ham : 

»Vel,  Evert,  Du  faaer  have  Din  Villie;  men 
da  tør  vi  ikke  fornedre  Dig;  Du  faaer  saa  og 
føre  Befalingen  over  det  flydende  Kastel,  til 
hvilket  vi  agte  at  betroe  vor  kongelige  Person 
og  vor  Søn,  samt  vore  bedste  Mænd.« 

Dette  var  ikke  Hr.  Evert  ret  til  Pas;  thi 
uagtet  han  var  en  tapper  Herre  og  en  kyndig 
Kriger   til  Lands,    saa  havde  han  dog  kun  ringe 

Erfaring  til  Søes,  og  han  vidste,  at  Kongen  var 
meget  vanskelig  og  nøieregnende  med  sine  Skip- 
pere. Dog  havde  Kongen  ikke  grebet  feil  i  sit 
Valg;  thi  Ansvaret  gjorde  Hr.  Evert  saare  aar- 
vaagen,  mens  han  tillige  var  fornuftig  nok  til 
at  overlade  Varetagelsen  af  Navigationen  til  sin 
Underbefalingsmand,  Mads  Baadsmand,  en  af 
Flaadens  dygtigste  Søfolk.  Alt  var  saaledes 
gaaet  saare  vel  paa  det  nær,  at  Hr.  Evert  nu 
og  da  maatte  døie  Stiklerier  af  Kongen;  og 
noget  Saadant  var  det,  der  ventede  ham  nu. 

»Nu  ligge  vi  her  og  komme  ei  af  Pletten«, 
sagde  Kong  Volmer« ;  »sig  mig.  Evert,  faae  vi 
Vind  i  Nat.?« 

»Ikke  kan  jeg  sige  Eder  det.  Herre  Konge«, 
svarede  Evert  Molteke;  »det  veed  jo  kun  Gud 
den  almægtige,  som  raader  for  Vind  og  Veir.« 

»Hvad!;<  udbrød  Kongen.  »Veed  Du,  den 
fornemste  Skipper  paa  vor  Flaade,  hvem  vi 
satte  til  at  styre  vort  eget  Skib,  ingen  Besked 
om  Veir  og  Vind  og  har  end  ikke  formaaet  at 
lure  Gud  Herren  lidet  af  hans  Hemmelighed  med 
Vindens  Spil  aH« 

Derpaa  loe  Kongen,  og  de  andre  Herrer 
loe  med;  men  Evert  Molteke,  som  ikke  var 
tabt  bag  af  en  Vogn,  istemte  Latteren  og  vin- 
kede ad  Mads  Baadsmand,  som  stod  nede  i 
Skibsrummet.    Mads  kom  hurtigt  derop  og  stod 

nu  der  med  Hatten   i  sin  Haand    og    bøiede  sig 
dybt  for  Kongen  og  Herskaberne. 

»Sig  mig,  Mads«,  spurgte  Hr.  Evert,  faae 
vi  Vind  i  Nat?« 

»Ikke  let  at  sige  det«,  svarede  Mads,  idet 
han  kløede  sig  i  Hovedet,  »og  fornemmelig  svært 
at  sige,  om  hun  kommer,  da  fra  hvad  Hjørne, 
al  den  Stund  Veirct  i  denne  Sommertid  vender 
sig  hid  og  did  som  Lunet  hos  en  Kvinde.« 

»Hvad'<,  udbrød  Hr.  Evert,  »veed  ikke  Du, 
den  første  Baadsmand  paa  Flaaden,  og  hvem 
jeg  satte  til  at  styre  Kongens  eget  Skib,  bedre 
Besked  om  Veir  og  Vind.?« 

Da  blev  Mads  vred  og  svarede: 
For  Fanden,    naar  I  endelig    vil   vide   det, 
da  vil  Vinden    rejse    sig    efter  Midnat,    og    hun 
vil    komme    fra    Sønden,    det    siger    jeg,    Mads 
Nielsøn!« 

Da  brod  Latteren  løs  for  Alvor;  men  Kon- 
gen sagde: 

»Et  Kruus  spansk  Viin  skal  Du  faae  for 
Din  Søndenvind,  Mads,  naar  vi  have  den ;  men 
drei  hende  helst  lidet    til  Vester!« 

Da  forstod  Mads,  at  det  Hele  var  Skjemt, 
grinte  i  Skjægget,  gjorde  sit  Skrabud  og  klyvede 
atter  ned  ad  Stigen ;  men  Kongens  Aasyn  blev 
strax  igjen  alvorsfuldt ;  han  reiste   sig  og  sagde : 

»Lader  os  nytte  Tiden,  mens  vi  sidde  her 
som    i  en    Karm    uden  Forspand !     Vi    ville    nu 

for  at  kalde  alle  Høvedsmændene  om  Bord!« 

Kort  efter  saaes  Herolden  Helmold  oppe 
ved  Mastekurvens  Rækværk  med  en  stor  Kob- 
berluur,  som  skinnede  i  Aftenrøden  ,  og  da  han 
havde  sat  den  for  sin  skjæggede  Mund,  lød  tre 
langtrukne  Toner,  som  hørtes  af  hver  Mand  paa 
Flaaden.  Snart  gjennemskar  Baade  og  Joller 
fra  alle  Sider  den  speilblanke  Havflade,  og  Agter- 
kastellets Dæk  fyldtes  hurtigt  med  skjæggede 
Krigere  i  Brynier  og  Vaabenkjortler ,  med 
blanke,  spidse  Bacinets  eller  Bækkenhjelme  paa 
deres  Hoveder  og  Brynieknive  i  Bælterne.  Da 
Alle  vare  komne  til  Stede,  udgjorde  de  en  For- 
samling paa  over  hundrede  Riddere  og  Høveds- 
mænd, hvilket  var  Alt,  hvad  Dragens  Agterdæk 
kunde  rumme. 

Kongen,  som  havde  trukket  sig  tilbage  til 
sit  Kahytsrum,  kom  nu,  ledsaget  af  Hertug  Chri- 
stoffer og  et  Par  af  sine  Hofsinder,  blandt  hvilke 
Ebbe  Strangesøn,  op  ad  den  Trappe,  der  fra 
Agterkastellets  Indre  førte  op  til  Dækket,  og 
traadte  frem  i  Kredsen,  mens  Alle  bøiede  sig  dybt 
for  ham.  Staaende  midt  iblandt  dem,  tiltalte 
han  dem  saalunde: 

»Jeg  har  kaldet  Eder  hid,  I  kjære  Herrer 
og  troe  Mænd,  for  at  høre  Eders  Raad  om  en 
vigtig  Sag,  hvis  Afgjørelse  nu  staaer  for  —  hvor 
skulle  vi  gjøre  Landgang   og   gribe    an.?'     Skulle 

vi  gaae  lige  løs  paa  Visby  og  gribe  Tyren  ved 
Hornene,  eller  lande  et  andet  Sted  og  kaste  os 
over  den  fra  Landsiden?  Kun  En  iblandt  os 
kjender  ret  Kystens  Beskaffenhed ,  og  denne 
Ene  er,  som  I  let  gjettc,  Ebbe  Strangesøn,  hvis 
Raad  vi  ikke  plat  ville  foragte,  men  ønske  dog, 
før  vi  tage  vor  Beslutning,  at  høre  mere  kyndige 
og  forfarne  Krigeres  Raad  om    den  Sag.« 

Ingen  af  de  tilstedeværende  Herrer  vare 
forhippede  paa  at  sige  deres  Mening;  men  da 
Kongen  opfordrede  saa  En,  saa  en  Anden  til  at 
tale,  maatte  de  jo  ud  med  Sproget.  De  yttrede 
sig  dog  Alle  meget  forbeholdent  og  henstillede 
Sagens  Afgjørelse  til  Kongens  Viisdom,  saaledes 
Drosten,  Claus  Limbek,  som  i  det  Hele  taget 
viste  stor  Lunkenhed  og  kun  modstræbende  var 
gaaet  med  paa  dette  Eventyr.  Alene  Marsken, 
Henning  Podebusk,  gav  det  bestemte  Raad  at 
gaae  lige  løs  paa  Maalet,  og  et  Par  af  de  unge 
Krigere  og  nogle  af  Leiesvendenes  mest  rov- 
gjerrige  Høvedsmænd  yttrede  deres  Samstem- 
ning ved  et  lydeligt  Bifaldsraab. 

Saa  bør  det  være,  kjære  Hr.  Fader!«  ud- 
brød unge  Hertug  Christoffer  livligt.  »Hvortil 
en  lang  Vandring  gjennem  Landet  og  Spild  af 
Kræfterne  ved  Smaafægtninger  med  Bønderne  .^^ 
Lader  os  strax  falde  over  de  kiye  Hanser  og 
knuse  dem  med  eet  Slag.« 

»Der    talte  Ungdom    og   høit  Mod«,    sagde 

Kongen  og  saae  med  Velbehag  paa  sin  Søn; 
>  men  nu  ville  vi  høre  Alder  og  Viisdom.  Frede- 
rik af  Lockeu,  Du  taug  hidtil;  lader  os  nu  høre 
Dit  Skjøn! 

»Herre  og  Konge«,  svarede  den  gamle  Rid- 
der, »jeg  taug  af  den  Aarsag,  I  før  nævnede  — 
fordi  jeg  aldrig  satte  min  Fod  paa  den  Grund, 
hvor  vi  nu  snart  skulle  træde  Krigsdandsen  og 
ikke  kjender  Landets  Beskaffenhed ;  og  det  veed 
jeg,  at  Jordsmonnet  og  Leiligheden  ofte  har 
mere  at  sige  end  Tapperheden;  men  det  kan 
jeg  med  Sikkerhed  sige,  og  deri  vil  enhver  for- 
standig Mand  samstemme  med  mig,  at  hvad  det 
først  og  fornemmeligst  gjelder,  det  er,  at  Land- 
stigningen lykkes,  saa  at  vi  faae  fast  Fod  paa 
Øen  uden  for  stort  Mandefald  og  undgaae  den 
Ulykke  heelt  at  kastes  tilbage.  Mit  Raad  er 
da:  land  ikke  for  nær  ved  Visby  og  paa  en 
Strand,  hvor  der  intet  Krigsberedskab  kan  ven- 
tes og  intet  Værn  er,  sat  af  Menneskets  eller 
Naturens  Haand ;  og  det  tykkes  mig,  at  I,  Herre, 
i  den  Sag  trygt  maa  kunne  følge  unge  Ebbe 
Strangesøns  Anviisning;  hans  Kjendskab  til  Øen 
veier  vel  al  den  Viisdom  op,  som  hele  Eders 
øvrige  Raad  evner  at  udklække.« 

»Det  var  stærke  Ord«,  udbrød  Claus  Limbek 
i  en  spydig  Tone:  »forlad  mig  det,  Hr.  Frede- 
rik ,  men  det  tykkes  mig ,  at  i  denne  Eders 
Tale    rækker    Viisdom    og    Daarskab    hinanden 

underligt  Haanden;  thi  om  jeg  har  hørt  og  for- 
staaet  ret,  da  har  Ebbe  Strangesøn  paa  sin 
Speiderfart  erhvervet  sig  større  Kjendskab  til 
de  gullandske  Møer,  end  til  det,  hvorpaa  det 
her  kommer  an.« 

Da  smaaloe  flere  af  Herrerne,  og  Alle,  som 
vare  nidkjære  paa  Ebbe  Strangesøn  paa  Grund 
af  den  store  Gunst,  Kongen  viste  ham,  glædede 
sig  over  den  Snert,  han  der  havde  faaet;  men 
uagtet  det  kogte  i  Ebbe,  taug  han  klogeligt  og 
viste  derved ,  at  han  dog  ikke  var  den  Daare, 
Hr.  Claus  stemplede  ham  for  at  være. 

Claus  Limbek  var  en  mægtig  Mand,  og  der- 
for holdt  Kongen  gode  Miner  med  ham;  men 
Alle  vidste,  at  Hr.  Claus  var  trædsk,  en  falsk 
Ven  og  i  Hjertet  en  Oprører  mod  sin  Konge, 
selv  om  han  ikke  i  Øieblikket  førte  Vaaben  imod 
ham.  Ebbe  Strangesøn  havde  ikke  lagt  Dølgs- 
maal  paa,  hvad  han  tænkte  om  Claus  Limbek, 
og  derfor  var  denne  bleven  hans  Fjende.  Med 
velberaad  Hu  havde  han  ved  Drikkelaget  paa 
Vordingborg  forrige  Høst  ophidset  Ebbe  til  at 
vove  sig  ud  paa  den  Speiderfart  til  Gulland  for 
derved  at  bringe  ham  i  Ulykke  og  maaskee 
ganske  blive  ham  kvit. 

Kongens  skarpe  Blik  gik  fra  den  Ene  til 
den  Anden;  men  i  Stedet  for,  som  Claus  Lim- 
bek havde  ventet,  at  tage  Parti  for  Hr.  Frede- 
rik og  Ebbe,    dulgte   han    endnu    sin    egen  Me- 

ning,  vendte  sig  brat  til  sin  Fætter,  Hertug 
Erik,   og  sagde: 

»Erik,  døm  nu  Du  Viisdommen  og  Daar- 
skaben  imellem!  De  modsatte  Meninger  have 
forplumret  Sagen  for  mig.« 

Ingen,  som  kjendte  Kong  Volmer,  kunde 
troe,  at  han  for  Alvor  mente  det.  Hertug  Erik 
tænkte,  at  hans  snilde  kongelige  Frænde  blot 
paakaldte  hans  Voldgift  for  at  undgaae  at  støde 
Claus  Limbek  for  Hovedet  og  rage  i  Strid  med 
ham;  men  Hertugen  stod  desuden  i  den  Sag 
ganske  paa  Claus  Limbeks  Side  og  undte  Ebbe 
Strangesøn  den  Ydmygelse,  der  var  overgaaet 
ham.  I  ondt  Lune  havde  Hertugen  været  paa 
hele  Farten,  og  nu  fik  det  da  Luft,  men  paa  en 
Maade,  som  var  ham  egen.  Han  smilte,  kneb 
sine  Øienlaage  til,  saa  hans  i  Forveien  smaa 
Øine  blev  til  et  Par  Streger,  og  sagde : 

>'Viisdom  har  Intet  med  denne  Sag  at  skaffe; 
ikke  Viisdom,  men  blindt  Mod  førte  os  hertil. 
Lad  da  helst  Ungdomsmodet  og  Lykken  raade ; 
Ebbe  Strangesøn  bør  pege  og  sige:  der  skulle 
vi  lande!« 

Kongens  Øine  skøde  et  Lyn;  men  han  be- 
tvang sin  Vrede  og  sagde  med  et  spydigt 
Smiil: 

»Ei,  der  talte  den  klogeste  Mand  i  vort 
Raad !    Du  har  Ret,  Erik  1    Dristigt  Mod  og  Lyk- 

kens  Gunst,  de  to  Ting  ere,  Atterdag*),  mere 
værd  i  en  Dyst  end  al  Verdens  Viisdom.  Saa 
beslutte  vi  da  nu  uden  videre  Tale,  at  Kaasen 
sættes  Syd  efter ;  vi  ville  gaae  ind  mellem  Carls- 
øerne og  lande  paa  Kysten  Nord  for  Ham- 
merodde**) —  saa  er  jo  Stedets  Navn,  Ebbe 
Strangesøn?« 

»Ja,  Herre  Konge!«  svarede  Ebbe,  idet  han 
traadte  frem  og  bøiede  sig  for  Kongen. 

Da  vexlede  Hertug  Erik  og  Claus  Limbek 
et  Blik.  De  havde  begge  den  samme  Tanke, 
nemlig  at  Kongens  Beslutning  forud  var  tagen 
efter  Samraad  med  L^bbe  Strangesøn  og  Frede- 
rik af  Locken,  og  at  den  Sidstes  Tale  var  lavet 
efter  Kongens  Forskrift.  Krigsraadet  var  da 
blot  som  et  Skuespil,  eller  en  Høflighed,  mod 
Befalingsmændene  med  det  Bihensyn,  at  det 
ikke,  om  Noget  gik  galt,  skulde  kunne  bebrei- 
des  Kongen,  at  han  ikke  havde  hørt  sine  Mænds 
Raad  og  Mening;  men  nu  tog  Kongen  atter 
Ordet  og  sagde: 

»Vi  ville  sige  Eder,  mine  kjære  Herrer  og 
troe  Mænd,    af  hvilke  Aarsager   vi   have   truffet 


*)  eller:  Ottardag  d:  Dommedag,  en  Ed,  Kong  Valde- 
mar jevnlig  brugte  og  deraf  formentlig  hans  Tilnavn, 
lige  som  Erik  Menved  fik  sit  Mundheld  heftet  ved  sit 
Navn, 

'*)  Hvor  senere  en  lille  Befæstning  anlagdes,  og  nu  Fisker- 
leiet  Kronewall  ligger. 

dette  Valg.  Det  vilde  tykkes  os  dumdristigt  og 
i  Sandhed  at  vidne  om  det  blinde  Mod,  hvorom 
min  kjære  Frænde,  Lauenborgs  ædle  Hertug, 
nys  talede,  hvis  vi  gjorde  Landgang  udfor  Visby, 
ja  blot  i  en  saadan  Nærhed,  at  vi  fra  Staden 
kunde  vorde  sete  og  iagttagne,  al  den  Stund 
dette  sikkert  vilde  hidkalde  en  stor  Skare  Fjen- 
der, og  vi  kunde  blive  kastede  tilbage  i  Søen. 
Dette  har  fra  første  Færd  af  været  os  indly- 
sende ;  men  hvad  selve  Stedet  angaaer,  da  mente 
vi  just,  som  Hertugen  sagde,  at  Ebbe  Strange- 
søn burde  pege  og  vise  os  det;  thi  kun  han  har 
Kjendskab  til  Kysten,  hvor  han  i  Maaneder  har 
færdedes,  og  om  hans  Ærlighed  og  Troskab 
føle  vi  os  fuldt  foi'visset;  men  lad  dog  nu,  Ebbe, 
de  Herrer  høre,  af  hvilke  Aarsager,  Du  har  ud- 
peget os  dette  Sted.< 

»Først«,  sagde  Ebbe,  fordi  det  ligger  i  en 
bekvem  Afstand  fra  Visby,  kun  sex  danske  Mile 
og  dog  ved  den  Nord  for  fremspringende  Kyst 
paa  langt  Hold  dækket  for  al  Udspeiden ;  der- 
næst fordi  Kysten  er  øde  og  ubeboet ;  og  endelig  af 
den  Aarsag,  at  Stranden  er  flad.  Der  er  ingen 
Klinter  at  bestige ;  og  ere  vi  først  komne  op 
gjennem  Skoven,  da  ligger  Landet  aabent  for 
os  og  er  lige  til  Visby  saa  jevnt  som  et  Logulv. 
Jeg  var  der  en  Dag  tidlig  i  Vaaren  paa  Fiskeri 
med   Sjettingsdommeren,    Hans   Eskildsøn,    mær- 

kede  mig  Stedet  og  tænkte  strax,  at  et  mere 
bekvemt  og  sikkert  Landingssted  ei  kunde  findes.« 

»Vel«,  sagde  ■  Claus  Limbek  og  saae  paa 
Ebbe  med  et  ondt  Blik;  »men  Øen  er  tæt  be- 
bygget, det  vide  vi;  Bønderne  kunne  strømme 
til  og  her  og  hindre  vor  Landgang.« 

»Ved  min  Helgen«,  udbrød  Erland  Kalf, 
»her  er  al  Grund  til  at  see  sig  for;  Faren  lurer 
alle  Vegne  paa  disse  Kyster.- 

Og  nu  faldt  der  fra  flere  af  de  store  Herrer 
Ord,  som  tydeligt  lod  Kongen  fornemme,  hvor 
uvilligt  de  dog  vare  dragne  med  paa  dette  Tog 
til  en  fjern  og  ukjendt  Egn.  Det  forholdt  sig 
nok  saa,  at  ene  og  alene  Gridskhed  efter  det 
rige  Bytte  havde  gjort  dem  villige  dertil,  ikke 
Hengivenhed  for  Kongen,  ikke  nogen  mandig, 
ridderlig  Lyst  til  Bedrift;  og  end  ikke  Fædrene- 
landskjærlighedens  og  Landsmandsskabets  Baand 
holdt  Flokken  sammen,  eftersom  en  ikke  ringe 
Part  af  Kongens  betroede  Mænd  vare  ind- 
vandrede Tydskere.  Deels  havde  han  ført  dem 
med  sig  fra  det  Land,  hvor  han,  fordreven  fra 
sit  Fædreneland,  var  bleven  opdraget,  deels 
gjorde  den  danske  Adels  Oprørskhed  og  Upaa- 
lidelighed  det  til  en  Nødvendighed  for  ham  at 
sætte  sin  Lid  til  indkaldte  Fremmede,  der  skyldte 
ham  Alt  og  derfor  vare  ham  hengivne. 

Men  hvor  fandtes  i  hine  Tider,  ikke  blot  i 
Norden    men   i    hele    Christenheden    det,    vi    nu 

kalde  Fædrenelandskjærlighed  ?  Rigets  Splittelse 
i  en  Menneskealder  og  Forræderiets  hæslige 
Vane  havde  næret  Egennytten  og  dræbt  Fæ- 
drenelandskjærligheden,  der  vel  blot  maatte  søges 
i  enkelte  ædle  Mænds  Hjerter  som  en  Perle, 
hvis  Værdi  de  ikke  engang  alle  vare  sig  klart 
bevidste. 

Muligt,  at  det  ikke  stod  synderligt  bedre  til 
med  Kongen  selv  i  det  Punkt,  og  at  han  elskede 
sit  Land  og  sit  Folk  meest,  fordi  de  vare  hans 
og  hans  Herredømme  undergivne ;  men  hans 
eget  Vel  og  Rigets  faldt  sammen,  Kronens  Ring 
var  det  Baand,  som  ene  holdt  Knippet,  og  i  sin 
opoffrende  og  ihærdige  Virken  for  det  Heles  Vel 
stod  han  da  høit  over  de  egennyttige  Smaa- 
konger,  med  hvem  han  i  sit  hele  Liv  maatte 
kriges  og  trættes,  som  nu  i  denne  Stund. 

Men  han  betvang  den  Harme ,  som  ul- 
mede i  ham,  taug  og  lod  Ebbe  Strangesøn  selv 
svare  for  sig. 

»Bønderne«,  sagde  Ebbe,  ville  neppe  gjøre 
os  stort  Afbræk;  slet  væbnede  ere  de  og  have 
nu  i  tvende  Menneskealdre  levet  i  Fred.« 

»Nu«,  udbrød  Claus  Limbek  i  en  spydig 
Tone,  »naar  saa  kjendt  Mand  som  Ebbe  Strange- 
søn lover  os  en  Vei  saa  glat  som  et  Logulv 
og  fredlyst  lige  til  Visby,  da  maae  vi  vel  kunne 
fare  i  Mag  og  faae  intet  Andet  at  gjøre  paa 
den  Fart   gjennem  Landet,    end   at   gantes   med 

de  gullandske  Jomfruer.  Ikke  at  jeg  frygter  det 
Bondepak«,  føiede  han  til,  blussende  af  Hidsig- 
hed, »men  dog  bør  jeg  advare  Eder,  Herre  og 
Konge !  Sæt  ikke  blindt  Eders  Lid  til  en  uer- 
faren Ungersvends  Ord  og  Løfter.'; 

Mærkeligt  var  Kongens  Aasyn  i  dette  Øie- 
blik  at  skue,  saa  rolige  vare  de  faste  Træk,  og 
et  flint  Smiil  bøiede  hans  Læber;  men  Blikket 
var  skarpt  som  en  Gribs. 

>Jeg  sætter  min  Lid«,  sagde  han,  »til  alle 
de  gode  Herrer  og  gjeve  Mænd,  som  have  givet 
mig  deres  Haand  og  ere  dragne  ud  med  mig 
paa  dette  Togt ,  og  ikke  mindst  stoler  jeg  paa 
Dig,  Claus,  min  gode  Drost!  Men  hvi  er  Du 
ung  Ebbe  saa  gram.?  Gaaer  Noget  galt,  da  tager 
jeg  det  paa  min  Kappe ,  saa  sandt  jeg  med  vel- 
beraad  Hu  og  af  egen  fri  Villie  har  taget  min 
Beslutning,  og  saa  ikke  flere  Ord  om  den  Ting!« 

Skarpt  og  klart  lød  Kongens  Røst,  og  Alle 
fornam  den  Jernvillie,  som  laae  bag  dem;  men 
derpaa  sagde  han  i  en  munter  Tone : 

.Jeg  byder  Eder  Alle  til  Gjest  her  i  Aften! 
Lader  os  efter  denne  Alvorstime  vederkvæge  os 
og  tømme  nogle  Bægere  med  hinanden!  Vi  ville 
ende  denne  skjonne  Dag  i  Fred  og  med  Gam- 
men, og  saalunde  styrke  os  til  de  kommende 
Dages  Uro  og  Besvær.« 

Et  livligt  Tilraab:  hil  Kong  Volmer!  lød  fra 
Forsamlingen,     som    nu    spredte    sig    over    hele 

Valdemarstoget.     II.  3^ 

Skibet,  idet  hver  tog  Plads,  hvor  han  kunde 
bedst,  mens  Kongen  og  de  fornemste  Mænd 
toge  Sæde  paa  Agterdækket.  Kongens  Kjelder- 
svende  bare  Kander  op,  fyldte  med  Viin,  og 
Bægrene  gik  flittigt  rundt;  thi  der  var  naturlig- 
viis  ikke  saa  mange  Bægre  om  Bord,  som  der 
var  Drikkere. 

Da  raabte  Kongen:  >;Hvor  er  Volrad?  Lader 
os  faae  en  Sang!«  Raabet  Volrad  lød  over 
hele  Skibet,  og  snart  kom  op  ad  en  Luge  en 
rødnæset  og  tykmavet  Karl  i  et  broget  Skrud. 
Hans  ene  Hose  var  grøn,  den  anden  rød,  og 
omvendt  var  Hælvten  af  hans  Trøie  rød,  Hælv- 
ten grøn.  Bjelderne  paa  hans  Snabelskoe,  og 
ved  hans  Bælte  ringede,  idet  han  sprang  op 
paa  Dækket  med  Luthen  hængende  over  sin 
Skulder,  og  den  sortegrønne  Haneijeder  i  hans 
Hat  nikkede.  Tungt  klyvede  han  op  paa  Agter- 
dækket og  gjorde  der  et  klodset  Buk  for  Kon- 
gen og  Herskaberne. 

Denne  uværdige  Efterfølger  af  Riddertidens 
Minnesangere  og  Minstrels,  mere  Gjøgler  end 
Sanger,  var  en  Schwaber,  en  af  de  mange  fa- 
rende tydske  Mænd,  som  hge  fra  Svend  Grathes 
Tid  nu  og  da  hjemsøgte  Danmark.  Pjaltet  og 
fattig  var  han  kommen  til  Vordingborg,  hvor 
hans  adelige  og  høitstillede  Landsmand ,  Frede- 
rik af  Locken,  havde  taget  sig  af  ham  og  faaet 
ham  anbragt  ved  Hove  som  en  Art  Hofnar. 

Det  var  et  Tegn  paa  Tidens  Forfald,  at  en 
ukjendt  Gøgler  som  Volrad  var  bleven  Sang- 
konstens  Stedfortræder  ved  Kong  Volmers  Hof. 
Erik  Plougpenning,  den  Hellige,  var  dog  bleven 
besungen  af  en  Minnesanger  som  Reinmar  von 
Zweter,  Erik  Glippings  Drab  havde  faaet  Mester 
Rumelands  Harpe  til  at  klinge,  idet  han  op- 
fordrede Fyrster  og  Folk  til  at  hevne  denne 
gode  Konges  Død,  og  Heinrich  von  Meiszen, 
kaldet  Frauenlob,  havde  i  sine  Sange  priist 
Kongens  ridderlige  Farbroder,  Kong  Erik 
Menved. 

Om  en  slig  Poesiens  Dyrkelse  var  der  nu 
ikke  Tale  hos  Volrad,  men  han  havde  en  god, 
stærk  Stemme  og  spillede  Luth  med  Færdighed ; 
det  behagede  Kongen,  som  yndede  Musik  og 
selv  i  sine  unge  Dage  havde  trakteret  Luthen, 
maaskee  ogsaa  nu  og  da  digtet  en  Vise,  idet 
han  slægtede  sin  Mormoders  Broder,  den  fyrste- 
lige Minnesanger,  Witzlau  IV  af  Rygen,  paa; 
men  nu  nøledes  han  med  at  høre,  og  Volrad 
foredrog  Sangene  med  Liv.  løvrigt  var  han  en 
Fyldehund  og  et  Sviin;  men  det  antoges  næsten 
for  givet,  at  en  farende  Mand  ikke  kunde  være 
anderledes. 

Der  lyste  dog  noget  Lune  og  som  en  Gnist 
af  Aand  af  hans  sorte  Øine,  idet  han  nu  paa  sit 
Schwabisk  tiltalte  Kongen  og  spurgte: 

»Hvad  begjærer  I,  Herre?  En  Riddervise, 
eii  Kjærlighedssang  eller  en  Sirvente*)r« 

Da  Kongen  nu  sad  hensunken  i  Tanker  og 
ikke  strax  gav  Svar,  udbad  Hertug  Christoffer 
sig  en  Elskovsvise,  men  Knud  Bugge  og  et  Par 
af  de  andre  Hofsinder,  hvem  Vinen  var  steget 
til  Hovedet,  raabte  nu  i  Munden  paa  hverandre 
og  begjærede  hver  Sit,  indtil  Volrad  atter  kom 
til  Orde  og  sagde: 

> Helst  kvæder  jeg  en  Sang,  som  priser 
Fyrsternes  Dyder  og  store  Gavmildhed.« 

Da  saae  Kongen  op  og  sagde: 

»Ei,  jeg  veed,  hvor  Du  vil  hen!  Bliv  mig 
fra  Livet  med  Din  Leopoldus  gloriosus  **) ;  ikke 
er  jeg  den  Nar,  han  var,  der  bortgav  Penge, 
Klæder  og  Heste,  som  om  han  ikke  vilde  leve 
længere.  '< 

»Herre,  jeg  skal  tie  om  ham!«  svarede  Vol- 
rad. »Ikke  er  jeg  nogen  stor  Sanger  og  kan 
kræve  høi  Løn;  men  giv  mig  dog  en  Skjærv  for 
den  Vise,  jeg  selv  digtede  og  nu  skal  kvæde,  om 
det  maa  forundes  mig;  lystig  er  den.« 

»Du  har  digtet  en  Vise.'«  udbrød  Kongen. 
»Der  farer  Du  sikkert  med  Løgn.« 

»Nu«,  svarede  V^olrad,  »jeg  satte  dog  Skik 
paa   den.      Just   nu   sad  jeg  nede  i  Skibsrummet 


*)  Et  satirisk  Digt. 

**)  Hertug   Leopold  VII  af  Østrig,    berømt   for  sin  Kjærlij: 
hed  til  Sang  og  Dands  og  sin  ©dsle  Gavmildhed. 

saa  glad  som  en  Høne ,  der  har  lagt  et  Æg  og  \' il 
lade  sin  Kaglen  høre;  men  jeg  turde  ikke  for- 
medelst den  megen  Viisdom,  som  var  i  Luften 
over  mit  Hoved,  da  I,  Herre  Konge,  holdt 
Raadslagning  med  Eders  Riddere.« 

»Nu,  kom  med  Visen«,  sagde  Kongen,  »og 
hvis  den  huer  os,  da  skal  Du  faae  Din  Løn.« 

Da  gav  Volrad  sig  til  at  klimpre  paa  Luthen 
og  sang  sin  lystige  Vise : 

Der  Tochter  Wunsch.*) 


1. 

O  Moder,  ich  well  en  Ding  han ! 
Wat  for  en  Ding,  mein  Herzenkind? 
En  Ding,  en  Ding! 
Wellst  Du  dann  e  Piippclien   han  .- 
Ne,  Moder,  ne! 
Ihr  sind  ken  gode   Moder. 
Ihr  kunet  dat  Ding  nit  roden  ! 
"Wat  das  Kind  fur  en  Ding  well  han. 
Ding,  Derling,  Ding,  Ding! 

Den  Vise  fandt  strax  Anklang,  især  Om- 
kv^ædet,  som  næsten  hele  Kredsen  istemte;  thi 
Lyden  af  Volrads  Luth  havde  atter  kaldt  Alle 
tilbage  til  Agterdækket. 


*)  Gammel  plattysk  Vise. 

2. 

"^Vellst  Du  dann  e  Ringelchen  han? 
Ne,  Moder,  ne! 
Ihr  sind  ken  gode  Moder, 
Ihr  kunet  dat  Ding  nit  roden. 
Wat  das  Kind  fiir  en  Ding  vell  han, 
Ding,  Derling,  Ding,  Ding. 


Wellst  Du  dann  e  Kleidchen  han? 
Ne,  Moder,  ne! 
Ihr  sind  ken  gode  Moder, 
Ihr  kunet  dat  Ding  nit  roden, 
"VVat  das  Kind  fiir  en  Ding  well  han. 
Ding,  Derling,  Ding,  Ding! 

4- 
"Wellst  Du  dann  'nen  Mann  han? 
Jo,  Moder,  jo! 
Ihr  sind  en  gode  Moder, 
Ihr  kunet  dat  Ding  wat  roden! 
Wat  das  Kind  fiir  en  Ding  will  han! 
Ding,  Derling,  Ding,  Ding! 

Det  sidste  Vers  blev  gjentaget  og  med 
overstadig  Lystighed  istemt  af  Alle ,  paa  Kon- 
gen og  Hertug  Erik  nær.  Volrad  blev  kry  af 
sit  Held,  takkede  vel  ydmygt  nok  for  Bifaldet, 
idet  han  blottede  sit  Hoved  og  svalede  med 
Hatten,  saa  Hanefjedren  feiede  Dækket;  men  da 
Ingen  gjorde  Mine  til  at  give  ham  Noget,  sagde 
han: 

»Nu,  Herre  Konge,  og  alle  I  glorværdige 
Riddere,  hvad  give  I  mig  for  den  Sang?'< 

Kongen  strøg  sit  Mundskjæg,  men  Hr. 
Waldemar  Sappi  gav  det  rette  Svar,  idet  han 
sagde : 

»Vore  Tasker  ere  tomme,  Volrad!  Bi,  indtil 
de  ere  blevne  fyldte  i  Visby.« 

Da  tilkastede  Hertug  Christoffer  dog  Volrad 
en  liden  Guldring,  hvilken  han  greb  med  en 
Taskenspillers  Færdighed.  Omsider  sagde  Kon- 
gen: 

»Der  fik  Du  Nok,  Volrad!  Af  Guld  og 
Sølv  tør  vi  ikke  give  Dig  Meget,  al  den  Stund 
Du  øder  det ;  men  jeg  kom  just  til  at  tænke 
paa,  at  det  vil  blive  svært  for  Dig  at  bære  Din 
tykke  Bug  gjennem  Gullands  Skove  og  Myr. 
Saa  lover  jeg  Dig  da,  at  Du  skal  blive  ridende; 
den  skjønneste  og  bedste  gullandske  Fole,  vi 
fange ,  naar  vi  ere  komne  i  Land ,  den  vil  jeg 
skjenke  Dig.« 

»I  have  Tak,  Herre  Konge!«  svarede  Vol- 
rad; men  i  det  Samme  blev  Kredsen  brudt,  og 
Peder  Jernskjegs  anseelige,  brynieklædte  Skik- 
kelse stod  midt  iblandt  dem.  Saa  optagne  af 
Volrads  Vise  og  omtaagede  af  Vinen  havde  Alle 
været,  at  Ingen  havde  bemærket,  at  en  Baad 
bordede  Skibet. 

»Atterdag,  er  det  Dig,  Peder!«  udbrød  Kon- 
gen og  reiste  sig  brat. 

»Ja,  Herre«,  svarede  Peder  Jernskjeg;  »den 
kommer  og  med,  som  ager  med  Stude  —  Skam 

faae  min  Mund  for  de  Ord,  eftersom  den  stærke 
Sanct  Christoffer  selv  fører  mit  Skib ;  men  han 
pustede  for  liden  Vind  i  Seilene  paa  den  svære 
Skude,  og  mens  jeg  tænkte  at  komme  paa  Tvers 
af  Flaaden,  seilede  den  mig  forbi,  dog  ikke  læn- 
gere, end  at  et  Par  raske  Aarer  kunde  føre  mig 
hid  i  min  Jolle.« 

Da  spurgte  Kongen  ham  ud  om  hans  Reise, 
og  han  gav  fuld  Besked  om  Affarten  og  Lad- 
ningen.    Tilsidst  sagde  han: 

»I  Gaar  lagde  jeg  bi  ved  Hoborg-Pynten, 
og  vi  havde  Næsen  i  Land.  Jeg  skikkede  et 
Par  af  Kurz's  Knegte  derind,  og  de  fangede  os 
nogle  af  Øboerne;  de  melde,  at  Alt  er  stille  og 
trygt,  det  skulde  da  være,  at  Skuet  af  Sancte 
Christoffer  har  ladet  Nogen  ane  Uraad ;  men  jeg 
gik  snart  til  Søes  igjen.« 

>^Nu,  det  er  vel!«  svarede  Kongen.  »Fange 
vi  blot  Vind ,  da  kunne  vi  være  der  den  Dag  i 
Morgen.  <^ 

»Men  jeg  kommer  ellers  i  et  sært  Ærinde«, 
sagde  Peder  Jernskjeg  med  et  Smiil  paa  sit 
barske  Ansigt;  »jeg  søger  just  den  Ting,  som 
Jomfruen  i  Visen  begjærede;  thi  jeg  hørte  Noget 
af  den  Klimpren,  da  jeg  kom.« 

Alle  stirrede  forundrede  paa  ham,  indtil 
Hertug  Erik  udbrød: 

»Hvad,  Hr.  Peder,  har  I  en  af  Eders  Døttre 
med  og  vil  have  hende  bortgift.''« 


lo; 


Da  brast  Alle  i  Latter,  oij;  Kongen  sagde: 
'Peder,  Du  har  nyttet  Tiden  vel  og   kigget 
i  Bægret,  mens  Du  stod  og  lyttede  til  Visen  !< 

»Nei,  nei,  Herre  ,  svarede  Peder  Jernskjeg, 
»min  Hals  er  saa  tør  som  en  Brønd  med  Kors- 
messetid  i  Høst;  thi  den  ganske  Aften  mund- 
huggedes jeg  med  Kvindfolk  og  fik  Intet  at 
lædske  min  Strube  med  imens.  Jeg  fører,  som 
Hertug  Erik  sagde,  en  Datter  med  mig,  en 
Pleiedatter,  som  kom  til  mit  Skib  lig  en  Træk- 
fugl. Hun  søger  sin  Fæstemand  og  vil  have 
ham;  hverken  Dukke  eller  Rangle  kan  trøste 
hende,  er  hun  end  ung  nok;  men  hun  turde 
ikke  vove  sig  hid,  hvor  han  er,  og  .skikkede 
saa  mig  at  hente  ham.« 

Ebbe  Strangesøn,  som  havde  siddet  sørg- 
modig afsides  og  ikke  deeltaget  i  Drikkelaget, 
sprang  op,  da  han  hørte  disse  Ord,  greben  af 
en  frydefuld  Anelse. 

»Ei,  der  er  han!«  sagde  Peder  Jernskjeg 
og  pegede  paa  Ebbe.  »Alva  Hansdatter  er 
min  Fange,  Ebbe  Strangesøn«,  tilføiede  han 
muntert,  »hvor  stor  en  Løsesum  giver  Du  mig 
for  hende?« 

Da  brød  Ebbe  frem  i  Kredsen  og   raabte: 

»Guds  Moder  være  priset;  hvor  gik  det  til.?« 

Da    fik   han    fuld  Forklaring    og    tillige    den 

LTnderretning,   at  Hr.  Peder  havde  ført  hende  til 

Job  Dackers  Skib ,    som   laae   ikke   langt  borte. 

Der  var  om  Bord  Niels  Døring  og  Jomfru 
Gisela,  i  hvis  Varetægt  han  havde  overgivet 
Alva. 

»Tillader  I,  Herre,  at  jeg  gaaer  fra  Borde 
og  iler  til  hende r«  spurgte  Ebbe,  idet  han 
vendte  sig  fra  Peder  Jernskjeg  og  bøiede  sig  for 
Kongen. 

.»Det  faaer  jeg  vel«,  svarede  Kong  Volmer 
smilende,    »ellers  springer  Du  i  Søen.« 

Da  fik  Ebbe  en  Baad  sat  ud,  og  væk  var 
han;  men  Peder  Jernskjeg  forblev  hos  Kongen 
til  langt  ud  paa  Natten  og  samtalede  med  ham, 
længe  efter  at  alle  de  tilkaldte  Høvedsmænd 
vare  gaaede  fra  Borde,  og  Herrerne  og  Sinderne 
havde  søgt  deres  Køier;  thi  denne  troe  og  ret- 
skafne danske  Mands  Selskab  var  stedse  Kong 
Volmer  kjært;  han  var  en  af  de  faa,  i  hvem  der 
ikke  var  Svig. 

Omtrent  ved  Midnatstide  stod  Kongen  alene 
med  ham  paa  Dækket  og  stirrede  op  mod  den 
stjerneklare  Himmel. 

»Det  er  som  et  godt  Varsel,  Peder«,  sagde 
Kongen,  »at  denne  unge  gullandske  Jomfru  kom 
til  os;   Lykken  gav  os  der  et  Pant  i  Haanden.« 

»Et  fagert  Pant«,  svarede  Peder,  »enten  det 
nu  bærer  Penge  hjem  med  sig  eller  ei.« 

Da  taug  Kongen  atter  og  stirrede  op  mod 
Himlen ;  i  det  Samme  faldt  der  et  Stjerneskud. 

»See!<     udbrød    Kongen     og     løftede     sin 

Haand ;  >det  Varsel  er  end  bedre;  thi  jeg  stod 
just  nu  og  bad  Sanct  Andreas  om  Lykke  og 
Seir.  Det  Stjerneskud  var  hans  Svar  og  hvilket 
Un(ier,  at  det  kom  just  i  denne  Time;  thi  viid, 
Peder,  at  just  nu ,  paa  Skjellet  mellem  Sanct 
Eliæ  og  Sanct  Eveni  Dag  for  femten  Aar  siden, 
da  stod  jeg  ved  Herrens  Grav  i  Jerusalem  og 
Guardianen  gjorde  mig  til  Gudsridder;  det  giver 
en  Mand  Kraft.« 

Det  glædede  Peder  Jernskjeg  at  høre  de 
Ord  af  Kongens  Mund,  thi  selv  var  han  en 
gudfrygtig  Mand,  og  led  det  ikke,  naar  Kongen 
var  i  sit  spodske  Hjørne;  og  hvad  det  angik, 
at  Gudsridderen  nu  drog  ud,  ikke  for  at  'beseire 
og  omvende  Hedninge,  men  for  at  undertvinge 
et  christent  Folk,  da  var  samme  Hr.  Peder  paa 
den  anden  Side  ikke  stort  bedre  end  en  Hed- 
ning, glad  ved  denne  Vikingefærd  og  mente,  at 
hvor  Dannerkongen  drog  frem  med  alle  sine 
Mænd,  der  maatte  og  Retten  være  og  nogle 
gode,  stærke  Helgene  i  Følge. 

»Det  lover  jeg  nu«,  udbrød  Kongen,  »og 
Du  er  mit  Vidne  Peder,  at  giver  Sanct  Andreas 
mig  Seir  og  Lykke  paa  dette  Togt,  da  skal  jeg 
rigeligt  betænke  hans  Altre  i  Esrom,  Ringsted 
og  Skovkloster.« 

Det  Løfte  indfriede  Kongen,  om  ikke  før, 
saa  i  sin  sidste  Villie. 

Da  Peder  Jernskjeg  gik  fra  Borde,  kom  den 

Nattevind,  Mads  Baadsmand  havde  lovet  Hr. 
Evert;  men  det  blev  kun  en  svag  og  kortvarig 
Brise.  Da  Solen  Sanct  Eveni  Dag  stod  op, 
laae  Flaaden  næsten  paa  samme  Sted  og 
var  ikke  kommen  Gulland  mange  Skibslængder 
nærmere. 


FEMTE  KAPITEL. 

GUD  AMORS  REGIMENTE. 

Oastigt  gik  Kongen  om  Morgenen  paa 
Sanct  Eveni  Dag  op  og  ned  ad  Dækket  og 
gav  sin  Utaalmodighed  over  den  fortrædelige 
Forhaling  ved  Vindstillet  lydeligt  til  Kjende;  nu 
var  han  ikke  i  god  Forstaaelse  med  sin  Helgen, 
og  der  undslap  ham  nu  og  da  en  drøi  Ed. 

Da  kom  Ebbe  Strangesøn  ham  paa  Tvers. 
Kongen  havde  ganske  vist  paatænkt  at  lade 
Alva  Hansdatter  føre  for  sig  for  selv  at  see 
hende  og  spørge  hende  ud,  men  da  han  lod 
et  Ord  derom  falde  til  Hertug  Erik,  raadede 
denne  fra. 

> Forhast  Dig  ikke  dermed«,  havde  Her- 
tugen sagt;  »viser  Du  Ebbe  Strangesøn  alt  for 
stor  Gunst,  da  bliver  han  kry,  og  Du  støder 
nogle  af  Dine  bedste  Mænd  for  Hovedet,  for- 
nemmelig Evert  Molteke,    som    ikke  vil  vide    af 

noget  Frændskab  med  denne  forløbne  gullandske 
Bondepige. « 

Kongen  fandt,  at  der  var  Noget  i  den 
Tale,  men  han  blev  kun  endnu  mere  ærgerlig 
over  sin  nødtvungne  Ørkesløshed,  og  i  denne 
Stemning  stødte  han  paa  Ebbe.  Han  saae 
unegtelig  kry  ud;  hans  Aasyn  straalede  af  Lyk- 
salighed ;  men  Kongen  saae  paa  ham  med  et 
bidsk  Blik  og  sagde: 

»Hvor  mange  Kys  fik  Du  i  Gaar.^  Du  leer 
i  Skjægget;  Du  har  nu  faaet  Dit  og  bryder  Dig 
ikke  om  Resten.  Du  er  ikke  bedre  end  somme 
andre  Skulkere ;  glad  vilde  Du  være,  om  vi  nu 
vendte  Stevnen  mod  Sønder  og  satte  Kaasen 
hjemad.« 

Ebbe  saae  paa  Kongen  med  et  studsende 
Blik  og  svarede: 

»Herre,  der  gjør  I  mig  storlig  Uret!  Glad 
er  jeg  over  at  vide  min  Hjertenskjær  i  Behold, 
det  er  sandt;  men  før  den  Vanære  skulde  over- 
gaae  Eder  og  os  Alle,  at  vende  hjem  med  ufor- 
rettet Sag,  vilde  jeg  hellere  selv  roe  hende  i 
Land  og  lade  hende  gaae. « 

»Fagre  Ord  og  intet  Andet«,  svarede  Kon- 
gen og  gik  hen  til  sin  Foldestol  og  satte  sig  i 
den,  saa  den  knagede. 

Da  kom  hans  Skriftefader  hen  til  ham,  og 
strax  udgød  Kongen  i  hans  Øren  sine  Klager 
over  Vindstillet,  over  sine  Tjeneres  Egennytte  og 

meget  Andet,  saa  at  man  ved  at  høre  den  Tale 
skulde  troe,  at  Himlen  og  Jorden  havde  sammen- 
svoret sig  for  at  fortrædige  ham ;  men  Broder 
David  kjendte  af  lang  Erfaring  disse  Vredes- 
Byger;  thi  Kongen  havde  af  Naturen  et  hidsigt 
Sind.  Af  Klogskab  holdt  han  det  selv  i  Tømme 
med  sin  stærke  Villie,  men  det  kom  dog  nu  og 
da  til  Udslag. 

>  Min  Søn«,  sagde  omsider  Broder  David  med 
sin  blideste  Røst,  »forband  ikke  Din  Dag  som 
Hjob  for  denne  liden  Modgangs  og  Forhalings 
Skyld!  Taalmod  er  som  en  kostelig  ÆdeLsteen 
i  den  Vises  Smykke  og  bør  ikke  fattes  i  Din 
Krone. « 

»Ingensinde«,  svarede  Kongen,  »raabte  jeg 
Ak  og  Vee  som  Hjob,  fordi  Gud  lod  Satan 
slaae  mig ;  men  Ørkesløshed  er  værre  end  Hjobs 
syv  Plager;  jeg  forgaaer  af  Kjedsomhed  i  denne 
vaade  Ørk. 

Da  lod  Broder  David  sin  skriftefaderlige 
Værdighed  og  salvelsesfulde  Tone  falde  og  blev 
til  den  smidige  Hofmand. 

»Nu,  Herre«,  sagde  han,  »da  maae  v'i  see 
at  hitte  paa  Tidkort.  Af  hvad  Aarsag  lader  I 
ikke  de  gullandske  Fanger  føre  for  Eder.''  Den 
lille  Jomfru,  hvem  Ebbe  Strangesøn  kalder  sin, 
hun  maatte  da  sikkert  kunne  forkorte  Eder  en 
Time  med  sin  Snak.  Beviis  Ebbe  den  Gunst  at 
lade  hende  hente  oe  stedes  for  Eder.« 

S' Det  har  Ebbe  indgivet  Eder,  Fader«,  sva- 
rede Kongen  og  saae  paa  ham  med  et  mistroisk 
Blik. 

»Nei,  ikke  saa s  svarede  Broder  David; 
»men  han  har  udøst  sit  Hjerte  for  mig,  det  er 
sandt,  og  jeg  veed,  at  hans  Hjertenskjærs  usikkre 
Kaar  ligge  ham  tungt  paa  Sinde.  Ville  mon 
vore  lystige  unge  Hofmænd  agte  og  lade  ukræn- 
ket  slig  stakkels  Pige,  som  er  taget  paa  den 
vilde  Strand  og  indbragt  som  Fange,  naar  ikke 
I,  Herre,  tager  hende  under  Eders  Beskjær- 
melse.^« 

»Nu  s  svarede  Kongen  med  et  Suk,  »lad 
mig  da  høre,  hvad  I  og  Ebbe  have  udklækket 
og  ville,  at  jeg  skal  gjøre!  Kjender  jeg  Eder 
ret,  ærværdige  Fader,  da  er  vel  den  Sag  alt 
lagt  til  Rette  i  Eders  Hoved  som  et  Doku- 
ment, hvorunder  jeg  blot  haver  at  hefte  mit 
-Sigil.« 

»Nu  faaer  jeg  Mod  til  at  sige  det«,  svarede 
Broder  David,  »og  jeg  skal  gjøre  Tingen  kort 
af.  Lader  os  fæstne  det  løse  Baand,  som  hid- 
til blot  bandt  de  to  Unge  til  hinanden;  gjør 
deres  Trolovelsesgilde,  Herre,  da  har  I  lystelig 
Tidkort  for  i  Dag.«; 

»Ei«,  udbrød  Kongen  i  en  skjemtende  Tone, 
»hvorfor  ikke  deres  BrylUup .'  Det  vilde  være 
mere  fast.« 

>Nei,  Herre,    svarede  Broder  David,    som 

tog  Kongens  Ord  for  Alvor,  wel  maa  Pagten 
signes  for  Guds  Altar;  men  det  har  jo  altid 
været  holdt  her  i  Riget,  at  Folk,  som  ere  tro- 
lovede og  hav^e  Vidnesbyrd  og  Beviisning  der- 
om og  have  givet  hinanden  Fæstendefæ,  de  ere 
som  Ægtefolk  for  Gud  og  Verden.« 

»Da  faae  vi  vel  rede  Brudesengen  i  Job 
Dackers  Kahyts-,  sagde  Kongen  i  samme  Tone, 
og  Broder  David  mærkede  nu,  at  Kongen  gjorde 
sig  lystig  over  ham.  »Nu,  lader  os  drøfte 
Sagen«,  vedblev  han,  >det  giver  alt  nogen  Tid- 
kort.    Siig  mig  —  hvo  skal  give  Pigen  bort.'« 

»Vi  have  en  Giftemand  saa  god  som  nogen <s 
svarede  Broder  David,  listeligt  smilende,  »Hr. 
Evert  Moltekel« 

»Han  gjør  det  ikke«,  sagde  Kongen. 

»Nu«,  sagde  Bi  oder  David,  »lad  ham  dog 
først  faae  sin  unge  Frænke  at  see  \  hun  bærer 
de  Abildgaarders  Mærke  i  sine  Træk  og  er  skjøn 
som  den  klare  Dag.« 

»Men  Guds  Kors,  Fader  <,  udbrød  Kongen, 
»har  I  da  selv  iseet  hende.'« 

»Det  har  jeg  just«,  svarede  Munken,  idet 
hans  mørke  Øine  fik  Liv.  »Da  Morgenen  gryede, 
bordede  Ebbe  og  jeg  Job  Dackers  Skib,  og  da 
havde  jeg  en  lystelig  Samtale  med  den  unge 
Jomfru.  Hun  er  beredt  til  at  komme,  om  I, 
Herre,  vil  vise  hende  den  Gunst  at  give  hende 
Foretræde-,    og  hvad  Hr.  Evert  angaaer,  Herre, 

mon  det  da  ikke  vilde  være  passeligt,  at  I  lod 
et  Kongebud  gjøre  den  Sag  med  Giftemanden 
af?  Ved  Sanct  Benedict,  den  Mand  skylder 
Eder  dog  Alt;  uden  Eders  Gunst  var  han  ikke 
kommen  frem  og  havde  sikkerlig  aldrig  faaet 
sin  Hustru  og  hendes  gode  Gaard,  Torbenfeldt, 
og  mon  det  var  nogen  Skade  til,  at  nogle  af  de 
andre  Herrer  og  fornemmelig  Eders  stormodige 
Drost,  Hy.  Claus,  fik  at  fornemme  et  lidet  Tryk 
af  Eders  kongelige  Villie?  Som  han  i  Gaar  slog 
sig  til  Ridder  paa  Ebbe  Strangesøn!  Lad  ham 
nu  see,  at  den  Mand,  paa  hvem  Eders  Gunst 
falder,  ham  skal  Eders  Tjenere  ære.« 

Der  havde  Broder  David  slaaet  paa  Strenge, 
som  gave  Gjenlyd ;  dette  huede  Kongens  Her- 
skerlune bedre,  end  Hertug  Eriks  Holden  igjen. 
Nu,  Fader«,  svarede  han,  »vi  vil  prøve  det; 
om  ikke  Andet  er  vundet,  saa  kunne  vi  dog 
dræbe  en  kjedsom  Dag    dermed.« 

Saaledes  lykkedes  den  Plan,  Ebbe  og  Bro- 
der David  havde  udklækket  i  Nattens  Timer, 
inens  de  Andre  sov;  ja  snild  var  Ebbe,  som 
havde  vundet  en  saa  klog  og  formaaende  Mand, 
som  Kongens  Skriftefader,  for  sin  Sag  og  givet 
den  i  hans  Hænder. 

Snart  rygtedes  det  paa  Skibet,  hvad  Kon- 
gen havde  i  Sinde,  og  nu  fik  man  noget  at 
snakke  om  og  forundre  sig  over.  De  unge  Sin- 
der glædede    sig  til  denne  uventede  Forlystelse, 

men  de  store  Herrer  spottede  derover.  Henning 
Podebusk  og  Claus  Limbek  stak  Hovederne 
sammen,  og  Evert  Molteke  fik  pkidseligt  god  For- 
stand paa  Veir  og  Vind;  thi  han  spaaede,  at 
en  stærk  Blæst  vilde  reise  sig  efter  Middag  og 
splitte  Flaaden  ad ;  men  der  kom  kun  nogle 
milde  Pust,  som  krusede  Havfladen  en  halv  Times 
Tid,  og  derpaa  døde  hen. 

Sancte  Karen««*),  sagde  Broder  David  til 
Hr.  Evert,  »holder  sit  Skjørt  for  og  tilsteder 
ingen  Vind  at  fare  frem  og  flytte  Skibene,  førend 
Fæstensøllet  er  drukket.« 

>Nu  ,  svarede  Hr.  Plvert  og  strøg  sit  Skjæg, 
den  Fastelavn  rager  ikke  mig.« 

^'Vær  ikke  for  sikker  derpaa«,  sagde  Broder 
David,  »muligt  bliver  Narrens  Rolle  Eder  til 
Deel. « 

»Munk«,  brusede  Hr.  Evert  op,  ;ikke  skal 
I  leve  den  Dag,  da  jeg  bliver  Eders  Nar.« 

»O  nej«,  svarede  Broder  David  smilende, 
saa  stor  Ære  bliver  neppfe  mig  til  Deel ;  men  vil 
I  være  bedre  end  os  Andre?  Vil  jeg  gjøre  mig 
lystig  over  en  Nar,  behøver  jeg  blot  at  beskue 
mig  selv,  siger  Seneca;  saa  gjør  jeg  nu; 
thi  jeg  har  i  denne  Sag  været  den  største  Nar, 
og  her  vil  blive  flere.  Det  er  den  lille  hedenske 
Gud  Amor,  som  har  revet  Sceptret   af  Kongens 

*)  De  Trolovedes  Patronesse. 

Haand  og  fører  nu  Regimentet  en  liden  Stund. 
Gjør  som  jeg,  Hr.  Evert,  tag  Sagen  med  godt 
Lune,  da  vil  I  komme  bedst  derfra.« 

Som  han  sagde  dette,  lagde  Kongsbaaden 
til,  ført  af  Hr.  Valdemar  Sappi,  og  i  den  sad 
Alva  og  Gisele.  Nu  kunde  da  Ingen  fornedres 
ved  at  befatte  sig  med  Alva  Hansdatter,  siden 
en  saa  fornem  Mand  som  Kongens  Staller  og 
oven  i  Kjøbet  hans  Frænde  havde  ladet  sig 
bruge  til  at  være  hendes  Ridder  og  føre  hende 
hid.  Stoltelig  gik  han  henad  Dækket  med  hen- 
des Haand  i  sin ,  mens  alle  Herrerne  høvisk 
bøjede  sig;  thi  aldrig,  hvor  vide  han  end  havde 
været  om  i  Verden,  havde  han  havt  den  Lykke 
at  gaae  med  en  mere  fager  Jomfru  ved  sin  Side. 

Der  var  en  Glød  paa  Alvas  Kinder  og  en 
Glands  i  hendes  Øine,  som  fik  Hjertet  til  at 
banke  hos  mere  end  een  Ungersvend,  hvem  hun 
gik  forbi.  Ja ,  hvilken  Himlens  Gave  er  ikke 
Skjønhed;  ved  sin  blotte  Tilsynekomst  havde 
hun  seiret  og  Ebbe  .  Strangesøn  var  retfærdig- 
gjort. 

Hun  var  tækkelig  klædt,  men  uden  Pral. 
Gisele  havde  i  Morgentimerne  tilpasset  en  af 
sine  Kjortler  til  hende,  men  ikke  faaet  sin  Villie 
med  at  udniaie  hende,  saaledes  som  hun  havde 
i  Sinde.  Desto  stærkere  glindsede  Gisele  af 
Silke  og  Smykker;  men  skjønne  Kjortler  og 
funklende    Smykker,    dem    havde    Hofmændene 

saa  ofte  skuet,  derimod  sjelden  eller  aldrig  et 
Aasyn  og  en  Skikkelse,  adlet  af  Uskyld  og 
Ynde,  som  Alva  Hansdatters. 

Da  hun  nærmede  sig  Indgangsdøren  til  Kon- 
gens Kahytsrum ,  hvor  to  af  hans  Livdrabanter 
stod  i  Brynier,  med  Jernhatte  paa  og  Hellebar- 
derne i  de  staalhandskede  Hænder,  da  blev  hun 
bleg  og  saae  sig  ængsteligt  tilbage.  Nu  skulde 
hun  skilles  fra  Gisele,  hvem  hun  maatte  efter- 
lade udenfor,  og  hun  tænkte  —  Gisele  burde 
gaae  ind  og  jeg  blive  her,  hun  vilde  bedre  kunne 
klare  for  sig;  men  deri  tog  hun  storlig  fejl;  og 
hun  var  jo  mellem  en  dobbelt  Ild.  Foran  sig 
havde  hun  Kongen  og  bag  sig  hans  Riddere  og 
Sinder,  der  strax  omringede  Gisele  og  aabnede 
en  Beleiring  mod  hende,  som  satte  hendes  Aands- 
nærværelse  og  Tungefærdighed  paa  en  haard 
Prøve. 

Men  hvor  var  Ebbe?  Forgjeves  søgte  Alva 
hans  kjære  Skikkelse  i  dette  Mylder  af  brynie- 
klædte  Mænd ;  thi  Kongen  havde  skikket  ham 
bort  i  et  Ærinde  til  et  af  de  andre  Skibe ,  saa 
at  han  var  ganske  uvidende  om  det,  der  nu  gik 
for  sig  paa  Kongeskibet. 

Kahytsdøren  aabnedes  af  Kongens  Smaa- 
dreng  Erland,  som  stirrede  paa  Alva  med  et 
dristigt,  nyfigent  Blik,  men  kom  til  at  bøie 
sig  dybere  for  hende,  end  det  havde  været 
hans    Hensigt;    thi    fra    han    kunde    skjønne    6g 

gaae,  havde  han  lært  at  sætte  Næsen  høit  og 
ringeagte  ufrie  Mænd  og  Kvinder.  Saa  gik  Alva 
først  ind,  Hr.  Valdemar  Sappi  fulgte  efter,  og  nu 
stod  hun  da  for  den  Konges  Aasyn,  med  hvem 
hendes  Tanker  i  Maaneder  havde  syslet  med 
Angst  og  Bæven. 

Han  stod  ved  Kahytsbordet  med  den  venstre 
Haand  .støttet  til  det  og  den  høire  hvilende  paa 
Sværdfæstet.  Et  velvilligt  Smiil  gled  over  hans 
strenge  Aasyn,   da  han  saae  Alva. 

»Træd  hid,  mit  Barn«,  sagde  han  mildt,  da 
hun  frygtsomt  blev  staaende,  ganske  optagen 
af  Skuet,  en  virkelig  Konge  og  Nordens  største. 

Først  tænkte  hun  —  er  det  Valdemar  den 
Onde ;  han  seer  jo  god  og  blid  ud ;  men  da 
Valdemar  Sappi  med  Tak  for  havt  Uleilighed 
var  afskediget,  og  Hofdrengene  havde  fjernet  sig, 
saa  hun  var  alene  med  den  vældige  Mand,  da 
følte  hun  sig  trykket  og  bange,  uden  at  hun 
strax  kunde  gjøre  sig  Rede  for  Aarsagen 
dertil. 

Det  var  ikke  Tanken  om  hans  Kongebyrd 
og  store  Magt,  som  tyngede  hende ;  heller  ikke 
var  hans  Ydre  glimrende  eller  ærefrygtindgy- 
dende ;  men  dog  udgik  Virkningen  fra  selve  hans 
Personlighed.  Der  var  et  Glimt  i  hans  Øine  og 
Noget  i  hans  Holdning,  som  hun  aldrig  var  ble- 
ven vaer  hos  nogen  anden  Dødelig,  hun  havde 
seet ;    paa    en    gaadefuld    Maade    paalistede    sig 

Eli  Følelsen  af  hans  Aandsoverlegenhcd  og  Jern- 
villie. 

Mildt  talte  han  hende  til,  bød  hende  tage 
Sæde  paa  Kahytsbænken  og  satte  sig  selv  paa 
en  Foldestol  lige  ov^erfor  hende.  Saa  spurgte 
han  hende  ud  om  hendes  Forældre  og  Fortid 
paa  en  saa  jevn  og  rolig  Maade,  at  hun  gjen- 
vandt  sin  Fatning  og  svarede  ham  kvåkt  og 
forstandigt.  Hendes  Instinkt  sagde  hende,  at 
alle  Følelsesudbrud  her  vilde  være  paa  urette 
Sted  og  overflødige  Ord  ilde  anbragte.  Han 
paa  sin  Side  forundrede  sig  over  hendes  Tan- 
kers Klarhed,  over  den  Selvbeherskelse  hos  saa 
ung  en  Kvinde,  at  hun  formaaede  at  afdæmpe 
Udtrykket  for  de  stærke  og  dybe  Følelser, 
hvilke  han  tydeligt  fornam  som  en  Understrøm, 
dulgt  af  den  rolige  Overflade,  og  over  den  Sjæls- 
reenhed  og  Uskyld ,  af  hvilken  dog  Alt  hos 
hende  var  præget. 

Mens  han  talte  med  hende,  arbeidede  hans 
Tanker,  og  han  sagde  til  sig  selv:  det  Folk,  af 
hvis  Skjød  denne  Jomfru  er  udgaaet,  maa  være 
fribaarent,  sundt  og  stærkt.  Muligt,  at  Veien  op 
til  Visby,  som  Ebbe  sagde,  er  jevn  og  glat ;  men 
vi  ville  faae  en  Tørn  med  de  Bønder,  selv  om 
de  ikke  have  Andet  at  fegte  med,  end  Knipler 
og  Leer;  og  en  og  anden  Yttring,  som  undslap 
Alva,  da  hun  talte  om  sin  Fader  og  sine  Lands- 
mænd, maatte  styrke  ham   i  denne  Formodning. 

»Nu,  mit  Barn< s  sagde  han  saa  til  hende, 
»enddog  jeg  har  al  Grund  til  at  troe,  at  der  fly- 
der dansk  Blod  i  Dine  Aarer,  og  Du  har  givet 
en  dansk  Mand  Din  Tro,  saa  skjønner  jeg  dog, 
at  Du  i  Sind  og  Skind  er  en  ret  og  ægte  gul- 
landsk  Pige :  men  naar  Du  binder  Dig  til  en  af 
mine  Mænd  og  vorder  Ebbe  Strangesøns  Hustru, 
da  maa  Du  blive  heel  dansk;  evner  Du  det?« 

Alva  blev  bleg  og  taug  et  Øieblik,  saae 
derpaa  Kongen  fast  ind  i  Øinene  og  sagde: 

»En  Forræderske  mod  mine  Landsmænd 
bliver  jeg  aldrig-,  forlang  ikke  det  af  mig;  men 
Ebbe  sagde  stedse,  at  den  Krig  blot  gjaldt  Han- 
serne  i  Visby  og  ikke  Bønderne;  og  jeg  tænkte 
da,  at  selv  om  vi  fik  en  anden  Overherre,  for- 
bleve  vi  dog  GuUændere  og  ukrænkede;  vare  vi 
da  Svenskere,  fordi  vi  betalte  Skat  til  Kong 
Magnus?« 

»Der  kan  jeg  trøste  Dig«,  svarede  Kongen 
og  smilte  ved  Tanken  om  den  List,  hvormed 
Ebbe  havde  søgt  at  berolige  sin  Hjertenskjær; 
»ikke  vil  jeg  gjøre  Dine  Landsmænd  til  Dan- 
skere ,  og  holde  Bønderne  sig  stille ,  da  vil  jeg 
være  deres  Ven  og  Beskjærmer;  men  komme 
de  mig  i  Veien,  da  slaaer  jeg  dem  ned.  < 

Et.  Glimt  af  Grumhed  i  Kongens  Øine  og 
den  skarpe  Klang  af  hans  Røst  vakte  Alva  af 
hendes  Tryghed ;  hun  saae  med  Angst  paa  ham, 
slog  Hænderne  sammen  og  udbrød : 

»Herre,  skaan  mine  Landsmænd,  spar  min 
gode  Faders  Liv,  om  han  falder  i  Eders  Hæn- 
der ! « 

»Barn!«  svarede  Kongen,  »ikke  kommer  jeg 
for  at  hærje  Landet ,  skjænde  og  brænde ,  men 
for  at  underlægge  mig  det  og  kræve  Skat.  Klog 
Mand  lægger  ei  sin  Eiendom  øde,  og  knyttet  til 
Danmarks  Krone  i  lange  Tider,  det  skal  nu  Din 
Fødeø  vorde,  om  da  Gud  og  min  Helgen  vil. 
Kan  det  skee  uden  Blodsudgydelse .  da  saa 
meget  desto  bedre,  men  skee  skal  det,  om 
jeg  og  mine  Mænd  saa  skulle  vade  gjennem 
Blod.« 

Alva  sad  med  foldede  Hænder  og  stirrede 
paa  ham  uden  at  sige  et  Ord.  Da  klappede 
han  hende  paa  Kinden  og  sagde : 

»Din  Fader  tilsiger  jeg  Beskyttelse  for  Liv 
og  Eiendom ;  saa  vidt  det  staaer  til  mig,  da  skal 
han  blive  bjerget. 

"Tak  Herre«,  sagde  Alva,  idet  Taarerne 
for  første  Gang  under  denne  Samtale  brød 
frem;  »og  beskjærm  og  vor  gode  Ven,  unge 
Olaf  Rangvald  og  min  Fostermoder,  Sylvia 
og  — « 

Da  løftede  Kongen  Haanden,  smaaloe  og 
sagde : 

»Alt,  hvad  Du  kalder  Dit,  skal  blive  fred- 
lyst, lige  indtil  Din  Hest  og  Din  Hund.  < 

Da  smilte  Alva  som  et  Barn  og  sendte  Bar- 
bara en  venlig  Tanke. 

^^Men  vild«,  tilføiede  Kongen  alvorsfuldt,  »at 
En  af  Vore  bliver  Du  nu;  en  Forræderske  vil 
jeg  ikke  taale  i  min  Leir.< 

Alva  bøiede  langsomt  sit  Hoved  og  svarede: 

xjeg  forstaaer  det  heelt  vel;  Ebbes  Herre 
bliver  nu  min  Herre;  ikke  kunde  jeg  forraade 
Eder,  Herre  Konge!  O,  jeg  kan  intet  Bedre 
ønske  mig  nu  end  at  drage  bort  herfra  til  min 
Moders  skjønne  Fødeland  og  henleve  mit  hele 
Liv  der.'< 

Da  smilte  Kongen  og  sagde  i  en  skjemtende 
Tone : 

»Men  veed  Du,  hvorledes  Sindet  staaer  paa 
Ebbe?  Jeg  sagde  til  ham,  at  nu,  da  Du  var 
kommen  og  han  havde  faaet  Sit,  brød  han  sig 
ikke  om  Resten ;  jeg  kaldte  ham  en  Skulker, 
som  nu  helst  vilde  sætte  Kaasen  hjemad;  men 
hvad  troer  Du,  han  svarede?  Før,  sagde  han, 
end  at  den  Vanære  skulde  overgaae  Eder  og  os 
Alle  at  vende  tilbage  med  uforrettet  Sag,  da 
roer  jeg  hende  hellere  selv  i  Land  og  lader 
hende  gaae!« 

Alva  blev  rød  i  Kinderne,  hendes  Øine 
tindrede  af  Harme,  og  hun  udbrød: 

Det  kan  han  ikke  have  sagt,  det  kunde  han 
ikke  gjøre,  o  Herre,  han  har  blot  sagt  det  for 
at  være  Eder  til  Behag!« 

Jeg  frygter  saare,  at  Du  liar  Ret«,  svarede 
Kongen;  »roede  han  Dig  i  Land,  da  blev'  han 
der  og  løb  bort  med  Dig.  Du  har  hans  Hjerte 
i  Din  Haand;  frist  ham  aldrig  til  at  vige  fra  sin 
Pligt,  thi  gjør  Du  det,  da  vil  det  gaae  Eder 
begge  ilde !  < 

Saa  underrettede  Kongen  hende  om,  at  han 
vilde  lade  Trolovelsen  foregaae  og  Fæstens- 
gildet  staae  inden  Aften,  og  hendes  Øine  straa- 
lede  af  Glæde  ved  at  høre,  at  nu  skulde  virke- 
lig fuldbyrdes,  hvad  hun  i  saa  mange  Dage  og 
Nætter  havde  bedet  til ;  men  hendes  Hjerte  var 
saa  fuldt,  at  hun  ikke  kunde  fremføre  et  Ord. 

Da  slog  Kongen  et  Slag  paa  en  Klokke, 
som  var  fastskruet  i  Bordet,  og  da  Erland  viste 
sig,  fik  han  Befaling  til  at  hidkalde  Hr.  Evert 
Molteke. 

>Nu«,  sagde  Kongen  til  Alva,  »skal  Du 
lære  at  kjende  Din  Frænde ,  han  som  i  Dag  i 
Din  Faders  Sted  skal  give  Dig  bort,  Hr.  Evert 
Molteke,  Din  Mormoders  Gemal. 

Strax  derpaa  traadte  Hr.  Evert  ind  og 
bøiede  sig  dybt  for  Kongen,  men  lod  ikke  et 
Blik  falde  paa  Alva. 

>  Sku  did<',  bød  Kongen  og  pegede  paa  Alva, 
>  der  staaer  en  ung  Jomfru,  Alva  Hansdatter, 
med  hvem  Du  vil  faae  at  skaffe.  Hun  mener 
at  være  i  Slægt  med  Din  Hustru  og  regner  sig 
dette  til  Ære ,  enddog  hun  paa  fædrene  Side  er 

kommen  af  en  fribaaren  Æt,  saa  god  og  gam- 
mel, tænker  jeg,  som  Din  egen,  førte  den  end 
ikke  Herreskjold,  thi  det  var  ikke  Skik  paa  Gul- 
lands kongeløse  Land.« 

Hr.  Evert  bøiede  sin  stive  Nakke  lidet  og 
sagde : 

»Det  er  mig  en  Ære  at  hilse  paa  en  Jomfru, 
hvem  I,  Herre  Konge,  antager  Eder,  men  om 
det  Slægtskab  med  Fru  Christine  veed  jeg 
Intet. 

Alva  stod  der  med  opløftet  Hoved;  der  var 
intet  Spor  af  Fortrydelse  at  see  i  hendes  Aasyn ; 
hun  saae  paa  Evert  Molteke  med  et  stolt  Blik, 
og  han  tog  atter  Øinene  til  sig.  Det  vilde  frydet 
Ebbe  Strangesøn,  havde  han  været  Vidne  til 
denne  stumme  Scene. 

»Derom«,  sagde  Kongen,  »skulle  vi  To  nu 
tale.« 

Saa  rakte  han  Alva  sin  Haand  til  Afsked, 
idet  han  sagde,  at  hun  i  Løbet  af  Dagen  skulde 
faae  Bud  og  nærmere  Besked  fra  ham.  Hvad 
Skik  og  Brug  var,  naar  en  Konge  rakte  sin 
Haand  frem,  det  vidste  hun,  men  Haandkys  var 
en  i  hendes  Fødeland  ukjendt  Ceremoni.  Dog 
hjalp  Fylden  af  hendes  Hjertes  Taknemmelighed 
hende  derover.  Hun  erkjendte,  at  der  var  bleven 
viist  hende  stor  og  uventet  Mildhed  og  Naade, 
og  saa  sank  hun  da  paa  Knæ  for  Kongen,  greb 
hans    Haand   og   berørte    den   med   sine   Læber. 

Han  reist^  hende  op,  kyssede  hende  paa  Panden 
og  sagde : 

>Vi  ville  faae  Ære  af  Dig,  derom  føle  vi  os 
forvisset. « 

Saa  gik  hun  ud  til  den  store  Skare  Hof- 
mænd og  Krigere,  som  imidlertid  høiligt  havde 
forundret  sig  over  Længden  af  den  Samtale, 
Kongen  havde  forundt  hende,  og  til  Gisele,  som 
ventede  hende  med  Utaalmodighed ;  thi  hun  stod 
nu  ene  og  forladt.  Hofsinderne  havde  vel  fundet 
Tidkort  i  en  lille  Stund  at  gantes  med  hende, 
men  ingen  af  dem  havde  villet  gjøre  sig  til 
hendes  Ridder. 

Da   traadte    Ebbe    pludseligt   Alva    i    Møde, 

bukkede   høviskt   for  hende  og  sagde,    som    det 

tyktes  hende,  i  en  heel  fremmed  Tone  til  hende: 

»Tillader    I,    Jomfru    Alva.    at   jeg    ledsager 

Eder  ned  i  Baadenr« 

Hun  studsede;  at  kaste  sig  om  hans  Hals 
og  raabe :  Ebbe !  dertil  følte  hun  Trang ;  men 
hun  forstod ;  han  vilde  vise ,  hvor  høit  han  ag- 
tede hende.  Det  var  skjønt  nok;  men  dog  be- 
gyndte Høviskhedens  Snørliv  at  trykke  hende; 
hun  var  til  Mode  som  en  Skovens  Fugl,  hvis  Vin- 
ger blive  stækkede ;  men  hun  skikkede  sig,  bøiede 
i  Taushed  sit  Hoved  og  rakte  ham  sin  Haand. 
Han  førte  den  til  sine  Læber,  og  saa  gik  de  til 
Falderebsstigen ,  fulgte  af  den  kneisende  Gisele. 
Men    inde   i  Agterkahytten   sad  Kongen    og 

stirrede  i  nogle  Øieblikke  i  Taushed  paa  Evert 
Molteke.  Det  gjorde  sjelden  nogen  Mand  vel 
til  Mode  at  være  en  Skive  for  det  skarpe  Blik 
fra  disse  talende  Øine,  og  Hr.  Evert  havde  des- 
uden en  Anelse  om,  hvad  der  vilde  komme. 
Det  var  ham  en  Lettelse,  da  Kongen  omsider 
brød  Tausheden  og  sagde: 

Evert,  vi  ville  i  Dag  gjøre  Ebbe  Strange- 
søns og  denne  guUandske  Jomfrues  Fæstensgilde 
og  ønske ,  at  Alt  ved  det  skal  gaae  skikkeligt 
og  sømmeligt  til;  men  Pigen  er  jo  en  Flygtning 
og  at  regne  som  forældreløs ;  hvo  skal  give 
hende  bort?  Hvor  tage  vi  en  Giftemand  til 
hende?« 

»Hvor  Intet  er,  kan  Intet  tages«,  svarede 
Hr.  Evert  med  en  stram  Mine;  »at  dække  denne 
unge  Jomfrues  viltre  Færd  med  Sømmelighedens 
Kaabe  og  fæste  hende  bort  med  Ære,  det  er, 
selv  om  vi  see  bort  fra  hendes  lave  Byrd,  plat 
umuligt. « 

»Ei,  hvor  uheldigt,  at  Du  tænker  saa«,  sva- 
rede Kongen,  >:thi  jeg  har  just  udseet  Dig  til  at 
være  Manden.« 

»Det  er  ugjørligt,  Herre«,  svarede  Hr.  Evert, 
»det  maa  I  ikke  forlange  af  mig;  jeg  vilde  der- 
ved kjende  hende  for  god  som  min  Frænke,  og 
det  tør  jeg  ikke  uden  min  Hustrues  Minde ;  men 
selv  dette  uanseet,  da  regner  jeg  hende  ikke  for 

værdii(  til  at  blive  nogen  retskaffen  Mands 
Hustru.« 

»Nu«,  sagde  Kongen  sindigt,  »det  med 
Frændskabet  klarer  sig  vel;  jeg  er  af  den  Me- 
ning, at  Pigens  Udsagn  om  hendes  Moders  Her- 
komst er  troværdigt  og  sandt,  og  jeg  vil  til  sin 
Tid  føre  hendes  Sag  for  Din  Husfrue.  Det 
Andet,  Du  sagde,  er  værre;  siig  mig  Aarsagen, 
hvorfor  hun  er  uværdig  til  at  blive  nogen  ret- 
skaffen Mands  Hustru.^« 

>Ih« ,  udbrød  Hr.  Evert,  »den  ligger  klart 
for  Dagen.  Hun  løb  af  sin  Faders  Gaard  og  fra 
den  Mand ,  til  hvem  han  havde  lovet  hende 
bort;  ja  hun  løb  skamløst  efter  sin  Boler  og 
søgte  endda  til  sit  Lands  Fjender  som  en  For- 
ræderske.« 

»Ja,  det  Sidste  er  det  Værste« ,  udbrod 
Kongen  med  et  Smiil ;  »jeg  vil  udlevere  hende 
til  hendes  Fader,  for  at  han  kan  give  hende  Riis 
og  spærre  hende  inde.  Da  kunde  jeg  vise  nogle 
af  de  gode  Herrer,  som  gave  mig  deres  Haand 
og  toge  Lehn  af  mig,  hvad  de  fortjente,  om  der 
skete  dem  deres  Ret,  de  som  forraadte  mig  og 
sammensvore  sig  med  Landsens  Fjender  mod 
mig.« 

Hr.  Evert  saae  betuttet  paa  Kongen ,  som 
foer  fort  og  sagde: 

*Hør  nu  min  Mening  om  denne  uværdige 
Jomfru:  Hun  lob  af  sin  Faders  Gaard,  fordi  han 

vilde  øve  Tvang  mod  hende  og  fra  en  Fæste- 
mand, som  vilde  tage  hende  med  Vold,  hvilket 
er  ulovligt  og  mod  hendes  Lands  og  Folks  Sæd; 
hun  søgte  til  sin  Fæstemand,  fordi  hun  elsker 
ham  i  Tugt  og  Ære,  og  hun  tyede  til  sit  Lands 
Fjender,  fordi  hun  var  i  Nød  og  ingen  anden 
Tilflugt  havde.  Endelig  er  hun  reen  som  ny- 
falden Snee;  Du  fornam  det  ved  at  see  hende 
og  dog  stempler  Du  hende  som  Bolerske;  men 
det  skal  Du  æde  i  Dig  igjeni« 

»Herre,  Konge«,  udbrød  Hr.  Evert,  ilde  til 
Mode,  »hvi  vil  I  gjøre  saa  stor  en  Sag  ud  af 
dette?« 

»Hvor  stor  eller  ringe  en  Sag  dette  er,  derom 
maa  Du  lade  mig  dømme«,  svarede  Kongen ;  >  og 
hør  nu  mit  sidste  Ord:  enten  tager  Du  Aha 
Hansdatter  under  Dit  Værn  og  giver  hende  bort, 
eller  jeg  gjør  det  selv;  men,  Atterdag,  vil  Du 
ikke  gjøre  den  Gjerning  for  mig,  da  turde  det 
hænde,  at  jeg  tog  anden  Gjerning,  Du  nu  gjør 
for  mig,    af  Din  Haand    og   gav  den  til  Andre.« 

Evert  Molteke  blev  hvid  om  Kind  og  stir- 
rede maalløs  paa  Kongen.  Han  kunde  umuligt 
troe,  at  Kongen  af  blot  Deeltagelse  saa  varmt 
antog  sig  Ebbe  Strangesøns  Hjerteanliggende; 
han  formodede,  at  der  maatte  stikke  Noget  bag- 
ved ,  og  at  han  paa  en  eller  anden  Maade  vilde 
bruge  denne  Trolovelse  til  sine  Planers  Fremme, 
en  Antagelse,    som  var  fuldt  berettiget;    thi  ved 

ethvert  Foretagende,  det  være  stort  eller  lidet, 
dæmrede  stedse  beregnende  Tanker  i  Valdemar 
Atterdags  Statsmandssjæl;  og  med  denne  For- 
klaring af  Kongens  Færd  for  Øie  blev  det  da 
Evert  Molteke  noget  lettere  at  falde  til  Føie, 
hvad  han  nu  gjorde,  men  sagde  dog: 

»Siden  denne  Sag  ligger  Eder  saa  meget 
paa  Sinde,  da  faaer  jeg  vel,  Herre  Konge,  være 
Eder  til  Villie  og  gjøre  det ;  men  hvad  Frænd- 
skabet  angaaer,  da  tager  jeg  alt  Forbehold.« 

>Ei,  saa  Du  v'\\  holde  Dig  en  Bagdør  aaben?^ 
udbrød  Kongen.  »Nei,  den  lukke  vi  strax.  Du 
giver  Pigen  bort  som  Din  Frænke,  af  hvad  Aar- 
sag  ellers.^  Og  siig  nu  ja  eller  nei,  thi  ved  Sanct 
Andreas ,  nu  er  jeg  led  ved  at  trættes  længere 
med  Dig!« 

Da  gav  Evert  Molteke,  trængt  til  det  Yderste, 
sit  Ja ;  men  fra  denne  Dag  af  fattede  han  et  dybt 
Nag  til  Ebbe  Strangesøn,  hvem  han  tilskrev  den 
Ydmygelse,  der  var  overgaaet  ham,  og  svoer  i 
sit  Hjerte  at  tage  Hevn. 

I  Løbet  af  Dagen  ordnedes  det  med  Fæ- 
stendefæet«  paa  en  saare  simpel  Maade,  idet 
Ebbe  tilsagde  sin  Fæstemø  en  Gave  af  betyde- 
lig Værdi,  hvilket  Løfte  Hr.  Evert  Molteke  paa 
hendes  Vegne  modtog,  og  Hr.  Evert  maatte 
ligeledes  paa  Fæstemøens  Slægts  Vegne  forpligte 
sig  til  at  yde  en  Fæstensgave  til  hende,  hvilken 

Kongen  bemyndigede  ham  til,  om  fornødent,  at 
tage  paa  Gulland  med  væbnet  Haand. 

Om  Aftenen,  da  Solen  var  sin  Nedgang  nær 
og  spredte  sin  Piirpurglands  som  en  glødende 
Ild  over  Himmel  og  Hav,  da  stod  de  Tvende 
paa  Kongeskibets  Dæk  midt  i  en  Kreds  af 
brynieklædte  Krigere,  de  barske  Vidner  til  denne 
underlige  Trolovelse.  Hr.  Evert  gav  bort,  hvad 
der  aldrig  havde  været  hans,  og  Ebbe  modtog, 
hvad  der  i  Følge  Kjærlighedens  Lov  var  hans 
Eiendom.  Ringene  bleve  vexlede,  de  gave 
hinanden  Haandslag,  og  Baandet  imellem  dem 
var  knyttet-,  hvo  der  vilde  skjære  det  sønder, 
maatte  først  vinde  Seir  over  Kong  Volmer  og 
hans  ganske  Krigsmagt.  Derpaa  bad  Broder 
David  en  Bøn  og  lyste  Velsignelsen  over  Kon- 
gen, de  Trolovede  og  den  hele  Krigerskare. 

Da  tog  Kongen  et  Bæger  med  Viin ,  som 
unge  Erland  knælende  rakte  ham,  løftede  det 
og  sagde : 

>Nu  har  Gulland  rakt  Danmark  sin  fagre 
Haand.  Efter  Fæstensgildet  kommer  Brylluppet, 
og  efter  det  stunder  med  svar  Forlængsel  ei 
blot  den  lykkelige  Fæstemand,  men  vi  Alle ;  thi 
Brudeblussene  for  Ebbe  Strangesøn  og  Alva 
Hansdatter,  de  skulde  tændes  bag  Visbys 
Mure,  og  da  skal  Baandet  mellem  Dansken  og 
Gothen    vorde    knyttet    saa    fast,     som    mellem 

disse  Tvende;  derpaa  tømmer  jeg  mi  dette 
Bæger!« 

»Hil  Kong  Volmer!  Hil  Ebbe  Strangesøn 
og  hans  fagre  Brud!«  Disse  Raab  lød  fra  flere 
Sider,  mens  Trompeterne  skingrede  og  Paukerne 
buldrede. 

Alvas  Kinder  blussede  og  hendes  Øine  tin- 
drede som  med  Feberglands,  da  Kongen  og 
Herrerne  nu  ønskede  hende  til  Lykke.  Ingen 
stod  tilbage,  Alle  rakte  de  hende  Haanden  fra 
Hertugerne  og  nedad.  Der  rørte  sig  ogsaa 
virkelig  Medfølelse  for  hende  hos  flere  af  disse 
barske  Mænd ,  og  nogle  af  dem  tænkte,  at  denne 
Trolovelse  ved  Togtets  Begyndelse  var  en  lyk- 
kespaaende  Begivenhed. 

Meest  Glæde  havde  Alva  af  Ebbes  Forlo- 
ver og  Frænde,  Kongens  Sinde  Niels  Glob,  en 
mørkhaaret  Herre  med  skarpe  Træk,  ikke  ulig 
den  sorte  Ørn,  han  førte  i  sit  Vaabenskjold. 
I  hans  Haandtryk  var  der  Varme,  og  han  sagde 
muntert  til  hende : 

»Nu  er  I  vel  faren,  Alva  Hansdatter,  thi  I 
har  givet  Lykkens  Skjødebarn  Eders  Tro.  Alt, 
hvad  Ebbe  tog  sig  for,  fra  han  var  en  liden  Pog, 
det  lykkedes  stedse  for  ham  og  Lykkens  Børn 
maa  prise  deres  Moder;  heller  ikke  greb  han 
feil  nu,  det  er  min  Tro.« 

Alva  fik  flere  venlige  Ord;   kun  En  forblev 

kold  som  Is,  og  det  var  den  uvillige  Giftemand, 
Evert  Molteke.  Dog  bankede  hendes  Hjerte  af 
Uro ,  og  hun  knugede  Ebbes  Haand  som  for  at 
holde  ham  fast.  Det  hele  var  for  hende  som 
en  skjøn  men  vild  Drøm,  af  hvilken  hun  vilde 
vaagne  med  Forfærdelse. 

De  stode  afsides  ved  Agterdækkets  Ræk- 
værk, mens  høirøstet  Tale,  Latter  og  Skjemt 
lød  fra  de  drikkende  Krigere,  og  nogle  klim- 
prende Toner  fra  Volrad  Sangers  Luth  naaede 
deres  Øren.  Ebbe  blev  vaer,  at  Farven  var 
vegen  fra  Alvas  Kinder,  og  at  hendes  Blik  for- 
mørkedes. 

>Hvad  tænker  Du.^«  spurgte  han.  »Siig 
et  Ord!' 

Da  kom  det  med  Lidenskab,  skjøndt  hun 
dæmpede  sin  Røst. 

>.Gud  og  hans  hellige  Engle  beskjærme  Dig 
paa  Slagets  Dag  og  føre  Alt  vel  ud  for  os!« 

»Ei,«  svarede  Ebbe,  de  Brynier  og  Hjelme 
og  blanke  Sværd  have  gjort  Dig  hjertesyg.?  Vær 
tryg!  Det  fornemmer  jeg  paa  mig,  at  der  bliver 
ikke  nogen  Ridder  Aage  af  mig;  ikke  vil  jeg 
komme  til  Dig  med  Kisten  paa  min  Bag;  jeg 
vil  leve,    og  Du   skal  hvile  i  min  varme  Favn!'< 

Saa  trykkede  han  et  glødende  Kys  paa 
hendes  Læber  og  fik  paa  hendes  blussende  Aa- 
syn  at  see  et  af  de  Smiil,  som  var  ham  mere 
værd  end  hundrede  Eng'les. 

Gildet  varede  til  Midnat,  og  no^le  Herrer 
bleve  paa  Pladsen  \  men  længe  inden  de  fik 
udsovet  Rusen,  tog  Sanct  Karen  sit  Skjørt  til 
sig,  en  frisk  Vestenvind  fyldte  Dragens  Seil,  og 
Kongeskibet  satte,  fulgt  af  hele  Flaaden,  Kur- 
sen efter  Carlsøerne. 


SJETTE  KAPITEL. 


OPBRUD. 

LJen  næste  Dags  Aften,  da  Solen  sank  bag 
Skovene  ved  Eskelhem ,  og  Grantoppene  om- 
kring Hans  Eskildsøns  Gaard  blussede  i  Aften- 
røden, sad  Hans  og  Gertrude  uden  for  Stue- 
huset og  nød  med  nogle  Venner  deres  Nadvere 
i  det  Frie ,  hvad  ikke  sjelden  brugtes  i  den 
skjønne,  varme  Sommertid.  Et  Bord  og  nogle 
Bænke  vare  blevne  flyttede  ud,  og  der  sad  nu 
foruden  Vært  og  Værtinde  Olaf  Rangvald  og 
Ragnhild,  Gervid  og  hans  Hustru  og  Jakob 
Bilder. 

Der  herskede  ingen  Munterhed  ved  det 
Gilde ;  thi  Vennerne  vare  komne  for  at  høre 
Beretningen  om  Alvas  Flugt,  og  derom  talte  de 
meest,  skjøndt  ogsaa  Tilsynekomsten  af  det 
store  Krigsskib ,  hvis  Besætning  havde  bortført 
Alva,    gjentagne   Gange    blev  omtalt    som    ilde- 

varslende ;  men  Hans ,  som  v^ar  reden  hjem  ad 
Kystveien,  havde  seet  Skibet  forsvinde  i  Vester, 
og  uagtet  han  havde  formanet  Bønderne  i  Strand- 
sognene til  at  udsende  Speidere  og  lade  holde 
Vagt  ved  Kysten,  havde  hverken  nogen  Løber 
med  Budstikke  eller  noget  Bauneblus  bragt  Mel- 
ding om  Ufred. 

Efter  megen  ørkesløs  og  bedrøvelig  Snakken 
frem  og  tilbage  sade  de  nu  tause  ved  deres 
Ølkruus.  Der  hørtes  ingen  andre  Lyder,  end 
lidt  Fuglekvidder  fra  Granlunden  og  en  sær 
Brummen;  det  var  Sylvia,  som  sad  nede  i 
Kjelderhullet  og  forkortede  sig  Tiden  ved  at 
synge. 

Da  lød  med  Et  Klappren  af  en  Hests  Hove, 
og  en  Rytter  kom  farende  ind  paa  Gaarden. 
De  kjendte  strax  Manden ;  det  var  Jørgen  fra 
Ejsta,  Fjerdingsmanden  i  det  Sogn,  ved  hvis 
Strand  Carlsøerne  ligge. 

>  Hvad  nu,  Jørgen.''«  raabte  Hans  og  reiste  sig. 

»Dansken  er  kommen  over  os«,  svarede 
Jørgen  i  en  Tone,  som  ikke  var  langt  fra  Graad  \ 
»en  utallig  Flaade  ligger  ved  Ejsta  Strand,  og 
den  ganske  Hær  er  vel  nu  landsat.« 

»Ei!'  udbrød  Olaf  og  sprang  op;  det  lød 
som  et  Fryderaab. 

I  et  Nu  vare  de  Alle  henne  hos  Jørgen, 
som    paa   de   mange   Spørgsmaal    gav  temmelig 

forvirrede    Svar,    indtil    Hans    brød    kort   af  og 
sagde : 

'Vi  maae  v^ærge  for  vort  Land  og,  ved  Gud 
den  Almægtige,  det  skal  blive  gjort,  saa  Dan- 
sken faaer  det  at  fornemme!  Budstikken  maa 
strax  udsendes  og  Baunerne  tændes.« 

»Der  brændte  alt  et  Blus  paa  Klintebjerg, 
da  jeg  red  der  forbi';,  sagde  Jørgen;  og  uden 
at  han  vidste  det,  var  der  nu  tændt  et  paa 
Trøielklint  og  flere  langs  Kysten  heelt  ud  til 
Visby. 

Hans  lod  imidlertid  strax  et  Par  af  sine 
Karle  hidkalde  og  gav  dem  hver  en  Budstikke, 
en  Træpind ,  dannet  som  en  Piil  og  brændt  i 
den  spidse  Ende ,  det  Tegn ,  hvorved  Folket 
kaldtes  i  Vaaben,  og  sendte  dem  ud  med  den 
Besked ,  at  Mandskabet  skulde  samle  sig  i 
Mesterby.  Imidlertid  var  Jørgen  stegen  af 
Hesten,  og  Hans  kom  nu  og  sagde: 

»Lader  os  nu  ikke  tabe  Hovedet,  kjære 
Venner!  En  Dag  eller  to  vil  det  tage  for  Fjen- 
den at  naae  op  til  Mesterby,  og  forinden  ville 
alle  vore  Folk  være  paa  Pletten.  Jeg  drager 
endnu  i  denne  Aftenstund  Sønder  paa;  men 
paa  en  Time  kommer  det  ikke  an.  Kom  nu 
Jørgen  og  faae  Dig  en  Bid  Brød  og  en  Slurk 
01  efter  det  drøie  Ridt,  og  beret  os  nu  Alt, 
saa  vi  kunne  forstaae  det.<^ 

Hans's  Sindip-hed  oe  Fasthed  virkede    bero- 

ligende  paa  de  Andre ;  de  gik  Alle  igjen  hen 
til  Bordet,  Gertrude  rakte  Jørgen  et  Kruus  01, 
som  han  tømte  i  eet  Drag,  trak  Veiret  dybt  og 
gav  sig  saa  til  at  fortælle. 

»Det  var  aarle  i  denne  Morgenstund«,  sagde 
han,  »at  Skibene  kom  listende  ind  mellem  Carls- 
øerne ,  det  ene  efter  det  andet  \  og  med  For- 
undring saae  vi,  som  vare  nede  ved  Stranden 
for  at  bjerge  Tang,  hvorlunde  den  Flaade  for- 
merede sig.  Der  kom  stedse  flere  Skibe,  og  af 
deres  Skabning  og  de  blinkende  Vaaben  skjøn- 
nede  vi .  at  det  maatte  være  en  Krigsflaade ,  vi 
tænkte  strax  Dannerkongens  og  gjettede  deri 
rigtigt.  Saa  red  jeg  flux  op  i  Landet  og  gjorde 
Anskrig,  hvor  jeg  kom  frem.  Jeg  fik  paa  et 
Par  Timer  samlet  saa  vel  to  hundrede  Mand, 
og  vi  ilede  nu  ned  til  Stranden  med  de  Vaaben, 
vi  havde.« 

•  Det  var  kjækt  gjort <,  udbrød  Hans;  »ak, 
havde  I  blot  været  to  tusinde!« 

Men  da  vi  kom  derned«,  vedblev  Jørgen, 
»da  var  Landgangen  begyndt  at  fuldbyrdes. 
Bueskytterne ,  vel  flere  hundrede ,  vare  alt  i 
Land  og  stode  paa  Stranden  bag  deres  store 
Skjolde  som  i  en  Borg,  og  da  vi  kom  ud  af 
Skoven  og  faldt  an,  raslede  Pilene  og  Boltene 
ind  mellem  os;  der  skete  et  stort  Mandefald, 
og  saa  tabte  Folkene  Hovedet  og  flyede;  vi 
lode  vel  tyve  Mand  blive  paa  Pladsen;  men  jeg 

blev  i  Skoven  for  at  speide.  Et  vældigt  Raab 
lød  ind  fra  Skibene;  Baad  efter  Baad  kom  ind 
med  flere  Krigere ,  Hestene  bleve  drevne  af 
Skibene  og  svømmede  i  Land.  Det  var  et 
Mylder,  en  Raaben  og  en  Vrinsken,  saa  jeg  for- 
færdedes.« 

»Hvor  mange  vare  de;  tog  Du  et  Skjøn 
over  Tallet  af  Krigerne?«   spurgte  Hans. 

»Herren  maa  vide,  hvor  mange  de  Djævle 
ere«,  svarede  Jørgen;  »Kysten  var  sort  af  dem; 
de  maae  tælles  i  Tusindeviis.  Det  sidste  jeg 
saae,  var  en  stor  Baad,  fuld  af  Krigere  i  Brynier 
og  med  skjønne,  blanke  Jernhatte.  Den  satte 
af  fra  et  stort  Skib  med  en  gylden  Drage  i 
Forstavnen;  fælt  grinte  den  i  Solens  Skin,  og 
da  den  Baad  nærmede  sig  Land,  raabte  Kri- 
gerne: »hil  Kong  Volmer!«  Han  maa  vel  da 
have  været  i  den ;  men  nu  begyndte  Skytterne 
at  rykke  op  i  Skoven,  og  jeg  maatte  fortrække. 
En  Time  efter  var  jeg  i  Sadlen  og  paa  Flugt 
Nord  efter  med  Hustru,  Børn,  Huusfolk  og  en 
stor  Hob  fra  de  andre  Gaarde.  Ud  paa  Efter- 
middagen naaede  vi  Mesterby,  og  der  lod  jeg 
Mine  forblive  hos  min  Konebroder  Torkild ;  men 
jeg  fik  en  frisk  Hest  og  red  strax  herop  for  at 
give  Dig  Underretning,  Hans;  thi  det  skjøn- 
ner  jeg,  at  ingen  Mand  her  Sønder  paa  kan 
samle  Folket  om  sig  og  føre  det  mod  Fjenden, 
uden  Du.« 

Hans  havde  en  sikker  Fornemmelse  af,  at 
cTet  v'ar  saa;  men  det  sømmede  sig  ikke  for 
ham  at  sige  det. 

>  Vi  faae  see,  Jørgen <<,  svarede  han.  »Min 
Sjettings  Folk  vil  jeg  føre;  men  strømme  Flere 
til,  hvad  vi  maa  haabe,  da  maa  Hæren  kaare 
sin  Høvding.  Muligt  faae  vi  Bud  derom  fra 
gamle  Gunnar ;  han  vilde  jo  være  Manden ,  om 
han  havde  Ungdom  og  Kraft  dertil.« 

»Men  han  var  stedse  en  Fredens  Mand«, 
sagde  Gervid,  »og  kaaredes  til  Landsdommer  i 
Fredens  Tid  og  for  sin  Lovkyndigheds  og  sin  Viis- 
doms  Skyld.  Nu  er  Farens  Stund ;  grib  Du  blot 
Tøilerne,  Hans,  og  spørg  ikke  om  gamle  Gun- 
nar; ilde  strider  hovedløs  Hær.< 

»Nu,  det  vil  ordne  sig«,  sagde  Hans  og 
reiste  sig  for  at  gjøre  sig  rede  til  Opbrud ; 
men  da  greb  Gertrude  ham  i  Armen  og  sagde 
heftigt : 

»Vil  Du  nu  drage  af  og  tage  alle  Karlene 
med  Dig.f*  I  kunne  blive  slagne  og  fordrevne, 
og  naar  saa  Dansken  kommer  her,  hvad  skal 
der  da  blive  af  os  værgeløse  Kvinder?« 

>  Drag  ud  til  Visby,  Gertrude; ,  sagde  Gervid, 
»og  tag  Birgitte  og  Ragnhild  med  Dig. » 

»Ja,  gjør  det!  sagde  Jakob  Bilder,  hvis 
Kinder  vare  blege  af  Skræk;  »jeg  skal  ledsage 
Eder  oe  fore  Eder  sikkert  derud.« 

Da  saae  de  Andre  foragteligt  til  ham  og 
Hans  sagde: 

»Ret  saa,  Jakob  Krybily,  det  skal  Du  fra 
nu  af  hedde!« 

»Jeg  vil  hjem  til  vor  Gaard,  Gervid«,  sagde 
Birgitte,  »og  værge  for  den.  Ved  Guds  Moder, 
Dansken  skal  ei  faae  Held  til  at  regjere  der  og 
slaae  Alting  sønder.« 

Det  var  en  modig  Beslutning  \  thi  Gunnils- 
gaard  laae  næsten  en  Miil  sydligere  end  Mester- 
by  og  lige  ved  den  store  Landevei. 

»Det  maa  jeg  lide,  Birgitte«,  udbrød  Hans; 
»vare  blot  alle  vore  Mænd  saa  kjække  som  Du!« 

»Nu %  svarede  Birgitte,  »ikke  vil  jeg  fegte 
med  Dansken;  men  jeg  tænker,  at  de  Riddere 
og  store  Herrer  ere  dog  vel  høviske  Folk,  som 
man  kan  faae  i  Tale.« 

>Lid  ikke  paa  det!«  sagde  Gertrude;  »men 
jeg  er  ikke  ræd«,  vedblev  hun  med  en  krænket 
Mine;  »byder  min  Huusbond  mig  at  forblive  her 
og  lade  mig  myrde,  da  faaer  jeg  vel  gjøre  det 
og  møde  min  Skjebne.« 

Hans  saae  paa  sin  Hustru  og  drog  et  Suk. 
Hun  havde  dog  engang  gjort  hans  Hjerte  varmt, 
og  nu,  i  Skilsmissens  Stund,  blussede  Flammen 
op  igjen. 

Jeg  troer  det  Bedste  om  Dig,  Gertrude  <, 
sagde  han  med  bevæget  Røst;  >Du  vil  gjøre 
Fyldest    og     opretholde    vort    Huus's    Ære    saa 

godt  som  nogen  Kvinde  paa  denne  0.  Kom 
end  Dannerkongen  selv  herhid,  Du  vilde  ikke 
lade  Dig  kyse.« 

»O  nei«,  svarede  Gertrude  heftigt;  ^Had 
gjør  stærk,  og  jeg  hader  Dansken.« 

>Dog  er  jeg  bekymret  for  Din  Sikkerhed«, 
vedblev  Hans.  »Vel  kan  jeg  ikke  troe  saa 
ringe  om  christne  Riddere,  ere  de  end  vore 
Fjender ,  at  de  ville  myrde  værgeløse  Kvinder, 
men  man  bør  ikke  friste  Gud.  Jeg  mener  da 
som  saa,  at  Du  i  de  nærmeste  Dage  roligt  skal 
forblive  her;  jeg  vil  efterlade  Tangvid  og  en  af 
Karlene  hos  Dig.  Vi  bør  ikke  ved  ufornødent 
Hastværk  og  en  iilsom  Flugt  gjøre  vore  Gran- 
der modløse ;  men  snart  vil  Du  spørge  Nyt 
Sønder  fra,  og  skulde  det,  hvad  Gud  den  al- 
mægtige forhindre,  blive  ondt  Nyt,  da  flye  ud 
til  Visby  og  bjerg  Dig  der.« 

Dette  er  fornuftigt  og  betænksomt«,  sagde 
Gervid,  »saa  bør  det  være;  vilde  Du,  Birgitte, 
nu  blot  forblive  heroppe  med  de  Andre  !< 

Men  dertil  var  Birgitte  ikke  at  bevæge ; 
hun  var  ikke  blot  en  modig  Kvinde,  men  tillige 
en  huslig  af  den  gode,  gamle  Slags ;  hun  elskede 
sin  Gaard  med  al  dens  Liggendefæ  nok  saa 
høit  som  sig  selv  og  vilde  værge  for  sit  Bo- 
have, sine  Sengedyner  og  Bolstre,  sit  Linned  og 
sit  Sølvskab  selv  med  Fare  for  sit  Liv- 

Derimod    havde   Kjærligheden    til   Livet   og 

Frygt  for  personlig  Overlast  Overtaget  hos  den 
forkjælede  Gertrude,  om  end  hendes  Ærekjær- 
hed  i  enkelte  Øieblikke  kunde  puste  hendes 
Mod  op.  Da  derfor  nu  Ragnhild  kom  paa  Tale, 
raabte  hun  strax: 

^> Ragnhild,  Du  maa  forblive  hos  mig!  Du 
er  og  mere  sikker  her  i  dette  vort  stærke 
Huus.« 

Ragnhild  droges  til  Rangvaldsgaard  af  den 
samme  Følelse,  som  drev  Birgitte  til  hendes 
Hjem,  ja  vel  i  endnu  høiere  Grad,  fordi  Kjærlig- 
heden til  Fædrenegaarden  og  Magtlysten  var 
hendes  eneste  Lidenskab ;  men  Bevidstheden  om 
hendes  Had  til  Alva  og  hendes  danske  Beiler, 
som  hun  jo  aldrig  havde  lagt  Skjul  paa,  indgød 
hende  Frygt  for  Gjengjeldelse,  hvis  Bønderne 
bleve  slagne,  og  Fjenden  drog  skjændende  og 
brændende  gjennem  Landet.  Hun  erklærede 
sig  derfor  villig  til  at  blive,  hvorimod  Olaf  nu 
brød  op  og  red  over  til  Rangvaldsgaard  for  at 
væbne  sig  og  føre  sine  Folk  i  Nattens  Løb  ned 
til  Mesterby: 

Ved  Nattens  Frembrud  drog  saa  Hans  af 
Gaarden  med  Gervid  og  Birgitte,  mens  Jakob 
Bilder  uden  Farvel  og  med  Nag  i  sit  Hjerte 
alene  red  til  sit  Hjem.  Ti  væbnede  Karle  fulgte 
Hans,  og  en  af  dem  førte  Fanen  \  de  vare  alle 
beredne ,  dog  kun  for  at  komme  hurtigere  ned 
til   Samlingsstedet;    thi    de    havde    intet  Begreb 

om  at  fegte  til  Hest;  alle  Bønderne  droge  i 
Kampen  til  Fods.  Desuden  medførte  de  en 
Karre,  belæsset  med  alle  de  Vaaben,  Øxer  og 
Leer,  de  havde  kunnet  skrabe  sammen.  Ogsaa 
var  der  nogle  Buer  og  Pile,  og  Hans  tvivlede 
ikke  om,  at  Vaabnene  jo  vare  gode  nok,  naar 
de  bleve  førte  af  modige  Mænd,  og  Bønderne 
blot  vilde  give  Møde  i  tilstrækkeligt  Antal. 

Selv  var  han  iført  en  god,  gammel  Læder- 
trøie,  dækket  med  Staalringe,  paa  Hovedet 
havde  han  en  Jernhat,  en  Kniv  i  sit  Bælte,  et 
stort  Træskjold,  beklædt  med  en  Dyrehud,  hang 
paa  hans  Ryg,  og  i  en  Rem  om  Halsen  hang 
hans  mægtige,  fem  Fod  lange  Slagsværd.  Det 
var  ganske  den  samme  Rustning,  i  hviken  hans 
Bedstefader  for  omtrent  halvtredssindstyve  Aar 
siden  var  dragen  ud  mod  Kong  Birger. 

Da  han  var  kommen  et  lille  Stykke  uden 
for  Porten,  vendte  han  sin  Hest,  blev  holdende 
et  Øieblik  og  saae  tilbage  til  Fædrenehuset, 
hvis  steile  Gavle  ragede  op  og  tegnede  sig  skarpt 
mod  den  stjerneklare  Himmel. 

»Mon  jeg  vil  vende  levende  tilbage  hertil, 
Gervid«,  sagde  han,  »og  sidde  glad  og  karsk 
for  min  Bordende  med  min  Hustru?« 

Bedre  er  det«,  svarede  Gervid,  »at  blive 
paa  Valen,  end  at  sidde  hjemme  og  være  Dan- 
skens Træl.« 

»Ja«,    sagde  Hans,    »derfor  drage  vi  nu  ud-, 

men  først  nu  skjønner  jeg  ret,  at  den  Mand  er 
salig,  som  har  et  huldt  Hjem;  men  en  Slange 
var  i  det  og  spyede  der  sin  Gift.  Nu«,  vedblev 
han,  idet  de  red  ind  i  Skoven,  »kommer  det, 
som  var  udruget,  alt  før  Speideren  satte  sin  Fod 
over  min  Dørtærskel.  Han  tog  min  Datter,  og 
nu  kommer  hans  Konge  for  at  tage  vort  Land; 
men  ved  min  gode  Helgen,  han  skal  komme  til 
at  kjøbe  sit  Bytte  dyrt.  Dog,  Gervid,  bukke  vi 
under,  da  vil  det  være  mig  en  Trøst,  faaer  jeg 
blot  Held  til  at  slaae  Hjerneskallen  ind  paa  den 
Skalk,  som  bedrog  mig;  dertil  vil  jeg  bede  af 
min  ganske  Sjæl.<;   — 

Men  hjemme  paa  Gaarden  havde  Gertrude 
og  Ragnhild  nu  travlt  med  at  faae  Sengeklæder, 
Fødevarer  og  hvad  der  havde  nogen  Værdi, 
slæbt  over  i  Stuehuset;  der  vilde  de  boe  med 
Folkene  og  stænge  sig  inde.  Først  da  Dagen 
gryede,  bleve  de  færdige  dermed  og  sade  nu 
sammen  oppe  i  Storstuen,  som  de  havde  for- 
beholdt sig  selv. 

»Alva  vidste  om  Danskens  Komme«,  sagde 
Gertrude,  som  sad  og  stirrede  paa  Ragnhild, 
>; derfor  løb  hun  til  Kysten;  forbandet  være  hun, 
den  snedige  Taske!« 

»Ja«,  svarede  Ragnhild,  >  en  Landsforræderske 
var  hun  fra  den  Dag  af,  da  hun  gav  Speideren 
sin  Tro;  har  Du  tvivlet  derom .f'« 

*Men    hvis    Dansken    seirer«,    udbrød   Ger- 

trude,  »mon  hun  dog  saa  ikke  v'il  bede  om 
Naade  for  sine  Forældre  og  skafife  os  Frelse  for 
Liv  og  Eiendom?« 

Ragnhild  blev  ganske  bleg  ved  Tanken  om 
at  maatte  henflye  til  Alva  Hansdatters  Naade. 

»Om  hun  da  virkelig  er  hos  Dansken?« 
spurgte  hun. 

>Sikkerlig%  svarede  Gertrude-,  »det  med 
Bortførelsen  var  vel  kun  Mummespil.  Hun  kom- 
mer med  Hæren,  lid  derpaa!« 

Men  deri  tog  Gertrude  feil ;  thi  Alva  befandt 
sig  med  Niels  Døring  og  Gisele  om  Bord  paa 
Job  Dackers  Skib  for  med  den  øvrige  Flaade 
at  seile  langs  Kysten  op  til  Visby  og  der  af- 
vente Kampens  Udfald. 

»Troer  Du,  at  Dansken  vil  seire?«  spurgte 
saa  Ragnhild. 

»Jeg  frygter  det«,  svarede  Gertrude;  »hvad 
formaae  slet  væbnede  Bønder  mod  pantsrede 
Riddere  og  øvede  Leiesvende?  Men  over  Vis- 
by's  Stadsmuur  hopper  Dansken  sikkerlig  ikke; 
der  vil  han  knække  sin  Hals.« 

Ragnhild  blev  siddende  og  stirrede  hen  for 
sig  i  Taushed,  indtil  hun  endelig  sagde: 

»Jeg  seer  det  i  Aanden,  at  det  Værste  vil 
skee;  thi  Gertrude,  hvad  formaae  kjælne  Stads- 
folk  og  fejge  Kræmmere  mod  disse  staalsatte 
Vikinger?  Endnu  mindre  end  vore  Bønder.« 

»Spaa  ikke  saa  ilde  og  see  ikke  saa  vildt!« 

Valdemarstoget.     II.  39 

udbrød  Gertrude;  og  da  Ragnhild  atter  taug, 
spurgte  hun:  »hvad  vil  Du  gjøre,  Ragnhild,  om 
det  Værste  skeer?« 

»Just  derpaa  tænkte  jeg,  og  nu  har  jeg  ta- 
get min  Beslutning.  Jeg  forbliver  her  hos  Dig, 
indtil  vi  spørge  Nyt  Sønder  fra;  men  hvis  de 
onde  Tidender  om  Vores  Nederlag,  hvilke  jeg 
venter,  komme,  da  rider  jeg  hjem  til  Rangvalds- 
gaard.« 

»Er  Du  galen!«  udbrød  Gertrude,  »Du  kan 
jo  ikke  bjerge  Dig  der.« 

»Hvo  veed«,  svarede  Ragnhild;  »afsides 
ligger  vor  Gaard;  kan  hænde,  at  Dansken  ikke 
kommer  der;  men«,  vedblev  hun,  idet  hendes 
graae  Øine  funklede,  »skulde  det  dog  skee,  da 
vil  jeg  tage  gjestmildt  imod  dem;  men  naar  de 
ere  blevne  drukne,  da  vil  jeg  stikke  Ild  paa 
vore  Huse,  og  de  skulle  omkomme  i  Luerne. 
Gaa  Du  saa  Dannerkongen  i  Møde,  fald  ham  til 
Fode  og  tig  om  Naade ! «  — 

Imens  gik  Tangvid  og  puslede  nede  i  Ild- 
stuen, hvorhen  han  havde  slæbt  saa  mange  af 
sine  Eiendele,  som  han  kunde  overkomme,  da 
han  med  Et  mindedes  Sylvia;  han  havde  glemt 
at  bringe  hende  hendes  Nadvere.  Saa  tog  han 
et  Stykke  Brød  og  en  Krukke  01,  gik  ned  til 
Kjelderfængslet,  aabnede  Døren  og  traadte  ind 
til  hende.  Han  havde  en  tændt  Lygte  med, 
som   han   satte   fra   sig  paa  Steengulvet  og  saae 

derpaa  efter  Sylvia,  men  kunde  ikk'e  opdage 
hende. 

Mens  han  bukkede  sig  ned,  havde  hun  listet 
sig  mellem  ham  og  Døren.  Nu  pikkede  hun 
ham  paa  Skulderen,  og  han  vendte  sig  forundret 
om,  holdende  Ølkrukken  mellem  sine  Hænder. 

»Jeg  veed  Alt,  Ta.r\gvid",  sagde  hun;  »jeg 
har  lyttet  ved  Glughullet  og  hørt  den  ganske 
Krønnike.  Dansken  er  landet  og  Hans  draget 
Sønder  paa  med  Karlene;  nu  gaaer  jeg!« 

Tangvid  stirrede  paa  hende  med  aaben 
Mund,  mens  hun  sagde: 

»At  det  nu  var  Tid  at  aabne  Fængselsdøren 
for  Din  Søster,  derpaa  har  Du  nok  ikke  tænkt, 
Dit  Drog!'< 

Tangvid  satte  hurtigt  Ølkrukken  fra  sig  og 
vilde  springe  hen  til  Døren,  men  Sylvia  gav  ham 
et  Stød,  saa  han  tumlede  tilbage;  hun  kunde 
mageligt  tage  det  op  med  ham  i  en  Brydekamp. 

»Hvor  gaaer  Du  hen,  hvad  vil  Du.?«  raabte 
Tangvid,  idet  han  reiste  sig. 

Sylvia  saae  paa  ham  med  et  medlidende 
Smiil  og  sagde: 

»Nu  skal  jeg  vise  Dig,  at  jeg  er  bedre 
Søster,  end  Du  er  Broder.  Vil  Du  bjerge  Dit 
Liv  og  Dine  Eiendele,  da  gaa  med  mig!  Gjør 
Du  det,  da  skal  Du  vende  tilbage  med  Ære  og 
end  rigere. '< 

»Du    vil   søge    ned  til  Dansken,  Din  Forræ- 

derske« ,    raabte    Tangvid    og    gjorde    et    Skridt 
henimod  hende. 

Da  greb  hun  Ølkrukken  og  slog  den  i  Ho- 
vedet paa  ham,  saa  den  knustes  mod  hans 
haarde  Hjerneskal,  og  Øllet  flød  ned  over  hans 
Øine.  Han  udstødte  et  Brøl,  som  dog  kun  gav 
ringe  Gjenlyd  under  den  lave  Hvælving-,  Sylvia 
skyndte  sig  ud,  laasede  Døren  efter  sig,  men 
lod  dog  Nøglen  sidde  i,  gik  saa  op  ad  Kjelder- 
trappen  til  Forstuen,  truede  en  af  Pigerne,  som 
kom  løbende,  med  sin  knyttede  Haand,  ilede 
forbi  hende  ud  ad  Døren,  hvis  Slaaer  hun, 
kjendt  som  hun  fra  gammel  Tid  af  var  med 
dem,  hurtigt  og  behændigt  skød  fra,  løb  over 
Gaardspladsen  gjennem  Gavlporten  og  forsvandt 
i  Skoven. 


SYVENDE  KAPITEL. 

GOTHERNES     VEN. 

LJet  forholdt  sig,  som  Jørgen  fra  Ejsta  for- 
modede-, ved  Solnedgang  var  hele  den  danske 
Hær  med  alle  sine  Heste  og  en  Deel  af  sit  Tros 
landsat.  Omtrent  tre  tusinde  vel  øvede,  i  mange 
Fejder  hærdede  og  til  Tænderne  rustede  Krigere 
stode  nu  paa  Gullands  Grund,  ringeagtende  deres 
Modstandere,  og  idet  de  følte  sig  sikkre  paa 
Seiren. 

De  ilede  da  heller  ikke  med  at  rykke  op  i 
Landet,  men  holdt  Rast  i  Nattetimerne  paa  den 
flade  Strand  og  vederkvægede  sig  ved  den  i 
deres  Madposer  medbragte  tøre  Kost,  mens 
Øllet  flød  i  Strømme  fra  de  Øltønder,  som  vare 
førte  i  Land  fra  Skibene.  Kun  et  Par  Delinger 
bleve  med  Kunne  og  Kale  som  Veivisere  sendte 
op  gjennem  Skoven  for  at  indfange  Heste,  hvilke 
Hæren    ikke  havde  kunnet  medføre  i  tilstrække- 

ligt  Antal,  og  Kærrer  til  Transport  af  Kongens 
og  de  fornemste  Ridderes  Telte  og  andet  Gods. 

Det  var  et  broget  Skne,  Ejsta  Strand  i 
denne  Sommernat  frembød.  En  lang  Række 
Vagtblus  vare  blevne  tændte,  og  i  dem  knittrede 
Gullands  gode,  faste  Fyrreved.  Folkene  havde 
samlet  sig  i  Hobe  om  dem,  tørrede  deres  Klæder 
og  pudsede  deres  Vaaben,  som  ved  Landstig- 
ningen havde  faaet  deres  Daab,  ikke  i  Blod  men 
i  Saltvand. 

Fodfolkene,  som  udgjorde  de  to  Trediedele 
af  Hæren,  og  alle  vare  Leiesvende,  meest  Tyd- 
skere,  holdt  sig  for  sig  nede  paa  Stranden,  mens 
Lænsrytterne,  der  alle  vare  Kongens  Undersaat- 
ter,  havde  leiret  sig  oppe  i  Skovbrynet  med 
deres  Heste ;  de  stode  sammenkoblede  i  Ræk- 
ker og  bleve  fodrede  med  det  fra  Skibene 
medbragte  Hø.  Høirøstet  Tale  i  flere  Tunge- 
maal,  Latter,  Sang  og  Hestevrinsken  lød  i  et 
forvirret  Chor  og  overdøvede  Brændingens  dæm- 
pede Brusen.  Det  var  Magsveir,  og  Bølgerne 
rullede  jevnt ;  men  næsten  altid  rulle  de  ved 
denne  Kyst,  fordi  Havbunden  overalt  sænker  sig 
brat  i  stor  Dybde,  og  Kysten,  selv  hvor  der  ikke 
findes  Klinter,  dog  hæver  sig  mægtigt  nok  med 
en  Bræmme  af  Rullesteen  om  sin  Fod. 

Paa  en  aaben  Plads  oppe  i  Skoven  havde 
Kongen  og  hans  Mænd  leiret  sig  omkring  ét 
stort  Baal.    Indhyllede  i  Hættekapper  og  liggende 

i  det  Grønne  eller  vandrende  omkring  befandt 
sig  der  de  to  hundrede  adelige  Herrer,  som  ud- 
gjorde Hærens  svære  Rytteri  og  hver  for  sig 
repræsenterede  et  Glavind  eller  en  Hjelm,  det 
vil  sige  med  deres  fire  beredne  Svende  fem 
Mand. 

Disse  to  hundrede  med  fuld  Rustning  til 
dem  selv  og  deres  Heste  udstyrede  Riddere  og 
Væbnere,  som  udgjorde  Hærens  Kjerne,  vare 
delte  i  fire  Bannere,  førte  af  Valdemar  Sappi, 
Erland  Kalv,  Evert  Molteke  og  Peder  Jernskjeg, 
alle  under  Befaling  af  Marsken,  Henning  Pode- 
busk, hele  Rytteriets  Overanfører ;  mens  Drosten, 
Claus  Limbek  havde  ladet  sig  tildele  det  ære- 
fulde men  mindre  farefulde  Hverv,  i  Spidsen  for 
Kongens  Livdrabanter  at  føre  Hovedbanneret, 
Dannebroge. 

Alle  disse  Herrer  stode  nu  omkring  Kon- 
gen tilligemed  Hertug  Christoffer  og  Hertug  Erik, 
som  ikke  havde  attraaet  nogen  særlig  Befalings- 
post,  men  som  dog  vare  rede  til  at  deeltage  i 
Hærens  Førelse,  naar  de  dertil  bemyndigedes  af 
Overbefalingsmanden,  som  var  Kongen  selv.  De 
holdt  sig  tilbage  af  den  samme  Følelse,  som 
havde  ført  Drosten  til  Bannerførerens  passive  Post ; 
de  mente,  at  der  ingen  Ære  var  at  hente  i  en 
Kamp  med  Bønder  og  Kræmmere,  i  hvis  Skarer 
de  ikke  kunde  vente  at  finde  nogen  jevnbyrdig, 
ridderlisf  Modstander. 

>^En    lykkelig  Dag  denne«,  sagde  Kongen 
en  oprømt  Tone;   »uden  at  miste  en  Mand  have 
vi  nu  faaet  fast  Fod  paa  Gullands  Grund. 

Broder  David,  som  stod  nærmest  ved  Ilden, 
thi    han    var    kuldskjær    og    Natten    kjølig    nok, 
vendte  sig  mod  Kongen  og  sagde: 
*"        »Ja,  Herre,  Eders  Lykkestjernes  Glands  over- 
straaler  nu  en  Ulykkesdags  Mørke.« 

»En  Ulykkesdagr^-  spurgte  Kongen  for- 
undret. 

»Ja«,  svarede  Broder  David,  »thi  Mariæ 
Magdalenæ  Dag  for  134  Aar  siden,*)  da  blev 
Eders  glorværdige  Forfader,  Kong  Valdemar 
Valdemarssøn  jo  ved  Bornhøved  overmandet  af 
sine  Fjender,  og  alle  hans  Erobringer  slap  ham 
af  Hænderne,  mens  I  nu  staaer  i  Begreb  med 
at  forøge  Danmarks  Rige  og  fæste  en  kostelig 
Ædelsteen  i  Eders  Krone.« 

Paa  Udtrykket  i  flere  af  Herrernes  Ansigter 
kunde  det  sees,  at  den  lærde  Munk  der  fortalte 
dem  noget  Nyt,  saa  uvidende  vare  de  i  For- 
tidens Historie  og  bekymrede  sig  kun  om  det 
Nærværende;  men  Kongen  svarede  alvors- 
fuldt: 

>  I  har  Ret,  ærværdige  Fader !  Dette  er  Born- 
høved-Slagets  usalige  Dag;  men  langt  være  det 
fra    os    at   ville    stille  vore  smaa  Fegtninger.    og 

hvad  vi  have  udrettet,  ved  Siden  af  denne  min 
Forfaders  vældige  Kampe  og  store  Bedrifter«. 

v Muligt  er  det  dog',  sagde  Broder  David, 
som  var  en  Mester  i  den  Konst  at  smigre,  »at 
dette  Mindre  bærer  hen  imod  noget  Større.' 

>0«,  udbrød  unge  Hertug  Christoffer,  /fore- 
stod der  os  blot  en  saadan  Kamp,  som  den  ved 
Bornhøved,  kun  med  bedre  Lykke!' 

»Min  kjære  Søn«,  sagde  Kongen-,  gjør  Dig 
ikke  skyldig  i  den  store  Feil  at  ringeagte  Din 
Fjende.  Jeg  tilstaaer,  at  jeg  havde  Hang  til  det 
samme  Overmod,  da  vi  droge  herop,  men  jeg 
er  kommen  paa  andre  Tanker.  Jeg  lægger  Eder 
det  paa  Sinde,  I  kjære  Herrer«,  vedblev  Kongen, 
idet  han  hævede  sin  Rost  og  saae  sig  om  i 
Kredsen,  »at  I  ere  agtpaagivende  og  holde  Fol- 
kene vel  sluttede,  naar  vi  nu  snart  rykke  op  i 
Landet ;  det  bæres  mig  for,  at  der  forestaaer  os 
en  varm  Dyst  mod  et  stort  Overtal;  Gotherne 
ere  haardere  Halse  end  vore  Bønder.« 

Denne  Kongens  Formodning  bekræftedes 
ganske  af  Kunne,  da  han  vendte  tilbage  fra  sit 
Streiftog.  Der  var  ikke  bleven  fanget  mange 
Heste,  og  Kunne  var  ikke  truffen  paa  en  eneste 
vaabenfør  Mand;  de  vare  alle  som  blæste  bort 
og  dragne  Nord  paa.  Det  var  klart,  at  Bøn- 
derne samlede  sig  og  agtede  at  sætte  sig  til 
Modværge.  — 

Det     begyndte     allerede    at    dages.      Ebbe 

Strangesøn  stod  lænet  til  et  Træ  og  stirrede  ud 
over  Havet;  Flaaden  var  i  Færd  med  at  lette 
og  gaae  Nord  paa,  og  langt  ude  skimtede  han 
Job  Dackers  Skib.  Maaskee  stod  Alva  paa 
Dækket  og  saae  ind  mod  Land,  men  han  kunde 
Intet  see.  Han  mindedes  de  sidste  Ord,  de 
havde  vexlet  inden  Afskeden  den  foregaaende 
Aften. 

>^Gud  og  alle  Hellige  beskjærme  Dig  og 
lade  os  mødes  snart  igjen«,  sagde  hun,  >men 
Du  maa  ikke  komme  til  mig  med  min  Faders 
Blod  paa  Dine  Hænder«. 

>Nødigt  gjør  jeg  det<',  svarede  Ebbe,  »men 
om  der  nu  kun  bliver  to  Kaar  at  vælge  imellem, 
at  hans  Klinge  drikker  mit  Hjerteblod  eller 
min  hans  .^» 

Paa  det  Spørgsmaal  var  Alva  bleven  ham 
Svaret  skyldig,  men  han  stod  nu  og  tænkte  over 
den  Mulighed,  at  han  kunde  møde  sin  gamle 
Ven  Hans  Eskildsøn  paa  Valpladsen,  da  han 
fik  et  Slag  paa  Skulderen,  vendte  sig  om  og 
saae  sin  Frændes,  Niels  Globs  mørkladne  Ansigt 
for  sig. 

»Du  har  Fødderne  i  Land,  Ebbe«,  sagde 
han  og  smaaloe,  >^ men  Dit  Hjerte  er  til  Skibs. 
Du  hører  vel  i  Aanden  alt  Bryllupsklokkerne 
ringe  i  Visby  .^« 

»Nu«,  svarede  Ebbe,    »synderlig  glad  gaaer 

ikke  jeg  i  Kampen-,  det  er  jo  saa  sin  Sag  at 
skulle  fegte  med  sin  vordende  Konefader.« 

»Ei«,  sagde  Niels  Glob,  da  maa  den  Ti- 
dende, jeg  har  til  Dig,  kaldes  god.  Du  skal 
føre  Huustropperne  og  ride  med  Hovedbanneret ; 
først  paa  Slagmarken,  naar  det  skal  udfoldes, 
værdiges  Hr.  Claus  selv  at  tage  det  i  sin  Haand. 
Jeg  hørte  nu  Kongen  sige,  at  saa  skulde  det 
være ;  han  er  Dig  god  og  vil  spare  Dig  til  Brude- 
færden. « 

»Nei«,  udbrød  Ebbe,  »saaledes  er  det  ikke 
at  forstaae ;  han  lider  ikke  mere  paa  mig  og 
tænker  at  jeg  vil  fegte  slet,  og  muligt  har  min 
Herre  og  Konge  ikke  Uret  deri.« 

»Ei  hvad«,  svarede  Niels  Glob,  »er  man 
først  i  Slagets  Hede,  og  det  vel  gaaer  løs,  da 
seer  man  ikke,  paa  hvem  man  hugger  og  gjør 
sig  ingen  Tanker  derved.« 

»Ja,  Du  kan  snakke«,  sagde  Ebbe;  »hvad 
gjelder  en  gullandsk  Bonde  i  Dine  Øine.^  Ikke 
mere  end  en  Oxe ;  men  disse  Gother  ere  blevne 
mig  kjære,  Niels;  ikke  for  Intet  sad  jeg  i  Maa- 
neder  ved  Sjettingsdommerens  Arne  og  spiste 
hans  Brød.  Ved  min  Helgen,  jeg  regner  de 
Dage  for  de  lykkeligste  i  mit  Liv!« 

»Ja,  ja«,  svarede  Niels  Glob,  »det  volder 
den  guulhaarede  og  blaaøiede  Jomfru,  som  daa- 
rede  Dig.  Sandt  er  det,  at  eet  Jomfruhaar  drager 
stærkere,  end  ti  Par  Øxen;  men  dog  havde  jeg 

ikke  ventet  saa  stor  en  Galskab  af  Dig;  naar 
jeg  skal  sige  Dig  Sandheden,  da  mene  vi  Alle, 
at  den  Sag  har  forringet  Din  Værdighed.« 

Da  foer  Ebbe  op  og  sagde: 

»Saa  vare  de  fagre  Ord,  Du  sagde  til  Alva 
i   Gaar,  falske.« 

»Nei«,  svarede  Niels,  »hun  daarede  mig,  som 
hun  har  daaret  Dig ;  og  jeg  staaer  derved  endnu ; 
thi  som  Gud  har  skabt  hende,  da  kan  ingen 
Mand  ønske  sig  en  bedre  Hjertenskjær,  men  det, 
Ebbe,  er  ikke  Nok  for  en  god,  fri  Mand,  som 
fører  Herreskjold.« 

Da  Ebbe  ikke  værdigede  ham  noget  Svar, 
foer  han  fort  og  sagde: 

» Skeet  staaer  ikke  til  at  ændre,  og  jeg  skal 
ikke  svigte  Dig.  Jeg  har  sagt  Dig  dette  som 
en  Advarsel;  Du  har  Fjender,  som  ville  Dig  til 
Livs;  puk  ikke  paa  Kongens  Naade,  men  vind 
Din  unge  Brud  Venner  og  stræb  fornemmelig  at 
vinde  Evert  Moltekes  Gunst.« 

»Jeg  giver  ham  Døden  og  Djævelen«,  raabte 
Ebbe  forbittret ;  »den  Dag  skal  Du  ikke  leve, 
Niels,  da  en  Mand  af  de  Strangers  Æt  kryber 
for  en  Molteke.« 

»Men  Flere  ere  i  Ledtog  med  ham,  Ebbe«, 
svarede  Niels  Glob,  >^og  det  af  de  meest  For- 
maaende ;  jeg  kjender  de  Skalke ;  hvor  Ulve- 
skindet slipper,  der  ville  de  fæste  Ræveskindet 
ved.  ■'- 

Før  Ebbe  kunde  give  noget  Svar,  skingrede 
Trompeterne  og  kaldte  Alle  i  Vaaben.  Kongen 
var  alt  i  Sadlen  ;  paa  sin  sorte,  andalusiske  Hingst, 
Moren  kaldet,  og  ledsaget  af  Hertugerne,  Drosten 
og  Marsken,  red  han  ned  paa  Stranden  for  at 
holde  Mønstring  over  Hæren,  inden  den  brød  op. 

En  broget  Scene  blev  den  Mønstring,  præget 
af  Datidens  vilde  Krigsførelse  og  lignede  kun 
lidet  en  Parade.  Fodfolkene  havde  samlet  sig 
i  uordnede  Hobe,  som  dannede  en  Halvkreds, 
og  fra  hver  Hob  vaiede  et  Banner,  som  bar 
Høvedsmandens  Vaabenmærke.  Der  var  fem 
saadanne  Hobe  eller  Bannere,  hver  paa  tre  hun- 
drede Mand,  hvervede  af  deres  Høvedsmand  og 
lystrende  kun  ham,  som  ikke  erkjendte  nogen 
Myndighed  over  sig,  uden  Kongen  selv.  Lidt 
bedre  ordnede  havde  Skytterne  opstillet  sig, 
men  kun  de  adelige  Ryttere,  som  ind  mod  Land- 
siden lukkede  Kredsen,  dannede  en  sluttet  Karré. 
Bag  dem  holdt  Svendene,  de  lette  Ryttere,  i 
uordnede  Hobe. 

Der  var  ingen  Eensartethed,  hverken  i  Klæde- 
dragt eller  Udrustning  \  især  vare  de  adelige 
Ryttere  klædte  og  væbnede  hver  efter  sin  Lyst 
og  Evne,  saa  at  det  var  en  broget  Blanding  af 
Vaabenkjortler  i  alle  Farver,  Brynier  med  Jernskin- 
ner, Hjelme  og  Vaaben  af  forskjellige  Former, 
paa  hvilke  den  opgaaende  Sol  kastede  sine 
zittrende  Straaler;    men    alle   de  adelige  Ryttere 

de  holdt  opreiste,  saa  at  det  Hele  dannede  en 
Landseskov  med  blinkende  Staalspidser. 

I  Midten  af  Kredsen  holdt  Kongen,  bag 
ham  Hertugerne  og  Marsken  og  atter  bag  dem 
sluttede  Livdrabanterne  med  Ebbe  Strangesøn  i 
Spidsen  Kreds  om  Drosten,  som  holdt  til  Hest 
med  Hovedbanneret,   det  udfoldede  Dannebroge. 

Da  Trompeterne,  som  havde  blæst  til  Lyd, 
taug,  hævede  Kongen  sin  Røst  og  sagde: 

»I  kjære  Herrer,  gode  Mænd  og  tappre  Kri- 
gere, nu  have  vi  da  ved  Gud  den  almægtiges 
Bistand  lykkeligt  bordet  Gullands  Kyst  og  sat 
Foden  paa  dette  Øland,  som  jeg  agter  at  gjøre 
til  mit  og  indlemme  i  min  Krone.  Hjelper  mig 
med  Troskab  og  Tapperhed  ved  denne  Gjer- 
ning,  og  I  skulle  vorde  rigeligt  lønnede!« 

Her  blev  Kongen  afbrudt  af  et  tusindstem- 
migt  Jubelraad. 

»Dog«,  vedblev  han,  da  der  atter  var  blevet 
tyst,  »det  vil  jeg  lægge  Eder  paa  Sinde,  at  ikke 
ere  vi  komne  for  at  hærje  Landet  og  forlade 
det  som  en  rygende  Tomt,  al  den  Stund  Gul- 
land nu  skal  gjøres  til  en  dansk  Provinds  og 
Øens  Beboere  være  Eders  Brødre.  Vi  komme 
da  som  enhver  Gothers  Ven,  der  ikke  fører 
Vaaben  imod  os.  De  Gjenstridige  ville  vi  tugte, 
men  ellers  fare  frem  med  Lempe.  Saa  vider  da,  at 
hvo  af  Eder,  der  farer  frem  med  Grumhed  mod 

de  fredelige  Indbyggere,  vil  blive  straffet  uden 
Barmhjertighed.  Hvo  der  raner  paa  egen  Haand, 
han  vil  blive  pidsket,  hvo  der  myrder  eller  tager 
Kvinder  med  Vold ,  han  vil  blive  hængt.  Nu 
kjende  I  min  Villie  og  ved  Sanct  Andreas,  den 
skal  til  Punkt  og  Prikke  vorde  fuldbyrdet!« 

Klart  og  fast  lød  Kongens  Røst.  og  hver 
Mand  i  Hæren  hørte  de  strenge  Ord,  som  mod 
Forventning  skulde  lægge  Baand  paa  deres  vilde 
Lyster;  men  de  kjendte  den  faste  Villie,  som 
laae  bag  Ordene  og,  trøstede  ved  Udsigten  til 
det  rige  Bytte,  skreve  de  sig  Advarslen  bag 
Øret.  Ingen  Krønikeskriver,  selv  ikke  den  meest 
ildesindede,  har  kunnet  paasige  Kong  Valdemar 
og  hans  Hær  unyttige  Grusomheder,  øvede  paa 
dette  Felttog. 

Men  der  fulgte  intet  Hil  og  intet  Jubelraab 
paa  Slutningen  af  den  Tale.  Trompeterne  maatte 
gjøre  Fyldest,  og  da  de  taug,  traadte  Broder 
David  frem  med  et  Crucifix  opløftet  i  sin  høire 
Haand.  Da  lød  en  Klirren  og  Raslen  af  Vaaben, 
idet  Kongen  og  alle  Rytterne  stege  af  Hesten, 
og  nu  kastede  de  sig  Alle  fra  Kongen  af  og  til 
den  ringeste  Leiesvend  paa  Knæ,  mens  Broder 
David  læste  en  kort  Messe  og  signede  Kongen 
og  Hæren. 

Saa  var  da  dermed  den  blodige  Gjerning, 
de  gik  til,  helliget;  thi  hvilket  Maal  det  end 
gjaldt  og  enten  den  Sag,  de  kjæmpede  for,   var 

retfærdig  eller  ikke,  saa  vilde  de  have  Gud  og 
hans  Helgene  med  sig  og  troede,  at  en  Guds 
og  Kirkens  Stedfortræder  ved  sin  Sanction  sikkrede 
dem  Himlens  Bistand. 

Da  Broder  Davids  Røst  forstummede,  reiste 
den  hele  Krigerskare  sig  atter,  og  Vaabnenes 
Raslen  lød  som  en  Hagelbyge.  Kongen  steg  i 
Sadlen  og  blev  holdende  roligt  paa  sin  Hest, 
mens  Hærens  forskjellige  Delinger  satte  sig  i 
Bevægelse.  De  fornemste  Riddere  fulgte  hans 
Exempel.  Som  Støtter  af  Staal  sade  de  paa  deres 
pantsrede  Heste,  hvis  Skaberak  var  et  tæt  Væv 
af  Staalringe,  som  hang  langt  ned-,  ja  nogle  af  dem 
havde  endogsaa  Hals  og  Ører  dækkede  af  et 
sligt  Bryniehylster ,  og  Panden  var  skjærmet  af 
en  Staalplade  med  en  Jernspids.  Paa  Rytteren 
selv  var  ingen  Plet  udækket.  Brynie-Trøie  og 
Hoser,  Arm-  og  Been-Skinner;  Staalsko  og  Hand- 
sker dækkede  hele  Legemet,  og  Ringkraven 
sluttede  sig  tæt  til  den  spidse  Jernhat,  saa  at 
Kinderne  og  Hagen  vare  dækkede.  Der  fattedes 
blot  den  store  Tøndehjelm  med  dens  heraldiske 
Figurer  af  Jernblik,  som  kun  havde  et  Par  Kig- 
og  Lufthuller  og  som  dækkede  hele  Hovedet  og 
hvilede  paa  Skuldrene.  Naar  den  kom  til,  da 
lignede  en  slig  fuldt  væbnet  Ridder  mere  et 
Spøgelse,  end  et  levende  Menneske;  men  man 
besværede  sig  ikke  med  dette  tunge  og  kvæ- 
lende   Hovedhylster    paa    Marschen;    Svendene 

førte  det  med  sig ,  hængende  ved  Saddelknap- 
perne. Heller  ikke  vare  alle  de  adelige  Ryttere 
rige  nok  til  at  møde  med  en  saa  fuldstændig 
Rustning,  i  hvilken  der  stak  en  heel  lille  For- 
mue; men  Staal  nok  havde  de  alle  paa  sig,  og 
naar  dertil  kom  den  snevre  Vaabenkjortel ,  som 
dækkede  Brystpladen  og  Livet,  det  lille,  tre- 
kantede Skjold,  Landsen  og  Slagsværdet,  maatte 
Ryttere  og  Heste  bære  en  saa  stor  Vægt,  at 
kun  lang  Øvelse  satte  dem  i  Stand  dertil,  og 
en  jevn  Trav  var  det  hurtigste  Ridt,  som  kunde 
overkommes.  Fod  for  Fod  gik  det  gjerne,  og 
dog  pressedes  Sveden  ud. 

Skytterne  og  nogle  Hobe  af  de  let  væbnede 
Svende  droge  forud,  saa  kom  Fodfolket,  dernæst 
de  adelige  Ryttere  i  to  Delinger  og  midt  imellem 
disse  Kongen,  Hertugerne,  Claus  Limbek  og  Ebbe 
Strangesøn,  der  holdt  det  nu  indhyllede  Danne- 
broge ,  hvis  Bannerstang  hvilede  paa  hans  høire 
Skulder.  Han  sad  frit  nok  i  Sadlen,  thi  han 
tyngedes  af  mindre  Staal  end  de  Fleste.  Saa 
kom  Trosset,  Pakheste  og  forspændte  Kærrer, 
førte  af  Drenge,  saaledes  kaldtes  de  Individer, 
vi  benævne  Trainkudske,  og  tilsidst  en  Deling 
af  de  lette  Ryttere.  Dog  holdtes  denne  Ordning 
ikke  strengt;  det  gik,  som  det  kunde  bedst,  op 
ad  Skovenes  ubanede  Veie  indtil  man  naaede 
den  mere  aabne  og  jevne  Høislette. 

Trosset  var  ikke  stort,    thi  Størsteparten  af 

Drengene  og  Kvinderne,  over  tusinde,  vare  til- 
lige med  Beleiringsmaskinerne  og  andet  Gods 
forblevet  paa  Skibene  for  at  landsættes  ved 
Kobbervig,  Sønden  for  Visby.  Der  var  Andre, 
end  Ebbe  Strangesøn ,  der  ved  Bortgangen  fra 
Stranden  kastede  længselsfulde  Blikke  ud  til  Ski- 
bene. Skiden  og  klædt  i  Pjalter  var  maaskee 
den  Hustru  eller  Frillekone,  som  mangen  Skytte 
eller  Spyddrager  havde  maattet  efterlade  paa  Flaa- 
den,  fordi  Kongen  ikke  vilde  have  Hæren  belemret 
med  det  hele  Tros  paa  den  raske  Marsch  op  til 
Maalet;  men  hun  var  dog  oftest  en  trofast  Led- 
sagerske og  det  eneste  Væsen,  som  hægede  og 
pleiede  ham,  ja  ofte  bjergede  Foden  til  ham. 

Himlen  var  blank,  og  varmt  brændte  Juli- 
solen; det  blev  en  drøi  Marsch,  enten  den  gik 
over  Marker  og  Myr,  eller  gjennem  de  lunere 
Gran-  og  Fyrreskove.  I  Begrundelsen  fandt  de 
overalt  tomme  Gaarde  og  Huse,  Beboerne  vare 
samtlige  flygtede,  men  havde  dog  maattet  efter- 
lade Kreaturer,  Føde-  og  Drikkevarer.  Der  var 
Fristelser  nok  for  Leiesvendene,  som  nu  ag  da 
kom  paa  Afveie  og  ved  smaa  Ran  gjorde  sig 
værdige  til  Pidskning,  men  dog  ikke  til  Hæng- 
ning; thi  skjøndt  de  nok  hist  og  her  til  Afsked 
lod  den  røde  Hane  gale  over  nogle  Huse,  be- 
tragtedes dette  som  en  uskyldig  Fornøielse,  ef- 
tersom Husene  vare  tomme  og  uden  Beboere; 
men    da    det  siden  blev  anderledes,    og    de    traf 

Mennesker,  skjøndt  altid  kun  Oldinge,  Kvinder 
og  Børn,  viste  disse  sig  saare  lidet  gjestfrie  og 
meget  tungnemme;  thi  uagtet  nogle  af  dem  for- 
stod den  Tale,  de  barske  Krigere  førte  i  Mun- 
den, at  de  kom  som  Gothens  Venner,  mente  de 
dog,  at  det,  at  man  lod  dem  beholde  Livet, 
ikke  var  noget  tilstrækkeligt  Beviis  paa  Ven- 
skab. 

Ofte  standsede  Hæren  for  at  optage  Efter- 
nølerne og  indfange  Udstreiferne,  og  Hug  van- 
kede der  hist  og  her ;  men  de  tre  Mile  bleve 
dog  den  Dag  tilbagelagte,  og  Apollinarii  Dag 
den  23de  Juli  henad  Aften  samledes  Hæren  i 
Sande  Sogn ,  kun  en  god  halv  Miil  Sønden  for 
Mesterby,  hvor  Bøndernes  Hær  alt  stod,  men 
uden  at  de  Danske  vidste  det. 

Kongen  drog  ind  paa  Gunildsgaard,  ledsaget 
af  Hertugerne,  Marsken,  Drosten  og  Ebbe  Strange- 
søn med  Livdrabanterne.  Birgitte  var  paa  Plet- 
ten ;  hun  stod  med  sine  Piger  og  et  Par  Smaa- 
drenge  ved  Ledet  og  neiede  for  Henning  Pode- 
busk, som  først  re(i  ind,  og  hvis  pragtfulde  Rust- 
ning stak  hende  i  Øinene,  saa  hun  troede,  at 
det  var  Kongen.  Han  tog  sig  ogsaa  heel  konge- 
ligt ud  med  den  gule  Vaabentrøie  med  de  isyede 
sorte,  guldkronede  Ørne,  som  vare  hans  Skjold- 
mærke. Han  red  forbi  hende  uden  at  ændse 
hende,  men  da  Kongen  kom,  standsede  han, 
og   Birgitte    skjønnede    af  det   meget    Guld    paa 

hans  Rustning,  Guldringen  paa  hans  Hjelm  og 
hans  blaae  Fløiels  Vaabenkjortel  med  Leopar- 
derne og  Hjerterne,  at  nu  havde  hun  Manden  for 
sig ,  hvorfor  hun  traadte  frem  og  talte  ham  til ; 
men  han  forstod  hende  ikke  og  vendte  sig  da 
til  Ebbe,  som  holdt  bag  ved  ham. 

Ebbe  loe,  og  Birgitte  blev  ildrød  af  For- 
bittrelse,  da  hun  blev  ham  vaer  og  gjenkjendte 
ham. 

»Hvad  er  det  for  en  Kvinde,  og  hvad  siger 
hun.'«  spurgte  Kongen. 

»Det  er  Gaardkonen,  Gervids  Hustru,  Herre<?, 
svarede  Ebbe.  »Hun  siger,  at  byde  Eder  vel- 
kommen, det  kan  hun  ikke,  eftersom  I  kommer 
som  hendes  Fødelands  Undertrykker;  men  at  I 
skal  blive  vel  bespiist  og  betjent,  naar  I  vil 
skjærme  hende  og  hendes  Gaard  mod  Overlast, 
og  at  hun  mener,  at  det  vil  I  selv  staae  Eder 
bedst  ved.« 

Da  loe  Kongen  og  Herrerne  med. 

»Hun  er  et  forstandigt  Stykke  Kvindfolk«, 
sagde  Kongen;  »siig  hende,  at  hun  har  Ret, 
og  at  jeg  haaber,  at  vi  skulle  blive  gode 
Venner. « 

Men  da  Ebbe  havde  forklaret  Birgitte  Kon- 
gens Svar,  saae  hun  ham  trodsigt  ind  i  Ansigtet 
og  sagde: 

»Aldrig  bliver  jeg  Din ,  en  Speiders  og 
en  Skalks  Ven!« 

Der  fik  Ebbe  Strangesøn  det  første  Udslag 
af  Gullændernes  dybe  Nag  til  ham  at  fornemme; 
om  han  saa  havde  været  en  af  deres  Egne,  der 
var  gaaet  over  til  Fjenden  som  en  Forræder, 
kunde  det  ikke  været  stærkere;  og  han  blev 
gram  i  Hu  derved ;  thi  han  kom  med  god  Villie 
til  at  øve  Mildhed  og  beskjærme  Alvas  Lands- 
mænd, hvor  han  havde  det  i  sin  Magt. 

Birgittes  Trods  kostede  hende  alle  hendes 
Høns ;  thi  da  nogle  af  dem  vare  udtagne  til  Af- 
tensmad for  Kongen  og  hans  Følge,  toge  Liv- 
drabanterne hele  den  øvrige  Flok  for  at  koge 
sig  en  god  Suppe  paa  de  vel  nærede  Fugle. 
Ebbe  kunde  forhindret  det  med  et  Ord,  men 
gjorde  det  nu  ikke,  tvertimod  stod  han  og  loe 
over  den  Hønsejagt  over  Gaardsplads,  Hegn  og 
gjennem  Lade  og  Stald ,  som  gav  et  svært  Ra- 
balder med  Kaglen,  Skrig  og  Folkenes  Raab  og 
Latter. 

Da  kom  Birgitte  farende  og  raabte : 

»Hvad  gjøre  I  der,  I  Ugjerningsmænd.^  Eders 
Konge  har  fredlyst  min  Gaard  og  Alt,  hvad 
mit  er.« 

»Jeg  er  Høvedsmand  for  disse  Karle,  Bir- 
gitte«, sagde  Ebbe;  »det  gaaer  paa  min  Kappe; 
og  jeg  tænkte  som  saa,  at  vrager  Du  vort  Ven- 
skab, saa  æde  vi  Dine  Høns. 

Saa  foer  hun  fra  ham  tilbage  til  sin  Post 
oppe   i   Ildstuen ,    hvor   den   Tort   siden    overgik 

hende,  at  hun  maatte  koge  sine  egne  Høns  til 
sine  Uvenner. 

En  af  de  ivTigste  Hønsejægere,  det  havde 
Voldrad  Sanger  været.  Han  var  fulgt  med  Trosset, 
men  søgte  nu  op  til  Kongens  Kvarteer  for  at 
faae  lidt  for  Tanden,  og  han  var  bleven  hilset 
med  en  Lattersalve,  da  han  med  Luthen,  hæn- 
gende i  sit  Hylster  over  Ryggen,  kom  galoppe- 
rende ind  paa  Gaarden,  baaren  af  det  langhaa- 
rede  gullandske  Øg,  hvilket  han  i  Henhold  til 
Kongens  Løfte  strax  havde  tilegnet  sig. 

»Havde  Bæstet  ikke  været  saa  lidet  og  mine 
Been  ikke  saa  lange«,  sagde  han  til  Ebbe,  »da 
vilde  jeg  forlængst  være  bleven  Græsrytter.'?: 

»Ja«,  svarede  Ebbe,  idet  han  tænkte  paa 
Barbara,  »de  gullandske  Heste  have  Menneske- 
forstand og  vide  strax  at  vurdere  deres  Rytter. « 

Som  han  sagde  dette,  fornam  han  et  Tag  i 
sin  Arm,  og  da  han  vendte  sig  om,  stod  Sylvia 
for  ham.  Hendes  ellers  rene  og  vel  holdte 
Kjortel  var  ilde  tilrakket  og  hendes  uredte  Haar 
blot  opbunden  med  en  Sivfletning;  men  hendes 
mørke  Øine  funklede  med  deres  gamle  Glands, 
og  deres  skarpe ,  selvbevidste  Blik  øvede  deres 
Magt  over  Ebbe,  saa  at  han  hilste  hende  med 
en  Høviskhed,  der  høiligt  forundrede  de  Herrer, 
som  stode  hos. 

»Vel  mødt  i  Feidens  Tid,  Ebbe  Strangesøn«, 

sagde  hun  med  sin  dybe  Røst;  »kom,  vi  To  maa 
tale  med  hinanden.  < 

Han  fulgte  hende  hen  til  Gaardshegnet. 

»Nu<,  spurgte  hun  saa ,  »hvor  gjemmer  Du 
Alva?« 

Saa  fik  hun  Fortællingen  om  Alvas  lykke- 
lige Ankomst  til  Flaaden  og  om  Trolovelsen  paa 
Kongeskibet  den  foregaaende  Aften.  Et  tilfredst 
Smiil  gled  over  hendes  skarpe  Træk,  men  hun 
svarede  fuldkommen  behersket: 

»Jeg  ventede  mig  intet  Mindre.  Større 
Ting  skal  skee  med  hende  og  med  Eder,  Ebbe 
Strangesøn.  Skaf  mig  strax  Foretræde  hos  Eders 
Konge;  jeg  har  vigtige  Ting  at  sige  ham.« 

»Siig  det  til  mig«,  svarede  Ebbe,  »da  skal 
jeg  melde  det  til  Kongen.  Han  vil  ikke  heller 
kunne  forstaae  Dit  Maal.« 

»Aa  jo«,  svarede  Sylvia;  >jeg  kan  heelt  vel 
danske  med  ham;  Alvas  Moder  lærte  mig  det.« 

Da  hun  ikke  var  til  at  faae  fra  sit  Forsæt, 
gik  han  op  i  Stuehuset  og  meldte  hende  til 
Kongen,  idet  han  sagde: 

»Det  er  min  Fæstemøes  Fostermoder,  om 
hvem  jeg  har  talt  til  Eder,  Herre;  Sylvia  er 
hendes  Navn.  Hun  er  blot  en  Almueskvinde, 
men  saare  klog  og  meget  vidende.  Kan  hænde 
sig,  at  hun  bringer  Tidender  om  Bondehæren; 
men  hun  vil  ikke  sige  mig  et  Ord ;  hun  vil  have 
Eders  egne  Øren,  Herre  I « 

»Lad  Kjerlingeii  kun  komme«,  svarede  Kon- 
gen; »jeg  vrager  ingen  nok  saa  ringe  Forbunds- 
fælle i  dette  forhexede  Land  og  blandt  dette 
gjenstridige  Folk.« 

Ebbe  gik  da  ud  og  hentede  Sylvia.  Det 
Første,  hun  saae,  da  hun  kom  hen  til  Stuehuset, 
var  en  Livdrabant  i  Brynie  og  Staal;  han  stod 
der  med  sin  Hellebard  til  Tegn  paa,  at  Kongen 
var  inden  for.  Saa  kom  hun  ind  i  Forstuen, 
saae  derfra  den  blussende  Ild  i  Kjøgerset  til 
Høire  og  hørte  Birgittes  smeldende  Røst,  og  til 
Venstre  fik  hun  et  Indblik  i  et  Kammer,  hvor 
der  stod  et  Bord.  Paa  det  var  Kongens  kost- 
bare Rustning  henlagt.  Hofdrengene  vare  i  Færd 
med  at  pudse  den  med  uldne  Klude,  og  ved 
Vinduet  stod  en  Svend  med  Kongens  store 
Hjelm,  hvis  forgyldte  Vesselhorn  og  kronede 
Leopard  skinnede  og  blændede  hendes  Øine. 

Nu  skjønnede  hun,  at  hun  var  paa  ret  Vei, 
og  at  Ebbe  Strangesøn  virkelig  førte  hende  til 
Kongen.  De  gik  op  ad  den  steile  Trætrappe, 
en  Smaadreng,  som  stod  udenfor,  aabnede  Dø- 
ren, idet  han  ved  Synet  af  Sylvia  lumskeligt 
smilte,  Sylvia  traadte  ind  og  havde  nu  endelig 
naaet  sine  Ønskers  Maal ;  hun  stod  for  Danmarks 
Konge. 

Han  var  alene.  Han  sad  i  Storstuens  øverste 
Ende  og  gjorde  sig  det  mageligt  i  Gervids  tarve- 
lige   Hyndestol;    en    blaa    Klædeskappe,    kantet 

med  Peltsværk,  hang  løst  om  liam,  og  paa  Fød- 
derne havde  han  et  Par  røde,  guldstukne  Fløiels- 
sko.  Paa  Bordet  ved  Siden  af  ham  stod  en 
Sølvkande  og  et  Bæger,  alt  for  lødige  og  skjønne 
til,  at  de  kunde  være  komne  af  Birgittes  Sølv- 
skab, og  ved  Siden  af  laae  hans  Daggert,  hvis 
gyldne,  juvelbesatte  Fæste  skinnede  i  den  da- 
lende Sols  Straaler,  som  faldt  ind  gjennem  det 
aabne  Vindue. 

Sylvia  tog  ikke  Øinene  fra  ham,  mens  hun 
gik  hen  til  ham,  standsede  nogle  Skridt  fra  ham 
og  derpaa  bøiede  sig  for  ham  med  en  naturlig 
Anstand  og  Værdighed,  som  stod  i  en  besyn- 
derlig Modsætning  til  hendes  lurvede  Ydre.  Kon- 
gen stirrede  paa  hende  med  Overraskelse  i  sit 
Blik;  han  skjønnede  strax,  at  han  her  havde  for 
sig  et  Væsen  af  en  ham  hidtil  ukjendt  Art. 
Han  havde  seet  Spaakvinder  før,  men  ingen  med 
en  Holdning,  som  adlede  en  lurvet  Kjortel  til  et 
Fløielsskrud  og  en  Sivkrands  til  et  gyldent 
Smykke. 

Sylvia  saae  paa  sin  Side  med  største  For- 
undring, men  ikke  ringe  Skuffelse,  paa  Kongen, 
hvis  Ydre  i  ingen  Henseende  svarede  til  hendes 
Forventning,  men  Glimtet  i  hans  store,  blaae 
Øine  og  Klangen  af  hans  Røst  lod  hende  snart 
fornemme  den  Magt,  der  laae  i  hans  ved  første 
Blik  lidet  anseelige  Personlighed. 

»Saa  Du  er  Sylvia,  Alva  Hansdatters  Foster- 

Din  Kjortel,  da  have  Dine  Landsmænd  handlet 
ilde  mod  Dig  og  ladet  Dig  lide  Nød.« 

»Ja,  Herre-,  svarede  Sylvia,  dette  er  en 
ilde  Skikkelse  at  stedes  for  en  Konge  i ;  jeg 
kommer  fra  Fangehullet  i  unge  Hans's  Gaard, 
hvor  Tudser  og  Kryb  i  Dage  var  mit  Selskab, 
tørt  Brød  og  surt  01  min  Næring;  og  dette  led 
jeg  for  Alva  Hansdatters  Skyld ,  hvem  jeg  ud- 
friede fra  hendes  Faders  Tyranni;  men  lad  mig 
tie  om  mig  selv;  hellere  taler  jeg  om  hende. 
Gullands  fagre  Blomst.« 

»Hvad  har  Du  da  at  sige  om  hende .f*« 
spurgte  Kongen,  idet  han  saae  Sylvia  ind  i  de 
mørke,  funklende  Øine  og  forundrede  sig  over 
hendes  flydende  Dansk. 

»Intet  om  hendes  Person«,  svarede  Sylvia. 
»1  har  nu  seet  hende  selv,  det  er  bedre  end 
alle  Ord:  tykkes  hun  Eder  ikke  værdig  til  en 
høi  Plads?« 

»Hvor  høit  vil  Du  flytte  hende  op,  Mo'er 
Sylvia.^«  spurgte  Kongen  med  et  Smiil. 

»Jeg  saae  det  engang  i  et  Syn«,  svarede 
Sylvia,  idet  hun  stirrede  frem  for  sig,"  -aX  hun 
sad  paa  en  Throne  med  en  Krone  paa  sit  gule 
Haar.  « 

»Ja«,  svarede  Kongen  i  en  skjemtende  Tone, 
»naar  man  som  Du  er  en  Seerske,  da  har  man 
let  ved  at  bygge  Throner  og  lege  med  Kroner. 

skulde  staae  og  den  Krone  smeddes?« 

»I  driver  Gjek  med  mig,  men  jeg  taler  i 
Alvor«,  sagde  Sylvia  med  uforstyrrelig  Værdig- 
hed. »Hør  nu  et  godt  Raad!  Naar  I  har  taget 
Visby  og  undertvunget  Gulland,  hvad  jeg  seer  i 
Aanden  vil  skee ,  da  gjør  Ebbe  Strangesøn  til 
Hertug  over  vor  0.  I  vil  handle  klogt  deri; 
en  Høvding  maa  I  dog  indsætte  til  at  styre 
Landet,  naar  I  drager  bort,  og  ingen  af  Eders 
Mænd,  de  være  ellers  nok  saa  drabelige,  kjender 
Folkets  Sæd  og  Landets  Skik  som  han;  og  da 
hans  Hustru  bliver  en  gullandsk  Jomfru,  ærer  I 
Folket  ved  det  Valg.« 

Kongens  Smiil  forsvandt;  der  stod  Over- 
raskelse at  læse  i  hans  Aasyn,  og  han  hensank 
et  Øieblik  i  Tanker;  thi  just  dermed  havde  hans 
virksomme  Aand  den  foregaaende  Dag  syslet, 
paa  en  eller  anden  Maade  at  benytte  Ebbe 
Strangesøns  Forbindelse  med  den  guUandske 
Høvdings  Datter  til  sine  Planers  Fremme,  men 
han  havde  rigtignok  ikke  tænkt  paa  at  flytte 
Ebbe  og  hans  Brud  saa  høit  op.  Mærkværdigt 
forekom  det  ham,  at  en  Almueskvinde  som  Syl- 
via havde  kunnet  avle  Tanker,  som ,  det  Even- 
tyrlige i  dem  fraregnet,  streifede  hans  egne. 
Han  skjønnede,  at  en  høit  begavet  Aand  boede 
i  denne  ringe  Kvinde,  og  tænkte,  at  hvis  hun 
havde  været  en  Mand ,    da    kunde    hun    visseHg 

bleven  et  brugbart  Redskab  i  hans  Haand ;  men 
han  fattede  sig  hurtigt  af  denne  Overraskelse, 
en  af  de  mange,  som  ventede  ham  paa  denne 
forhexede  0,  og  sagde    i   sin  skjemtende  Tone: 

»Det  lover  jeg  Dig,  Sylvia,  at  gjør  jeg  Alva 
Hansdatter  til  Hertuginde,  da  skal  Du  blive 
hendes  Hofmesterinde ;  men  meld  mig  nu  noget 
om  det,  som  ligger  nærmere  for.  Du  kommer 
fra  Eskelhem,  altsaa  Nord  fra.  Fornam  Du  No- 
get til  Bønderne?« 

»Guds  Kors  ja,  Herre«,  svarede  Sylvia;  »de 
staae  i  Mesterby,  kun  en  halv  Mil  herfra  og 
de  have  samlet  sig  i  Tusindeviis.  - 

»Og  det  siger  Du  mig  først  nu,  Kvinde!« 
raabte  Kongen,  idet  han  forbittret  sprang  op. 

»Ih  nu,  Herre«,  svarede  Sylvia  koldsindigt, 
»I  har  kun  lidet  at  frygte  af  den  Knippelhær, 
og  da  jeg  gik  af  Mesterby,  laae  de  Alle  næse- 
gruus  om  Kirken,  mens  gamle  Hr.  Jakob  af 
Eskelhem  læste  en  Messe  for  dem.« 

Men  Kongen  havde  strax  banket  med  Fæstet 
af  sin  Daggert  i  Bordet  og  bød  nu  den  tililende 
Smaadreng  at  opsøge  og  hidkalde  Marsken.  Der- 
paa  spurgte  han  Sylvia  nærmere  ud  om  Bøn- 
dernes Udrustning,  hun  svarede  ham  saa  kort 
og  klart,  som  om  hun  aldrig  havde  befattet  sig 
med  at  see  Syner,  og  da  Henning  Podebusk 
traadte  ind,  lod  Kongen  hende   gaae. 

Ved    Datidens     sorgløse     Krigsførelse    iagt- 

toges  sjeldent  den  Forsigtii;"hed  at  udstille  For- 
poster; Vagtholdet  indskrænkedes  til  det  nær- 
meste Omraade ;  og  trods  Kongens  Advarsel 
havde  Hærens  Befalingsmænd  viist  sig  endnu 
mere  ligegyldige  end  sædvanligt,  saa  stor  var 
deres  Ringeagt  for  Bønderne;  men  nu  blev  en 
Deling  Skytter  og  Spyddragere  udsendte ,  og 
Sylvia  tilbød  sig  som  Førerske. 

Da  Ebbe  Strangesøn  indestod  for  hendes 
Troskab,  blev  hendes  Tilbud  modtaget.  Ved 
Mørkets  Frembrud  nød  Sylvia  den  Ære  ved 
Siden  af  Høvedsmanden  Kurz  und  Gut  i  Spidsen 
for  to  hundrede  Skytter  og  nogle  Spydkarle  at 
vandre  henad  Veien  til  Ejmundsbro,  Overgangs- 
stedet over  den  Aa,  som  flyder  ud  fra  Fjælamyr, 
men  som  i  denne  Sommer  næsten  var  tør.  Der 
blev  ikke  vexlet  mange  Ord  mellem  denne  Rid- 
der og  hans  Dame,  men  hvad  der  blev  sagt, 
var  saa  kjernefuldt,  som  det  maatte  ventes  af 
en  Herre  med  hans  udtryksfulde  Navn  og  af  en 
Kvinde  med  Sylvias  Raptungethed. 

»Kvinde«,  sagde  han,  > forer  Du  os  vild,  da 
skjærer  jeg  Struben  over   paa  Dig!« 

»Se  Dig  vel  for,  Mand«,  svarede  hun  paa 
gebrokkent  Tydsk,  »det  er  bedre  end  at  lure 
paa  mig.« 

Kurz  fandt,  at  der  var  Mening  i  den  Tale  og 
lagde  sig  det  gode  Raad  paa  Sinde.  Veiledet 
af  Sylvia    lod    han    en  Vagt    af   tyve  Mand  for- 

blive  ved  Ejmundsbro,  og  Resten  fordelte  han 
i  en  Kjede  gjennem  Krattet  tvers  for  den  søndre 
Ende  af  Myren. 

Da  dette  var  gjort,  forsvandt  Sylvia,  og  da 
strax  efter  en  opskræmmet  Ravn  baskede  med 
Vingerne  over  Høvedsmandens  Hoved,  ud- 
brød han: 

»Der  flyver  hun!  Hun  var  en  Troldkvinde, 
det  saae  jeg  i  hendes  sataniske  Øine  ■< ;  og  ingen 
af  hans  Folk,  som  hørte  disse  Ord,  tvivlede 
om,  at  saaledes  maatte  det  forholde  sig;  men 
Frygten  for  de  overnaturlige  Magter,  som  muligt 
regjerede  paa  dette  dem  ukjendte  Omraade,  gjorde 
dem  dobbelt  aarvagne,  og  aldrig  havde  disse 
Leiesvende  holdt  saa  god  Vagt,  som  denne  Nat 
paa  Fjælamyr. 


OTTENDE  KAPITEL. 

DøDEDANDSEN  PAA  FJÆLAMYR. 

« 

J_Jet  blev  en  stille,  maaneklar  Nat.  En  mild 
Sommervind  susede  gjennem  Fjælaskovens  Gra- 
ner, og  kun  en  Ugles  Skrig  afbrød  et  Par  Gange 
den  dybe  Stilhed.  Myrens  jevne  Flade  skinnede 
hvidligt  i  Maanens  Lys,  thi  det  høie  Græs  var 
afmeiet  og  bortført  og  de  korte  Stubbe  visnede. 
Tørken  havde  gjort  Jordbunden  fast,  og  Fjæla- 
myr  lignede  en  feiet  Dandsesal  med  et  glat 
Gulv,  som  var  rede  til  at  modtage  sine  Gjester. 
Skjønt  prydede  vare  Væggene,  som  dannedes 
af  Fjælaskovens  høie  Graner  i  Vest  og  af  Kalke- 
lundskovens  i  Øst,  og  Himlen  var  Salens  Loft^ 
men  endnu  slumrede  Echoet  i  de  tause  Skove, 
og  Ingen  vidste,  at  det  var  her,  at  Gothen  skulde 
træde  sin  første  Dødedands  med  Dansken. 

Sylvia  sad  paa  Hug  i  Skyggen   af  en  enligt 
staaende  ung  Gran  et  Par  hundrede  Skridt  foran 

Eimundsbro,  derfra  kunde  hun  see  et  godt  Stykke 
ind  i  Fjælaskoven,  som  i  den  sydlige  Udkant 
var  lys  og  aaben. 

Snart  speidede  og  lyttede  hun,  snart  hen- 
faldt hun  i  Grublen.  Hendes  Tanker  krigedes 
med  hinanden,  og  hun  opgjorde  sit  Livs  Regn- 
skab. Skridtet  var  blevet  gjort  fuldt  ud ;  hun 
var  nu  en  Landsforræderske;  bukkede  Dansken 
under,  da  var  Døden  paa  Baalet  hende  vis;  men 
seirede  Kong  Volmer,  da  ventede  der  hende  Ære 
og  timelig  Vinding. 

Hvad  Tak  skyldte  hun  sine  Landsmænd.' 
Uretfærdigt  var  hun  bleven  udjaget  af  sin  Huus- 
bond,  hvem  hun  havde  tjent  med  Troskab ;  hadet 
og  frygtet  og  neppe  taalt  var  hun  bleven  af 
Folket,  som  hun  dog  ved  sin  Kløgt  og  sine 
Kundskaber  havde  beviist  utallige  Velgjerninger ; 
men  om  der  ogsaa  muligt  havde  været  nogen 
Betænkelighed  i  Dybet  af  hendes  Sjæl,  saa  var 
den  bleven  uddreven  nys  af  Hans  Eskildsøns 
Hundepidsk,  da  den  trak  blodige  Strimer  paa 
hendes  Ryg. 

Dog  vilde  det  jo  aldrig  kommet  saa  vidt 
med  hende,  havde  ikke  Alva  Hansdatter  trængt 
til  hendes  Bistand.  Al  den  Kjærlighed,  hendes 
haarde  Hjerte  rummede  og  som,  saa  længe  hun 
mindedes ,  havde  været  til  Huse  der ,  den  var 
hendes  Fosterbarns  Eiendom,  og  den  eneste 
Forpligtelse,    som   havde   nogen    bindende  Kraft 

for  hende ,  det  var  hendes  Løfte  til  Alvas  hen- 
sovede Moder,  at  hun  vilde  vaage  over  hendes 
Børn.  Saa  mente  hun  sig  da  ganske  angerfri 
og  mumlede  Besværgelser  og  Bønner,  idet  hun 
paakaldte  snart  Wodin,  snart  nogle  Helgene, 
som  havde  fundet  Naade  for  hendes  Øine,  og 
anraabte  dem  om  Seir  for  Dannerkongen  og  hans 
Hær.  • 

Dog  var  hun  bleven  noget  rystet  ved  det 
Syn,  hun  havde  omtalt  saa  foragteligt  for  Kon- 
gen, da  hun  sagde,  at  hun  sidst  havde  seet 
Bønderne  liggende  næsegruus  omkring  Mesterby 
Kirke,  medens  gamle  Hr.  Jakob  læste  en  Messe 
for  dem;  og  af  Steen  maatte  ogsaa  det  Men- 
neskes Hjerte  have  været,  som  ikke  havde  følt 
sig  grebet  deraf 

Sylvia  saae  endnu  det  Hele  i  Aanden  og 
kunde  ikke  faae  det  Syn  bort.  Gamle  Hr.  Jakob, 
hvem  Hans  havde  taget  med  sig  paa  Veien  og 
som  villigt  gjorde  ham  Følgeskab,  stod  i  Kirke- 
døren med  Hostien  loftet  i  sine  Hænder  og  lyste 
Velsignelsen  over  Høvdingerne  og  hele  Hæren. 
Foran  ham  knælede  Landsdommeren,  gamle 
Gunnar,  en  krumbøiet  og  hvidhaaret  Olding, 
Hans,  Gervid,  Olaf  og  flere  af  Folkets  bedste 
Mænd;  og  bag  dem,  paa  Kirkepladsen  og  langt 
udenfor,  den  hele  Skare,  som  havde  fulgt  Op- 
raabet  og  vilde  værge  for  deres  Arne  og  deres 
Frihed,    mindst    tre    tusinde    Mand.      Præsten    i 

Mesterby,  Hr.  Niels,  som  havde  veget  Pladsen 
for  sin  ældre  og  høitagtede  Embedsbroder,  og 
Hr.  Povel  fra  Sande  stode  hos  og  understøttede 
den  Gamles  Arme,  for  at  de  ikke  skulde  synke, 
men  det  hellige  Skriin  være  synligt  for  Folket, 
mens  han  bad. 

P'ra  en  Høi  i  Nærheden,  skjult  af  nogle 
Graner,  havde  Sylvia  været  Vidne  til  denne 
Gudstjeneste,  som  indviede  mangen  kjæk  Mand 
til  Døden.  Stilheden  i  den  store  Skare  knælende 
Mænd,  mens  gamle  Hr.  Jakobs  klare  Røst  lød 
hen  over  dem,  og  Glandsen  af  det  gyldne  hel- 
lige Kar,  som  funklede  i  Middagssolens  Glands, 
havde  virket  paa  Sylvias  Sandser,  og  hun  havde 
fornummet  som  et  Suus  af  den  Aands  Vinger, 
som  i  dette  Øieblik  løftede  og  forenede  alle 
disse  Sjæle.  Aldrig  før  havde  hendes  forhærdede 
Sjæl  saa  skjærende  fornummet,  at  hun  var  et  af 
dette  Samfund  udstødt  Væsen,  og  at  hun  selv 
ikke  var  uden  Skyld  deri ;  men  hun  kvalte  denne 
Angerfølelse,  udstrakte  sine  Hænder,  udtalte  en 
Forbandelse,  som  skulde  gjøre  Præstens  Velsig- 
nelse magtesløs,  og  ilede  saa  derfra. 

Just  som  nu  alt  dette  atter  fik  Liv  i  hendes 
Sjæl,  og  hun  glemte  at  stirre  ind  i  Skoven, 
hørte  hun  Fodtrin  og  Raslen  af  Vaaben,  og  da 
hun  saae  op,  stod  Olaf  Rangvald  for  hende. 
Maanens  Lys  faldt  lige  paa  hans  skjønne,  djærve 
Aasyn,    og    Sylvia    læste   Overraskelse    og    For- 

bittrelse  i  hans  Øine,  som  tindrede  under  Jern- 
hattens Skyggerand.  Hendes  første  Indskydelse 
var  at  springe  op  og  løbe  ad  Eimundsbro  til  og 
i  Nødsfald  gjøre  Anskrig,  men  hendes  Villies- 
kraft  fik  Bugt  med  den  første  Skræk.  Hun 
reiste  sig  langsomt  og  sagde: 

»Ei,  Olaf,  er  det  Dig?  Du  kyste  mig  med 
den  Jernhat;  hvor  Du  er  drabeligt  rustet;  en 
skjøn  Brynie  den  og  et  mægtigt  Sværd.  Jeg 
troede  først,  det  var  den  hellige  Jørgen  selv,  der 
viste  sig  for  mig  i  en  Aabenbarelse.  << 

Men  Olaf  greb  hende  i  Armen  med  et  fast 
Tag  og  sagde : 

»Hvor  kommer  Du  her.'  Hvem  lod  Dig 
løs?« 

»Tangvid«,  svarede  hun  og  tilføiede  med  et 
barskt  Smiil:  »gode  Ord  gav  jeg  ham  derfor  og 
en  Drik  01  i  Tilgift ;  men  klem  ikke  min  Arm 
saa  haardt ;  ikke  vil  jeg  løbe  min  Vei. 

»Hvad  gjør  Du  her?  Hvad  sidder  Du  og 
lurer  efter?«  spurgte  Olaf. 

Lurer?«  gjentog  Sylvia.  »Nei,  Olaf,  jeg 
slumrede,  mødig  som  jeg  var  af  den  lange  Gang, 
Jeg  agter  mig  Sønder  paa,  hvor  der  er  Fred  og 
ingen  Fare;  n-!en  hvo  vil  huse  Sylvia,  paa  hvis 
Hoved  unge  Hans's  Forbandelse  hviler?  Til 
Skove  og  Myr  maa  jeg  tye  og  sad  nu  her;  et 
Sted  maa  dog  en  stakkels  fredløs  Kvinde  som 
jeg  være.« 

Men  Olaf  slap  ikke  Taget;  mens  Sylvia  lod 
Munden  løbe,  overveiede  han.  om  han  skulde 
lade  hende  gaae,  eller  slæbe  hende  med  sig, 
men  besluttede  sig  til  det  Sidste;  thi  nogle  af 
hans  Folk  vare  ikke  langt  derfra.  Hans,  hvem 
Folket  eenstemmigt  havde  valgt  til  Høvding  og 
Fører  for  Hæren,  havde  nemlig  sendt  ham  ud 
med  hundrede  af  de  unge  Karle  for  at  besætte 
Eimundsbro ;  men  han  havde  været  saa  forsigtig 
at  lade  dem  blive  i  Skoven  og  v^ar  selv  gaaet 
frem  for  at  lytte;  thi  Bønderne  vidste,  at  den 
danske  Hær  var  naaet  til  Gunildsgaard. 

»Gaa  nu  med  mig<,  sagde  Olaf  da;  Du 
skal  faae  Tag  over  Hovedet  og  blive  godt 
gjemt.« 

Da  skjønnede  Sylvia,  at  det  gjaldt  Livet; 
men  hun  tabte  ikke  Aandsnærværelsen. 

»Gjørdet  ikke,  Olaf«,  sagde  hun,  »det  turde 
bekomme  Dig  ilde.  Du  var  mig  forhen  god, 
derfor  under  jeg  Dig  Livet.« 

Da  slap  Olaf  hende,  sprang  ud  paa  Engen 
og  saae  sig  om;  men  i  det  Samme  kom  sorte 
Wiprecht  og  to  Spyddragere  frem  fra  en  nær- 
staaende  Ellebusk,  thi  de  havde  listet  sig  frem 
for  at  speide,  og  Sylvia  havde,  uden  at  hun 
vidste  det,  havt  en  Sauvegarde  faa  Skridt  fra 
sig. 

I  et  Nu  blinkede  Olafs  Sværd  i  Maanelyset, 
og   han    udstødte   et    høit  Raab    for   at  hidkalde 


Bønderne,  mens  Wiprecht,  brølende  af  fuld  Hals, 
styrtede  ind  paa  ham  med  sit  Spyd,  og  nu  be- 
gyndte mellem  disse  Tb  en  Tvekamp  saa  vild 
og  rasende,  at  baade  de  tydske  Spyddragere 
og  de  tililende  Bonder  standsede  for  at  see  der- 
paa. 

Det  var  ogsaa  vanskeligt  at  komme  nogen 
af  dem  til  Undsætning;  thi  efter  at  Olaf  havde 
afbødet  det  første  Stød  med  Sværdet  og  revet 
Spydet  af  sin  Modstanders  Hænder,  greb  denne 
ham  om  det  høire  tiaandled,  saa  at  Olaf  ikke 
kunde  bruge  sit  Sværd.  Han  lod  det  da  falde  og 
nu  paafulgte  en  hidsig  Brydekamp ;  men  i  den 
Konst  var  Olaf,  takket  være  det  guUandske  Folks 
Brydelege,  den  tydske  Leiesvend  overlegen.  Nu 
nyttede  Wiprechts  Vaabenfærdighed  ham  intet, 
og  det  endte  da  med,  at  han  blev  kastet  til 
Jorden,  Olaf  satte  sit  Knæ  paa  hans  Bryst,  drog 
sin  Dolk  og  stødte  den  i  hans  Strube.  Der 
hørtes  en  Rallen  og  Sorte  Wiprecht  havde  ud- 
aandet.  Han  blev  Kampens  første  Offer,  og  nu 
var  Etla  anden  Gang  Enke. 

Men  strax  da  Wiprecht  faldt,  styrtede  Bøn- 
derne frem,  og  Spyddragerne  flyede,  haardt  for- 
fulgte; men  de  bleve  snart  optagne  af  deres 
Egne,  som  nu  opskræmmede  af  Larmen,  ryk- 
kede frem  paa  hele  Linien,  anførte  af  Kurz 
selv. 

Der  udspandt  sig  en  kort,  men  blodig  Kamp, 

i  hvilken  Bønderne  trak  det  korteste  Straa,  thi 
Bueskytternes  sikkre  Skud  anrettede  strax  et 
stort  Mandefald  iblandt  dem.  Bønderne  flyede 
tilsidst,  og  Olaf  maatte  følge  dem.  Med  en 
Piil  i  Laaret  søgte  han  til  Skovs,  men  drog  selv 
Pilen  ud  og  regnede  det  Saar  for  Intet.  Kun 
smertede  det  ham  at  efterlade  sine  saarede  og 
døende  Landsmænd  paa  Valpladsen ;  men  for 
dem  blev  Pinen  ikke  lang,  thi  Leiesvendene 
kjendte  ikke  til  Naade  og  gjorde  aldrig  Fanger, 
undtagen  hvor  der  var  store  Løsepenge  at 
vente.  De  kastede  sig  strax  over  de  faldne 
GuUændere,  myrdede  dem  med  koldt  Blod,  ud- 
plyndrede dem  og  trak  sig  derpaa  tilbage  til 
Ejmundsbro. 

Men  Meldingen  om  dette  Sammenstød  kaldte 
begge  Hære  i  Vaaben ,  og  allerede  ved  det 
første  Daggry  rykkede  de  frem,  Gullænderne 
kommende  fra  Grensgaard  Nord  for  Myren, 
hvor  de  havde  samlet  sig.  Danskerne  Syd  fra. 

Et  overraskende  og  storladent  Syn  var  det 
for  de  Danske,  da  de  saae  Bønderne  komme  i 
tre  Fylkinger,  men  jevnsides  hinanden,  saa  at 
de  spændte  Myren  i  hele  dens  Bredde.  Vel 
ordnede  og  taktfast  gik  de ,  og  da  dette  Men- 
neskehav væltede  sine  Bølger  ind  over  Myren, 
bævede  Grunden.  Alle  vare  de  til  Fods,  end- 
ogsaa  Høvdingene,  som  gik  hver  i  Midten  af 
sin  Hob,    Hans    selv   i    den    midterste,  Gervid  i 

den  venstre,  Olaf  Rangvald  i  den  høire.  De 
forreste  Rækker  dannedes  af  Bueskytterne,  som 
dog  i  Alt  kun  udgjorde  et  Par  hundrede  Mand; 
de  holdt  deres  lange  Buer  i  den  venstre  Haand 
og  Pilekoggeret  hang  ved  samme  Side.  Kun 
deres  Udrustning  var  nogenlunde  ensartet;  de 
fleste  bare  store  Skjolde,  beklædte  med  Dyre- 
huder, og  korte  Sværd;  men  bag  dem  viste  sig 
en  broget  Blanding  af  opragende  Spyd  og  Leer 
af  forskjellig  Længde,  Jernhatte,  Filthatte  og 
Huer;  nogle  bare  Skjolde,  andre  ikke,  og  der 
saaes  flere  Øxer,  Køller  og  Knipler  end  Sværd. 
Over  den  midterste  Hob  vaiede  den  røde  Fane 
med  'den  springende  Hest,  og  andet  Banner  saaes 
ikke. 

Men  allerede  inden  de  havde  naaet  Midten 
af  Myren,  standsede  de,  thi  der  stod  den  danske 
Hærs  sex  hundrede  Skytter  og  dannede  med 
deres  store,  hvælvede  Skjolde  en  fast  Muur, 
som  strakte  sig  over  hele  Myrens  Bredde,  mens 
den  øvrige  Hær  var  i  fuld  Fremrykning  og  ord- 
nede sig  bag  dem.  En  Sky  af  Pile  og  Jern- 
bolte foer  fra  deres  Langbuer  og  Armbrøster 
raslende  ind  i  Bøndernes  tætte  Skarer,  og 
Mandefaldet  blandt  Gullænderne  blev  stort, 
mens  deres  Pile  prællede  af  mod  de  danske 
Skytters  Skjolde,  Brynier  og  Jernhatte.  Da  hør- 
tes midt  under  Pilenes  Raslen  og  de  Saaredes 
Skrig  Hans  Eskildsons  mægtige  Røst. 

>Jkke  ville  vi  lade  os  skyde  ned  som  Hunde », 
raabte  han,    »frem,  Gother,  frem!« 

Luren  gjaldede,  og  Bønderne  styrtede  frem 
og  kastede  sig  over  de  danske  Skytter;  men  de 
vege  tilbage,  fordelte  sig  til  Siderne  og  det  blev 
Landsedragerne,  som  toge  imod  Stødet.  I  en 
tæt  sluttet  Fiirkant,  fyrgetyve  Mand  høi  og  med 
fældede  Spyd  rykkede  de  frem,  dækkede  paa 
Siderne  af  to  Delinger  lette  Ryttere. 

Vældigt  var  Sammenstødet,  og  Skoven  gav 
Gjenlyd  af  Braget  og  de  Kjæmpendes  Raab. 
De  tydske  Leiesvende  fik  at  fornemme,  hvad 
simple  Vaaben,  førte  af  modige  Mænds  stærke 
Arme,  formaae.  Deres  Landser  splintredes, 
deres  Slagorden  blev  brudt,  og  snart  var  det 
en  vild  Kamp,  Mand  mod  Mand,  over  hele 
Linien. 

Vanskeligt  var  det  at  følge  Kampens  Gang 
og  skjønne,  til  hvilken  Side  Seiren  i  et  givet 
Øieblik  heldede  i  den  bølgende  Skare  Ber- 
særker, som  dandsede  Dødedandsen  med  hver- 
andre over  Myren,  og  da  det  trak  ud  med  Af- 
gjørelsen,  begyndte  Kong  Volmer  at  føle  Uro. 

Han  var  med  Hertugerne  og  hele  Læns- 
rytteriet  kommen  ad  Landeveien  og  over  Ej- 
mundsbro  reden  ind  paa  Valpladsen.  Forgjeves 
søgte  han  et  Høidepunkt,  hvorfra  han  kunde 
overskue  Slagets  Gang.  Han  holdt  med  Drosten, 
der  førte  Hovedbanneret,  det   udfoldede  Danne- 

broge,  Ebbe  vStrangesøn  og  1  luustropperne  ved 
en  høi  enlig  Gran,  som  stod  fremskudt  i  Myren. 
Foran  dem  holdt  de  to  hundrede  adelige  Ryt- 
tere i  en  sluttet  Fiirkant  og  paa  hver  af  Fløiene 
to  hundrede  af  de  let  bevæbnede  Svende. 

Hverken  Kongen  eller  Claus  Limbek  havde 
besværet  sig  med  den  store  Hjelm-,  men  Mar- 
sken, Henning  Podebusk,  som  skulde  føre  Læns- 
rytteriet  frem,  hvis  det  blev  nødvendigt,  holdt 
rustet  fra  Isse  til  Hæl  ved  Kongens  Side.  Den 
store  Hjelm  dækkede  hans  Aasyn  og  paa  Hjelm- 
kronen udbredte  den  sorte,  guldkronede  Ørn, 
som  var  hans  Skjoldmærke,  sine  Vinger. 

»Hvad  tykkes  Dig,  Henning«,  spurgte  Kon- 
gen,   »hvor  gaaer  det.?"« 

»Kampen  er  staaende«,  svarede  Marsken; 
det  lød  huult,  som  om  det  kom  af  en  Tønde. 

»Ilde  nok  er  det!«  udbrød  Kongen  i  en 
utaalmodig  Tone. 

Da  red  Ebbe  Strangesøn  hen  til  Kongen  og 
sagde : 

»Herre,  lad  en  af  Karlene  klyve  op  i  Granen 
og  sige  os,  hvad  han  seer;  Mogens  klyver  som 
en  Kat.« 

Det  Forslag  vandt  Kongens  Bifald.  Mogens, 
en  slank  og  smidig  sjællandsk  Bondekarl  lagde 
sin  Hellebard,  lettede  sig  for  sin  Jernhat  og  en 
Deel  af  sin  Rustning,  afførte  sig  sine  med  Jern- 
skinner beslagne  Sko    og   klattrede  op  i  Granen 

saa  høit  han  kunde  komme.  Saa  begyndte  Mel. 
dingerne  at  lyde  ned  til  Kongen,  men  det  var 
kun  til  Nød,  at  han  under  Kampens  Larm  kunde 
høre,  hvad  Mogens  raabte,  hvorpaa  denne  paa 
et  Vink  af  Ebbe  atter  kom  ned  og  raabte: 

»Herre  Konge,  jeg  troer  at  Vore  vige;  en 
Kæmpe,  som  svinger  et  stort  Slagsværd,  trænger 
ustandseligt  frem,  fulgt  af  Bønderne.« 

»Det  maa  være  Hans  Eskildsøn!«  udbrød 
Ebbe.     »Han  er  sikkert  Hærens  Høvding.« 

»Da  er  det  Tid  at  gribe  an,  Henning!«  sagde 
Kongen  til  Marsken.  »Lad  blæse  til  Angreb  og 
ryk  frem  med  Rytterne,  og  ved  min  gode  Helgen, 
knuse  I  ikke  de  Hunde,  da  blive  vi  til  Spot  for 
Ridderskabet  i  den  ganske  Verden!« 

Kort  efter  lød  tre  Trompetsignaler  skingrende 
hen  over  Myren,  og  Skovene  gave  Gjenlyd  af 
de  ildevarslende  Toner.  Jernkolossen,  de  to 
hundrede  pantsrede  Ryttere,  satte  sig  i  Bevægelse, 
flankeret  af  de  fire  hundrede  let  bevæbnede 
Svende.  Herrernes  Brynier  og  de  blanke  Staal- 
plader lysnede  i  Morgenrøden,  thi  Solen  var  nu 
sin  Opgang  nær;  de  mangefarvede  Fjederbuske 
vaiede  for  Vinden,  og  de  fra  Hjelmkronerne  op- 
ragende  Vesselhorn  og  sære  Figurer  gave  disse 
Staalmænd  et  djævelsk  Udseende  og  indgøde 
Gullænderne  overtroisk  Rædsel.  Der  saaes  Molte- 
kernes sorte  Vandfugle,  Krummedigernes  graae 
Elefantsnabler,  Lungernes  hvide  Lillie,  Kaifernes 

kronede  Jomfru,  Brokdorfernes  flyvende  Sølvfisk, 
Jernskjeggernes  Guidmaane  med  de  syv  grønne 
Paafuglefjedre  over  og  mange  andre  konstfærdigt 
dannede  Skikkelser  og  Tegn,  som  glimrede  i 
Morgenglandsen  og  syntes  at  være  levende 
Væsener. 

I  raskt  Skridt  lykkede  Rytterne  frem,  mens 
Fodfolkene  vege  til  Side  for  dem  og  mangen 
Gullænder,  som  havde  Tag  i  sin  Fjende,  slap 
ham-,  men  da  de  nærmede  sig  Bondehærens 
Kjerne,  hvor  Hans  Eskildsøns  store  Slagsværd 
lynede,  raabte  Henning  Podebusk:  »Frem,  Kongens 
Mænd!«  og  nu  satte  de  Hestene  i  Trav  og  rede 
med  fældede  Landser  lige  ind  paa  Gullændernes 
vigende  Skare. 

Saa  tæt  sluttede  Rækkerne,  Rytter  ved  Rytter 
og  Hest  ved  Hest,  at  om  en  Steen  var  bleven 
kastet  ind  imellem  dem,  da  vilde  den  ikke  naaet 
Jorden,  og  Angrebet  kom  med  en  saadan  Kraft, 
at  Gullænderne  vare  ude  af  Stand  til  at  holde 
Pladsen.  De  lange  Landser  hindrede  dem  i  at 
naae  deres  Modstandere  med  de  kortere  Vaaben, 
og  de  af  Bønderne,  som  ikke  bleve  spiddede  og 
nedtrampede  bagefter  af  Hestene,  vege  for  denne 
Jernbølge  og  splittedes  som  Vragstumper  paa 
det  fraadende  Hav.  Paa  samme  Tid  fornyede  de 
danske  Spyddragere  Angrebet  i  Flankerne  og 
Bueskytterne  sendte   en  Hagel    af  Pile    ind   over 

Modstand  endte  med  vild  Flugt. 

Men  forinden  det  kom  saa  vidt,  gjorde  Hans, 
Gervid  og  Olaf  i  Spidsen  for  en  udvalgt  Hob  et 
sidste,  rasende  Anfald  for  at  bryde  Rytternes 
tætte  Rækker.  Alle  Tre  vare  endnu  ved  deres 
Kræfter,  skjøndt  de  havde  faaet  flere  Skrammer. 
Vanheldede  af  Sved  og  Støv  vare  deres  Ansigter 
og  blodige  deres  Hænder;  Gervid,  hvis  Kjæmpe- 
arm  havde  fældet  mangen  Fjende,  var  uden  Hat, 
og  Blodet  flød  ned  over  hans  Ansigt  af  et  Hug, 
han  havde  faaet  i  Hovedet ;  men  hans  Øine  flam- 
mede af  Kamplyst,  og  disse  tre  gjeve  Mænd  vare 
enige  om  hellere  at  lade  Livet,  end  at  over- 
give sig. 

»Nu  raskt  ind  paa  dem,  Folk«  raabte  Hans 
til  sin  Skare,  omtrent  halvtredsindstyve  af  de 
tappreste  og  bedst  væbnede  Bønder.  »Duk  Eder 
og  hug  efter  Hestenes  Been!« 

Som  en  Kile  skød  nu  denne  Falanx  midt 
ind  i  Rytterhoben,  og  saa  heftigt  kom  Angrebet, 
at  den  forreste  Rækkes  Linie  blev  brudt,  idet 
nogle  af  Hestene  styrtede  med  overskaarne  Haser, 
eller  dræbte  ved  Knivstød  i  Bugen.  Nogle  af 
de  adelige  Ryttere  bleve  liggende  under  deres 
Heste,  men  andre  kom  fri,  og  blandt  dem  Peder 
Jern.skjeg.  Han  kastede  sin  Landse,  greb  sit  store 
Slagsværd  og  foer  lige  løs  paa  Hans. 

Da  disse  to  Mænd,   begge  af  Kjæmpehøjde 

og  med  Kjæmpekræfter,  tørnede  sammen,  skete 
det,  som  saa  ofte  i  Fortidens  ridderlige  Kampe, 
at  de  Andre  i  den  nærmeste  Omkreds  holdt  inde 
og  lode  Sværdene  hvile  for  at  see  paa  Holmgangen 
mellem  to  saa  udmærkede  og  jevnbyrdige  Mod- 
standere. Hans  Eskildsøn  var  efter  sit  Udseende 
at  dømme  dog  den  Stærkeste,  men  Peder  Jern- 
skjeg  mødte  med  friskere  Kræfter  og  i  Færdig- 
hed i  at  svinge  sit  store  Sværd  overgik  han 
langt  den  tappre  Gullænder.  Hans  fik  to  Hug, 
mens  han  gav  et,  og  det  endte  da  med,  at  Hr. 
Peders  Sværd  med  et  lynsnart  Hug  kløvede 
Hans's  Jernhat    og    ramte    ham    dødeligt  i  Issen. 

Med  et  højt  Raab  segnede  Alvas  Fader  for 
den  samme  Mands  Haand,  som  nylig  havde  været 
hendes  Beskytter,  og  nu  rykkede  Rytterne  atter 
frem  med  fældede  Landser.  Den  lille  Flok  Gul- 
lændere  blev  nedstukket,  overredet  og  nedtrampet 
af  Hestenes  Hove,  mens  Vaabengny,  Seiersraab 
og  de  Døendes  Skrig  lød  som  et  djævelsk  Chor 
over  Valpladsen.  Evert  Moltekes  Landse  spiddede 
Gervid  og  naglede  ham  til  Jorden ;  men  Olaf,  som 
i  Kampen  var  bleven  drevet  til  Side,  slap  derfra 
med  Livet  og  undkom.  Saa  stor  var  imidlertid 
Bøndernes  Sejghed,  at  endnu  nogle  Hobe  holdt 
Stand ;  men  nu  rykkede  hele  den  danske  Hær 
frem  og  al  Modstand  blev  knust. 

»Efter  dem,  efter  dem!«  raabte  Kongen  med 
sin   skarpe  Røst;    thi    han    var    kommen    til    og 

havde  været  Vidne  til  Tvekampen  mellem  Peder 
Jernskjeg  og  Hans. 

Kongen,  som  hver  Mand  i  den  danske  Hær, 
var  rasende  over  den  haardnakkede  Modstand  og 
fulde  af  Blodtørst;  thi  skjøndt  ingen  af  de  ade- 
lige Ryttere  og  kun  faa  af  Svendene  bleve  paa 
Pladsen,  saa  havde  dog  Mandefaldet  blandt  Spyd- 
dragerne og  Buesk3'tterne  ikke  været  ringe. 

Nu  begyndte  Forfølgelsen  og  NedsabHngen; 
intet  Liv  blev  sparet,  og  selv  de  Saarede  bleve 
dræbte  og  plyndrede ;  men  Plyndringen  gav  kun 
et  ringe  Udbytte.  Kraftige  Mænd,  herlige  Skik- 
kelser vare  mange  af  de  Gullandske  Mænd,  som 
nu  laae  blege  i  Døden  paa  Fjælamyr,  men  ingen 
af  dem  havde  store  Skatte  paa  sig,  hverken  fine 
Klæder,  Guld  eller  kostbare  Vaaben. 

Ebbe  Strangesøn  var  stegen  af  Hesten  og 
stod  med  Peder  Jernskjeg  ved  Hans's  Lig  for  at 
beskytte  det  for  Plyndring.  Kongen  og  nogle  af 
Ridderne  kom  til. 

:Nu,  Ebbe«,  sagde  Kongen,  »der  ligger  han 
paa  sine  Gjerninger,  hvem  jeg  tilsagde  din 
Fæstemø  Beskyttelse  for  Liv  og  Ejendom!« 

»Synderligt  fromme  ere  de  dog  ikke,  Ebbe 
Strangesøn,  disse  Dine  gullandske  Venner«, 
sagde  Claus  Limbek,  spodsk  smilende. 

»Men  en  tapper  Mand  var  han,  udbrød 
Kongen,  det  maa  vi  lade  ham ;  Du  fik  Dit  Læs 
med  ham,  Peder  Nielsøn!« 

»Ja,  Herre«,  svarede  Peder  Jernskjeg,  »aldrig 
krydsede  jeg  Sværd  med  saa  drabelig  en  Mand, 
og  havde  han  lært  at  fore  sin  Klinge  bedre,  da 
vilde  maaske  jeg  ligget  der  og  ikke  han.« 

Ebbe  Strangesøn  havde  hidtil  staaet  og  be- 
tragtet sin  ædle,  guUandske  Vens  Liig  i  sørg- 
modig Taushed,  uden  at  bryde  sig  om,  hvad 
der  blev  sagt  omkring  ham.  Vistnok  dukkede  i 
dette  Øieblik  nogle  af  de  skjønneste  Minder  fra 
hans  Samliv  med  Alvas  Fader  op  i  Ebbes  Sjæl, 
og  han  følte  oprigtig  Sorg  over  hans  Død;  men 
han  nøiedes  ikke  med  at  ære  den  Afdøde  i  sit 
Hjerte.      Han   vendte  sig   til  Kongen  og  sagde: 

»Herre,  en  god  Mand  var  han,  og  en  skjøn 
Død  fik  han.  Han  fortjener  vel  at  komme 
ukrænket  i  sin  Grav,  og  eftersom  han  ikke  blot 
forhen  var  min  Ven  men  dertil  min  vordende  Hu- 
strues  Fader,  kan  jeg  ikke  bære  det  over  mit 
Hjerte  at  lade  ham  ligge  her  til  Føde  for  Rav- 
nene. Giv  mig  en  Snees  Mand  og  tillad  mig  at 
føre  hans  Liig  til  hans  Gaard  og  overgive  det 
til  hans  Finke;  det  skal  ikke  staae  længe  paa; 
inden  Aften  støder  jeg  atter   til  Hæren.« 

Da  Kongen  tøvede  med  Svaret,  udbrød  Peder 
Jernskjeg  : 

»Ret  saa,  Ebbe  Strangesøn,  det  kalder  jeg 
ridderligt  og  at  være  en  god  dansk  Mand 
værdigt  1 « 

»Ja,    ja!«    udbrød    unge    Hertug    Christoffer 


med  Varme ,  og  nogle  af  Herrerne  stemmede  i 
med,  men  de  fleste  forholdt  sig  tause.  Da  sagde 
Kongen : 

»Vi  lovede  Din  Fæstemø,  Ebbe,  at  hun  og 
Alt,  hvad  hun  kaldte  Sit,  skulde  være  fredlyst; 
men  hendes  Bersærk  af  en  Fader  har  villet  det 
anderledes.  Nu,  det  er  vel,  at  han  ligger  der! 
Gullænderne  have  neppe  een  Mand  til  som  han, 
og  vi  have  da  gjort  et  godt  Dagsværk  ved  at 
fælde  ham  og  splitte  hans  Knippelhær.  Det 
gjør  os  ikke  ringere  at  unde  ham  lidt  Ære  i 
Døden.  Saa  lad  det  da  skee,  som  Du  bad, 
Ebbe!  Og  nu  fort,  I  kjære  Herrer«,  raabte 
Kongen,  idet  han  drev  sin  Ganger  frem;  »inden 
Aften  maae  vi  med  den  ganske  Hær  staae  for 
Visbys  Mure!« 

Solen  stod  allerede  høit  paa  Himlen,  da  de 
sidste  Danske  droge  af  Fjælamyr  med  Hans 
Eskildsøns  Liig  og  deres  egne  Saarede ;  de  Døde 
lode  de  ligge. 

Da  blev  der  en  Stund  tyst  paa  Dødsmarken, 
hvis  Rædsler  Julisolen  blottede  med  sit  klare 
Skin.  Der  hørtes  kun  Skriget  af  de  Ravne  og 
Krager,  som  kredsede  i  Luften,  begjærlige  efter 
at  slaae  ned  og  hente  deres  Part  af  Byttet;  men 
de  troede  endnu  ikke  paa  Freden,  og  det  varede 
heller  ikke  længe,  inden  der  begyndte  at  vise 
sig  levende  Menneskeskikkelser  i  Skovbiynet. 

Mænd     og    Kvinder    kom     ilende     ud     paa 

Myren  for  at  søge  deres  Mænd ,  Sønner  og 
Frænder,  og  i  Skaren  saaes  gamle  Hr.  Jakob  og 
de  andre  Præster  med  Hostien  for  at  give  de 
Døende  Vandringsbrødet ;  men  kun  faa  vare  de, 
hvem  de  Danskes  Sværd  havde  levnet  Livet, 
saa  de  fik  Guds  Legeme  mellem  de  blege  Læber 
paa  det  Sidste,  og  endnu  færre  de,  som  kom 
levende  derfra. 

Saa  gjaldt  det  da  næsten  blot  at  bjerge  de 
Kjæres  Liig  og  skaffe  dem  christeligt  i  Jorden. 
Det  gav  en  sørgelig  Travlhed ,  thi  over  sex 
hundrede  GuUændere  vare  blevne  paa  Valen,  og 
i  flere  Dage  lod  Kvindernes  Sorgehyl  over 
Fjælamyr. 


Valdemarstoget.     II.  42 


NIENDE  KAPITEL. 

KRIG     MED     KVINDER. 

JiLbbe  Strangesøn  tog  sig  af  Hans  Eskild- 
søns Liig,  som  om  det  havde  været  hans  egen 
Faders.  Af  de  mange  Landser  og  Spyd,  som 
laae  henslængte  paa  Valpladsen,  fik  han  dannet 
en  Baare,  paa  hvilken  den  Døde  blev  lagt,  og 
da  Ebbe  noget  derfra  fandt  det  røde,  gullandske 
Banner  liggende  med  knækket  Stang  og  ned- 
trampet, rev  han  Flagdugen  af  og  bredte  den 
over  Liget. 

Men  de  tydske  Leiesvende,  som  skulde  bære 
den  tunge  Byrde  op  af  Myren,  og  de  vidste  ikke 
hvor  langt,  de  knurrede  og  fandt  det  urimeligt 
at  gjøre  saa  megen  Ære  af  en  slet  og  ret  Bonde- 
høvding. Kun  ved  at  love  dem  en  rundelig 
Betaling  fik  Ebbe  dem  til  at  bære  Liget  op 
til  Mesterby,  hvor  der  skaffedes  en  Vogn  til 
Veie. 

Her  holdt  Kongen  Rast  med  Hæren,  saa  at 
Liigtoget  naaede  at  komme  med  Hærens  Tros, 
da  den  atter  brød  op,  og  Ebbe  kom  da  til  at 
ride  i  Følge  med  Peder  Jernskjeg  og  nogle  af 
de  andre  Herrer,  som  havde  spiist  og  drukket 
godt  og  vare  muntre,  mens  Ebbe  var  heel  alvors- 
fuld og  taus.  Det  toge  de  Forargelse  af,  og  en 
af  dem,  som  havde  faaet  meest  i  Hovedet,  unge 
Paine  Daa?  sagde: 

»Hvi  hænger  Du  med  Hovedet,  Ebbe? 
Vær  snarest  glad,  at  Du  blev  den  Konefader 
kvit;  en  grov  Karl  var  han  og  slog  som  en 
Slagter. « 

»Lad  ham  blive  her  paa  Lande veien  og  rid 
med  os«,  sagde  Oluf  Lunge;  »kommer  Du  ind 
til  Enken  med  hendes  døde  Huusbonde,  da  krad- 
ser hun  Øinene  ud  af  Dit  Hoved.« 

Du  kan  falde  i  et  Baghold«,  sagde  Jonas 
Grubbe;   »vi  ride  med  Dig  for  at  værge  for  Dig. « 

»Og  smage  Enkens  gode  01«,  raabte  Volrad 
Sanger,  som  red  bag  efter  paa  sit  langhaarede, 
gullandske  Øg.  »Vi  ville  drikke  den  gode  Høv- 
dings Gravøl,  og  jeg  skal  kvæde  en  Vise  til 
hans  Ære.« 

Da  standsede  Ebbe  sin  Hest,  vendte  sig 
mod  sine  Ledsagere  og  sagde: 

»Jeg  beder  Dig,  Paine,  og  I  Andre,  at  vare 
Eders  Mund  og  ikke  ved  at  haane  min  Fæste- 
møes    Fader    i   Døden    at    lokke    mit  Sværd    af 

Balgen,  jag  havde  alt  Haanden  paa  Fæstet  før, 
Paine,  da  Du  kaldte  Hans  Eskildsøn  en  grov 
Karl  og  en  Slagter;  men  jeg  siger,  at  han  var 
saa  god  en  Mand  som  Nogen  af  Eder  og  lidt 
til.  Skulde  dette  behage  Eder  lige  saa  lidet  som 
det  I  sagde,  behagede  mig,  da  er  jeg  rede  til, 
naar  denne  Krig  er  til  Ende,  at  maale  min  Klinge 
med  Enhver  af  Eder;  thi  det  sværger  jeg  nu 
ved  min  dyre  Helgen,  at  hvert  Ord;  der  rører 
ved  min  Fæstemøes  og  hendes  Slægts  Ære,  skal 
koste  Blod.« 

Dette  blev  sagt  koldblodigt  og  ikke  opbru- 
sende; men  Ebbes  Kinder  vare  hvide  af  Harme, 
og  de  af  hans  Fæller,  som  vare  ædrue  nok  til  at 
have  et  Skjøn  derom,  fornam,  at  det  var  Alvor. 
De  kjendte  hans  Dødsforagt,  og  nogle  af  dem 
havde  allerede  faaet  at  fornemme  hans  Over- 
legenhed i  al  Vaabenfærd,  og  derfor  taug  de; 
men  Paine  Daa,  der  var  en  Vovehals  ligesom 
Ebbe  og  dertil  nu  halv  drukken,  brast  i  Skogger- 
latter og  raabte: 

»Kom  helst  an  strax.  Du  Ridder  Roland; 
ikke  er  jeg  ræd  for  Din  Dyrendal!«  og  i  det 
Samme  trak  han  sit  Sværd  af  Balgen. 

Men  da  hans  Venner  saae  det  blanke  Staal, 
bleve  de  grebne  af  samme  Vildskab  og  droge 
deres  Sværd,  og  da  Ebbes  Venner  gjorde  lige 
saa,    vilde    det   kommet  til   et   blodigt  Sammen- 

stød,  hvis  ikke  Peder  Jernskjeg  var  reden  midt 
ind  i  Flokken    og   havde    skilt   de  Stridende  ad. 

»Jeg  kløver  Hovedskallen  paa  Enhver  af 
Eder,  der  gjør  det  første  Hug«,  raabte  han,  idet 
han  svang  sit  store  Slagsværd  i  Luften,  saa  det 
peb.  Det  vil  altid  være  bedre,  end  at  faae  Ho- 
vedet kappet  af  ved  Bøddelens  Sværd,  til  hvilket 
I  ville  hjemfalde,  I  Galninge,  som  yppe  Strid 
midt  under  Feiden  og  i  fremmed  Land.« 

Der  var  ingen  Ridder  i  Hæren,  som  var 
mere  agtet,  end  Peder  Nielsson  Jernskjeg  og 
ingen,  hvis  stærke  Arm  og  skarpe  Sværd  var 
mere  frygtet.  Det  var  da  ingen  Skam  at  vige 
for  ham,  hvorfor  de  Alle  stak  deres  Sværd  i 
Balgerne  og  rede  videre  i  Taushed ;  men  Paine 
Daa,  som  var  stædig  og  trættekjær,  begyndte 
dog  snart  igjen  at  smaasnakke  med  de  Andre 
om  det  Forefaldne  og  sagde  til  Volrad  Sanger: 

»Du  traf  det  Rette;  ind  med  til  det  Gravøl 
og  smage  Enkens  Most,  det  ville  vi,  hjælpe  mig 
Sanct  Christoffer!« 

Volrad,  *  som  havde  tømt  mangt  et  Bæger 
med  Paine  Daa  og  var  i  Yndest  hos  denne  Gal- 
ning, blinkede  med  Øinene  og  nikkede  til  Tegn 
paa,  at  han  vilde  være  med  til  den  Spas;  og 
dette  deres  Forsæt  udførte  de  ogsaa;  thi  da 
Ebbe  var  kommen  til  det  Sted,  hvor  Veien 
bøiede  af  til  Hans's  Gaard,  og  han  med  Liig- 
vognen    og    tyve    beredne  Svende  drog  af  mod 

Vest,  sluttede  Paine  Daa  og  Volrad  Sanger  sig 
til  Toget,  uden  at  han  blev^  det  vaer. 

Peder  Jernskjeg  saae  det  imidlertid,  red  efter 
Toget,  indhentede  Ebbe  og  sagde  til  ham: 

»Paine  og  Gjøgleren  ride  med  som  Dryntel- 
gjester.  Jeg  har  ikke  Myndighed  til  at  byde 
dem  vende  om  og  yppe  Kiv  med  Paine  vil  jeg 
ikke-,  men  lad  nu  mig  ride  med;  jeg  skal  vide 
at  holde  den  Nar  i  Tømme. 

Ebbe  takkede  ham  og  sagde,  at  uagtet  han 
mageligt  selv  kunde  tumle  Paine,  var  det  ham 
dog  saare  kjært  at  faae  en  god  Ven  til  Led- 
sagelse paa  denne  sørgelige  Fart. 

»Desuden«,  føiede  han  til,  »kan  Ingen  bedre 
vide,  at  Hans  faldt  med  Ære,  end  I  Hr.  Peder, 
som  vog  ham.« 

»Det  forglemte  jeg  ved  min  Helgen«,  udbrød 
Peder  Jernskjeg;  »kan  hænde  da,  at  Enken  sna- 
rest kradser  mine  Øine  ud;  men  hvad,  han  faldt 
jo  paa  Ærens  Mark,  og  jeg  havde  intet  Ud- 
staaende  med  ham.« 

Saa  droge  de  da  videre  uden  at  agte  paa 
Paine  Daa  og  Volrad,  som  holdt  sig  i  nogen  Af- 
stand. De  naaede  i  en  halv  Time  Gaarden,  thi 
der  var  kun  en  Fjerdingvei  derind ;  og  da  Peder 
Jernskjeg  saae  det  gamle  Huus,  Gaardshegnet 
og  Gavlporten,  standsede  han  sin  Hest  og  ud- 
brød: 

»Saa   her  var  Du  til  Huse  den  y:anske  Vin- 

ter,  Ebbe!  Nu,  jeg  forstaaer;  denne  Mand  var 
ingen  slet  og  ret  Bonde.  Ved  Sancte  Peder, 
det  angrer  mig,  at  jeg  maatte  tage  hans  Liv; 
det  vilde  været  Gammen  at  gjeste  ham  levende 
og  bedre,  end  at  slæbe  ham  død  herhid.  -'■ 

Just    min    Tanke    og    mit    Suk«,     svarede 
Ebbe. 

Nu  vare  de  der  og  gjorde  Holdt  uden  for 
Porten,  hvorpaa  Ebbe,  fulgt  af  Peder  Jernskjeg, 
red  ind  paa  Tungaarden  og  op  til  Huset ;  men 
de  fandt  Døren  lukket  og  saae  intet  Tegn  til,  at 
der  var  noget  levende  Væsen  derinde.  Efter 
at  de  nogle  Gange  forgjeves  havde  dundret  paa 
Døren  med  deres  Sværdfæster,  sagde  Hr.  Peder : 

»De  ere  rømte  herfra;  Huset  staaer  øde.« 

Men  i  det  Samme  lød  Paine  Daas  skingrende 
Røst  henne  fra  Gavlporten. 

»Hei!«  raabte  han.  »Nu  saae  jeg  Toppen 
af  et  Fruerliin  bag  Ruden  hist  oppe !  < 

»Saa  er  hun  her  dog!«  sagde  Hr.  Peder. 

Men  Ebbe  red  hen  til  Paine  Daa,  saae  ham 
ind  i  hans  kvabsede  Ansigt  og  sagde : 

»Om  Du  saa  synes,  Paine,  da  forføi  Dig 
helst  bort  herfra  og  tag  det  Sviin  der  med  Dig! 
Du  har  Intet  her  at  skaffe. 

»Men  det  behager  mig  nu  at  forblive  her-, 
svarede  Paine  med  et  bredt  Griin;  »jeg  vil  see, 
hvad  her  skal  gaae  for  sig,  og  jeg  veed  Intet 
om,    at  Du    har    større  Ret  til  at  være  her  end 

jeg,  snarere  mindre,  saa  sandt  denne  Din  Kone- 
fader ikke  var  Dig  god  og  sikkert,  om  han 
havde  været  levende,  vilde  givet  Dig  en  ilde 
Velkomst  « 

Mens  Paine  sagde  dette,  blussede  Volrads 
røde  Ansigt  som  Purpur: 

>  Sviin,  kaldte  I  mig  ,  sagde  han  med  ry- 
stende Stemme;  »I  skal  staae  mig  til  Ansvar 
for  det  Smædeordl« 

»Hold  Din  Mund,  Din  tydske  Landstryger«, 
svarede  Ebbe,  >:og  jeg  varer  Dig  ad,  Paine,  at 
Du  skikker  Dig  og  agter  den  Dødes  Fred,  eller 
det  vil  bekomme  Dig  ilde!;< 

Paine  blev  noget  hvid  om  Næsen,  men  gav 
intet  Svar.  Han  vinkede  ad  Volrad,  de  stege 
af  deres  Heste  og  gave  sig  til  at  vandre  om 
mellem  Udhusene.  I  samme  Øieblik  lød  der  en 
klirrende  Lyd  og  et  Skrig.  Ebbe  sprang  af  He- 
sten, gav  den  til  sin  Svend,  Jørgen,  og  ilede  op 
til  Bygningen,  hvor  Peder  Jernskjeg  stod  og  saae 
op  ad  Huset.  En  meget  skjøn  farvet  Rude  i  et 
af  Storstuens  Vinduer,  i  hvilken  et  Billede  af 
Guds  Moder  var  indbrændt,  og  som  Ebbe  saa 
godt  kjendte,  var  bleven  søndret,  og  det  var  Hr. 
Peder,  som  med  egen  Haand  havde  slynget  en 
Steen  imod  den. 

»Nødigt«,  sagde  han  til  Ebbe,  »fører  jeg 
Krig  med  Kvinder;  men  Noget  maatte  dog  gjø- 
res,  om  vi  skulle  blive  den  døde  Mand  paa  søm- 

melig  Viis  kvit.  Lader  os  snart  faae  det  gjort 
af,  Ebbe;  vi  kunne  falde  i  et  Baghold;  det  tyk- 
kes mig  lige  nu,  at  jeg  saae  et  skjægget  Fjæs 
mellem  Granerne  hist  henne.« 

Ebbe  saae  derhen,  men  opdagede  Intet. 

»Det  har  ingen  Fare«,  sagde  han;  Gullæn- 
derne ere  nu  slagne  med  Rædsel. «  Derpaa  hæ- 
vede han  sin  Røst  og  raabte  op  til  Vinduet: 
»Fru  Gertrude,  er  I  derinde,  da  kom  ned!  Det 
er  mig,  Ebbe  Strangesøn ;  jeg  kommer  med  Fred, 
men  med  et  Sorgens  Budskab  til  Eder.  Eders 
Huusbond  er  falden  i  Slaget.« 

Da  hørtes  et  Veeraab  inden  for,  som  voxede 
til  et  Klagehyl  af  flere  Røster ;  men  da  dog  Ingen 
viste  sig,  raabte  Ebbe : 

»Vi  bringe  hans  Liig;  vil  I  modtage  det 
eller  .skulle  vi  lade  det  ligge  til  Føde  for  Rav- 
nene } 

Da  hørtes  en  forvirret  Larm,  Døren  aabne- 
des,  Tangvids  Aasyn,  blegt  af  Skræk,  viste  sig, 
og  strax  efter  styrtede  Gertrude  ud,  fulgt  af 
Ragnhild  og  Pigerne.  Hun  havde  tabt  sit  Fruer- 
lin, og  hendes  sorte  Haar  flød  ned  over  hendes 
Skuldre ;  hendes  skjæmmede  Aasyn  og  forsømte 
Ydre  vidnede  om  den  Angst  og  Ophidselse, 
hvori  hun  havde  tilbragt  de  sidste  Dage,  og  det 
gjorde  Ebbe  ondt  at  see  den  forhen  saa  state- 
lige Kvinde  i  den  Skikkelse ;  men  hos  hende 
havde  Tidenden  om  hendes  Huusbonds  Død  ud- 


202 

jaget  al  Frygt  og  alle  smaalige  Bitanker.  Det 
viste  sig  nu,  at  hun  dog  havde  havt  ham  kjær, 
og  idet  Sorgen  over  hans  Død  i  hendes  Hjerte 
formælede  sig  med  hendes  medfødte,  lybske 
Had  til  de  Danske,  forvandledes  hun  til  en 
Furie. 

»Hvor  er  han?«  raabte  hun,  idet  hun  saae 
paa  Ebbe  med  et  vildt  Blik. 

Da  bød  Ebbe  Svendene  at  sidde  af  og  tage 
Baaren  af  Vognen  •  men  da  de  kom  med  den, 
ilede  hun  dem  i  Møde,  de  satte  Baaren  fra  sig, 
hun  rev  Flagdugen  af,  og  da  hun  saae  det  døde 
Legeme  og  det  blodige  Ansigt,  udstødte  hun  et 
Skrig  og  kastede  sig  i  Krampegraad  over  Liget. 
Pigerne,  som  nu  kom  til,  istemte  Klageraabet, 
saa  det  blev  en  øreskærende  Larm;  men  dette 
forundrede  ikke  Ebbe  og  Peder  Jernskjeg,  thi 
Sorg  som  Glæde  kom  i  hine  Tider  altid  heftigt 
til  Udbrud,  og  Kvindegraad  og  hysteriske  Skrig 
ved  Liigbaarer  var  det  Sædvanlige. 

Men  Ragnhild  hylede  ikke;  hun  stod  der 
som  en  Støtte  og  stirrede  paa  Liget.  Da  rørte 
Ebbe  ved  hendes  Arm  og  talte  hende  til. 

»Vi  maae  nu  fort  ,  sagde  han,  »og  tør  ikke 
tøve;  beviis  mig  den  Tjeneste,  Jomfru  Ragn- 
hild, naar  Gertrude  bliver  sig  selv  mægtig,  da 
at  bringe  hende  min  Hilsen  og  sige  hende,  at 
jeg,  ihukommende  al  nydt  Gjestfrihed  under 
hendes  Tag    og    anden   Godhed,    har    beskyttet 

hendes  Huusbondes  Liig  for  Plyndring  og  bragt 
det  ukrænket  hid,  for  at  det  kan  komme  med 
Ære  i  Jorden.« 

Ragnhild  gav  intet  Svar;  snart  stirrede  hun 
paa  ham ,  snart  kastede  hun  et  sky  Blik  til 
Skoven. 

»Og  føi  til«,  vedblev  Ebbe,  »at  Jomfru  Alva 
befinder  sig  i  Sikkerhed  paa  vor  Flaade ,  og  at 
hun  nu  er  min  Fæstemø,  retteligt  trolovet  med 
mig  i  Kong  Volmers  og  mange  gode  Mænds 
Overværelse;  det  er  mit  Haab,  naar  denne  Feide 
er  til  Ende,  at  komme  til  Enighed  og  venlig 
Forstaaelse  med  Fru  Gertrude  om  den  Sag  — 
vil  I  sige  hende  det?« 

Jeg  skal  sige  hende  det  Alt«,  svarede 
Ragnhild  omsider;  men  hun  saae  paa  ham  med 
et  giftigt  Blik,  og  hendes  Læber  bævede ,  mens 
hun  talte ;  det  var  aabenbart ,  at  hun  kun  med 
Møie  tæmmede  sig. 

Men  Peder  Jernskjeg  tyssede  paa  Pigerne 
og  lod  sin  dybe  Røst  høre,  idet  han  forsøgte 
paa  sin  Viis  at  trøste  Gertrude;  og  da  han  af 
Ebbe  vidste,  at  hun  var  en  tydsk  Kvinde,  talte 
han  hende  til  i  hendes  Modersmaal,  saa  godt 
han  formaaede. 

»Tør  Eders  Taarer,  Frue«,  sagde  han,  »og 
vær  stolt  af  Eders  Huusbonde.  Ved  min  Hel- 
gen, han  fegtede  som  en  tapper  Karl  og  faldt 
med  Ære ;  det  maa  vel  jeg  vide,  som  vog  ham ; 

men  saare  bedrøver  det  mig,  at  jeg  maatte  tage 
hans  Liv  og  — 

»Saa  Du  er  hans  Morder«,  raabte  Gertrude, 
idet  hun  sprang  op  og  vendte  sig  rasende  imod 
ham;  »forbandet  være  Du  og  alle  Dine  djævelske 
Stalbrødre!« 

Men  Peder  Jernskjeg  greb  hende  om  Armen 
og  sagde: 

»Nu,  nu,  tag  mod  Fornuft,  Kvinde!  Saa 
er  nu  Krigens  Gang;  den  gjør  Enker  og  — « 

Men  her  blev  han  afbrudt  af  høie  Raab  og 
Vaabenklirren,  som  lød  bag  Stuehuset.  Han  slap 
Gertrudes  Arm  og  søgte  hen  til  sin  Hest;  i  et 
Nu  var  han,  Ebbe  og  alle  Svendene  i  Sadlen  og 
rede  efter  Lyden.  Da  de  kom  ned  mellem  Ud- 
husene saae  de  et  overraskende  Syn:  Paine  Daa 
stod  med  Ryggen  mod  et  af  Forraadshusene  og 
værgede  sig  fortvivlet  mod  en  høi,  slank  Gul- 
lænder i  Læderkøllert  og  med  Jernhat  paa;  om- 
kring dem  laa  nogle  Skinker  og  et  Par  Flæske- 
sider; men  Volrad  Sanger   var  forsvunden. 

Ebbe  sporede  sin  Hest  og  kom  først;  men 
just  som  han  naaede  derhen,  fik  Paine  Daa  et 
Hug  tvers  over  Ansigtet,  saa  han  segnede. 
Hans  Modstander  vendte  sig  om,  og  Ebbe  saae, 
at  det  var  Olaf  Rangvald.  Da  sænkede  Ebbe 
sit  løftede  Sværd  og  sagde: 

»Jeg  skjenker  Dig  Livet,  Olaf  Rangvald,  og 
vi  ere  da  kvit:  men  nu  er  Du  min  Fange! 

Olaf  kastede  hurtigt  et  Blik  omkring  sig,  og 
i  samme  Øieblik  som  de  danske  Svende  kom 
farende  for  at  slutte  Kreds  omkring  ham,  lod 
han  sit  Sværd  hvirvle  rundt,  sprang  bort  midt 
iblandt  dem,  løb  hen  til  Hegnet,  satte  over  det 
og  forsvandt  i  Skoven.  Et  Par  af  Svendene 
vilde  forfølge  ham,  men  Peder  Jernskjeg  tiltord- 
nede dem  et  Holdt! 

»Lad  ham  løbe!«  sagde  han.  »Hvad  Magt 
ligger  der  paa,  om  vi  fange  den  Karl.'  Der  kan 
være  flere  i  Skoven;  og  der  ligger  Paine  med 
en  kløvet  Næse!  Ebbe,  Ebbe,  alt  dette  volder 
Din  Elskov  og  Din  Ridderlighed!« 

Nu«,  svarede  Ebbe,  »Paine  vilde  smage 
Enkens  Most;  det  fik  saa  være;  men  han  vilde 
have  Flæsk  til,  og  det  bekom  ham  ilde!« 

Da  loe  Svendene;  men  Paine  brøltc  baade 
af  Smerte  og  Angst. 

»Ville  I  lade  mig  ligge  her  og  omkomme?;; 
raabte  han. 

»Hvor  han  skaber  sig!«  sagde  Peder  Jern- 
skjeg. >Op  med  Dig!  Nu  skal  jeg  binde  for 
Din  Næse,  saa  den  vorder  heel  igjen.« 

Det  viste  sig  da  ogsaa,  at  Paine  baade 
kunde  støtte  og  staae;  han  blev  forbunden  af 
Hr.  Peders  egen,  øvede  Haand  og  kom  saa  i 
Sadlen. 

»Nu  er  Du  heel  Karl  igjen«,  sagde  saa  Hr 

Peder,  »kun  vorder  Du  vel  et  Gran  mindre 
kjøn!« 

Mens  Peder  Jernskjeg  agerede  Badsker,  tog 
Ebbe  nogle  af  Svendene  med  sig  og  red  tilbage 
til  Gaadspladsen.  Der  stod  endnu  Baaren  med 
Hans's  Liig,  men  Ragnhild  og  alle  Pigerne  vare 
flyede  ind  i  Huset;  kun  Gertrude  stod  ene  til- 
bage og  stirrede  paa  sin  døde  Huusbonde.  Ebbe 
lod  sex  af  Svendene  sidde  af,  førte  dem  derhen 
og  sagde  til  Gertrude; 

»Tillad  os  nu  at  bære  ham  ind!  Ikke  vil 
jeg  drage  herfra  med  halvgjort  Gjerning:  det 
vil  jeg  kunne  sige  til  Alva,  at  jeg  viste  hendes 
døde  Fader  den  Ære,  jeg  kunde." 

»Da  siig  hende  Noget  endnu  fra  mig«,  sva- 
rede Gertrude  med  lavt  Mæle  og  et  tindrende 
Blik,  at  forbandet  skal  hun  være  for  mig  fra 
denne  Stund  og  til  evig  Tid!« 

»Tys,  tys«,  svarede  Ebbe,  »tal  ikke  Bands- 
ord,  som  I  maa  tage  i  Eder  igjen ;  Alva  er  nu 
min  Fæstemø  og  vil  snart  være    min  Hustru.« 

»Men  aldrig  mere  vil  jeg  kalde  hende  Datter 
eller  Dig  Søn«,  svarede  Gertrude  med  fast  Røst; 
»før  maa  I  brænde  Gaarden  af  over  mit  Hoved, 
og  det  sværger  jeg  nu  i  Dødens  Nærværelse, 
ved  hendes  Faders  Sjæl,  ham,  hun  har  krænket 
og  forraadt  med  alle  sine  Landsmænd.« 

Da  sagde  Ebbe  ikke  Mere;  han  lod  Sven- 
dene   bære  Liget    ind   i  Ildstuen    og    sætte    det 

der.  Han  dvælede  der  et  Øieblik  og  bad  en 
kort  Bøn,  ilede  saa  ud ,  steg  til  Hest  og  red, 
gram  i  Hu,  bort  med  de  Andre. 

Saaledes  slap  de  derfra ;  men  vare  de  komne 
en  halv  Time  før,  da  kunde  det  gaaet  dem  ilde. 
Olaf  var  nemlig  kommen  derop  med  en  Hob 
flygtende  Bønder  og  havde  forladt  dem  i  Skoven, 
hvor  de  holdt  et  Øiebliks  Rast,  mens  han  ilede 
op  paa  Gaarden  for  at  melde  Gertrude  og  Ragn- 
hild Slagets  Udfald ;  men  om  Hans's  Skjebne 
vidste  han  Intet.  Han  blev  overrumplet  ved  de 
Danskes  Ankomst,  men  Tangvid,  som  saae  dem 
komme,  varede  ham  ad,  saa  at  han  akkurat 
slap  bort,  idet  han  raabte,  at  han  strax  vilde 
vende  mandstærk  tilbage;  derfor  saae  Ragnhild 
saa  længselsfuldt  ad  Skoven  til  og  beherskede 
sig  for  at  gjøre  Ebbe  tryg;  og  hvis  Olaf  havde 
fundet  sine  Fæller  der,  hvor  han  havde  forladt 
dem,  da  kunde  Ebbe  og  hans  Ledsagere  faaet 
en  haard  Dyst  at  bestaae;  men  de  vare,  af 
Frygt  for  ikke  at  slippe  ind  i  Visby  i  rette  Tid, 
dragne  videre.  Imidlertid  kunde  Olaf  ikke  be- 
kvemme sig  til  at  flye,  før  han  havde  faaet  at 
vide,  hvad  Ærinde  de  Danske  havde  paa  Gaar- 
den, hvorfor  han  havde  sneget  sig  tilbage;  og 
da  han  kom  op  til  Gaarden  og  saae  blot  to 
Mænd  i  Færd  med  at  opbryde  og  plyndre  et 
af  Forraadshusene,  løb  Kamplysten  af  med  ham. 
Han    sprang   ind  over  Hegnet,    og  i  samme  Nu, 

som  han  kom  til  Syne ,  flyede  Volrad  med  et 
Brøl,  men  Paine  holdt  Stand,  og  nu  begyndte 
den  Dyst,  som  skamferede  Paine  Daas  Næse 
og  nær  havde  bragt  Olaf  selv  i  Fangenskab. 
Dog  lod  han  ikke  anden  Gang  Græsset  groe 
under  sine  Fødder,  men  ilede  Nord  paa  og  slap 
lykkeligt  ind  i  Visby. 

Mørk  og  taus  red  Ebbe  gjennem  de  Skove, 
hvor  han  forhen  havde  færdedes  saa  mangen 
glad  Dag,  og  tænkte  over  sin  og  Alvas  Van- 
skjebne.  I  sine  Frænder  og  Landsmænd  havde 
hun  nu  kun  dødelige  Fjender  og  blandt  hans 
Landsmænd  næsten  ingen  Venner;  haardt  nok 
kunde  det  knibe  for  dem  med  at  bjerge  deres 
Lykke.  Da  hørte  han  paa  een  Gang  en  skral- 
dende Latter  bag  sig,  og  da  han  vendte  sig 
om,  saae  han,  at  Volrad  kom  farende  efter  dem 
i  fuldt  Fiirspring,  mens  Luthen  i  sit  Hylster 
daskede  paa  hans  Ryg. 

»Er  Du  der,  Din  feige  Hund«,  sagde  Paine 
Daa  med  det  snøvlende  Mæle,  som  hans  Saar 
gav  ham;  »naar  jeg  vorder  karsk,  skal  jeg  fugtle 
Din  brede  Ryg!« 

»Vær  nu  god,  Paine«,  svarede  Volrad,  som 
holdt  sin  Hest  an.  »Jeg  er  en  ringe  Karl  til  at 
fegte,  og  da  jeg  var  af  Veien,  fik  Du  bedre 
Rum  til  at  slaae.« 

En    ny   Lattersalve    lød    efter    dette  Volrad 

Sangers  Selvforsvar;  men  da  sagde  Peder  Jern- 
skjeg: 

»Ei,  Volrad,  Du  har  gjort  et  godt  Bytte  og 
er  bleven  bedre  ridende !  ; 

>Ja  nok«,  svarede  Volrad  nied  et  selv- 
behageligt Smiil;  »jeg  fandt  denne  skjønne  Gan- 
ger, som  er  større,  end  de  andre,  i  Skoven  tæt 
ved  Gaarden,  lagde  Saddel  og  Tøile  paa  den 
og  lod  mit  grimme  Øg  løbe.  Kongen  lovede 
mig  jo  til  Løn  for  min  Sang  den  skjønneste 
Fole,  vi  fangede,  saa  denne  er  med  Rette  min; 
er  det  ikke  et  vakkert  Øg!^^ 

Men  endnu  mens  han  talte ,  havde  Ebbe 
vendt  sin  Hest  og  var  reden  hen  til  ham ;  thi 
han  saae  ved  første  Øiekast,  at  det  var  Barbara, 
som  var  falden  i  Hænderne  paa  Gøgleren.  Han 
rakte  sig  over  mod  Volrad,  rev  Tøilen  af  hans 
Haand  og  raabte: 

»Stiig  af!     Denne  Hest  er  min!« 

Sagen  blev  afgjort,  inden  Volrad  kunde  faae 
Tid  til  at  protestere;  thi  Barbara  blev  sky, 
gjorde  et  Sidespring,  han  drattede  af  og  faldt 
paa  Ryggen,  saa  han  knuste  sin  Luth  saa  flad 
som  en  Pandekage.  Rasende  sprang  han  op, 
fegtede  med  Armene,  skreg  og  skjeldte,  men 
Ebbe  ændsede  ham  ikke.  Uagtet  det  gav  et 
stærkt  Ryk  i  Tøilen,  lykkedes  det  ham  dog  at 
holde  den  fast;  han  talte  nu  til  Barbara  og 
fløitede   for  hende,    saa   at  Dyret  blev  roligt  og 

fulgte  villigt  med.  Saa  red  han  hen  til  sin 
Svend,  gav  ham  Tøilen  og  bød  ham  føre  Dyret 
og  vare  vel  paa  det.  Med  Forundring  havde 
de  Alle  seet  paa  dette;  men  nu  sagde  Peder 
Jernskjeg: 

»Nei,  hør  Ebbe,  dette  er  dog  for  grovt! 
Volrad  er  i  sin  gode  Ret;  Hesten  tilhører  ham, 
thi  Kongens  Ord  maa  staae  ved  Magt.  < 

»Kongen  vil  gjøre  den  Ting  om  igjen,  lid 
derpaa«,  svarede  Ebbe  koldsindigt;  »thi  viid,  at 
dette  er  min  Fæstemøes  Ganger,  og  hun  har 
den  saa  kjær  som  sit  eget  Liv.  Ikke  skal  et 
Sviin,  som  denne  Gøgler,  besmitte  det  ædle 
Dyrs  Ryg.« 

»Jeg  troer,  hjelpe  mig  Sanct  Christoffer«, 
udbrød  Peder  Jernskjeg,  at  Du  vovede  gjerne 
Dit  Liv  for  at  bjerge,  var  det  end  blot  Alva 
Hansdatters  Særkegjord;  men  skal  da  nu  Vol- 
rad løbe  efter  os  til  Fods }  Det  tykkes  mig  dog 
for  haardt.« 

Da  vendte  Ebbe  sig  om  i  Sadlen  og  raabte 
til  en  af  Svendene,  som  red  den  stærkeste  Hest, 
at  han  skulde  lade  Volrad  sidde  bag  op;  og 
saaledes  kom  denne  Apollos  uværdige  Søn  dog 
ridende  til  Visby;  men  han  grundede  i  sit 
Hjerte  paa  Hevn,  og  saaledes  havde  Ebbe 
Strangesøn  nu  faaet  en  Fjende  mere. 

Taus  red  han  videre,  mens  Peder  Jernskjeg 
mod  Sædvane  var  meget  talende;    thi  dette  lille 

Eventyr  inde  i  unge  Hans's  Gaard  havde  oplivet 
ham  og,  stolt  som  han  var  af  sin  I^ygtighed 
som  Saarlæge,  betragtede  han  Paine  Daas 
tilbundne  Næse  med  stor  Tilfredshed.  Nu  og 
da  lod  han  en  skarpsindig  og  alt  Andet  end 
ringeagtende  Yttring  falde  om  den  mærkelige  0, 
paa  hvilken  de  nu  færdedes,  og  det  tappre  Folk, 
med  hvem  de  krigedes;  men  han  talte  for  døve 
Øren.  Tilsidst  tabte  han  Taalmodigheden  og 
sagde : 

»Ebbe,  Du  er  bleven  en  kjedsom  Fælle, 
siden  den  Elskov  faldt  paa  Dig  som  en  Feber- 
syge. Hvi  rynker  Du  saa  Dine  Bryn.^  Hvad 
grubler  Du  over.?  Siig  dog  et  Ord!« 

sKjære  Hr.  Peder«,  svarede  PZbbe,  »mine 
Tanker  ere  ikke  af  den  Sort,  man  fører  til 
Thinge.  Mine  Kaar  ere  sære;  de  avle  Tanker, 
hvilke  I  neppe  vil  kunne  forstaae.« 

»Lad  mig  dog  høre  dem« ,  svarede  Peder 
Jernskjeg  med  et  Smiil;  »det  er  gavnligt  at  øve 
sin  Forstand.« 

»Nu«,  sagde  Ebbe  alvorsfuldt,  »jeg  tænkte 
paa  min  henfarne  Ven,  hvis  Liig  vi  nys  hjem- 
førte. Jeg  fulgte  hans  Sjæl  over  Skyerne  og 
spurgte  mig  selv :  mon  han  nu  tilfreds  har  seet  ned 
paa  os  og  vor  Færd.?  Mon  han  nu  skjønner,  at 
jeg  har  ham  kjær,  og  at  hans  Datter  hos  mig 
vil  komme  i  gode  og  ærlige  Hænder.?« 

»Jeg  er  ikke  synsk  af  mig,  Ebbe« ,    svarede 

Peder  Jernskjeg,  »og  forstaaer  mig  kun  lidet  paa 
Aander;  spørg  Broder  David;  han  kan  give 
Dig  Svar;  men  skal  jeg  sige,  hvad  jeg  i  min 
Eenfold  tænker  om  den  Sag,  da  er  det,  at  om 
den  gode  Høvdings  Sjæl  har  svævet  over  os, 
mens  vi  vare  inde  med  hans  Legeme  paa  hans 
Gaard,  da  har  den  ønsket  os  Døden  og  Djæve- 
len, den  har  frydet  sig  over  det  Hug,  som  klø- 
vede Palnes  Næse,  og  vare  Bønderne  komne 
over  os,  saa  vi  havde  maattet  fegte  om  hans 
Baare  og  vi  Alle  vare  blevne  paa  Pladsen,  da 
vilde  dette  været  ham  kjærere,  end  hans  Enkes 
Sørgeskrig,  ja  end  den  bedste  Sjælemesse.« 

»Disse  Eders  Tanker  ere  ugudelige,  Hr. 
Peder,  forlad  mig ,  at  jeg  siger  det« ,  sagde 
Ebbe;  »og  I  vilde  tænkt  anderledes,  havde  I 
kjendt  denne  Mand  i  Fredens  Tid,  saa  mild  og 
huldsalig  var  han.« 

»Nu«,  svarede  Peder  Jernskjeg,  »da  gjør 
ham  til  en  Engel  med  hvide  Vinger,  og  hans 
Dyrendal,  hvis  Mærke  jeg  end  fornemmer  i  min 
venstre  Skulder,  til  en  Palmegreen;  men  hvad 
enten  han  nu  er  en  Engel  eller  en  Djævel,  Ebbe, 
kun  Gud  og  alle  Helgene  vide  det,  saa  er  han 
nu  væk.  Lad  læse  en  Messe  for  hans  Sjæl, 
gaa  saa  til  Brudeskamlen  med  hans  fagre  Datter 
og  fryd  Dig  ved  Livet,  om  Du  bjerger  det,  og 
lad  ellers  Fem  være  lige!« 

Det   sunde  Raad   fandt  Anklang  hos  Ebbe, 

han    mandede    sig    op,    saae    til    Barbara,     som 
trippede  muntert  afsted  og  sagde: 

Nu,  Hr.  Peder,  Brudehesten ,  den  fangede 
J6g)  og  f^st  er  et  godt  Varsel-  hvor  den  sætter 
sine  Hove,  der  gaaer  Lykken  med  i  Følge; 
havde  vi  nu  blot  gjort  det  Hop  over  Visbys 
Stadsmuur!« 

Saa  rede  de  videre,  samtalende  om  den 
Dyst,  der  forestod  dem  og  mod  hvilken  efter 
deres  Mening  Fegtningen  paa  Fjælamyr  maatte 
betragtes  som  en  Leg;  men  medens  det,  hvorom 
de  nu  talte ,  fuldbyrdedes ,  og  Krigen  gik  sin 
blodige  Gang,  lød  Veeraabene  og  Sørgehylene  i 
Hans  Eskildsøns  Gaard,  hvor  hans  Liig  blev 
klædt  og  skrinlagt  og  et  Par  Dage  efter  ført  til 
Eskelhem  Kirke  og  der  under  Folkets  Klageraab 
nedsat  i  en  muret  Grav. 

Ikke  Veemod  eller  mild  Sorg  var  til  Huse  i 
nogen  Mands  eller  Kvindes  Hjerte,  som  bivaa- 
nede  den  Jordefærd.  Brændende  Had  til  de 
fremmede  Undertrykkere  og  vild  Hevntørst  ul- 
mede i  alle  Sjæle,  og  med  den  Ild  i  sit  Hjerte 
drog  Gertrude  tilbage  til  sin  Gaard,  hvor  hun 
lukkede  sig  inde  med  Ragnhild,  som  pustede 
til  Flammen  og,  naar  Gertrude  blev  mistrøstig, 
stedse  sagde: 

»Giv  Tid  og  vær  stille!  Jeg  seer  det  klart 
i  Aanden,  at  Hevnens  og  Gjengjeldelsens  Dag 
vil  komme  !'< 

Og  det  sagde  hun  til  Alle  og  blev,  selv  da 
det  saae  meest  trøstesløst  ud,  en  Hevnens  Be- 
buderske og  en  Haabets  Præstinde,  hos  hvem 
Folket  i  en  viid  Kreds  fandt  Styrkelse  og 
Trøst. 

Ende  paa  første  Bog. 


ANDEN  BOG. 


FaRSTE  KAPITEL. 

TÆRNINGERNE   KASTES. 

llLfterretningen  om  Nederlaget  paa  Fjælamyr 
kom  som  et  Tordenslag  over  Visbys  Indvaanere, 
saa  stor  Tro  havde  de  havt  til  Hans  Eskildsøn 
og  hans  mandstærke  Bondehær.  Det  var  ved 
Middagstide  den  24de  Juli,  at  det  onde  Budskab 
kom  og  saa  at  sige  faldt  med  Døren  ind  i  Stuen 
til  gamle  Johan  Kosfeldt.  Han  sad  just  ved  sit 
vel  besatte  Bord  med  sin  Hustru  og  Jens  Jermer, 
som  denne  Dag.  var  hans  Gjest,  og  de  vare  Alle 
i  Færd  med  at  bearbeide  en  lækker  Bedekølle, 
da  Døren  med  usømmelig  Voldsomhed  blev  reven 
op,  og  Raadstjeneren  Lyders  svære  Korpus  viste 
sig,  efterfulgt  af  en  Bonde,  bedækket  med 
Støv. 

»Bønderne  ere  slagne-,  Dansken  kommer«, 
raabte  han  og  saa  sank  han  rystende  om  paa 
den    nærmeste    Vægbænk,    mens    Jakob    Bilder, 

thi  han  var  Budbringeren,  traadte  ind  i  Stuen. 
Han  var  en  af  de  Første,  som  vendte  Ryg  til 
paa  Fjælamyr ;  saa  var  han  løben  op  til  Grens- 
gaard,  hvor  hans  Hest  stod,  havde  kastet  sig 
paa  den  og  var  reden  lige  til  Staden  for  at 
bringe  sig  i  Sikkerhed. 

Gamle  Johan  sank  tilbage  i  sin  Stol  og  blev 
hvid  som  et  Lagen  i  sit  rynkede  Ansigt;  Fru 
Kathinka  sprang  op  med  en  for  hendes  Legems- 
fylde  vidunderlig  Lethed,  greb  i  den  fryndsede 
Dug,  saa  hun  væltede  et  Bæger  med  Muskatviin 
og  raabte: 

»Nu  hjelpe  os  Gud  og  Sancte  Hans!«  thi 
han  var  hendes  Skytshelgen. 

Men  Jens  Jermer  tog  Stødet  som  en  Mand, 
der  har  belavet  sig  paa  Alt.  Han  spurgte  Jakob 
Bilder  nøie  ud,  og  uagtet  han  nok  skjønnede, 
at  denne  Mand  pralede  med  løiede  Bedrifter  og 
ved  sin  Flugt  mere  havde  tænkt  paa  at  hytte 
sit  Skind  end  paa  Stadens  Sikkerhed,  saa  kunde 
han  dog  ikke  tvivle  om  Efterretningens  Paalide- 
lighed.  Da  han  havde  faaet  Alt  ud  af  ham,  lod 
han  ham  gaae  og  bød  Lyder,  som  sad  og  suk- 
kede og  kastede  kjælne  Blikke  til  Bedekøllen  og 
Viinkanden,  ufortøvet  at  begive  sig  ud  i  Staden, 
gaae  fra  Dør  til  Dør  hos  Raadsherrerne,  bringe 
dem  Ulykkesbudskabet  og  bede  dem  ufortøvet 
at  give  Møde  paa  Raadhuset. 

»Og  skik  Lop  op  til  Portene«,  raabte  gamle 

Johan  med  rystende  Stemme,  »med  Befaling  til 
Vægterne  strax  at  lukke  og  stænge  vel  for!« 

»Nu,  Johan«  sagde  Jens  Jermer  sindigt,  da 
Døren  havde  lukket  sig  efter  Lyder  og  Jakob 
Bilder;  »det  har  god  Tid;  Fjenden  kan  neppe 
naae  herop  før  i  Morgen  henad  Aften ;  og  jeg 
raader  snarest  til  at  aabne  Portene  paa  viid  Gab, 
for  at  vi  kunne  faae  nogen  Fetalje  indført  fra 
Landet.  Noget  maa  kunne  bjerges  i  et  Døgn; 
men  lad  os  nu  komme  fort  og  op  til  Raadhuset.« 

»Ja,  ja«,  udbrød  Johan,  som  allerede  stod 
med  sin  Hat  i  Haanden,  »nu  kommer  denne  Ne- 
buchadnesar  over  os,  just  som  Forraadskamrene 
næsten  ere  tomme,  det  gamle  Korn  ved  at  slippe 
op,  og  det  nye  ikke  indhøstet,  mens  han  faaer 
hele  Landet  at  nære  sig  af;  med  djævelsk  Snild- 
hed valgte  han  Øjeblikket;  vi  blive  indesluttede 
og  komme  til  at  lide  Hungersnød.« 

»Lader  os  gaae  til  Søes,  Johan,  og  flye  her- 
fra!« raabte  Fru  Kathinka  i  sin  Hjerteangst, 
hvorpaa  hendes.  Ægtefælle  ilede  hen  til  hende 
for  at  trøste  hende  og  sætte  Mod  i  hende,  men 
gjorde  det  saa  slet,  at  hun  stak  i  at  græde. 

»Men  hvad  ligner  dog  dette .^«  udbrød  Jens 
Jermer  harmfuldt.  »Naar  vi,  paa  hvem  Ansvaret 
hviler,  og  til  hvem  Folket  seer  op,  tabe  Hovedet, 
hvad  Ende  skal  det  da  tage  med  os.^« 

Saa  gik  han,  og  hans  Vært  fulgte  ham 
sukkende. 

»Fat  dog  Mod,  Johan«,  sagde  Jens  til  ham, 
idet  de  gik  ned  ad  Gaden.  »Rædsel  er  som  en 
Farsot,  der  breder  sig  hastigt;  for  os  vilde  den 
være  den  visse  Undergang.« 

»Dumdristighed  kan  ogsaa  blive  det« ,  sva- 
rede Johan,  som  kjendte  sin  Embedsbroders  høie 
Mod ;  og  i  denne  korte  Ordvexel  laae  Feltraabet 
for  de  to  Partier,  i  hvilket  Raadet  snart  delte  sig, 
og  som  i  Afgjørelsens  Stund  skulde  udfegte  en 
haard  Strid  med  hinanden. 

Endnu  vare  dog  alle  enige  om  at  træffe  An- 
stalter til  et  kraftigt  Forsvar,  og  dermed  gik 
Dagen-,  men  da  Raadsherrerne  efter  et  anstrengende 
Dagsværk  vilde  gaae  hver  til  Sit  for  at  nyde 
deres  Nadvere,  da  indtraf  det  Budskab,  at  Fjenden 
allerede  rykkede  for  Staden. 

Strax  ilede  de  op  til  Stadsmuren  for  med 
egne  Øine  at  overbevise  sig  om  Sandheden  af 
denne  Tidende,  og  da  de  kom  op  til  Sønder- 
port, fandt  de  alt  Muren  og  Taarnene,  saa  langt 
de  kunde  øine,  tæt  besatte  med  Borgere  og 
Haandværkere ,  v^æbnede  og  uvæbnede.  Mænd 
og  Kvinder.  Jens  Jermer  og  Thomas  Heglef 
stege  op  paa  Porttaarnet,  og  der  traf  de  blandt 
Andre  Smedenes  Oldermand,  Mester  Siegwart, 
en  af  de  modigste  og  meest  krigslystne  Haand- 
værkere. 

»See«,  raabte  han  og  pegede  over  mod 
Høiderne    ved    Soelbjerg   Kloster,     »der    ere    de 

alt,  de  Djævle !  Men  v^ed  min  gode  Helgen ,  vi 
ere  rede  og  skulle  give  dem  en  varm  Modtagelse, 
ei  sandt,  Jens  Jermer?« 

»Vist  saa,  Mester  Siegwart«,  svaredejens  og 
blev  saa  staaende  og  stirrede  i  Taushed  over 
mod  Bakken,  hvor  de  Danskes  Hjelme  og  Landser 
blinkede  i  Aftensolen.  Afstanden  var  neppe  fem 
hundrede  Skridt,  saa  at  Borgerne  tydeligt  kunde 
skjelne  Alt  og  høre  Høvedsmændenes  Raab, 
Trompeternes  Skingren  og  Hestenes  Vrinsken. 
En  Skare  Riddere  i  glimrende  Brynier,  brogede 
Vaabenkjortler  og  med  blanke  Hjelme  red  noget 
frem  og  blev  holdende  der,  skuende  ned  paa 
Staden-  det  maatte  vel  være  Kong  Volmer  og 
hans  fornemste  Mænd.  Der  indtraadte  et  Øie- 
bliks  Stilhed,  men  da  brød  hele  den  danske  Hær 
ud  i  et  tordnende  Jubelraab,  og  ved  at  høre  det 
vilde  Krigsskrig  sank  Hjertet  i  Livet  paa  dé 
Kvinder,  hvem  Nysgjerrigheden  havde  drevet  op 
paa  Muren. 

»Der  brølte  Løven«,  sagde  Mester  Siegwart, 
»men  nu  skaL  han  faae  at  høre,  at  Lammet*) 
og  har  Røst  og  kan  bræge«. 

Saa  gav  han  sig  til  at  raabe.  Alle  i  Nær- 
heden stemte  i  med,  og  som  en  Torden  rullede 
det  nu  langs  hele  Muren,  mens  Sværd  og  Hatte 
bleve    svingede.       Det    var    den    første    Hilsen, 


*)  Mærket  i  Gullands  Landsfane. 

Danskerne  og  Visbys  Borgere  vexlede  med  hin- 
anden, og  da  Larmen  var  forstummet,  sagde  Kong 
Volmer  til  Herrerne  omkring  ham : 

»Gode  Lunger  have  de  Kræmmere ;  gjaldt 
det  blot  at  raabe,  da  vilde  vi  vel  alt  været 
slagne.« 

Men  allerede  mens  denne  Larm  stod  paa, 
bankede  det  paa  Sønderport,  Mester  Siegwart 
saae   ned  og  raabte: 

»Guds  Kors,  der  have  vi  Fru  Christine  med 
alle  sine  Jomfruer ;  for  dem  maae  vi  da  lukke 
op.« 

Thomas  H^glef  gik  ned  og  lod  Porten 
aabne ;  men  endnu  mens  den  blot  stod  paa  Klem, 
trængte  Pater  Simon  sin  tykke  Krop  gjennem 
Sprækken  og  raabte: 

»Det  kneb;  Gud  og  Sancte  Benedict  være 
priset  for  vor  Frelse!« 

Med  større  Værdighed  holdt  Fru  Christine 
og  hendes  Nonner  deres  Indtog,  og  det  glædede 
Johan  Kosfeldt,  som  nu  kom  til,  at  see,  at  de 
hellige  Kvinder  ikke  kom  tomhændede  •,  de  med- 
bragte de  fleste  af  Klostrets  Kostbarheder  og  en 
god  Slump  Brød  og  Suul  i  Sække,  læssede  paa 
deres  Heste.  Thomas  Heglef  hilste  paa  Ingrid 
og  bød  hende  til  Gjest  i  sit  Huus,  men  Fru  Chri- 
stine traadte  imellem  og  sagde: 

»Nei,  Intet  af  den  Sort!  Det  skal  ved  Guds 
Moder  i  disse  farlige  Tider  være   min  fornemste 

Gjeniing  at  holde  Flokken  sammen  og  ubesmittet 
af  Verden.  « 

Saa  skred  hun  stolt  ind  i  Staden  og  søgte 
til  Helligaandshuset,  hvor  hun  med  Sine  gjest- 
frit  blev  modtaget  af  de  barmhjertige  Søstre. 

Natten  gik  roligt  hen;  men  det  første  Syn, 
som  den  næste  Morgen  viste  sig  for  Visbys 
Borgere ,  var  den  danske  Fiaade.  Den  var  op- 
seilet  om  Natten  og  laae  nu  i  en  Halvkreds 
uden  for  Havnen,  mens  nogle  af  Snekkerne 
krydsede  frem  og  tilbage,  og  Udskibningen  af 
Trosset  alt  var  begyndt  henne  ved  Kobbervig. 
Johan  Kosfeldt  og  Thomas  Heglef  stod  ved 
Havnebryggen  med  flere  af  Raadsherrerne,  men 
Jens  Jermer  var  der  ikke ;  thi  han  færdedes  oppe 
ved  Muren  for  at  ordne  Forsvaret  og  havde  den 
Nat  slet  ikke  været  af  Klæderne.  Stumme  stir- 
rede Stadens  vise  Mænd  ud  paa  den  sluttede 
Kreds  af  flydende  Kasteller,  hvis  brogede  og 
gyldne  Gallioner  glimrede  i  Morgensolen,  mens 
Flag  og  Vimpler  vaiede  lystigt  for  den  milde 
Sommervind.  Ingen  af  de  tause  og  skrækslagne 
Tilskuere  havde  i  deres  Dage  seet  saa  stolt 
et  Syn. 

»Nu  er  og  Søen  lukket« ,  sagde  omsider 
Johan  Kosfeldt;  »vi  ere  indestængede  paa  alle 
Kanter. « 

»Ja,  dette  er  Krigsførelse«,  svarede  Thomas, 
hvis  fyldige  Ansigt  ikke  ganske  havde  sin  sæd- 

vanlige,  blomstrende  Farve.  »Som  et  Lyn  er 
Dannerkongen  kommen  over  os.  Hvilke  Daarer 
have  vi  dog  ikke  været,  Johan!  Vi  have  ringe- 
agtet alle  Advarsler,  undladt  at  ruste  for  at 
møde  Faren  og  ladet  haant  om  denne  vældige 
Mand,  som  var  han  en  Pjaltekræmmer.  <^ 

»Omsonst  ere  nu  alle  Klager«,  sagde  gamle 
Johan,  »og  jeg  frygter  tillige  al  Modstand.  Vi, 
Thomas,  som  have  Betænksomhed,  maae  nu 
slutte  os  sammen  og  gjøre,  hvad  vi  formaae,  for 
at  tæmme  Jens  og  de  andre  Bruushoveder  i 
Raadet ;  vi  bør  skikke  Udsendinge  til  Kong 
Volmer  og  tinge  med  ham ;  Freden  kan  ikke 
kjøbes  for  dyrt.< 

»Ja  prøv  derpaa«,  svarede  Thomas  med  et 
sygeligt  Smiil,  »men  det  vil  strande;  thi  der  er 
og  Bruushoveder  uden  for  Raadet  Johan;  Jens 
gaaer  nu  og  hidser  Haandværkerne  op,  og  vi 
komme  under  et  Tr3k  af  det  menige  Folk.« 

»Haandværkerne«,  udbrod  gamle  Johan  hid- 
sigt; »Djævelen  annamme  dem!  O,  Jens  vil 
styrte  os  i  Ulykke!  Han  indbilder  sig  at  være 
Haandvæ rkernes  Mester  og  Forer,  men  det  vil 
ende  med,  at  de  blive  hans  Herrer.  < 

Disse  Ord  viste  sig  at  være  profetiske. 
Herolden  Helmold,  hvem  Kong  Volmer  nu  sendte 
ind  til  Staden  for,  som  Skik  og  Brug  var,  inden 
Fjendtlighederne  aabnedes,  at  opfordre  den  til 
at  overgiv'e  sig,    var    nær   bleven   sønderre\"et  af 

Folket.  Jens  Jermers  hele  Anseelse  maatte  til 
for  at  skaffe  ham  uskadt  ud  af  Staden,  og  Raadet 
vovede  ikke  at  benytte  den  givne  Lejlighed  til 
at  knytte  Underhandlinger. 

Da  Jens,  efter  at  han  havde  fulgt  Herolden 
til  Sønderport,  atter  var  vendt  tilbage  til  Raad- 
huset  og  traadte  ind  i  Salen,  lød  ham  en  forvirret 
Larm  af  høirøstede  Stemmer  i  Møde.  Det  gjorde 
et  nedstemmende  Indtryk  paa  ham  nu  at  træde 
ind  i  dette  ærværdige  Rum,  hvor  han  havde  til- 
bragt nogle  af  de  bedste  Timer  af  sit  virksomme 
Liv,  og  hvor  der  pleiede  at  herske  Ro  og  streng 
Orden,  men  hvor  nu  Alt  var  Opløsning  og  For- 
virring. Sandt  nok.  Skranken  stod  paa  sin  Plads 
og  bag  den  det  store  Bord  og  alle  Stolene; 
Skriveren  sad  der  med  Pennen  bag  Øret  og 
Raadsprotokollen  og  det  store  Steenblækhuus 
foran  sig;  men  ikke  een  af  Raadsherrerne  indtog 
sit  Sæde;  de  havde  spredt  sig  i  Salen,  hvor  de 
kjevledes  og  raabte  i  Munden  paa  hverandre. 

Det  lykkedes  dog  Jens  nu  at  tilveiebringe 
Stilhed  og  faae  alle  Herrerne  ind  bag  Skranken 
og  til  Sæde  omkring  Bordet ;  men  neppe  havde 
han  aabnet  Munden,  for  at  indlede  Forhandling 
om  nogle  Foranstaltninger,  som  vilde  blive  nød- 
vendige under  Beleiringen,  før  Johan  Kosfeldt 
sprang  op  og  sagde : 

»Mig  tilkommer  det  som  ældste  Borgermester 
her  at  føre  Ordet,    og  jeg  siger:   lader   os  ikke, 

kjære  Brødre,  spilde  Tiden  med  Snak  om  unyt- 
tige Ting!  Vi  ere  ikke  rustede  til  Forsvar  og 
maae  helst  give  os.  Lader  os  skikke  Udsen- 
dinge til  Kong  Volmer  og  byde  ham  en  rundelig 
Løsesum,  da  slippe  vi  bedst  derfra;  det  er  mit 
Raad  og  lid  paa,  at  det  er  et  godt!< 

Da  brød  Stormen  atter  los,  og  Alle  skreg 
i  Munden  paa  hverandre.  Nogle  dadlede  gamle 
Johan  i  strenge  Udtryk,  Andre  tilraabte  ham 
deres  Bifald,  og  Jens  Jermer  blev  til  sin  Sorg 
vaer,  at  hans  gode  Ven  Thomas  Heglef  var 
blandt  de  Sidste ;  men  Larmen  fik  omsider  Ende, 
og  da  tog  Johan  igjen  Ordet  og  holdt  en  lang 
Tale,  som  ret  var  skikket  til  at  dæmpe  hans 
Medborgeres  Mod;  thi  han  var  en  lærd  Mand, 
vel  bevandret  i  Krønnikerne,  og  han  kunde  for- 
tælle Noget  om,  hvad  en  langvarig  Beleiring  med 
alle  dens  Rædsler  vilde  sige. 

Vore  Kaar«,  sagde  han,  »ere  som  Bor- 
gernes vare  udi  den  Stad  Ancona  i  Valland,  da 
de  bleve  trængte  af  Tydskerne  til  Lands  og 
Venedigerne  til  Vands.  Ancona  var  en  Fristad 
som  Visby,  og  de  Anconæ  Mænd  trodsede  paa 
deres  Mure  og  deres  Mandemod,  saaledes  som 
nu  Nogle  af  Eder  gjøre ;  men  de  havde  Haab 
om  Undsætning,  hvad  vi  ikke  have.  Nu,  Hjel- 
pen  kom  tilsidst  til  dem,  men.  Gud  naade  os, 
kun  til  døende  Mænd  og  Kvinder,  for  hvem 
Liv  og  Frelse    nu    kun  var  lidet  værd.      Hunde, 

Katte  og  Muus  havde  længe  været  deres  Føde, 
Pest  rasede  iblandt  dem,  Gaderne  laae  fulde  af 
Liig,  døde  Mødre  fandtes  med  døde  eller  diende 
Børn  ved  Brystet,  og.  de  stærkeste  Mænd  vare 
saa  svage,  at  de  ikke  evnede  at  løfte  et  Skjold. 
See ,  kjære  Venner,  til  slig  Elende  gaae  vi  ind, 
og  dog  vil  Enden  blive  Undergang;  lader  os  da 
hellere  besinde  os  og  — « 

Men  her  blev  Borgermesterens  Tale  afbrudt 
af  et  tusindstemmigt  Raab  udenfor,  saa  Raad- 
salens  Ruder  klirrede  derved.  Lyder  kom 
hastigt  ind  og  meldte,  at  Haandværkernes  Older- 
mænd med  Mester  Siegwart  i  Spidsen  vare  der- 
ude og  begjærede  at  stedes  for  Raadet,  men 
endnu  mens  han  talte,  sprang  Døren  op  og 
Mester  Siegwart,  Oldermændene  og  en  stor 
Skare  Haand  værke  re  trængte  ind  og  fyldte  hele 
Salen,  idet  de  raabte:  »Vi  ville  ikke  sælges  til 
Dansken,  vi  ville  værge  for  vor  Stad!«  Disse 
og  endnu  mere  truende  Ord  rungede  gjennem 
Salen ;  forgjæves  foer  Johan  Kosfeldt  hen  til 
Skranken,  løftede  truende  sin  Haand  og  bød 
Mængden  forlade  Salen  og  agte  Raadets  Fred- 
hellighed;  hans  Røst  lød  som  en  Frøes  Kvæk 
under  en-  Storms  Bulder ;  men  tilsidst  lykkedes 
det  dog  Jens  Jermer  at  faae  Salen  ryddet,  idet 
han  raabte,  at  Raadet  var  villigt  til  at  høre 
Oldermændene,  naar  de  Andre  vilde  gaae,  saa 
der    kunde    blive    Stilhed    og    Ro    til    sømmelig 

44* 


228 


Forhandling.  Derpaa  gav  han  Ordet  til  Mester 
Siegwart,  som  nu,  staaende  udenfor  Skranken, 
talte  i  sine  Standsfællers  Navn. 

»Vi  have  fornummet  Noget  til«,  sagde  han 
med  sin  stærke  Røst,  »at  nogle  af  Raadets 
Herrer  tænke  paa  Underkastelse  og  at  udlevere 
Staden  til  Dansken ;  men  dertil  give  vi  aldrig 
vort  Minde,  og  vi  have  forundret  os  over,  at 
Laugenes  Oldermænd  ikke  i  en  saa  vigtig  Sag 
ere  blevne  tilkaldte,  hvilket,  som  vi  vide,  er 
Skik  i  andre  af  Forbundets  Stæder;  derfor  ere 
vi  komne.« 

»Vel,  Mester  Siegwart«,  sagde  gamle  Johan, 
»vi  ville  nu  høre  Eder,  men  dog  derefter  frit 
tage  vor  Beslutning.« 

»Saa  sagte,  Hr.  Johan«,  svarede  Mester 
Siegwart,  idet  et  hoverende  Smiil  foer  over  hans 
sortsmudsede  Ansigt.  »Vi  ere  Mange,  men  I 
ere  Faa  og  endda  splidagtige.  Have  I  ikke 
mistet  Forstanden,  da  ville  I  agte  paa  Folkets 
Villie,  som  er,  at  Staden  skal  holdes  til  det 
Yderste,  og  saa  meget  mere  bør  vi  værge  for 
os,  som  der  just  nu  er  kommen  Melding  fra 
Bro,  at  tusinde  Bønder  fra  Nordre  Treding 
samle  sig  og  ville  rykke  os  til  Undsætning.« 

Flere  af  Raadets  Herrer  hilste  denne  Ti- 
dende med  lydeligt  Bifald,  men  Johan  Kosfeldt 
raabte : 

»Vi  ere  nok  til  at  værge  for  Staden;  vi 
ville  ikke  have  flere  Spisere  herind!« 

»Men  de  ville  nu  dog  komme«,  svarede 
Mester  Siegwart,  »thi  da  deres  Udsending  kom 
til  Nordre  Port,  og  jeg  blev  tilkaldt,  gav  jeg 
uden  Betænkning  det  Svar,  at  velkomne  skulle 
de  være;  hvad  mener  I,  Hr.  Jens?« 

»Jeg  mener  som  I,  Mester  Siegwart«,  sva- 
rede Jens  Jermer;  »hellere  vil  jeg  lade  mit  Liv, 
end  skammeligt  og  uden  Sværdslag  overgive  vor 
gode  frie  Stad  i  Dannerkongens  Hænder.« 

Den  modige  Erklæring  vandt  levende  Til- 
slutning i  Raadet,  men  Johan  Kosfeldt  hviskede 
til  Thomas  Heglef: 

Dette  er  aftalt  Spil;    Jens    har   selv  hidset 
Oldermændene  paa  os.« 

»Nu«,  sagde  Mester  Siegwart,  »I  er  en 
Mand  efter  vort  Sind,  Jens  Jermer;  og  jeg  vil 
da  nu  vende  mig  til  Eder  og  spørge,  om  det 
tykkes  Eder  rigtigt,  at  vi  nu,  da  vi  blive  saa 
mandstærke,  skulle  ligge  bag  Murene  og  glane 
og  ikke  være  Andet  end  Spisere,  som  Hr.  Johan 
sagde  ?  End  ere  Visbys  gjeve  Mænd  ikke  blevne 
til  Kjerlinger;  det  vorde  kun  de,  der  sidde  med 
Næsen  i  Krønnikerne.« 

Da  sprang  Johan  Kosfeldt  forbittret  op  og 
raabte,  at  dette  var  en  Fornærmelse  mod  hele 
Raadet  i  hans  Person,  og  han  forlangte,  at  Sme- 
den   skulde    udjages    af  Salen;     men    han    kom 

ingen  Vei  dermed ;  Raadet  vilde  høre  Manden 
til  Ende. 

»Nu«,  vedblev  Mester  Siegwart,  >  det  er  da 
vor  Mening,  at  vi,  strax  naar  Bønderne  ere  an- 
komne, bryde  ud  med  hele  vor  Styrke  og  kaste 
os  over  Dansken.  Vi  ville  gjøre  det  af  med  de 
Røvere ,  inden  de  faae  bygget  sig  en  Leir  og 
stillet  deres  Drivværker  an  •,  vi  ville  komme  over 
dem  som  Dommedag  nu  strax,  da  de  mindst 
vente  det,  og  da  er  Seiren  os  vis.  Jeg  stod 
ved  Døren  før  og  hørte,  hvad  Hr.  Johan  sagde 
om  de  Anconæ  Mænd.  Dertil  svarer  jeg:  ja, 
lader  os  lægge  os  det  paa  Sinde,  men  saaledes, 
at  vi  ved  en  kjæk  Daad  frie  os  fra  al  den 
Elende,  som  kom  over  dem ;  og  skulde  vi  dog 
tabe  Slaget,  nu,  da  siger  jeg,  at  en  brat  Ende 
er  bedre  end  den  anden  seige  Pine.  Alle  vi 
Oldermænd  og  mange  Mestre  af  Laugene  have 
i  denne  Morgenstund  drøftet  Sagen  og  ere 
komne  til  Ening  om,  at  det,  jeg  har  sagt  Eder, 
bør  gjøres ;  og  nu  bede  vi  Eder ,  I  Herrer  af 
Raadet,  at  overveie  vort  Forslag  og  give  os  Svar, 
naar  I  ere  komne  til  en  Beslutning.« 

Der  herskede  et  Øieblik  dyb  Taushed  i 
Salen,  indtil  gamle  Johan  lod  sin  skurrende  Røst 
høre  og  bød  Oldermændene  forlade  Salen,  for 
at  Raadet  kunde  forhandle  uhindret  og  sømme- 
ligt. Denne  Opfordring  blev  adlydt,  og  derefter 
begyndte    en    Ordvexel    mellem    Raadsherrerne 

saa  hidsig  og  stormende,  at  den  neppe  kunde 
kaldes  sømmelig.  Grunde  og  Modgrunde,  kryd- 
rede med  Skjeldsord,  krydsede  hinanden ,  vild 
Kamplyst  og  begeistret  Patriotisme  kjæmpede 
med  feig  Egennytte,  men  det  rolige  Overlæg 
og  den  sunde  Fornuft  druknede  i  denne  Mal- 
strøm af  Lidenskaber.  Tilsidst  holdt  Jens  Jer- 
mer  en  Tale,  som  gjorde  Udslaget;  han  lagde 
sit  tunge  Lod  i  Krigspartiets  Vægtskaal,  det 
seirede  og  Udfaldet  blev  besluttet.  Det  var 
varme,  mandige  Ord,  der  faldt  fra  hans  Læber, 
men  dog  talte  han  ikke  i  Lidenskab ;  han  havde 
tvertimod  koldblodigt  overveiet  Sagen;  han  var 
ikke  blind  for  det  Vovelige  ved  Haand værkernes 
Forslag,  som  satte  Alt  paa  eet  Kort;  han  ind- 
saae  tillige,  at  et  Slag  i  aaben  Mark  gav  den 
øvede  Fjende  Fordelen,  Slaget  paa  Fjælamyr 
havde  jo  allerede  viist  det;  men  Borgerne  vare 
dog  bedre  rustede  end  Bønderne  og  sikkert 
Fjenden  langt  overlegne  i  Antal ;  dog,  hvad  der 
gjorde  Udslaget  for  ham ,  var  den  Betragtning, 
at  hvis  Øieblikket  ikke  blev  benyttet  og  den 
heltemodige  Aand,  som  nu  gjennemstrømmede 
Folket,  ikke  blev  ledet  mod  sit  Maal,  da  vilde 
Alt  være  tabt  og  Vanære  komme  til  Undergang. 
Folket  jublede,  da  det  erfoer,  at  det  havde 
faaet  sin  Villie,  men  da  Raadsherrerne  gik  hjem, 
tørrede  Thomas  Heglef  Sveden  af  sin  brede 
Pande  og  sagde: 

»Nu  ere  Tærningerne  kastede,  men  Din 
Haand  førte  dem,  Jens!« 

»Qvem  Deus  vult  perdere,  dementat*)«, 
udbrød  gamle  Johan  og  viste  derved,  at  han 
ikke  havde  læst  sine  Krønniker  overfladisk; 
men  Jens  Jermer  svarede: 

:>Nu,  da  er  dette  jo  Herrens  eget  Værk, 
og  det  nytter  ikke  at  stride  imod;  men  vorder 
det  Undergang,  da  ønsker  jeg  at  blive  paa 
Valen,  og  det  skal  være  min  Trøst  i  Døden,  at 
Ingen  kan  sige  om  mig  i  min  Grav,  at  jeg  veg 
og  dukkede  mig  som  I  og  Eders  Lige.« 

Saa  gik  han  ind  i  sit  Huus  og  slog  Døren 
haardt  i  efter  sig. 


")  Hvem  Gud  vil  styrte  i   Ulykke,   berøver  han  Forstanden. 


ANDET  KAPITEL. 

SLAGET    VED    VISBY. 

Der  var  stille  i  de  Danskes  Leir  den  Aften. 
Jens  Jermer,  som  havde  begivet  sig  ud  for  at 
gjøre  en  Runde  paa  Murene,  thi  Raadet  havde 
valgt  ham  til  Befalingsmand  over  hele  Krigs- 
magten, stod,  indhyllet  i  sin  Kappe,  paa  Cæsar- 
taarnets  Tinde  og  kastede  et  speidende  Blik 
over  til  Høiderne,  hvor  Soelbjerg-Klostrets  graa 
Mure  og  Tinder  viste  sig  i  det  sidste  svindende 
Dagslys.  Han  skimtede  nogle  Telte  med  vaiende 
Bannere  foran  og  nogle  udstillede  Vagtposter; 
men  han  kunde  ikke  opdage  noget  Tegn  til 
Uro  eller  Forberedelser  til  Angreb,  og  han  glæ- 
dede sig  over  Fjendens  Tryghed;  thi  Udfaldet 
burde  komme  som  en  Overrumpling,  og  han  havde 
nu  udkastet  en  Slagplan,  som  ikke  kunde  være 
bedre.  Han  havde  nemlig  besluttet,  at  Bønderne 
ikke  skulde  rykke  ind  i  Staden,  et  Forsøg,  som 

ogsaa  let  kunde  strande  paa  Fjendens  Aarvaa- 
genhed,  men  blive  udenfor  og  falde  Danskerne 
i  Ryggen  paa  samme  Tid,  som  Borgerne  faldt 
ud  af  Portene  •  og  han  havde  allerede  sendt  et 
Bud  til  Bro  med  dette  Forslag  til  Bøndernes 
Anfører. 

Han  var  altsaa  ved  godt  Mod;  men  hvis 
han  havde  havt  Fortunatus' s  Ønskehat,  og  den 
havde  ført  ham  ind  i  Soelbjerg  Klosters  Refek- 
torium, hvor  Kong  Volmer  sad  og  raadslog  med 
sine  Befalingsmænd,  da  vilde  han  kunnet  skjønne, 
at  Trygheden  var  bedragerisk ;  thi  Kongen  kjendte 
nu  Gullændernes  hidsige  Mod  og  var  belavet 
paa  Alt,  hvilket  viste  sig  derved,  at  han  holdt 
Hæren  samlet  og  ikke  spredte  den  for  at  om- 
ringe Staden ;  men  han  holdt  lige  fuldt  Øie  med 
Murene  i  hele  deres  Udstrækning;  thi  ved  Nat- 
tens Frembrud  sendte  han  Ebbe  Strangesøn  ud 
med  en  Deling  lette  Ryttere,  for  at  de  skulde 
omkredse  Staden  og  nærme  sig  Muren  saa  meget, 
som  muligt  for  at  speide  og  lytte.  Dertil  var 
Ebbe  den  rette  Mand,  thi  Ingen  kjendte  Jords- 
monnet omkring  Befæstningen,  som  han,  og  en 
større  Vovehals  end  ham,  fandtes  ikke  blandt 
Hærens  Befalingsmænd. 

Han  gik  da  ogsaa  frem  med  den  største 
Dumdristighed,  steg  af  Hesten  paa  et  Sted  i 
Nærheden  af  den  østre  Port,  h\'or  der  var  en 
Overgang    over  Graven    til   en  lille  Udfaldsport-, 

men  ligesom  han  var  kommen  til  Overgangen 
og  vilde  træde  ned  paa  den,  hørte  han  en  sagte 
Raslen  bag  sig  og;  inden  han  fik  sig  vendt  om, 
lagde  en  stærk,  men,  som  det  syntes  ham,  dog 
blød  Arm  sig  om  hans  Hals,  saa  Veiret  gik  fra 
ham,  og  han  fornam  i  det  Samme  et  Stød  mod 
sin  venste  Side  som  af  et  spidst  Vaaben-  men 
det  blev  slet  ført  og  prællede  af  mod  hans 
Brynie.  Med  et  raskt  Greb  frigjorde  han  sig 
fra  Favntaget;  men  det  hemmelighedsfulde  Væ- 
sen, som  havde  overfaldet  ham,  slap  fra  ham. 
Han  var  nær  ved  at  troe,  at  det  havde  været 
en  Kvinde,  og  denne  Omstændighed  forekom 
ham  saa  gaadefuld,  at  han  tænkte :  det  var  et 
Spøgelse,  og  den  kolde  Sved  stod  ham  paa 
Panden. 

Men  Spøgelset  havde  Kjød  og  Blod,  og  Dol- 
ken, som  havde  kildret  ham  i  Siden,  det  var  hans 
egen;  thi  det  var  Etlas  Haand,  som  førte  den,  og 
havde  hendes  Evne  været  saa  god,  som  hendes 
Villie,  da  vilde  Alva  Hansdatter  bleven  Enke 
før  Brylluppet.  Etla  var  kommen  i  Land  samme 
Aften  med  nogle  af  Hærens  Kvinder,  og  en  af 
de  første  Mænd,  hun  mødte  oppe  i  Leiren,  det 
var  Ebbe  Strangesøn,  som  gik  hende  strunk 
forbi.  Strax  blussede  hendes  Hevntanker  op  i 
hende,  men  hun  havde  dog  opgivet  dem  som 
altfor  dumdristige.  Hun  var  listet  ud  i  Nattens 
Mørke  for  at  slippe  ind  i  Staden,  hvis  Indgange 

hun  nøie  kjendte,  og  hun  stod  just  i  Begreb 
med  at  gaae  over  til  den  omtalte  Udfaldsport, 
da  Ebbe  kom  med  sine  Ryttere,  hun  kjendte 
ham  paa  Røsten,  skjulte  sig  bag  en  Busk  og 
kastede  sig  over  ham,   da  han  gik  forbi. 

Nu  løb  hun  over  til  Porten,  og  endnu  inden 
Ebbe  ret  var  kommen  til  Besindelse,  lød  hendes 
skingrende  Røst  inde  ved  Muren. 

vHerud,  Folk!;  raabte  hun.  -Speideren  er 
her ;  kom  og  grib  ham  I « 

Da  blev  der  Larm  derinde,  Udfaldsporten 
aabnedes,  og  Ebbe  var  neppe  naaet  hen  til  sin 
Hest  og  Rytterne,  før  en  Skare  Borgere  kom  i 
fuldt  Løb.  Morgendæmringen  begyndte  at  lysne, 
saa  at  Ebbe  kunde  see  og  tælle  sine  Fjender, 
og  da  de  kun  vare  faa  i  Tal,  gjorde  han  et 
Indhug  med  sine  Ryttere  og  drev  dem  tilbage  •, 
men  da  hændte  det  Besynderlige,  at  en  af  Bor- 
gerne blev  roligt  staaende  og  lod  sig  tage  til 
Fange.  En  af  Rytterne  løftede  sit  Sværd  for 
at  hugge  ham  ned,  men  da  raabte  han  paa 
bredt  Dansk: 

»Tøv  en  Kjende ;  tag  ikke  Livet  af  en  god 
Ven!«     Ebbe  kjendte  strax  Røsten  og  raabte: 

»Vinand!  Nu  Gud  og  alle  Hellige  være  priset, 
at  vi  ikke  slog  Hjerneskallen  ind  paa  Dig!« 

>Det  maa  I  nok  sige,  Herre  <,  svarede  Vi- 
nand, »al  den  Stund  der  nu  er  Noget  i  den, 
som  er  mere  værd,  end  mit   usle  Liv.« 

Og  nu  meddelte  han  Ebbe  den  vigtige  Ti- 
dende om  Raadets  Beslutning,  at  gjøre  et  Ud- 
fald med  den  hele  Besætning,  og  han  havde  selv 
i  Løbet  af  Natten  hørt  Jens  Jermer  sige  til  en 
af  Oldermændene:  »Gaaer  Alt  efter  Ønske,  da 
skal  det  være  i  Morgen  Nat  ved  Dagens  Frem- 
brud« —  og  saaledes  blev  det,  uagtet  det,  Jens 
Jermer  tænkte  paa,  ikke  gik  efter  Ønske.  Hans 
snilde  Slagplan  strandede  nemlig  paa  Bøndernes 
Selvraadighed.  De  vare  jo  deres  egne  Herrer 
og  skyldte  ikke  Borgermestrene  i  Visby  Lydig- 
hed ;  deres  Deeltagelse  i  den  forestaaende  Kamp 
var  at  betragte  som  en  Haandsrækning ,  de  fri- 
villigt rakte  Borgerne,  og  derfor  vare  de  ingen- 
lunde til  Sinds  at  stille  sig  under  den  guUandske 
Borgermesters  Befaling.  De  havde ,  hvad  der 
var  begribeligt,  taget  Lære  af  Slaget  paa  Fjæla- 
myr  og  trykkede  sig  ved  at  binde  an  med  Dan- 
sken i  aaben  Mark.  De  vare  allerede  paa  Veien 
ind  til  Visby,  da  Jens  Jermers  Bud  traf  dem. 
og  da  deres  Anfører  hørte,  hvad  der  blev  for- 
langt af  dem,  udbrød  han: 

»Hvad,  er  Jens  Jermer  bleven  stukket  af  en 
Bremse?  Hvor  ofte  pukkede  Borgerne  ikke  paa 
Stadens  faste  Værn,  og  nu  ville  de  løbe  ud  af 
Portene  og  lade  sig  dræbe   som  gale  Hunde .^' 

Dog  vilde  Bønderne  ikke  svigte;  de  droge 
videre  og  slap    ind  ad    den    nordre   Port,    mens 

Ebbe  fegtede  bag  de  mellemliggende  Bakker 
henne  ved  den  østre. 

Men  nu  satte  Ebbe  Sporerne  i  Siden  paa 
sin  Hest,  jog  tilbage  til  Klostret  og  bragte  Kon- 
gen den  vigtige  Tidende,  han  havde  erholdt. 
Saa  glad  blev  Kongen  over  den,  at  han  paa 
Stedet  gav  Ebbe  Ridderslaget,  og  det  havde 
han  længe  gjort  sig  værdig  til,  men  ikke  for 
denne  Sags  Skyld,  hvorfor  han  ogsaa  siden 
sagde  til  Vinand:   »Du  burde  havt  det!« 

Nu  blev  der  strax  truffet  Foranstaltninger 
til  at  forstærke  Hæren,  idet  Kongen  lod  Udskib- 
ningen af  Trosset  og  Beleiringsmaskinerne  standse 
og  drog  næsten  hele  Skibsmandskabet,  fem  hun- 
drede  kjække  Søgutter,  væbnede  med  Daggerter 
og  Langøxer,  til  Leiren.  Saaledes  bristede  alle 
Borgernes  Beregninger,  og  da  de  rykkede  ud 
for  at  angribe,  fandt  de  Fjenden  paa  Benene, 
stærkere  end  de  havde  ventet  og  opstillet  i  fuld 
Slagorden. 

Det  var,  som  den  gamle  Indskrift  paa  Valde- 
marskorset  ved  Visby  melder,  feria  tertia  post 
Jakobi,  i  det  tredie  Døgn  efter  Jacobi  Dag,  eller 
den  27de  Juli,  just  som  Dagen  gryede,  at  alle 
Visbys  Porte  sprang  op,  og  Borgernes  og  Bøn- 
dernes tappre  Skarer  rykkede  ud  med  det  faste 
Forsæt  at  seire  eller  døe;  og  vældigt  blev  Sam- 
menstødet, da  de  tørnede  mod  den  danske  Hærs 
sluttede  Rækker.      Det    blev  en  haardere  Dyst, 

end  den  paa  Fjælamyr,  thi  den  forenede  Borger- 
og  Bondehær  var  den  danske  en  halv  Gang 
overlegen  i  Mandtal,  og  Haandværkerne  vare 
bedre  rustede  og  mere  øvede  i  Vaabenfærd, 
end  Bønderne.  Smedene,  Sværdfegerne,  Harnisk- 
magerne og  Slagterne,  de  vare  ingen  Sinker  i  at 
bruge  deres  Vaaben,  og  Kjøbmændene  dannede 
en  Rytterhob,  som  ikke  var  at  foragte;  men  det 
fattedes  dem  paa  det,  der  udgjorde  den  danske 
Hærs  Styrke,  Mandstugt,  Sammenhold  og  kyndig 
Førelse.  De  gjentagne,  rasende  Angreb  prællede 
af  paa  den  danske  Hærs  faste  Rækker,  og  da 
Borgerne  begyndte  at  vige,  paafulgte  fra  dansk 
Side  en  Fremrykning  over  hele  Linien  og  et 
saa  kraftigt  Angreb,  at  det  endte  for  Gullænderne 
med  vild  Flugt. 

Men  det  varede  dog  noget,  inden  det  kom 
saa  vidt.  I  flere  Timer  bølgede  dette  Hav  af 
vildt  kjæmpende  Mennesker  frem  og  tilbage. 
Sværdhug  paa  Hjelme  og  Skjolde,  Piles  og  Jern- 
boltes Hviin  og  Raslen,  Kampraab,  Skjeldsord, 
Smertensskrig  og  Dødshyl  dønede  over  Sletten 
som  en  Orkans  Brølen  og  kunde  høres  milevidt. 
Støvet  hvirvlede  op  under  Hestenes  Hove  og 
Krigernes  trampende  Fødder,  saa  at  det  blæn- 
dede Synet,  og  nogle  Steder  blev  det  saa  vildt 
et  Haandmænge,  at  nogle  Krigere  ikke  skjelnede 
Ven  fra  Fjende  og  huggede  som  Bersærker  om 
sig  i  Blinde.      Tilsidst  laae  Gullændernes    Liig    i 

Dynger,  og  da  de  Flygtende  trængtes  op  til 
Stadsmuren  og  ikke  hurtigt  nok  kunde  komme 
ind  ad  de  snevre  Porte,  blev  Slagteriet  saa  ræd- 
selsfuldt, at  de  Kjæmpende  bogstavelig  vadede 
i  Blod. 

Mange  af  de  kjække  Mænd  fra  Visby  solgte 
deres  Liv  dyrt,  og  de  danske  Riddere  fik  deres 
Kamplyst  styret.  Bevidstheden  om,  at  dette  var 
den  afgjørende  Kamp,  i  hvilken  Alt  stod  paa 
Spil,  drev  endogsaa  Kongen  selv  midt  ind  i 
Kamptummelen,  og  nu  turde  Ingen  holde  sig 
tilbage.  Claus  Limbek  overgav  Dannebroge  til 
Herolden  Helmold  og  red  med  fældet  Landse 
frem  ved  Henning  Podebusks  Side,  da  Trom- 
peterne blæste  til  Angreb^  ja  selv  Hertug  Chri- 
stoffer lod  sig  henrive  af  sin  Kamplyst  og  styr- 
tede trods  sin  kongelige  Faders  Forbud  ind  paa 
de  borgerlige  Ryttere.  Valdemar  Sappi  og  Peder 
Jernskjeg  red  paa  Kongens  Befaling  efter  ham 
for  at  hindre  ham  i  at  udsætte  sig  for  meget ; 
men  Valdemar  Sappi  naaede  ikke  Hertugen,  thi 
hans  Hest  styrtede  under  ham;  og  saaledes  gik 
det  flere  af  Rytterne  paa  begge  Sider,  deriblandt 
baade  Ebbe  Strangesøn  og  Niels  Glob.  De 
fortsatte  da  Kampen  til  Fods  og  traf  snart  paa 
Modstandere  under  lige  Kaar;  thi  paa  en  lille 
Høi  stod  en  tæt  sluttet  Skare  af  Borgere  og  et 
Par  Bønder,  som  gjorde  haardnakket  Modstand. 

Fremmest    blandt  dem    kjæmpede  Jens  Jer- 

mer,  Christofter  Ramen  og  Olaf  Rangvald,  og 
ingen  af  dem  vare  til  Sinds  at  give  sig.  Erik 
Fodra,  der  var  draget  i  Slaget  i  en  glimrende 
Rustning  og  med  pralende  Mod,  holdt  sig  en 
Stund;  men  da  de  danske  Riddere  rykkede  ham 
ind  paa  Livet,  vendte  han  Ryg  til  og  flyede. 

Mørk  og  taus  havde  Olaf  Rangvald  vandret 
om  i  de  Par  Dage,  han  tilbragte  i  Visby,  og 
Thomas  Heglef  og  hans  Hustru,  hvis  Gjest  han 
var,  havde  ikke  seet  meget  til  ham ;  men  den 
sidste  Aften  havde  han  dvælet  hos  dem,  og  da 
Catharina  med  et  blegt  Aasyn  og  rystende  Hæn- 
der kredentsede  et  Afskedsbæger  til  sin  Huus- 
bond  og  Olaf,  da  sagde  denne: 

»Vær  ikke  ræd  for  Thomas;  det  bæres  mig 
for,  at  han  vil  vende  uskadt  tilbage,  men  jeg  vil 
faae  min  Bane,  og  hvo  vil  græde  over  mig.' 
Maaskee  Ragnhild,  men  hun  vil  blive  trostet,  thi 
da  bliver  Fædrenegaarden  hendes,  og  den  gaaer 
hos  hende  over  Alt.< 

Som  en  .svunden  Drøm  var  nu  al  Livets 
Lyst  for  ham;  Kjærligheden  var  udbrændt  af 
hans  Hjerte,  det  rummede  kun  Had;  hans  gode 
Sværd,  det  var  hans  Fæstemø,  og  en  dødbrin- 
gende Jomfru  blev  det  for  hans  Modstandere. 
Et  stolt  Syn  var  det  at  see  ham,  mens  han  stod  der 
som  fastgroet  til  Jorden,  og  det  blinkende  Sværd 
hvirvlede  i  hans  Haand.  Hans  Kinder  blussede, 
hans    Øine    tindrede    og    hans    lange    gule  Haar 

flagrede  for  Vinden  under  Jernhatten.  Endnu 
var  han  usaaret,  og  forgjeves  havde  han  søgt 
sit  Maal,  Ebbe  Strangesøns  Hjerte,  men  nu  saae 
han  sin  Dødsfjende  komme  i  Riddernes  frem- 
rykkende Skare,  og  han  udstødte  et  vildt  Glæ- 
desraab. 

Dog  blev  det  i  Begyndelsen  kun  et  forvir- 
ret Haandmænge;  det  varede  noget,  inden  de, 
som  skulde  sammen,  fandt  hinanden.  Jens  Jer- 
mer  naaede  først  Maalet;  han  styrtede  løs  paa 
Valdemar  Sappi,  en  Herre,  som  var  ham  vel 
bekjendt  fra  hans  Reiser  i  fordums  Dage,  og  i 
hvem  han  fandt  en  ridderlig  Modstander,  som 
først  i  Følelsen  af  sin  Overlegenhed  i  Vaaben- 
færdighed  skaanede  ham;  men  da  Jens  styrtede 
blindt  paa,  saa  fandt  han,  hvad  han  formodentlig 
søgte,  Døden.  Med  et  høit  Raab  segnede  Bor- 
gernes ædle  Høvding,  og  da  hans  Fald  rygtedes, 
blev  Flugten  almindelig. 

Dog  holdt  den  lille  Skare  paa  Høien  endnu 
Stand,  Christoffer  Ramen  skred  frem  over  Jens  Jer- 
mers  Liig  for  at  hevne  hans  Død.  Fortvivlet  kjæm- 
pede  den  kjække  unge  Borger  med  sin  drabe- 
lige og  nu  til  dyrisk  Vildskab  ophidsede  Mod- 
stander; men  ogsaa  han  maatte  bide  i  Græsset 
for  Valdemar  Sappis  bloddryppende  Sværd.  Nu 
fik  Elisabeth  Ramens  Broder  ingen  Brug  for 
den  guldstukne  Silkesærk,  Erik  Fodra  havde 
lovet  ham ;  en  Liigsærk   var  nu  alt  hans  Behov. 

Sikkert  vilde  Olaf  Rangvald  taget  Christoffer 
Rainens  Hevngjerning  op  og  styrtet  løs  paa  Val- 
demar Sappi,  hvis  ikke  Ebbe  Strangesøns  hvide 
og  blaa  Hjelmfjeder,  nikkende  og  svaiende  hid 
og  did  i  Kamptummelen,  havde  vinket  ham. 
Den  drog  ham  dæmonisk,  og  der  var  nu  kun 
een  Mand  mellem  ham  og  hans  Dødsfjende,  nem- 
lig Niels  Glob,  som  trængte  haardt  ind  paa  ham ; 
men  det  blev  til  Undergang  for  Ebbe  Strange- 
søns gode  Frænde,  at  han  kom  Olaf  Rangvald 
paa  Tvers  paa  Hevnens  Vei;  thi  han  bar  lige 
saa  lidet  som  Ebbe  den  store,  ridderlige  Tønde- 
hjelm, og  idet  han  bøiede  sig  for  at  fare  ind 
paa  Livet  af  Olaf,  ramte  dennes  vægtige  Sværd 
ham  over  Nakken,  saa  hans  Hoved  næsten  blev 
afhugget,  og  Blodets  ædle  Strøm  sprang  som  en 
Kilde. 

»Det  var  Bøddelgjerning!«  raabte  Ebbe,  idet 
han  over  sin  Frændes  Liig  sprang  ind  paa  Olaf, 
og  nu  begyndte  en  Kamp,  hvis  Lige  i  Haard- 
nakkethed  og  Langvarighed  ikke  var  seet  i  denne 
Krig.  Hadets  Ild  luede  i  den  unge  Bondes  Aarer, 
styrkede  hans  Arm,  fæstnede  hans  Fod  og  skjær- 
pede  hans  Øie;  Ærens  Drift  og  Kjærlighed  til 
Livet,  som  vinkede  ham  med  al  sin  Lyst,  spændte 
hver  Scene  i  den  unge  Ridders  smidige  Legeme 
og  gjorde  det  til  et  lydigt  Redskab  for  hans 
Snille,  saa  at  han  en  Stund  med  beundrings- 
værdig   Behændighed    undgik    sin     Modstanders 

drabelige  Hug,  men  stedse  rammede  ham,  indtil 
omsider  Olafs  Sværd  gled  af  paa  hans  Arm- 
skinne og  saarede  hans  høire  Haand,  saa  den 
slap  Sværdet. 

Da  saae  det  ilde  ud  for  Ebbe  Strangesøn; 
men  han  vaklede  kun  et  Øieblik,  drog  sin  Dag- 
gert med  den  venstre  Haand  og  foer  ind  paa 
Livet  af  Olaf;  og  nu  begyndte  en  Brydekamp, 
i  hvilken  Ebbe  med  sin  saarede  Haand  og  sine 
svindende  Kræfter  havde  sørgelig  Udsigt  til  at 
bukke  under,  da  Olaf  pludseligt  slap  Taget  og 
styrtede  baglænds  til  Jorden  uden  at  give  en 
Lyd  fra  sig,  mens  Ebbe  foer  lige  i  Armene  paa 
en  Mand  i  en  ulden  Vams,  som  lugtede  af 
Tjære. 

>Ho,  ho!«  sagde  en  dyb  Røst,  >det  Hug 
vil  liden  Jomfru  Alva  takke  mig  for! 

Ebbe  skød  Manden  fra  sig  og  saae,  at  det 
var  Job  Dacker;  han  havde  med  sin  Langøxe 
fældet  Olaf  bagfra. 

»Fanden  have  Dig  I«  raabteEbbe,  hvis  Blod 
endnu  kogte  af  Raseri.  »Jeg  veed  ikke,  om 
Du  bjergede  mit  Liv,  men  Du  tog  Æren  fra 
mig. « 

Saa  bøiede  han  sig  over  Olaf,  som  laae  der 
med  Dødens  Bleghed  paa  sit  Aasyn,  mens  Blodet 
piplede  frem  af  den  søndrede  Jernhat. 

»Det    er   ude   m.ed    ham«,    sagde   Job;      lad 

mig  binde  en  Klud  om  Eders  saarede  Haand; 
jeg  seer,  at  I  bliver  bleg.« 

Saa  forbandt  han  i  Hast  Ebbe,  som  derpaa 
søgte  ojD  til  Leiren ;  og  der  samledes  efterhaan- 
den  hele  den  danske  Hær,  hvis  Tab  havde  været 
forholdsviis  ringe ;  og  da  Kongen  havde  sagt 
nogle  hædrende  Ord  til  sine  tappre  Krigere,  lød 
et  tordnende  Seirsraab  over  til  Visbys  sorgfulde 
og  skrækslagne  Indvaanere,  som  stode  paa  Mu- 
rene og  i  stum  Fortvivlelse  saae  ud  over  den 
blodige  Valplads  med  dens  Dynger  af  Liig", 

Først  i  det  yderste  Øieblik  vare  Portene 
blevne  lukkede  og  derved  det  vundet,  at  Fjen- 
den ikke  midt  i  sin  rasende  Blodtørst  trængte 
ind  i  Staden ;  men  om  at  holde  den  kunde  der 
ikke  mere  være  Tale,  lige  saa  lidet  som  de 
Danske  havde  Mere  at  frygte  af  de  Beleirede, 
hvorfor  de  sloge  sig  til  Ro  i  Leiren  og  efter  at 
deres  faa  Saarede  og  de  faldne  Befalingsmænds 
Liig  vare  indbragte  til  Leiren  for  at  jordes,  hvi- 
lede og  vederkvægede  de  sig. 

Men  da  Mørket  faldt  paa,  aabnedes  en  Ud- 
faldsport i  Stadsmuren,  og  en  Skare  Munke, 
barmhjertige  Søstre  og  Dragere  med  Bærebøre 
begave  sig  ud  paa  Valpladsen.  De  vare  for- 
synede med  Blændlygter  og  søgte  Saarede  og 
Døende,  men  fandt  kun  Døde.  Flere  Liig  og 
blandt  dem  Jens  Jermers,  bleve  indbaarne  i  Sta- 

den;  men  nu  kom  en  Nonne  i  Clarissernes  hvid- 
graae Kutte  til  den  samme  Høi,  hvor  foruden 
Jens  Jermer  saa  mange  kjække  Mænd  vare 
faldne,  og  hvor  der  endnu  laae  Liig  nok.  Hun 
lod  de  Dragere,  hun  havde  med  sig,  sætte  Bære- 
børen, mens  hun  søgende  gik  gjennem  Liig- 
dyngen  og  lod  Lygtens  Skin  falde  paa  de  Dødes 
blege,  blodige  og  rædselsfuldt  fortrukne  Ansigter, 
da  pludseligt  en  Kvindeskikkelse  reiste  sig  og 
forfærdede  Nonnen,  saa  hun  veg  tilbage,  og 
da  hun  holdt  Lygten  op,  saae  hun,  at  det 
var  Etla. 

»Etla,  hvad  gjør  Du  her?«  raabte  hun. 

»Ei,  Ingrid,  er  det  Dig«,  svarede  Etla;  »jeg 
har  fundet,  hvad  jeg  tænker,  at  Du  søger;  Olaf 
Hgger  her,  og  han  er  end  i  Live.« 

»Guds  Moder  være  priset  ,  raabte  Ingrid, 
og  i  det  Fryderaab  brød  al  den  Kjærlighed, 
hendes  Hjerte  saa  længe  havde  gjemt  paa,  frem 
og  sprængte  sine  Lænker. 

Hun  gik  med  Etla  til  Stedet  og  fandt,  at 
han  ikke  blot  var  i  Live ,  men  ved  sin  Bevidst- 
hed, skjøndt  dødelig  mat  og  vansmægtende  af 
Tørst.  Jernhatten  havde  bødet  af  for  Slaget 
af  Job  Dackers  Øxe,  saa  at  Saaret  ikke  var 
bleven  dødeligt.  Da  Natten  kom  med  sin 
kjølige  Luft,  var  han  vaagnet  af  sin  Bedøvelse, 
og  kort  efter  havde  Etla  fundet  ham.  Ingrid 
gav  ham  at  drikke,    thi    hun   havde  en  Lædske- 

drik  med  i  en  Blikflaske,  og  vilde  derpaa  lade 
ham  bære  ind  til  Staden  og  indlægge  ham  i 
Helligaandshuset;  men  da  han  hørte  det,  sagde 
han  med  svag,  skjøndt  tydelig,  Røst: 

»Saa  dræb  mig  hellere!  Dansken  vil  snart 
være  der;  til  Rangvaldsgaard ! 

»Det  vil  blive  Din  Død!«   sagde  Ingrid. 

Da  foer  et  Udtryk  af  Utaalmodighed  og 
Vrede  over  Olafs  blege  Aasyn. 

»Det  skal  skee  som  han  ønsker«,  sagde 
Etla,  om  vi  da  kunne  formaae  Karlene  til  at 
bære  ham  herfra.« 

»Hvad  har  Du  med  ham  at  skaffe.^  udbrod 
Ingrid  forbittret. 

»Mere  end  Du« ,  svarede  Etla,  >  thi  han 
er  min  Broder;  og  jeg  vil  bjerge  ham  trods 
Dig.« 

Hun  gav  sig  strax  til  at  forhandle  med  Dra- 
gerne, og  det  viste  sig,  at  de  vare  saare  villige 
til  at  vende  Staden  Ryggen  og  bringe  sig  i  Sik- 
kerhed inde  i  Landet.  De  mente  nok  at  kunne 
bære  ham  til  den  nærmeste  Gaard ,  hvor  han 
kunde  blive  indlagt  og  pleiet,  eller  hvor  de 
kunde  faae  en  Kærre  at  kjøre  ham  paa.  Da 
Olaf  hørte  det,  gled  der  et  Smiil  over  hans  Aa- 
syn, han  reiste  sig  op  i  en  siddende  Stilling,  og 
det  viste  sig,  at  han  ikke  var  saa  svag,  som  de 
havde  troet. 

»Det   voldte   Din   Lædskedrik« ,    saa"de    han 

til  Ingrid;  »jeg  troer,  at  jeg  kan  støtte  paa 
Benene  og  gaae.« 

Og  det  viste  sig  ogsaa  siden,  at  han  virke- 
lig var  i  Stand  dertil;  men  først  blev^  han  be- 
friet for  Jernhatten  og  hans  Hoved  forbundet  af 
Ingrid.  Saa  haardfør  og  stærk  var  han,  at  han 
end  ikke  ømmede  sig  derved,  og  da  det  var 
overstaaet,  sagde  han: 

»Hav  Tak,  Ingrid!  Men  vil  Du,  at  jeg  skal 
leve ,  da  følg  med  mig  til  Hjemmet  og  plei 
mig ! « 

Ingrids  Hjerte  bankede  saa  stærkt,  at  hun 
ikke  formaaede  at  svare  ham. 

»Gjør  det«,  vedblev  han;  »Du  vil  være  mere 
sikker  hos  os;  og,  Ingrid,  skulde  Døden  dog 
komme ,  da  vil  det  være  en  Lise  for  min  Sjæl 
at  have  Alvas  fromme  Søster  hos  mig.« 

»Du  skal  leve!«  udbrød  Etla.  »Det  skal 
endnu  lykkes  Dig  at  faae  Ram  til  Speideren.« 

Da  tindrede  Olafs  Øine  med  Feberglands; 
men  Ingrid  sagde  til  Etla: 

»Du  vil  dræbe  ham  og  endda  paa  det 
Sidste  fordærve  hans  Sjæl!  Min  Samvittighed 
byder  mig  at  ledsage  ham.« 

Og  lykkelig  var  hun,  at  hendes  Samvittig- 
heds Bud  omsider  engang  stemmede  med  hendes 
Hjertes  Trang.  De  bare  ham  derfra,  og  han 
naaede  Dagen  efter  lykkeligt  sit  Hjem,  hvor  han 

holdt  sig  skjult.  I  Visby  troede  man,  at  han 
var  falden,  og  om  Ingrid  hed  det  sig,  at  hun 
var  flygtet  til  Eskelhem;  thi  hun  havde  skikket 
Bud  til  Fru  Christine  og  bedet  hende  sige  dette, 
for  at  Olaf  ikke  skulde  blive  opsøgt  og  efter- 
stræbt. 


TREDIE  KAPITEL. 


DE    GOTHERS    KONGE. 

Oaa  brat  var  Afgjørelsen  kommen,  og  saa 
dybt  var  den  stolte  Stads  Fald,  at  dens  Ind- 
vaanere  fra  den  høieste  til  den  laveste  følte  sig 
som  lammede  af  Forfærdelse.  Overmodet  slog 
om  til  Rædsel,  Mure  og  Taarne  bleve  efter- 
haanden  forladte  af  de  fleste  Bevogtere,  Mæn- 
dene samlede  sig  raadvilde  paa  Gaderne,  og 
gjennem  deres  Stemmers  forvirrede  Summen  lød 
Kvindernes  Jamren.  Enkernes  og  de  Faderløses 
Skare  var  stor,  og  Uvisheden  gjorde  i  Begyn- 
delsen Skrækken  og  Sorgen  almindelig,  saa  at 
de  Faldnes  Antal  blev  overdrevet ;  men  det  viste 
sig  dog  slutteligt,  at  ikke  mindre  end  atten 
hundrede  af  Stadens  tappre  Forsvarere  vare 
blevne  paa  Pladsen,  og  de,  der  som  Saarede 
bleve  bjergede,  kunde  snart  tælles. 

Dog  var  det  ikke  blot  Sorgen  over  de  Døde 

og  Savnede,  som  blegnede  Mændenes  Kinder  og 
afpressede  Kvinderne  deres  Klagehyl.  Alle 
gruede  de  for,  hvad  de  kommende  Dage  vilde 
bringe;  thi  Ingen  troede  mere  paa  Muligheden 
af  at  holde  Staden,  og  de  maatte  vente,  at  Alt, 
hvad  der  var  i  den,  Levende  og  Dødt,  vilde 
blive  givet  til  Priis  for  de  danske  Krigeres  Blod- 
tørst, Rovsyge  og  vilde  Lyster. 

Dagen  gik  da  for  de  Fleste  som  en  Feber- 
drøm ,  og  uagtet  Manges  Sorg  forv^andledes  til 
Fryd  ved  Gjenforeningen  med  deres  Kjære, 
som  vare  slupne  levende  fra  Blodbadet,  saa  vare 
dog  Alle  saa  rystede,  at  de  om  Aftenen,  da 
Vesperklokkerne  ringede,  strømmede  til  Kirkerne; 
thi  Klokkerne  ringede  som  sædvanligt,  hvilket 
næsten  kom  som  en  Overraskelse;  men  Kirkens 
Tjenere  vare  ihærdige  i  Røgteisen  af  deres  Kald, 
nogle  fordi  Aanden  i  Farens  Stund  løftede  deres 
Mod ,  saa  de  gjorde  Fyldest  med  Ære ,  andre 
fordi  de  gjorde  Regning  paa,  at  den  almindelige 
Rædsel  vilde  styrke  deres  Magt  over  Sjælene. 
Dog  blev  det  ikke  ved  Klokkeklang,  Messer  og 
latinske  Bønner ;  nogle  af  Stadens  Præster  talte  Fol- 
ket til  i  deres  eget  Maal,  og  Graabrødre-  og  Sorte- 
brødre-Munkene spredte  sig  i  Staden  for  at  præ- 
dike paa  Gader  og  Stræder;  men  end  ikke  paa 
denne  Ulykkesdag  kunde  disse  Kirkens  fødte  Ri- 
valer tæmme  deres  indbyrdes  Skinsyge,  saa  at 
de  tørnede  sammen,    og   det    gav  Strid   og  For- 


Virring  i  Stedet  for  at  bringe  Folket  Trøst  og 
Fred.  Den  hidsigste  af  dem  alle,  det  var  Broder 
Esbern,  som  talte  til  Folket  paa  det  store  Torv 
ved  Catharina  Kirken;  men  han  rakte  ikke  de 
ængstede  og  hungrige  Sjæle  Himlens  Manna ^ 
han  lastede  Folket  for  dets  Modløshed  og  for- 
søgte at  ophidse  det  til  at  værge  sig  til  den 
sidste  Blodsdraabe ;  men  hans  Ord  løde  som  en 
Røst  i  Ørkenen;  thi  inden  han  kom  til  Ende 
med  sin  Tale,  var  Torv-et  tomt,  og  han  stod 
alene  tilbage. 

Trods  al  denne  Forvirring  fandt  dog  Byens 
Fædre,  saa  mange  af  dem,  som  vare  i  Live, 
hinanden  paa  Raadhuset,  ikke  for  at  græde  over 
de  Faldne  eller  hædre  dem  med  skjønne  Minde- 
ord, men  for  i  Hast  at  raadslaae  om,  hvad  der 
nu  skulde  gjøres.  Nu  var  der  imidlertid  sørgelig 
Enighed  om  Hovedsagen;  der  løftede  sig  ingen 
Stemme  mod  Johan  Kosfeldts  Forslag,  at  over- 
give Staden;  Kappestriden  dreiede  sig  kun  om, 
hvor  dybt  de  skulde  ydmyge  sig  for  at  opnaae 
lempelige  Vilkaar ;  men  Thomas  Heglef  gjorde 
snart  Ende  paa  denne  Ordstrid.  Han  var  slup- 
pen derfra  med  nogle  Buler  og  Skrammer,  og 
hans  Anseelse  var  voxet,  fordi  hans  Forudsigelse, 
at  det  vilde  gaae  galt,  var  bleven  sørgeligt  stad- 
fæstet, mens  han,  trods  sit  Mishaab  om  Seier, 
dog  havde  vovet  sit  Liv  til  Byens  Forsvar. 

»Her   levnes   os    nu    kun    eet    Kaar«,    sagde 

han,  »at  overgive  os  til  Seierherrens  Naade.  Det 
er  da  lige  meget,  enten  vi  komme  til  ham  i 
vore  Stadskjortler  og  med  Skoe  paa  Fødderne, 
eller  vi  skride  frem  i  Sæk  og  Aske  og  bar- 
fodede; men  jeg  holder  paa,  at  vi  ikke  forringe 
vor  Værdighed  ved  nogen  ufornøden  Ydmygelse ; 
at  vi  bede  om  Naade,  det  er  Nok.« 

Saa  faldt  da  det  Forslag,  som  en  af  Raads- 
herrerne  havde  stillet,  nemlig  at  de  skulde  gaae 
ud  til  den  danske  Leir  som  Dødsdømte,  bar- 
fodede og  med  en  Strikke  om  Halsen;  og  der- 
paa  valgte  de  den  Mand .  som  midt  i  Ulykken 
bevarede  sin  Fatning  og  holdt  Hovedet  klart, 
nemlig  Thomas  Heglef,  til  Borgermester  i  Jens 
Jermers  Sted. 

»Jeg  takker  for  Æren«,  .<=agde  Thomas  al- 
vorsfuldt; »men  tung  er  Staven  nu  at  føre,  og 
tornefuldt  vil  det  Æresæde  blive  for  mig« ;  og 
det  var  et  profetisk  Ord. 

Saa  aabnedes  da  den  næste  Morgen  den 
søndre  Port,  ikke  for  at  udlade  kjæmpende  Skarer, 
men  en  Flok  ydmyge  Mænd,  som  gik  ud  for  at 
bøie  deres  Nakker  under  Aaget,  og  nogle  af 
dem  fandt  dette  sværere,  end  at  gaae  i  Døden. 
Mænd,  som  ikke  havde  frygtet  de  Danskes 
Landser  og  Sværd,  ængstedes  nu  ved  Tanken 
om  at  træde  frem  for  den  strenge  Seierherres 
Aasyn  og  høre  hans :  væ  victis !  *)    Derfor  havde 

*)  Vee  de   Overvundne  ! 

de  da  ogsaa  søgt  Dækning  bag  en  Skare  Munke 
og  Præster ,  som  gik  i  Spidsen  af  Processionen 
i  deres  Ordensdragter  og  bærende  nogle  af  deres 
Relikvieskriin.  De  haabede,  at  Kongen  dog 
vilde  agte  det  Hellige  og  for  dets  Skyld  give 
dem  en  sømmelig  Modtagelse. 

Men  gamle  Johan  Kosfeldt,  som  gik  i  Spid- 
sen for  Raadsherrerne  og  bar  Stadens  Nøgler 
paa  en  Silkepude,  rystede  paa  Hænderne,  og  mere 
sikkre  bleve  de  ikke  ved  det  ræddelige  Syn  af 
Valpladsen  og  dens  Dynger  af  Liig,  mellem 
hvilke  de  maatte  vandre.  Da  han  nærmede  sig 
Soelbjerg-Kloster,  brast  han  i  Graad,  og  Thomas 
Heglef  maatte  tage  Puden  af  hans  rystende 
Hænder.  En  Stund  maatte  de  vente  udenfor 
Klosterporten,  mens  deres  Ankomst  blev  meldt 
til  Kongen,  og  der  stode  de  Alle  med  blottede 
Hoveder,  omringede  af  en  stor  Skare  Krigsfolk, 
som  stirrede  paa  dem  og  nu  og  da  lod  falde 
Ord,  som  skurrede  i  deres  Øren;  men  omsider 
aabnedes  Klosterporten,  og  det  kongelige  Tog 
skred  ud  af  den. 

Først  kom  Ebbe  Strangesøn  i  Spidsen  for 
Livdrabanterne,  som  ryddede  Pladsen  og  stillede 
sie  i  to  Rækker  fra  Porten.  Ebbe  bar  sin  høire 
Haand  i  et  Bind,  men  saae  frisk  og  munter  ud. 
Saa  kom  Helmold  med  Trompeterne,  der  blæste 
til  Lyd,  og  efter  dem  alle  Ridderne,  de  yngste 
først.   —  Umiddelbart  foran  Kongen  gik  Drosten 

og  Marsken;  Hertug  Christoffer  gik  ved  hans 
høire  Side ,  Hertug  Erik  ved  hans  venstre  og 
efter  Fyrsterne  Hofsinderne.  Herrerne  fordelte 
sig  til  begge  Sider,  Kongen  og  Hertugerne  skrede 
frem  mellem  Rækkerne,  mens  et  høit  Jubelraab: 
»Hil  Kongen!«  lød  omkring  dem. 

Da  faldt  Borgermestrene  paa  Knæe,  og  alle 
Raadsherrerne  fulgte  deres  Exempel ,  mens  de 
Munke,  som  bare  Relikvieskriin,  løftede  dem  op, 
og  de  andre  med  korslagte  Arme  ydmygt  bøiede 
deres  Hoveder.  Kongen  skred  hen  til  dem,  og 
Johan  Kosfeldt,  som  atter  havde  faaet  Puden 
med  Nøglerne  mellem  sine  Hænder,  rakte  den 
op ,  men  han  formaaede  ikke  at  fremføre  et  Ord. 
Kongen  vinkede  ad  Claus  Limbek,  som  modtog 
Tegnet  paa  Stadens  Overgivelse,  og  derpaa 
sagde  Kongen; 

»Stat  op,  I  gode  Herrer,  og  nærer  ingen 
Frygt ! « 

Det  lød  saare  trøsteligt,  og  de  reiste  sig 
Alle  for  at  see  den  Herre  i  Øinene,  som  nu 
havde  deres  Skjebne  i  sine  Hænder.  Et  strengt 
Aasyn  var  det,  og  Blikket  var  skarpt  og  stolt; 
men  der  spillede  dog  et  Smiil  om  den  stolte 
Mund  med  det  spidse  Skjæg,  og  i  det  Smiil  saae 
de  Overvundne  et  Naadens  Glimt. 

Thomas  Heglef  traadte  frem,  forestillede  sin 
gamle  Embedsbroder  for  Kongen  og  navngav 
sig  selv;  derpaa  sagde  han: 


2;6 


»Stormægtige  Herre  og  Konge!  Slagenes 
Gud  har  været  os  imod;  vi  have  trukket  det 
korteste  Straa  og  maae  underkaste  os.  Saa  ere 
vi  da  komne  og  ere  faldne  Eder  til  Fode  for  i 
Gud  den  almægtigstes  og  alle  Helgenes  Navne 
at  anraabe  Eder  om  Naade  og  bede  Eder  vise 
Skaansel  mod  vor  Stad,  enddog  vi  vel  vide, 
at  vi  efter  Krigens  Ret  have  forbrudt  Liv  og 
Gods.« 

»Nu,  Hr.  Thomas«,  svarede  Kongen,  »vi 
ere  ikke  blodtørstige  og  agte  ikke  at  tage 
Fleres  Liv;  men  I  have  ødslet  med  Liv.  Havde 
I  gjort  strax,  hvad  I  gjøre  nu,  da  vilde  meget 
Blod  være  sparet.« 

»Jeg  bærer  intet  Ansvar  derfor^ ,  sagde 
Thomas;  »jeg  raadede  til  Fred  og  Forhandling; 
saa  gjorde  og  Hr.  Johan  og  Flere  af  os.« 

»Nu«,  svarede  Kongen,  idet  han  saae  vel- 
villigt paa  ham,  »det  er  os  kjært  at  fornemme, 
at  denne  Stad  dog  huser  forstandige  Mænd  inden 
sine  Mure ;  ved  min  gode  Helgen,  jeg  mistvivlede 
ganske  derom.« 

»Dog,  Herre«,  sagde  Thomas,  >  ikke  var  det 
vor  Mening,  som  I  sagde  før,  strax  at  gjøre  det, 
vi  nu  have  gjort,  men  blot  ved  mindelig  For- 
handling at  opnaae  lempeligere  Vilkaar.  I 
maatte  ganske  have  ringeagtet  os ,  om  vi  uden 
Sværdslag  havde  givet  os  paa  Naade  og  Unaade, 
og  det  maa  I  tilstaae,  at  vare  vi  klogeligt  blevne 

bag  vore  gode,  stærke  Mure,  da  vilde  Seiren 
ikke  bleven  Eder  saa  let.« 

Gamle  Johan  saae  ængsteligt  paa  Kongen, 
hvis  Blik  formørkedes,  og  han  trak  Thomas  i 
Kjortelfligen. 

»Derfor,  Herre  Konge«,  vedblev  Thomas, 
idet  han  stemte  Tonen  ned,  »beder  jeg  Eder 
naadigt  betænke,  at  vi  dog  frivilligt  have  over- 
givet os ;  vi  have  endnu  Mænd  til  at  værge  for 
vor  Stad,  men  vi  foretrak  at  overgive  os  til 
Eder  i  det  Haab,  at  I  da  ikke  vilde  handle  med 
os  og  vor  Stad,  som  om  denne  var  tagen  med 
stormende  Haand.« 

Da  spillede  der  atter  et  Smiil  om  Kongens 
Mund,  men  det  var  ikke  saa  godt  som  det 
første. 

»Vi  have  saa  megen  Forstand«,  sagde  han, 
og  hans  Stemme  fik  dens  skarpeste  Klang,  »at 
vi  ikke  agte  at  lægge  øde,  hvad  der  nu  er  vor 
Eiendom.  Visby  og  ganske  Gulland  vorder  nu 
den  danske  Krone  underlagt  og  skal,  vil  ellers 
Gud  Herren,  til  evig  Tid  blive  en  Provinds  af 
Danmark.« 

»Vi  erkjende,  at  saa  maa  det  blive«,  skyndte 
Johan  Kosfeldt  sig  at  sige,  »og  vi  skulle  være 
Eder  lydige  og  underdanige,  Herre;  men  vær  os 
til  Gjengjeld  naadig  og  giv  os  lempelige  Vil- 
kaar ! « 

»Derom  skulle  vi  siden    nærmere  tale«,  sva- 

Valdemarstoget.     II.  4" 

rede  Kongen,  idet  der  viste  sig  et  ildevarslende 
Glimt  i  hans  Øine,  og  Herrerne  omkring  ham 
smilede  og  saae  til  hverandre;  »men  først  maae 
vi  gjennem  de  Mure,  paa  hvilke  I  pukke;  og 
eftersom  Hr.  Thomas  formener,  at  det  forringer 
vor  Seier  og  vort  Krav,  at  vi  ikke  sprang  over 
dem.  det  vi  visselig  ikke  manglede  Evne  til  og 
skulde  gjort,  om  I  havde  undt  os  Tid  dertil,  saa 
finde  vi  det  nu  raadeligst ,  at  I  give  os  et 
kjendeligt  Tegn  paa ,  at  det  Hr.  Thomas  før 
sagde  om  efter  dette  Nederlag  at  værge  for 
Eders  Stad,  blot  var  Pral,  saa  det  vorder  kund- 
bart,  at  I  ganske  og  aldeles  underkaster  Eder ; 
og  ville  vi  derfor  ikke  drage  ind  ad  Eders  Porte 
som  andre  Gjester,  men  vi  byde  og  befale,  at  I 
lade  bryde  et  Hul  paa  Muren  saa  bredt,  at  tolv 
Mand  mageligt  Side  om  Side  kunne  skride  igjen- 
nem  det.  Ad  denne  Port ,  aabnet  til  vor  Ære, 
ville  vi  drage  ind  med  vor  Hær.  Lad  det  blive 
lige  der  ret  for  os,  Sønden  for  det  Taarn,  I 
kalde  Cæsar« ,  tilføiede  han,  idet  han  bydende 
udstrakte  sin  Arm  mod  Stedet;  »og  forinden 
Sol  i  Morgen  staaer  op,  maa  Arbeidet  være 
gjort,  og  Grunden  jevnet.« 

Der  herskede  et  Øiebliks  Dødsstilhed,  efterat 
han  havde  talt,  men  derpaa  fulgte  et  Bifaldsraab 
af  nogle  af  Ridderne,  og  den  hele  Krigerskare 
istemte  det. 

»\^ed  min  Helgen,  det  er  naadigt  sluppet«, 

udbrød  Henning  Podebusk;  »at  komme  her  efter 
et  Nederlag  saa  stort,  at  dets  Lige  ikke  er  set 
i  Norden,  og  pukke  paa  deres  Mure.  Men  tag 
Gidsler ,  Herre ,  tag  Gidsler !  Tro  ikke  disse 
Kræmmere;  de  ere  saa  snue  som  stridige.« 

Men  der  var  intet  Tegn  paa  Trods  at  see  i 
de  modfaldne  Mænds  Blikke.  Blege  stode  de 
og  saae  paa  Kongen,  hvis  skarpe  Blik  løb  hen 
over  dem.  De  tænkte,  at  nu  var  alt  det  Onde, 
der  var  i  ham ,  kommet  op ,  og  de  frygtede  for 
deres  Liv.  En  Gysen  foer  igjennem  dem,  der 
bleve  udpegede  og  som  skulde  blive  tilbage  i 
Leiren.  De  bleve  tagne  i  Flæng  paa  Thomas 
Heglef  nær;  men  da  de  Andre  vare  dragne  af, 
bebreidede  hans  Ulykkesfæller  ham  hans  Dum- 
dristighed og  Uklogskab ,  som  havde  optændt 
Kongens  Vrede ,  og  draget  denne  Ydmygelse 
tDver  Staden;  thi  nogle  af  dem  vidste,  at  en 
saadan  Indrykning  over  den  sloifede  Muur  kun 
brugtes,  naar  en  Lehnsherre  beseirede  og  vilde 
straffe  sine  oprørske  Undersaatter,  men  aldrig 
mod  en  jevnbyrdig,  overvunden  Fjende,  og  de 
frygtede ,  at  v^ærre  Ting  vilde  følge  efter  dette ; 
men  Thomas  holdt  dog  Modet  oppe. 

Jeg  tænker«,  sagde  han,  »at  dette  gjør 
hverken  fra  eller  til.  Vi  ere  blevne  tappede 
nok  for  Blod,  og  vor  Overvinder  vil  nu  helst  til 
sin  egen  Fordeel  lade  os  leve  og  drive  Handel; 
men   tage    Skat    af   os,    det    vil    han ,   ja    muligt 

heelt  udplyndre  os;  jeg  læste  det  i  hans  Øine 
og  saae  det  paa  hans  Ridderes  Smiil,  da  Johan 
slog  paa  Vilkaarene;  og  hvad  er  mod  dette  Mu- 
rens Sløifning?  Mig  er  det  ved  min  Helgen  lige 
godt,  naar  vi  dog  skulle  have  de  Røvere  ind  i 
vor  Stad,  enten  de  drage  ind  gjennem  et  Hul  i 
Muren  eller  gjennem  Portene.« 

Men  Thomas  haabede  i  sit  stille  Sind  at 
faae  sin  Dumhed  gjort  god  igjen,  naar  han  blot 
kunde  faae  Kongen  i  Tale;  og  det  kom  han 
ikke  til  at  vente  længe  paa,  thi  han  blev  strax 
kaldt  ind  til  den  strenge  Seierherre  og  haardt  til- 
talt, men  han  tog  ydmygt  imod  Revselsen  og 
brugte  sin  smidige  Tunge  saa  snildt,  at  Kongen 
tilsidst  endogsaa  syntes  at  finde  Behag  i  hans 
Selskab.  Baade  han  og  hans  Fæller  bleve  godt 
behandlede,  og  da  Thomas  om  Aftenen  sad  ved 
Kongens  eget  Bord  og  heelt  jevnt  og  venligt 
vexlede  Ord  med  den  barske  Herre,  da  for- 
undrede han  sig  saare  over  denne  Sagernes  Ven- 
ding; men  da  Gildet  var  til  Ende,  og  han 
tænkte  over,  hvad  der  var  blevet  sagt,  kunde 
han  ikke  dølge  for  sig  selv,  at  han  havde 
ladet  sig  lokke  til  at  aabenbare  Et  og  Andet 
om  Sagernes  Stilling  i  Byen,  som  han  helst 
maatte  fortiet.  Den  kloge  Thomas  havde  fundet 
sin  Overmand  og  skjønnede,  at  af  denne  Konges 
Hoved  udsprang  hans  Magts  Kilde,  og  at  hans 
Tunge  var  end  farligere,  end  hans  Sværd.    Som 

Thomas  selv  siden  pleiede  at  sige:  »Den  Mand, 
der  vil  tage  Kong  Valdemar  Christofifersøn 
ved  Næsen,  han  maa  ved  min  Helgen  staae  tid- 
ligt op! 

Baade  Thomas  og  de  andre  Gidsler  beholdt 
da  deres  Hoveder  og  sov  trygt  den  Nat,  mens 
gamle  Johan  ikke  kom  af  Klæderne ;  thi  han 
havde  et  brydsomt  Arbeide  med  at  bevæge 
Haandværkerne  til  den  ydmygende  Gjerning,  at 
nedrive  deres  egen  Muur.  Først  seent  kom  de 
til  Værket,  og  den  gamle  Herre  maatte  staae 
frysende  den  halve  Nat  og  paasee,  at  Arbeidet 
blev  ordentlig  gjort  og  Veien  vel  ryddet  og  banet ; 
og  det  laae  ham  desuden  paa  Hjerte,  at  de  gode 
Steen  ikke  bleve  søndrede ;  thi  han  var  en  huus- 
holderisk  Borgermester,  som  hverken  i  Smaat 
eller  Stort  forsømte  at  varetage  Stadens  Tarv. 

Ikke  heller  bleve  Gidslerne  bastede  og  bundne, 
eller  satte  paa  Hesten  med  Ansigterne  mod  Ha- 
len ,  eller  tilfoiet  anden  Haan ;  men  de  maatte, 
stateligt  ridende  og  med  Thomas  i  Spidsen, 
aabne  Toget  og  selv  indføre  den  fjendtlige  Hær 
i  Staden. 

Med  vaiende  Bannere  og  under  Trompe- 
ternes Lyd  og  Paukernes  Buldren  drog  den 
aarle  den  næste  Morgen  gjennem  Breschen  ind 
i  den  stolte  Fristad,  som  lige  fra  den  graae 
Oldtid,  da  dens  første  Huse  reiste  sig,  og  indtil 
denne    Dag   havde   nydt   Uafhængighedens   Her- 

lighed  og  aldrig  seet  nogen  Overvinder  inden 
sine  Mure.  Der  gik  som  et  Stik  gjennem  man- 
gen stolt  Borgers  Hjerte,  da  Dannebroges  gamle, 
falmede,  men  i  saa  mange  Slag  hæderkronede 
Kors- Banner  udfoldede  sin  røde  Dug  og  under 
de  danske  Krigeres  Jubelraab  blev  ført  ind  gjen- 
nem Breschen  af  Drosten,  som  red  foran  Kon- 
gen. Aldrig  før  havde  Dannebroge  været  fort 
saa  langt  Nord  paa,  og  alle  Danskernes  Naboer 
havde  vænnet  sig  til  den  Tanke,  at  Ulykke  og 
Vanære  og  ikke  Seier  og  Ære  heftede  ved  det 
gamle ,  fordum  saa  berømte  Banner ;  men  nu 
hviskede  det,  flagrende  for  Vinden,  om  noget 
Andet,  og  nu  red  den  store  Volmers  Ætling  og 
Navne  ind  i  Staden: 

Bliv  IJu  helst  i  Uit  eget  Land! 

Lege  paa  Luth  og  Viser  kvæde, 

Det  Du  sikkerlig  bedre  kan, 

End  en   Krigsdands  med  Gothen  træde  — 

—  den  Vise  var  alt  bleven  sunget  i  Visby; 
Ungersvende  og  Jomfruer  havde  traadt  Dandsen 
efter  dens  Tone  og  gjorde  det  vel  ogsaa  siden; 
men  nu  forstummede  den  for  lange  Tider;  thi 
den  Vise,  Kong  Volmer  alt  havde  kvædet  for 
Gothen  paa  Fjælamyr  og  under  Visbys  JNIure, 
og  hvis  sidste  Vers  skulde  lyde  for  de  rige 
Kjøbmænd,  mens  Guldet  klang  og  de  dandsede, 
den  var  vel  egnet  til  at  kvæle  al  Spottelyst. 

Befolkning'ens  Holdning  under  den  danske 
Hærs  Indrykning  var  rolig.  Skrækken  havde 
sat  sig;  thi  Kongen  havde  ladet  Thomas  Heglef 
vide,  at  Staden  vilde  blive  forskaanet  for  Plyn- 
dring, og  Thomas  havde  den  foregaaende  Aften 
faaet  et  Bud  skikket  ind  til  Byen  med  denne 
beroligende  Tidende.  Kun  ved  Stadsmuren  kom 
det  til  et  Sammenstød  med  nogle  af  Bønderne, 
som  skulde  vige  Posten  for  den  danske  Besæt- 
ning, men  viste  sig  uvillige  dertil. 

Mens  Landsedragerne  og  Bueskytterne  droge 
til  begge  Sider  ad  Tomterne  langs  Stadsmuren, 
red  Kongen  med  den  hele  Skare  af  Riddere  ad 
Sønderport  til  og  derfra  ned  til  Strandgade. 
Den  var  øde;  aldrig  havde  Thomas  Heglef,  som 
red  i  Spidsen,  seet  den  skjønne  Gade  saa  blottet 
for  Mennesker.  De  holdt  sig  dog  neppe  tilbage 
blot  af  Trods,  thi  Gaden  var  paa  sine  Steder 
saa  snever,  at  det  kunde  være  farligt  at  være 
der  under  Indrykningen.  I  Sidegaderne  .stod 
der  Folk  og  ved  Glarruderne  viste  der  sig  hist 
og  her  et  blegt  og  speidende  Kvindeansigt  og 
deriblandt  Thomas  Heglefs  egen  Hustrues. 

Med  Nysgjerrighed  saae  de  danske  Herrer 
sig  om  og  dulgte  ikke  den  Beundring,  Byens 
Skjønhed  indgød  dem.  Dog  røbede  nu  og  da 
et  Udbrud  den  sande  Aarsag  til  deres  Glæde ; 
det  var  ikke  saa  meget  den  ædle  Konst,  hvorom 
de  herlige  Kirker    og    de    stolte  Kjøbmandshuse 

vidnede,  der  frydede  deres  Hjerter,  som  Tanken 
om  den  Handelsrigdom ,  som  havde  magtet  at 
reise  alle  disse  anseelige  Gudshuse  og  Vaanin- 
ger,  og  Længsel  efter  de  Skatte,  som  Hvælvin- 
vingerne  gjemte. 

Kongen  forholdt  sig  taus,  saae  sig  nu  og 
da  om  med  sit  skarpe  Blik,  men  yttrede  hverken 
Bemidring  eller  Forundring  over  Noget ,  indtil 
han  nærmede  sig  Gadens  Ende,  og  Kongsgaar- 
den  med  dens  skjønne  Gavle,  Spiir,  Søiler  og 
Steentrapper  viste  sig  for  ham.  Thomas  Heglef 
red  til  Siden,  blottede  sit  Hoved  og  sagde  med 
sørgmodig  Stolthed; 

»Dette  er  Kong  Birgers  Gaard,  som  staaer 
rede  til  at  modtage  Eder,  Herre  Konge,  om  det 
maatte  behage  Eder  at  drage  derind.« 

>Ei«,  udbrød  Kongen,  idet  han  standsede 
sin  Hest  og  slog  op  med  Haanden,  »saa  pryde- 
ligt et  Huus  findes  neppe   i  Danmark.« 

Saa  red  han  hen  til  den  midterste  Trappe, 
hx'or  gamle  Johan  Kosfeldt  og  Raadsherrerne 
stode  med  blottede  Hoveder  for  at  modtage 
ham.  Han  steg  af  Hesten  og  skred  op  ad  Trap- 
pen ;  men  da  han  var  kommen  op  til  Indgangs- 
døren, vendte  han  sig  om  og  blev  et  Øieblik 
staaende,  idet  han  skuede  ud  over  den  Skare 
tappre  Riddere,  som  havde  hjulpet  ham  saa 
vidt.  De  fyldte  hele  Pladsen  foran  Kongsgaar- 
den,  og  Solstraalerne  spillede  i  deres  Hjelmbuske, 

paa  deres  Brynier,  Skjolde  og  blinkende  Land- 
ser.  Det  kjendtes  paa  hans  Aasyn ,  at  hans 
Hjerte  bankede  af  Stolthed,  og  den  Tanke,  som 
rørte  sig  hos  ham  og  hans  Mænd,  den  blev 
tolket  kort  og  fyndigt  af  Ebbe  Strangesøn,  som 
raabte : 

Hil  Kong  Volmer,  hil  de  Gothers  Konge!« 

Hele  Ridderskaren  istemte  Raabet,  og  de 
høie  Huse  gav  Gjenlyd  af  det  Tilnavn,  som  Kong 
Volmer  nu  tilegnede  sig,  og  hans  Efterfølgere 
beholdt,  selv  da  det  kun  var  blevet  en  tom  Lyd. 

Men  dengang  var  det  haandgribelig  Virke- 
lighed, og  da  Kong  Volmer  nu  gik  ind  for  at 
sætte  sig  i  Birger  Magnussøns  af  hans  Broder- 
søn, Magnus  Smek,  forladte  Kongestol,  grund- 
lagde han  et  Herredømme,  som  med  en  kort 
Afbrydelse  skulde  vare  i  trende  Aarhundreder. 


FJERDE  KAPITEL. 


DE  LEVENDE  OG  DE  DØDE. 

1^  uld  af  Larm  og  Forvirring  var  Staden 
hele  denne  Dag  til  Ende,  medens  Seierherrerne 
indrettede  sig  i  Staden,  og  et  varmt  Arbeide 
havde  Borgermestrene  med  at  tilfredsstille  de 
danske  Herrer,  som  stredes  om  de  bedste  Kvar- 
terer, saa  det  nær  var  kommet  til  Haandmænge 
mellem  nogle  af  dem. 

Strandgade,  denne  Pulsaare  for  Stadens 
rige  Handelsliv,  lignede  ikke  sig  selv  mere. 
Kjøbmændene  og  Skipperne  vare  som  blæste 
bort  •,  der  saaes  kun  Krigere  i  Brynier,  og  Gaden 
gjenlød  af  Vaabenraslen,  Sporeklirren  og  høie 
Raab.  De  paa  begge  Sider  af  Gaden  langs  Hu- 
sene plantede  Bannere  med  deres  brogede 
Skjoldemærker  viste .  hvor  de  adelige  Herrer 
havde  Kvarteer,  og  nogle  af  dem  havde  været 
saa   forsigtige    at    stille    en    væbnet    Svend    ved 

Bannerstaugen,  for  at  der  ikke  skulde  skee  den 
Overlast.  Den  hele  Scene  mindede  om  en  Rid- 
derleir  Dagen  før  en  Turnering. 

Henad  Aften  gik  en  lirskaaren  Svend  med 
et  barskt  Aasyn  op  ad  Gaden  og  efter  ham 
hans  Herre.  Svenden  bar  i  sin  høire  Haand  en 
Bannerstang  med  en  hvid  Flagdug,  i  hvilken  et 
tværdelt  Skjoldemærke  med  Vesselhorn  paa 
Hjelmen,  sølvhvidt  foroven  og  blaat  forneden, 
var  indvirket.  Det  var  de  Strangers  Skjolde- 
mærke, og  det  var  Vinand  Stolte,  der  bar  det; 
thi  han  var  til  Cæcilie  Kallingers  store  Misfor- 
nøielse  atter  gaaet  i  sin  Herres  Tjeneste  og 
vilde  ikke  høre  Tale  om  Bryllup,  for  der  var 
kommen  Skik  paa  Tingene  i  Visby,  og  sikkre 
og  fredelige  Tilstande  atter  vare  indtraadte,  hvor- 
for hun  bebreidede  ham,  at  han  elskede  sin 
Herre  høiere  end  hende,  og  deri  tog  hun  muligt 
ikke  feil. 

Efter  ham  gik  Herren  selv,  ifort  en  skjon, 
blaa,  sølvindvirket  Vaabenkjortel,  med  en  Fløiels 
Baret  af  samme  Farve  paa  sit  brunlokkede  Ho- 
ved og  blanke  Guldsporer  paa  sine  Støvlehæle. 
Hans  høire  Haand  hvilede  i  et  skjønt,  blaat 
Silkebind,  som  dog  snart  skulde  aflægges,  thi 
hans  Saar  havde  viist  sig  at  være  lidet  farligt. 
Han  mødte  flere  Krigsfæller  og  Venner  paa  sin 
Vei,  som  spurgte,  hvor  han  vilde  hen ;  men  han 

affærdigede  dem  Alle  kort,  undtagen  Peder 
Jernskjeg. 

»Hvad  nu?«  spurgte  Hr.  Peder;  »flytter  Du 
fra  Kongsgaarden?«  thi  Peder  Jernskjeg,  som 
havde  kjendt  Ebbe  Strangesøn  fra  Barnsbeen 
af,  v^edblev  at  dutte  ham  og  gav  ham  ikke  det 
»Hr.«.  som  ifølge  den  nys  erhvervede  Ridder- 
værdighed tilkom  ham;  men  dette  vakte  ingen- 
lunde Fortrydelse  hos  den  unge  Ridder. 

»Ja  ,  svarede  han,  »jeg  gaaer  til  mit  nye 
Kvarteer.  Forstaa  mig  ret  ,  føiede  han  til,  »jeg 
skal  nu  have  tvende,  et  i  Kongsgaarden  og  et 
hos  den  guUandske  Borgermester,  med  hvem 
jeg  faaer  meget  at  skaffe;  thi  Kongen  vil  bruge 
mig  i  Stadens  Anliggender. 

»Ei,  Hr.  Ebbe«,  sagde  Peder  Jernskjeg  lidt 
spydigt«,  I  vorder  nu  en   stor  og  vigtig  Mand!« 

Da  loe  Ebbe  og  gik,  mens  Hr.  Peder  fik 
en  Fornemmelse  af,  at  hans  unge  Ven  havde 
drevet  Gjek  med  ham;  og  det  var  ogsaa  Til- 
fældet, uagtet  det,  at  han  skulde  bruges  i  Sta- 
dens Anhggender,  bekræftede  sig  i  langt  høiere 
Grad,  end  han  selv  drømte  om. 

Da  han  havde  naaet  Thomas  Heglefs  Huus, 
saae  han  til  sin  Overraskelse,  at  der  i  den  op- 
brudte Steenbro  var  plantet  en  Bannerstang,  paa 
hvis  grønne  Flagdug  saaes  en  sort,  af  en  gylden 
Piil  gjennemboret,  Falk ,  og  en  Armbrøstskytte 
stod  paa  Post  ved  Banneret.      Derved  underret- 

tedes  han  om,  at  Høvedsmanden  for  den  ene 
Deling  Skytter,  Sachseren  Kurz  und  Gut,  havde 
opslaaet  sit  Kvarteer  hos  Borgermesteren,  og 
det  maatte  han  have  gjort  egenmægtig ;  thi  Ebbe 
havde  udvirket  hos  Kongen,  at  Thomas  Heglefs 
Huus  skulde  fritages  for  Indkvartering,  og  Me- 
ningen dermed  var  at  skaffe  Alva  et  sikkert 
Asyl,  hvor  hun  kunde  være  i  Fred  for  næsvise 
Riddere  og  adelige  Herrer. 

»Bliv  her!«  raabte  Ebbe  til  Vinand  og  tog 
saa  Trappen  i  et  Par  Spring. 

»Hvad  vil  Du  her  med  den  Stage.?«  spurgte 
Skytten  Vinand. 

»Den  der  skal  tages  bort  og  vor  sættes  i 
Stedet«,  svarede  Vinand  tørt. 

»Det  skulle  vi  faae  at  see«,  sagde  Skytten 
og  traadte  mellem  Vinand  og  Bannerstangen, 
s  Kurz  er  ikke  den  Mand,  der  lader  sig  drive 
af  sit  Kvarteer  af  en  Grønskolling,  som  Din 
Herre. « 

»Sandt  nok<,  svarede  Vinand.  »Din  Hø- 
vidsmand  er  længere  i  Kroppen,  men  dog  er  han 
en  Dverg  i  Anseelse  og  Formaaenhed  mod  min 
Herre. « 

I  det  Samme  hørte  de  et  Bulder  inde  fra 
Huset,  og  Kurz's  grove  Stemme  lød  ud  til  dem 
gjennem  det  aabne  Vindue. 

»Hør«,  udbrød  Skytten  hoverende,  »nu  bli- 
ver Texten  læst  for  Din  Herre  !<  os:  Vinand  be- 

gyndte  at  tænke,  at  det  maaskee  dog  ikke  vilde 
blive  saa  let  at  faae  den  rødskjæggede ,  lang- 
benede Sachser  ud  af  Reden. 

»Jeg  drog  herind,  fordi  jeg  fandt  Huset  le- 
digt«, raabte  Kurz;  »vil  I  maaskee  fordrive  mig 
herfra?« 

»Nødigt«,  svarede  Ebbe;  »men  Kongens 
Befaling  maa  adlydes.  Jeg  giver  Eder  to  Stun- 
ders Frist ;  er  I  ikke  da  herfra .  maa  I  tage 
Følgerne. « 

Saa  bandede  og  rasede  Kurz,  men  Ebbe 
spildte  ikke  flere  Ord  paa  ham,  gik  derfra,  idet 
han  bød  V^inand  blive,  indtil  han  kom  tilbage, 
og  ilede  saa  ned  til  Ha\mebryggen,  hvor  Job 
Dackers  Baad  ventede  ham.  Faa  Øieblikke 
efter  havde  han  bordet  Skibet,  men  han  fandt 
kun  Niels  Døring  og  Gisele  paa  Dækket. 
Niels  greb  hans  Haand,  holdt  den  fast  og  sagde 
hoverende : 

-Hvilken  Troldkarl  er  dog  ikke  Kong  Vol- 
mer! At  komme  saaledes  farende  som  en 
Glente,  der  slaaer  ned  i  en  Hønsegaard,  og  med 
eet  Greb  tage  det  hele  Kram!  Jeg  længes 
svarligt  efter  at  see  ind  til  de  Storhanser  i 
Strandgade;  deres  Miner  maa  være  sure,  hi,  hi!* 

»Men  hvor  er  Jomfru  Alva.-*«  spurgte  Ebbe, 
idet  han  rev  sig  løs. 

>Hun  dølger  sig  i  Kahytsrummet< ,    svarede 

Giséle  spydigt;  »hun  har  grædt  en  Spand  Vand 
siden  i  Gaar;  see  nu  at  faa  Skik  paa  hende!« 

>  Saa  I  mener  <,  spurgte  Ebbe  i  en  skarp 
Tone,  »at  hendes  Øine  skulde  forblevne  tøre  v^ed 
det  Sorgens  Budskab  om  hendes  Faders  Død, 
som  jeg  sendte  hende  i  Gaar?« 

Saa  ilede  han  ned  i  Kahyten,  og  da  han 
traadte  ind ,  stod  Alva  for  ham  dødbleg ,  med 
foldede  Hænder  og  et  stirrende  Blik ;  hun  havde 
hørt  hans  Røst  og  hans  Fodtrin;  men  da  hun 
saae  ham ,  foer  en  dyb  Rødme  over  hendes 
Aasyn. 

»Du  er  saaret!«  raabte  hun  og  ilede  hen 
til  ham. 

»Det  har  kun  lidet  at  sige«,  svarede  han, 
idet  han  rakte  hende  den  venstre  Haand,  som 
hun  greb  med  begge  sine;  »snart  vil  det  Saar 
være  lægt ;  det  Saar,  Din  gode  Faders  Død  slog 
Dit  Hjerte,  er  dybere;  men  hans  Blod  klæber 
ikke  ved  mine  Hænder,  Alva!« 

»Guds  Moder  være  takket  for  det«,  sagde 
hun  i  en  lidenskabelig  Tone;  »og  saa  siig  ikke 
mere  om  ham  nu ;  jeg  ræddes  ved  at  see 
tilbage. « 

»Ret  saa!«  svarede  Ebbe.  >  Bedre  er  det 
at  see  fremad;  hvad  gavner  det  at  klynke  og 
klage  .^'^ 

Saa  gik  de  fra  Borde  i  Selskab  med  Niels 
Døring  og  Gisele,  mens  Niels  skrydede  og  trium- 

stor  Nedladenhed  tog  sig  afAlva,  men  hun  blev 
saa  koldt  afviist,  at  hun  spydigt  udbrød: 

»O,  jeg  mærker,  at  nu,  da  Hr.  Ebbe  er 
bleven  Ridder,  vil  Visen  faae  en  anden  Tone<, 
hvortil  Ebbe  smilende  svarede : 

»I  er  saa  forstandig  en  Jomfru,  at  I  sikkert 
vil  forstaae  at  kvæde  enhver  Vise  i  den  rette 
Tone  og  ikke  to  Gange  gribe  feil.  < 

Da  slog  Gisele  med  Nakken  og  loe  spodsk ; 
men  nu  naaede  de  Havnebryggen  og  stege  i 
Land.  Strax,  da  de  kom  gjennem  Strandporten, 
saae  de  Kurz  komme  stoltserende  med  sin  Ban- 
nerdrager efter  sig  •  altsaa  havde  den  stortalende 
Høvedsmand  dog  bekvemmet  sig  til  at  for- 
trække. Et  Smiil  gled  over  Ebbes  Ansigt;  han 
havde  faaet  et  lykkeligt  Indfald.  Uagtet  Kurz 
sendte  ham  et  glubende  Blik  og  neppe  be- 
svarede hans  Hilsen ,  gik  han  dog  hen  til  ham 
og  sagde  venligt: 

»Kom,  Kurz!  Nu  skal  jeg  skaffe  Eder  et 
godt  og  saare  behageligt  Kvarteer.  Manden 
der  er  den  rige  Guldsmed.  Niels  Døring,  og  den 
skjønne  Jomfru  hans  Datter  Gisele ;  hos  dem  vil 
I  faae  det  som  Blommen  i  et  Æg.« 

Kurz  strøg  sit  røde  Skjæg  og  saae  barskt 
derhen;  men  da  hans  Blik  faldt  paa  Giseles 
statelige  Skikkelse,  formildedes  hans  Aasyn;  de 
sorte,  funklende  Øine  drog   ham  magnetisk,  han 

fulgte  med,  og  mens  han  hilste  med  martialsk 
Anstand,  sagde  Ebbe: 

»See  her,  Niels  Døring,  en  sachsisk  Herre 
af  ædelt  Blod,  Kurz  und  Gut,  Høvedsmand  for 
Bueskytterne.  Han  er  end  ikke  kommen  under 
Tag;  vil  I  huse  ham?« 

Da  Niels  betuttet  stirrede  paa  Kurz  og 
tøvede  med  Svaret,  bøiede  Gisele  sit  skjønne 
Hoved  og  sagde  smilende: 

»Det  skal  være  os  en  Ære,  om  Herren  vil 
tage  til  Takke!« 

Men  Niels  trak  Ebbe  til  Side  og  sagde  for- 
tørnet : 

»Hvi  prakker  I  os  ham  paa?  Skal  jeg  koste 
den  lange  Karl  og  hans  Skytte?  De  ville  æde 
os  ud  af  Huset.« 

»Niels  Døring«,  svarede  Ebbe,  »Eders  Gjer- 
righed  vil  volde  Eders  Ulykke.  Skjønner  I  da 
ikke,  at  jeg  her  beviser  Eder  en  Velgjerning? 
Naar  I  har  en  Høvedsmand  hos  Eder,  da  er  I 
og  ^It  Eders  Gods  vel  hyttet.« 

Da  gik  Niels  brummende  efter  Kurz  og 
Gisele,  som  allerede,  fordybede  i  Samtale, 
skred  ned  ad  Gaden,  mens  Alva  forundret  saae 
efter  dem. 

»Den  Gnist  fængede  i  et  Nu«,  sagde  Ebbe 
smilende,  og  derpaa  ilede  de  videre,  mens  Alva 
klyngede  sig  til    ham    og    saae  sig   sky  om,    thi 

Gaden  vrimlede  af  Krigere;  men  de  havde  hel- 
digviis  kun  faa  Skridt  til  Thomas  Heglefs  Huus ; 
Alva  løb  op  ad  Trappen,  og  et  Øieblik  efter 
laae  hun  i  Catharina  Traugemunds  Arme.  Der 
paakom  hende  en  Skjelven,  og  Taarerne  vilde 
frem,  men  hun  tvang  dem  tilbage  og  sagde  med 
et  kjækt  Smiil: 

»Gud  være  priset,  at  jeg  nu  er  hos  Dig!« 

»Jeg  betroer  hende  i  Eders  Varetægt«, 
sagde  Ebbe  til  Catharina;  »Tiden  er  vidt  frem- 
skreden; jeg  maa  til  Kongen;  men  inden  Aften 
kommer  jeg  igjen.  < 

Saa  vinkede  han  med  Haanden  og  gik; 
men  Catharina  fik  Alva  til  Sæde  hos  sig  paa 
en  Løibænk,  holdt  hendes  Haand"  i  sin  og  ud- 
brød i  stor  Sindsbevægelse: 

»Ak,  Alva,  hvad  er  dog  ikke  skeet  og 
fuldbyrdet,  siden  Du  var  her!  Nu  er  Du 
faderløs.« 

»Ja«,  svarede  Alva,  idet  hun  blev  bleg  om 
Kind  og  knugede  Catharinas  Haand,  »saa  skulde 
det  være !  Jeg  har  grædt  over  ham  en  ganske 
Nat;  men  dermed  maa  min  Bod  være  til  Ende; 
ikke  saaledes,  Catharina,  at  jeg  forglemmer  ham, 
men  min  Sorg  maa  nu  sove.  Ikke  skal  den 
dræbe  min  Hjertensvens  Fryd;  saa  er  det  nu 
os  beskjæret,  at  vor  Vei  til  Lykken  gaaer  over 
Grave. « 

Hendes  Stemme  klang  fast,  næsten  haard, 
og  hendes  Øine  funklede.  Catharina  saae  sky 
til  hende  og  sagde: 

»Dyrekjøbt  er  den  Lykke,  Alva,  og  den 
Livets  Lyst,  hvorefter  Du  higer!« 

»O,«  svarede  Alva  med  blussende  Kinder, 
»skulde  jeg  end  give  mit  eget  Liv  hen  for  den, 
da  vilde  den  ikke  være  for  dyrt  betalt!  Men 
hvorefter  higer  jeg?  Guds  Moder  tændte  selv 
den  Ild  i  mit  Hjerte,  tog  mig  ved  Haand  og 
førte  mig  ad  den  Vei,  som  jeg  maatte  gaae.« 

»O  ja,  o  ja,  saaledes  er  det  vel!«  udbrød 
Catharina  med  et  Suk;  »og  Hun,  som  har  ført 
Dig  til  de  høie  Steder,  vil  og  beskjærme  Dig 
der. « 

Nu  kom  Thomas,  svedig,  træt  og  med  Ryn- 
ker i  sin  Pande.  Han  havde  paa  Veien  hjem 
truffet  Ebbe  og  vidste,  at  Alva  var  kommen; 
altsaa  blev  han  ikke  overrasket  ved  at  see 
hende.  Han  gav  hende  et  Kys  paa  hver  Kind 
og  sagde  med  et.  Glimt  af  sit  gamle  Lune; 

»Nu  gjøre  vi  snart  en  Brud  af  Dig;  Hr. 
Ebbe  driver  svært  paa  og  vil,  at  Brylluppet 
skal  staae  det  snareste  skee  kan« ;  men  saa 
blev  han  pludseligt  alvorsfuld  og  føiede  til:  ;ja, 
hvo  skulde  dog  tænkt  dette!;  og  hensank  der- 
paa  i  Tanker  og  sagde  ikke  meget,  førend 
Maden  var  frembaaret,    thi    det   var  Middagstid, 

og  hans  hendøende  Livsaander  ved  Mad  og 
Drikke  havde  faaet  et  friskt  Pust.  Da  greb  han 
sit  Bæger,  som  var  fyldt  til  Randen  med  stærk, 
spansk  Viin,  løftede  det  og  sagde: 

»Jeg  tømmer  dette  Mindebæger  for  Din 
gode  Fader,  Alva!  Gud  have  hans  Sjæl;  han 
var  min  bedste  Ven!  Nødigt  laster  jeg  ham  i 
hans  Grav;  men  det  skal  dog  siges,  at  han  løb 
blindt  i  Døden;  saa  gjorde  og  Jens  Jermer. 
Gud  glæde  dem  Begge  i  Himmerige ;  men  havde 
de  brugt  deres  Forstand,  da  kunde  de  end 
frydet  dem  ved  Livet  og  gavnet  Folket;  thi  nu 
er  det  som  en  Flok  vildfarende  Faar  og  trænger 
allermeest  til  gode,  troe  Hyrder.« 

»Du  er  en  af  dem,  Thomas«,  sagde  hans 
Hustru,  for  hvem  hans  Kløgt  var  den  høieste 
Viisdom,  og  som  stedse  lyttede  til  hans  Tale 
som  til  et  Orakel. 

»Nu,  nu«,  vedblev  han,  de  have  spændt 
mig  for  Læsset,  og  jeg  trækker  det  saa  langt 
jeg  kan.  Tungt  nok  er  det  for  eet  Øg«,  til- 
føiede  han  med  et  svagt  Smiil;  »gamle  Johan 
duer  ikke  for  en  Pending;  gjør  Intet  uden  at 
vride  sine  Hænder  og  raabe  Ak  og  Vee.  Hvad 
gavner  det  ?  Vi  maae  skikke  os  i,  hvad  Tiderne 
bringe;  og,  ret  betænkt,  naar  vore  Friheder  og 
Rettigheder  forblive  ukrænkede,  og  det  har 
Dannerkongen  jo  tilsagt  og  lovet  os,  hvad  Magt 

ligger  der  da  paa,  enten  vor  Overherre  hedder 
Magnus  eller  Volmer?  Som  vi  vare  et  Lydland 
af  Sverrig,  saa  blive  vi  nu  et  Lydland  af  Dan- 
mark, det  er  hele  Forskjellen.« 

Den  Tale  maatte  jo  nu  lyde  behageligt  i 
Alvas  Øren,  men  dog  bluedes  hun  uvilkaarligt 
over  sin  gamle  Ven  og  ynkede  ham  i  hans 
Umandighed.  Hun  vidste  ikke,  at  et  Mandig- 
hedens Pust  virkelig  var  gaaet  gjennem  Thomas 
Heglefs  Hjerte,  men  det  var  allerede  døet  hen. 
Kong  Volmers  stærke  Haand  havde  faaet  Tag  i 
ham,  og  Thomas  var  ikke  en  Mand  af  Staal, 
som  Jens  Jermer. 

»Du  taler  der  viist  og  sandt«,  sagde  Catha- 
rina ,  X  naar  blot  Dannerkongen  vil  fare  med 
Lempe  og  ikke  kræve  for  stor  Skat.« 

»Nu<,  svarede  Thomas  selvtillidsfuldt,  »det 
kan  hænde  sig,  at  det  dog  forundes  mig  at  tale 
et  Ord  med  der  — «  en  Yttring,  som  viste,  hvor 
langt  han  endnu  var  fra  at  have  bundet  i  Dyb- 
den af  Kong  Volmers  Sjæl. 

Saa  sade  de  stumme  en  Stund,  mens  hver 
af  dem  i  sit  stille  Sind  udfegtede  sin  Strid-  de 
Døde  bleve  levende  for  deres  indre  Blik,  reiste 
sig  imod  dem  og  Aanderøster  lode  bittre,  an- 
klagende Ord  gjenlyde  i  deres  Hjerter. 

Det  kom  da  som  en  Befrielse  for  dem,  at 
Dørklinken  raslede,    Fliserne  klang  under  Ebbes 

Sporer,  og  hans  skjømie,  ridderlige  Skikkelse 
viste  sig  som  en  Aabenbaring  af  forv^entnings- 
fuld  Glæde  og  sprudlende  Livsmod,  Hvad  nyt- 
tede det  at  græmme  sig  og  strides  med  de 
Døde?  Livet  gik  sin  Gang,  og  de  maatte  Alle 
fort  paa  Begivenhedernes  rivende  Strøm,  hvor 
den  saa  end  bar  dem  hen. 


FEMTE  KAPITEL. 


NAADENS     TID. 

JtLfter  Slagets  Rasen  og  Byens  Underkastelse 
fulgte  nogle  rolige  Dage,  i  hvilke  Seirherrerne 
udhvilede  sig,  og  de  Overvundne  begyndte  at 
trække  Veiret  friere;  thi  den  Sikkerhed  for  Liv 
og  Lemmer,  som  Byens  Indvaanere  nøde,  gjorde 
dem  trygge,  og  de  vare  desuden  et  livligt  og 
letsindet  Folkefærd,  hvis  Livsmod  ikke  i  Læng- 
den lod  sig  kue.  Valpladsens  forfairdelige  Liig- 
dynge  blev  fjernet  og  hengjemt  i  store  Grave 
oppe  ved  Soelbjerg  Kloster,  Jens  Jermer,  Niels 
Glob  og  andre  paa  begge  Sider  faldne  Befalings- 
mænd bleve  jordfæstede  i  Staden  med  Ære ; 
men  da  det  var  gjort,  og  der  var  læst  Messer 
for  de  Døde,  rystede  de  Levende  Sorgen  af 
sig  og  søgte  Glæden  eller  druknede  deres  Be- 
kymringer paa  Bunden  af  Ølkruset  og  Viin- 
bægeret. 

Saa  gjorde  Thomas  Heglef ;  men  hans  Huns 
var  jo  ogsaa  et  fredlyst  Sted,  og  han  og  hans 
Hustru  viste  unge  Hr.  Ebbe  deres  Taknemme- 
lighed for  denne  Velgjerning  ved  daglig  at  be- 
værte ham  rigeligt.  Fru  Catharina  betænkte  sig 
heller  ikke  paa  at  vise  ham  den  Tillid,  ham  til 
Ære  at  fremsætte  sine  skjønneste  Sølvfade, 
Kander  og  Bægere.  Sligt  vogtede  Stadens 
andre  Fruer  sig  vel  for.  Deres  Stuer  og  Borde 
bare  en  saadan  Tarvelighed  til  Skue,  at  det  ind- 
bragte dem  ildevarslende  Spottegloser  fra  de 
danske  Herrer.  Alle  Kostbarheder  vare  strax 
blevne  stukne  til  Side  eller  nedgravede.  Ud- 
sigten til  Brandskat  svævede  jo  som  et  Damok- 
lessværd  over  Borgernes  Hoveder ,  og  uagtet 
Kongens  første  Regeringshandling  havde  været 
en  Naadesakt,  idet  han  nemlig  stadfæstede  Byens 
Privilegier,  saa  viste  der  sig  dog  Tegn  til,  at 
den  næste  vilde  blive  af  en  anden  Beskaffenhed. 
Der  var  lagt  Vagt  i  alle  Klostrene,  Kirkerne 
bleve  strengt  bevogtede,  og  Portvagterne  vare 
saa  paapassende,  at  Staden  kunde  lignes  ved 
Løvens  Hule,  hvor  alle  Spor  vendte  indad  og 
ingen  udad.  Der  var  altsaa  bundet  godt  for 
Sækken ,  og  de  Skatte,  Staden  rummede ,  de 
kunde  blive  fundne,  vare  de  end  nok  saa  godt 
gjemte. 

Thomas  Heglef  slog  paa  den  Streng  for 
Ebbe  Strangesøn,  og  hos  ham  fik  han  Trøst. 

»Kongen«,  sagde  Ebbe,  »beraader  sig  med 
sig  selv  om  Skattens  Størrelse.  Han  vil  ikke 
gaae  Staden  for  nær,  men  han  maa  jo  stille 
Hæren  tilfreds;  see  et  godt  Tegn  i  hans 
Tøven!« 

»Ja,  ja«,  svarede  Thomas,  »disse  Dage  ere 
som  en  Naadens  Tid ;  Herren  lade  dens  Udgang 
blive  en  mild  Dom  for  os!« 

Det  var  nu  i  det  Hele  blevet  Ebbe  Strange- 
søns Gjerning  at  tale  Alvas  Landsmænds  Sag 
og  holde  sin  Haand  over  Byen.  Han  var  der- 
for bleven  yndet  af  Stadens  Patricier,  og  dog 
nød  han  lige  fuldt  Kongens  Gunst.  Der  var 
kommet  noget  Sat  og  Sikkert  over  ham ,  som 
om  han  var  bleven  flere  Aar  ældre,  og  der 
arbeidede  sig  aabenbart  Alvorstanker,  maaskee 
ogsaa  Hovmodstanker  frem  i  ham,  men  de  flød 
dog  af  en  ædel  Kilde.  Det  var  ikke  Ridder- 
værdigheden, der  havde  adlet  ham,  thi  i  Ridder- 
skabet var  der  ikke  mere  nogen  Aandsmagt, 
som  kunde  løfte  Sjælen;  nei,  det  var  i  Alvas 
Fædrenehjem,  ved  Odelsbonden  Hans  Eskild- 
søns Arne,  at  de  ædle  Spirer  vare  blevne  ned- 
lagte i  hans  Hjerte,  som  nu  fik  Væxt. 

Saa  skulde  man  da  ventet,  at  ingen  mere 
end  Alva  selv  maatte  forstaae  at  værdsætte 
denne  hans  Høisindethed  og  være  ham  taknemme- 
lig for  den;  men  til  hans  store  Skuffelse  blev 
ganske  det  Modsatte  Tilfældet.    Hendes  Instinkt 

sagde  hende  nemlig,  at  der  bag  den  Høihed,  i 
hvilken  hendes  Hjertenskjær  nu  svælgede,  lurede 
Fare.  Naar  han  gjorde  sig  til  af  Kongens  Gunst 
og  sagde,  at  han  nu  formaaede  mere,  end  nogen 
anden  Mand  i  Hæren,  ja  at  hverken  Claus  Lim- 
bek  eller  Evert  Molteke  mere  stode  ham  imod, 
da  fyldtes  hendes  Hjerte  med  bange  Anelser. 
Det  forundrede  hende  høiligt,  at  disse  Ulve 
pludseligt  skulde  være  blevne  til  Lam;  og  hvad 
hendes  Landsmænd  angik,  da  undede  hun  dem 
visselig  al  mulig  Lindring  i  Ulykken-,  men  hun 
kjendte  dem  bedre  end  Ebbe,  og  hun  følte  sig 
forvisset  om,  at  hvor  medgjørlige  de  end  teede 
sig  nu  i  deres  Vanmagt,  saa  vilde  de,  om  Bla- 
det engang  vendte  sig ,  fra  Lam  forvandles 
til  Ulve. 

Hun  havde  faaet  en  Formodning  om,  hvor 
hen  det  Hele  nu  stilede ;  en  Røst,  som  spaaede 
om  Høihed  og  Magt,  lød  nu  daglig  i  hendes 
Øren ;  thi  Sylvia  havde  fundet  Vei  til  hende  og 
bidt  sig  fast  hos  hende.  Dagen  efter  Indtoget 
var  hun  traadt  ind  ad  Døren  med  liden  Karen 
ved  Haanden,  og  Alva  maatte  ved  Synet  af 
disse  hendes  to  Veninder  med  Skam  tilstaae 
for  sig  selv,  at  hun  siden  Skilsmissen  paa  Ho- 
berg  ikke  havde  ofifret  sin  Fostermoder  mange 
Tanker  og  i  de  sidste  Dage  ganske  forglemt  Ka- 
ren, som  var  bleven  skilt  fra  hende,  da  hun  blev 
sat  over  i  Job  Dackers  Skib.      Dog    var  Barnet 

i  god  Behold  kommen  i  Land  med  Hærens 
Kvinder,  og  Sylvia  havde  fundet  hende  i  Lei- 
ren. 

»Her  ere  vi«^,  sagde  Sylvia;  »vil  Du  nu 
bjerge  os?« 

»Vist  vil  jeg  saa ,  om  jeg  kan«,  svarede 
Alva;   »men  hvor  er  Kunne  og  Kale? 

»De  bleve  rædde  i)aa  Veien  herop  og  flyede 
Sønder  paa,  keer  Dig  ikke  om  dem«,  svarede 
Sylvia  med  stor  Sindsro.  »Vel,  om  Du  kan 
bjerge  os,  Alva!  Fredløse  og  som  jagede  Dyr 
komme  vi.  Jeg  var  ved  Kalveskindshuset  og 
søgte  Hr.  PZbbe,  men  blev  afviist  af  Livdraban- 
terne; intet  Under,  thi  see  mit  Skjørt.  hvor  laset 
det  er!  Dog  lode  de  mig  vide,  hvor  Du  var, 
og  saa  gik  vi  hid,  men  bleve  stødte  og  puffede 
af  de  vilde  Krigskarle,  som  nu  ublue  færdes  paa 
Gaderne  med  deres  løse  Kvinder.« 

Mens  Alva  klappede  Karen  paa  Kind  og 
stod  og  overveiede,  om  hun  turde  anmode  Ka- 
tharina om  at.  give  disse  to  sære  Gjester  Her- 
berge, lod  Sylvia  Munden  løbe. 

»Ikke  kommer  jeg  som  en  Tiggerkvinde 
til  Dig,  Alva«,  sagde  hun.  »Jeg  har  Mønt  og 
kunde  betale  for  Herberge  og  Tæring,  om  det 
var  at  faae.  I  dette  store  Huus  er  der  ledige 
Rum  nok;  bed  Katharina  Traugemund  om  at 
give  os  et  Kammer,  og  siig  til  hende;  dette  er 
min  Fostermoder !      Nu ,    vi    skulle    gjøre    Gavn 

for  Føden,  Alva,  og  nye  Klæder  kan  jeg  kjøbe 
selv  •  Du  vil  ikke  faae  Skam  af  os.  < 

Alva  mindedes  Sylvia  fra  fordums  Dage, 
hvilken  statelig  Kvinde  hun  da  havde  været,  og 
tænkte,  at  det  kunde  hun  blive  igjen;  hun  vilde  ikke 
misklæde  Borgermesterens  fine  Huus ,  saa  det 
gik  veh  og  paa  Karen,  det  lille  Dyr,  vilde  de 
vel  faae  Skik. 

Karen  stod  med  aaben  Mund  og  saae  sig 
forundret  om  i  den  fine  Stue ,  men  da  Alva  nu 
sagde,  at  hun  skulde  lægge  et  Ord  ind  for  dem 
hos  Fru  Katharina,  og  at  denne  saa  neppe  vilde 
vise  dem  af,  blev  Karen  saa  glad  ved  at  høre, 
at  hun  skulde  blive  i  dette  Paradiis,  at  hun  fløi 
Alva  om  Halsen  med  et  Glædeshviin.  Deri  saae 
Alva  blot  Vildskab,  men  hun  skulde  engang  er- 
fare, at  der  boede  Andet  i  den  lille  Hønsepiges 
Hjerte.     Sylvia  derimod  sagde  storladent: 

»Du  gjør  vel  i  at  beholde  os  hos  Dig;  skil 
ikke  Din  Skjebne  fra  min-,  gjør  Du  det,  da  vil 
det  gaae  Dig  ilde!  Naar  jeg  ikke  er  hos  Dig, 
hvo  skal  da  raade  Dig  i  de  vanskelige  Kaar, 
som  vente  Dig.'  Det  seer  jeg  i  Aanden,  Alva, 
at  snart  vil  du  være  den  mægtigste  Kvinde  paa 
vor  0 ;  thi  Du  har  Ebbe  Strangesøns  Hjerte  i 
Din  Haand,   og  han  har  Kongens    Øre.« 

Hvad  Sylvia  saae  i  Aanden,  stemmede  saa 
ganske  med,  hvad  der  virkelig  gik  for  sig,  at 
Alva    blev     beklemt    om     Hjertet.       Det    anede 

hende ,  at  Ebbe  skulde  forblive  paa  Gulland  i 
Kongens  Tjeneste,  og  en  Gysen  paakom  hende 
ved  Tanken  om,  at  hendes  Skjebne  var  knyttet 
til  Sylvias,  om  hvis  Landsforræderi  inden  Slaget 
paa  Fjælamyr  hun  havde  hørt. 

Men  Ebbe  blev  glad,  da  han  gjensaae  Syl- 
via og  Karen,  som  mindede  ham  om  de  lykke- 
lige Dage  i  Eskelhem,  og  det  forundrede  ham 
at  see,  med  hvilken  Anstand  Sylvia  teede  sig  i 
sine  nye  Kaar.  Han  havde  lange  Samtaler  med 
hende,  og  ved  sin  Snildhed  og  sit  Smigreri 
vandt  hun  ham  ganske  og  fik  fast  Fod  i  hans 
Gunst,  samtidigt  med,  at  hun  bestyrkede  ham  i 
hans  Høihedstanker.  Alva  formaaede  Intet  i 
den  Sag,  thi  naar  hun  advarede  sin  Hjertens- 
kjær mod  Sylvia,  da  sagde  han : 

»Sylvia  er  saa  tro,  som  hun  er  forstandig; 
men  Du  er  utaknemmelig;  uden  Sylvia  havde 
Du  ikke  kunnet  bjerge  Dig,  da  Du  var  i  Nod, 
husk  det!«   — • 

I  en  Uge  tøvede  Kongen  med  at  afsige  den 
Dom,  paa  hvilken  Visbys  Indvaanere  ventede 
med  saa  stor  Spænding,  og  i  al  den  Tid  van- 
drede Ebbe  mellem  sine  to  Kvarterer,  idet  han 
stadigt  bragte  Thomas  Heglef  Trøst  og  oplivede 
ham  med  Forhaabninger,  hvilke  Kongfen  selv, 
naar  Thomas  stededes  for  ham,  ved  sit  milde 
og  naadige  Væsen  bestyrkede;  men  paa  den 
sjette  Dag,  som  Ebbe  med  gamle  Johan  Kosfeldt 

sad  i  Thomas  Heglefs  Storstue  og  de  kvægede  sig 
med  deres  Værts  gode  Viin,  da  kom  en  Liv- 
drabant og  kaldte  Ebbe  til  Kongens  Raad.  Det 
gav  et  Sæt  i  Thomas,  og  han  udbrød:  »Nu 
slaaer  vist  Timen ,  og  vi  faae  vor  Skjebne  at 
vide!  Er  det  saa,  Hr.  Ebbe,  da  giv  os  strax 
Kundskab  derom!« 

Det  lovede  Ebbe,  da  han  gik,  opfyldt  af 
Iver  efter  at  tale  Borgernes  Sag  og  lidt  ør  i 
Hovedet  af  Thomas  Heglefs  stærke  spanske 
Viin.  Paa  Veien  til  Kongsgaarden  havde  han  et 
Møde,  som  gav  et  Beviis  paa,  at  de  danske  Herrer 
fortsatte  Erobringen  af  Visby  med  Held.  Paine 
Daa  kom  vandrende  med  en  tækkelig  Jomfru 
ander  Armen.  Videre  skjøn  var  han  ikke  med 
Plastret  paa  sin  Næse,  men  dog  var  det  lykke- 
des ham  at  daare  et  Pigehjerte,  og  den  Om- 
stændighed, at  Paine  Daa  havde  faaet  Kvarteer 
i  Helligaandshuset,  hjalp  Ebbe  til  trods  den  verds- 
lige Dragt  at  gjenkjende  Jomfruen,  som  ingen 
anden  var  end  Søster  Seraphia.  Saa  havde 
da  Fru  Christine  sat  et  af  sine  Lam  til,  med 
mindre  dette  blot  var  et  lidet  Streiftog  ud  i  den 
syndige  Verden ,  hvorefter  den  fromme  Søster 
atter  vilde  krybe  i  Hellighedens  Kaabe,  være 
Klostrets  Pryd  som  før  og  igjen  lade  Kirken 
gjenlyde  af  sin  klingende  Røst.^  Ebbe  smilte 
ved  Synet  af  hende,  men  da  hendes  Blik  frækt 
mødte  hans  og  han  blev  vaer,    at  hun  blussede 

af  Viin,  tænkte  han:  jeg  ynkede  hende  under 
Klostrets  Tugt,  men  nu  ynker  jeg  hende  dog 
mere! 

Da  Ebbe  traadte  ind  i  Kong  Birgers  Hal, 
tykkedes  det  ham,  at  Scenen  mere  lignede  et 
Drikkegilde  end  en  Raadslagning.  Kongen  sad 
med  Hertugerne,  Drosten,  Marsken  og  flere  Rid- 
dere ved  det  store  Bord  oppe  ved  Kaminen, 
men  der  saaes  hverken  Skriver,  Protokol  eller 
Gaasefjedre  og  Blækhuse,  derimod  store  Viin- 
kander  og  Bægre,  og  de  vare  fyldte  med  den 
ædleste  Druesaft,  hentet  ovre  fra  Raadskjelde- 
ren.  Med  Borgernes  egen  Viin  styrkede  Her- 
rerne sig,  mens  de  lagde  Raad  op  om  at  plyndre 
dem,  og  det  lod  til,  at  den  gav  godt  Lune. 
Ebbe  havde  jo  ogsaa  Vinens  Varme  i  Blodet, 
og  da  han  nu  saae  Kongen  sidde  der  med  sine 
Mænd,  mens  Aftensolens  Straaler  faldt  gjennem 
de  brogede  Glarruder  og  omstraalede  dem  Alle 
som  med  en  Glorie,  da  tænkte  han:  dette  er, 
som  saae  jeg  Kong  Artus  med  hans  Riddere  om 
det  runde  Bord;  der  kunde  kvædes  en  Vise 
derom ;  men  Volrad,  som  skulde  gjort  det,  sad 
nede  i  Kjøgerset  og  slikkede  Tallerkener;  men 
hvem  stod  der  og  smidskede  oppe  ved  Kongens 
Stol?  Det  var,  Gud  bedre  det,  Niels  Døring,  og 
da  Ebbe  saae  ham,  fik  han  mørke  Anelser. 
Niels  kvædede  en  Vise  for  Herrerne  paa  sin 
Maade,  og  den  lød  saaledes: 


»Og  eftersom,  hvad  jeg  nys  sagde,  den  rede 
Mønt,  der  kan  være  her  i  Staden,  ikke  vil 
strække  til,  og  der  ikke  bør  være  Tale  om  Hen- 
stand med  Skattens  Erlæggelse,  da  vil  det  blive 
fornødent  at  gribe  til  det  forarbeidede  Metal;  vi 
maae  oplukke  Kjøbmændenes  Sølvskabe  og  deres 
Fruers  Smykkeskriin,  men  fornemmelig  see  ind 
til  de  gode  Præster  og  Munke,  som  ublu  have 
beriget  sig.« 

»Nu«,  sagde  Hertug  Erik,  »da  bliver  det  dog 
Plyndring ;  vi  kunde  da  lige  saa  godt  strax 
givet  Staden  til  Priis.« 

»Nei,  strenge  Herre  og  høibaarne  Fyrste«, 
svarede  Niels  med  et  dybt  Buk,  »thi  det  har 
jo  været  Kongens,  vor  stormægtige  Herres,  chri- 
stelige  Ønske,  at  Staden  skulde  skaanes  for 
Vold  og  Ødelæggelse.  Det  bør  da  mages  saa, 
at  Borgerne  godvilligt  udlevere  deres  Skatte, 
og  efter  mit  ringe  Skjøn  gribes  Sagen  bedst  an 
paa  følgende  Viis:  vi  lade  paa  Torvet  hensætte 
nogle  tomme  Viinfade  af  de  største  med  den 
Befaling,  at  inden  en  vis  Frist  skulle  de  være 
fyldte;  og  det  forkyndes  Borgerne,  at  der  maa 
de  indfinde  sig  og  i  Fadene  nedlægge  Alt,  hvad 
de  eie  af  Guld  og  Sølv,  det  være  sig  Mønt, 
Klenodier  eller  Huusgeraad ;  og  naar  de  høre, 
at  jeg  er  Skattemesteren,  da  ville  de  Intet  stikke 
under  Bænken,  thi  om  nogen  Mand  her  i  Sta- 
den veed,  hvad  de  eie  af  ædelt  Metal,    da    maa 

det  vel  være  mig,  der  har  havt  saa  meget  deraf 
mellem  mine  Hænder.« 

Niels  Dørings  sidste  Ord  overdøvedes  af 
et  høit  Bifaldsraab,  og  Kongen  sagde : 

»Niels  har  truffet  det  Rette;  saa  bør  det 
være! 

Men  nu  gik  Niels,  opblæst  af  sit  Held,  videre 
i  Texten  og  sagde: 

V Tykkes  det  Eder  ikke,  Herre,  at  denne 
Handling  bør  gjøres  saa  høitidsfuld,  som  skee 
kan?  Hvad  om  der  blev  opreist  en  Throne  og 
I,  Herre  Konge,  tog  Plads  der,  omgiven  af  Eders 
Riddere?  Vi  lade  da  Borgerne  drage  forbi  og 
nedlægge  deres  Skatte  saa  at  sige  for  Eders 
Fødder;  da  bliver  det  tillige  som  en  Hylding  af 
Eders  nye  Undersaatter.  < 

Da  loe  Kongen  og  sagde: 

»Hvad,  Mester  Niels,  vil  Du  have  os  selv 
siddende  paa  Torvet  som  en  Skattekræver?  Nei, 
vi  agte  ikke  at  forlyste  Folket  med  en  slig 
Fastelavn.  Du  skal  være  der  og  andre  dertil 
forordnede  Mænd,  endelig  en  god  Vagt;  om  vi 
selv  see  ud  til  Eder,  faaer  staae  hen;  det  skulde 
da  være«,  tilføiede  Kongen  med  et  Smiil,  »at  vor 
Vei  just  den  Dag  faldt  over  Torvet.« 

Med  stor  Harme  og  bitter  Skuffelse  havde 
Ebbe  hørt  paa  denne  Forhandling,  og  kun  Kon- 
gens bestemte  Erklæring,  at  saa  skulde  det 
være,    havde   lukket   hans   Mund;    men   han   fik 

dog,  inden  han  gik,  Leilighed  til  at  sige  Kongen 
sin  Mening. 

»Staden  vil  blive  heel  forarmet.  Herre«, 
sagde  han,  »og  medens  denne  Blodsuger,  Niels 
Døring,  tømmer  Huse  og  Kirker,  da  ville  Borgernes 
Hjerter  fyldes  med  Had.« 

»Siig  intet  Ondt  om  Niels  Døring«,  sagde 
Kongen;  »han  er  os  hengiven  og  tro,  og  han 
skal  faae  sin  Løn;  vi  agte  at  anmode  gamle  Hr. 
Johan  om  at  træde  af  og  bede  Raadsherrerne 
bevise  os  den  Villighed  at  vælge  Niels  til  tydsk 
Borgermester  i  hans  Sted;  thi,  Ebbe,  vi  maa 
have  en  sikker  Mand  paa  den  Post;  kom  til  os 
aarle  i  Morgen ;  vi  have  noget  af  stor  Vigtighed 
at  tale  med  Dig  om,  og  da  skal  vi  forklare  Dig 
Alt.  Nu  blot  dette:  Dit  Hjertes  Mening,  at  vi 
træde  Dine  kjære  GuUændere  for  nær,  er  os 
ikke  imod;  men  anderledes  kan  det  ikke  være, 
naar  vi  ikke  skulle  drage  herfra  som  Narre  og 
blive  til  Spot.« 

Saa  gik  Ebbe  for  at  bringe  Thomas  Hjobs- 
posterne ;  men  da  han  var  gaaet ,  holdt  Kongen 
en  fortrolig  Raadslagning  med  sin  Søn,  Hertug 
Erik  og  nogle  faa  af  sine  mest  betroede  Mænd, 
hvem  han  tilkjendegav  sin  Beslutning,  som  var 
at  efterlade  Ebbe  Strangesøn  som  Befalingsmand 
paa  Gulland  og  stille  til  hans  Raadighed  Høveds- 
manden Kurz  med  sex  hundrede  Skytter  og 
Landsedragere  foruden  nogle  Ryttere;  og  denne 

Styrke ,  mente  han ,  vilde  være  tilstrækkelig  til 
at  kue  enhver  Opstand;  men  for  alle  Tilfældes 
Skyld  vilde  han  efterlade  et  tilstrækkeligt  Antal 
Skibe,  saa  at  Besætningen ,  om  noget  Uventet 
skulde  paakomme,  kunde  bjerge  sig.  Han 
yttrede  stor  Tillid  til  Ebbe  Strangesøns  Mod  og 
Raadsnarhed ,  fremhævede  det  Heldige  i,  at  en 
Gullænderinde  blev  hans  Hustru,  som  da  maatte 
være  hendes  Landsmænd  kjærkommen  og  mente, 
at  det  var  godt,  at  Kurz  ved  sit  Ægteskab  paa 
en  lignende  Maade  knyttedes  til  Samfundet  i 
Visby  —  kort  sagt,  det  Hele  blev  fremsat  saa 
vel  begrundet  og  syntes  snildt  udtænkt,  og  dog 
hvilede  det  paa  løs  Grund;  thi  det  bristede 
Kongen  paa  dybere  Kjendskab  til  de  virkelige 
Forhold  og  Befolkningens  Sindelag ;  men  nogle 
af  de  Herrer,  som  nu  sade  og  lyttede  til  hans 
Tale,  de  havde  rigtignok  gjort  deres  Yderste  til 
at  bestyrke  ham  i  hans  Vildfarelser,  og  disse 
Magnater  var  det  aldeles  ligegyldigt,  om  den 
danske  Krone  beholdt  sin  Erobring,  eller  mi- 
stede den,  ja  de  saae  maaskee  endogsaa  helst 
det  Sidste,  thi  de  ønskede  ikke  Kongens  Magt 
styrket.  —  Derfor  kom  hverken  Hertug  Erik 
eller  Frederik  af  Locken,  som  reiste  Indvendinger 
mod  Kongens  Plan,  nogen  Vei,  thi  Kongen  luk- 
kede sine  Øren  og  lyttede  hellere  til  den  Smi- 
ger, Claus  Limbek  og  Evert  Molteke  opvartede 
ham    med;    men    de    Herrers    sande  Mening   og 

deres  smaalige,  personlige  Bevæggrunde  kom 
for  Dagen,  da  de  havde  forladt  Kongsgaarden 
og  gik  sammen  ned  ad  Gaden.  Valdemar 
Sappi,  som  ingen  Grund  havde  til  at  være 
Ebbe  Strangesøn  hadsk,  sagde  i  en  beklagende 
Tone: 

»Nødigt  vilde  jeg  nu  være  i  unge  Ebbes 
Sted ;  thi  hvo  der  er  længst  fra  Hjemmet ,  er 
næst  ved  sin  Skade.« 

»Ja«,  sagde  Claus  Limbek,  »lad  nu  den 
Gjek  søbe  den  Kaal,  han  selv  spyttede  i ! « 

»Nu«,  sagde  Evert  Molteke,  »jeg  ønsker 
ikke  ham  og  hans  unge  Brud  andet,  end  Godt; 
gid  de  maae  forblive  her  og  leve  lykkeligt  paa 
denne  0  alle  deres  Dage!« 

»Ja,  Skam  skulde  Du  faae«,  sagde  Claus 
Limbek  og  loe,  om  Du  ønskede  Din  kjære 
unge  Frænke  Andet  end  Godt!«   — 

Men  da  Thomas  Heglef  og  Johan  Kosfeldt 
fik  at  vide,  hvad  der  forestod,  da  løftede  gamle 
Johan  sine  foldede  Hænder  og  udbrød  for- 
tvivlet : 

»Nu  forbarme  Gud  den  almægtigste  sig  over 
os!  Vi  ville  blive  udsugede  til  den  sidste  Hvid 
og  heelt  forarmede.« 

Men  Thomas  havde  dog  Besindighed  til 
nærmere  at  udspørge  Ebbe  om  Aarsagen  til,  at 
Sagen    havde    taget   en   saa   ulykkelig   Vending, 

og  da  han  fik  at  vide,  at  Niels  Døring  var  Me- 
ster for  Udplyndringsplaiien,  affødte  hans  Hjertes 
Bitterhed  et  Glimt  af  hans  forhen  saa  rige,  men 
nu  næsten  udslukte  Lune,  idet  han  sagde: 

:;Nu  begriber  jeg  det^  thi  naar  Katten  og 
Musen  lægge  Raad  op  sammen,  da  maa  Hus- 
bonden tabe!« 


SJETTE  KAPITEL. 


VALDEMAR   DEN    ONDE. 

LJet  var  Nicodemus's  Dag,  den  3die  August 
om  Morgenen,  da  det  ringede  til  Terts,  at  de 
Visby  Borgere  skulde  gaae  den  tunge  Korsegang 
og  offre  deres  Mammon.  Aldrig,  hverken  før 
eller  siden,  er  vel  en  saadan  Dommedag  kommen 
over  Opdyngere  af  jordiske  Skatte,  eller  et  sligt 
Skuespil  seet.  Paa  et  Magtbud  aabnede  sig 
med  eet  Slag  Tusinder  af  vel  fyldte  Pengekister 
og  Smykkeskriin  for  at  udtømme  deres  rige 
Indhold.  De  driftige  Kjøbmænds  Forbittrelse 
over  paa  een  Dag  at  miste  Frugten  af  mange 
Aars,  ja  maaskee  flere  Slægtleds  Stræbsomhed 
og  offre  arvede  Klenodier,  deres  Huus's  Pryd, 
Kvindernes  Harme  over  at  maatte  give  fra  sig 
de  Smykker,  som  vare  deres  Stolthed,  og 
Gniernes  Raseri  over  at  maatte  slippe  de  sam- 
mendyngede Skatte,    gik  som  en  Rystelse  gjen- 

nem  det  hele  Samfund  og  voxede  op  til  en 
saadan  Sum  af  Lidenskab,  at  Erindringen  om 
det  forfærdelige  Nederlag  uden  for  Murene  alene 
formaaede  at  holde  Folket  i  Tømme;  men  hele 
den  danske  Hær  var  paa  Benene;  Mændenes 
Liv  og  Kvindernes  Ære  stod  paa  Spil ;  thi  det 
var  indlysende,  at  hvis  Kong  Volmers  Bud  ikke 
blev  punktligt  og  rigeligt  efterkommet,  da  vilde 
han  selv  med  Anvendelsen  af  hele  sin  Myndig- 
hed ikke  formaaet  at  forhindre  Blodsudgydelse 
og  Tøilesløsheder.  Dette  havde  han  ogsaa  ladet 
Borgermestre  og  Raad  forstaae,  og  de  havde  da 
gjort  Deres  til  at  formaae  Borgerne  til  at  finde 
sig  i  det  Uundgaaelige. 

Alt  var  den  foregaaende  Dag  blevet  ind- 
rettet nok  saa  skjønt  paa  det  store  Torv,  thi 
Niels  Døring  fastholdt  sin  Hævdelse  af  Hand- 
lingens Værdighed.  Der  var  bleven  opreist  en 
Forhøining  med  en  Opgang  og  en  Nedgang,  paa 
den  vare  Tønderne  blevne  opstillede,  saa  at 
hver  Skatteyder,  naar  han  kom  derop  med  sine 
Svende  og  den  kostelige  Byrde,  var  synlig  for 
Mængden ;  og  der  var  ingen  Mangel  paa  Til- 
skuere, thi  for  alle  Byens  Stoddere  og  Tiggere 
var  dette  enJFestdag  uden  Mage.  De  formaaede 
ikke  ganske  at  dølge  deres  kildrende  Glæde  ved  at 
see,  hvad  der  i  deres  Øine  var  Himlens  retfærdige 
Straf,  ramme  alle  dem,  der  havde  svøbt  sig  i 
Sindal  og  Fløil,   pralet  med  Smykker  og  levet  i 

Herlighed  og  Glæde,  mens  de  selv  havde  lidt 
Nød.  Lyksalige  vare  paa  denne  Dag  de  fleste 
Mænd  og  Kvinder  i  Pjalter,  som  Intet  havde  at 
miste;  kun  faa  af  dem  vare  saa  fremsynede  at 
indsee,  at  de  Riges  Forarmelse  slutteligt  vilde 
svie  til  dem  selv. 

Niels  Døring"  stod  deroppe  som  Skatte- 
mester, men  der  var  intet  Triumferende  ved 
ham.  Han  var  hvid  om  Kind  og  viste  en  Lempe- 
lighed mod  Skatteyderne,  som  kun  lidet  svarede 
til  hans  pralende  Ord  til  Kongen.  Han  havde 
den  foregaaende  Dag  fornummet  Noget  til,  hvad 
Borgerne  tænkte  om  ham  og  faaet  Trudsler  om 
Hevn ,  saa  han  var  helst  bleven  derfra ;  men 
han  kunde  ikke  slippe.  Imidlertid  havde  han 
gjort,  hvad  han  formaaede,  for  at  dække  sig, 
idet  han  den  foregaaende  Dag  havde  indfundet 
sig  i  Raadet  og  udtalt  sin  Sorg  over,  at  Kongen 
havde  tvunget  ham  til  at  befatte  sig  med  denne 
fortrædelige  Sag  og  lovet  at  see  saa  meget 
gjennem  Fingre  med  sine  kjære  Byesbørn,  som 
Hensynet  til  hans  egen  Sikkerhed  tillod,  og  da 
han  virkelig  holdt  det  Løfte,  dæmpedes  For- 
bittrelsen  imod  ham  for  en  Deel.  Han  vidste 
ogsaa  en  Udvei :  Kirkerne  skulde  l^kke  Hullerne 
og  udplyndres  til  deres  sidste  Klenodie;  men  de 
i  Staden  opdyngede  Skatte  vare  saa  store  og 
Trykket  paa  de  Overvundne  saa  stærkt,  at  Seier- 

herrernes  Forventninger  dog  snarest  bleve  over- 
trufne. 

En  stærk  Vagt  stod  om  Forhøjningen;  mel- 
lem to  Rækker  Krigere  med  dragne  Sværd 
maatte  Skatteyderne  skride  og  paa  den  Spids- 
rodsgang  døie  mangen  Spotteglose  og  drøi  Vit- 
tighed; men  da  Kongen  kom,  blev  der  tyst. 
Han  kom  ridende  med  en  Skare  Riddere  og 
blev  holdende  en  Stund  og  saae  paa  de  Strømme 
af  Guld  og  Sølv,  præget  Mønt,  Fade,  Bægre 
og  Klenodier,  som  flød  i  Tønderne.  Da  han 
red  ud,  havde  han  sagt,  at  det  dog  kunde  lyste 
ham  at  see  de  Kræmmeres  sure  Miner  ved  den 
Leg;  men  da  han  først  var  der,  fængsledes 
baade  han  og  hans  Ledsagere  dæmonisk  ved 
Synet  af  Skatten  og  glemte  at  see  paa  Kræm- 
merne. Nogle  af  Herrerne  kunde  ikke  tæmme 
deres  jublende  Glæde,  og  Claus  Limbek  udbrød: 

»Ja,  Rigdom  er  dog  stedse  yndig,  avles  den 
end  syndig« ,  og  hver  Skjemt  blev  hilset  med 
Latter. 

Dog  var  der  et  Par  kjække  Borgere,  som 
vovede  at  tale  Kongen  til. 

»1  skatter  os  for  haardt.  Herre«,  sagde 
Mester  Siegwart,  som  just  havde  været  oppe  og 
ydet  sin  Skjerv.  »I  malker  Koen,  saa  den  bliver 
gold. « 

»Det    var    et    sandt    Ord«,    vovede    en    af 

Byens  tydske  Kjøbmænd,  som  stod  hos,  at  til- 
føie. 

»Ei  hør!«  udbrød  Kongen,  idet  han  vendte 
sig  til  Kjøbmanden.  »Hidtil  troede  jeg,  at  Dan- 
sken var  Koen  og  Hansen  Malkedeien,  som  trak 
i  Yveret.  Nu  er  Koen  kommen  for  at  æde  sit 
eget  Smør.« 

Da  loe  Herrerne,  men  i  det  Samme  raabte 
en  skingrende  Røst: 

»Forbandet  være  Valdemar  den  Onde!  Pest 
ramme  ham!« 

Da  opstod  der  en  frygtelig  Tummel.  Flere 
af  Ridderne  rede  frem,  og  Landsedragerne  styr- 
tede ind  paa  Folket,  som  flygtede  til  alle  Si- 
der, men  en  Hob  blev  dog  afskaaret  og  om- 
ringet. 

»Udleverer  den  Nidding!«  raabte  Valdemar 
Sappi. 

»Tungen  skal  rives  ud  af  hans  Hals!«  raabte 
Hertug  Christoffer,  som  var  langt  mere  forbittret 
end  hans  Fader  Kongen  selv. 

»Frem  med  ham!«  raabte  i  samme  Nu  Evert 
Molteke,   »eller  vi  klynge  Eder  alle  op!« 

Da  traadte  en  Graabrødremunk  frem  og 
sagde : 

»De  Uskyldige  skulle  ikke  Ude  for  min 
Skyld;  det  var  mig!« 

Ebbe  Strangesøn,  som  holdt  noget  derfra, 
hævede  sig  i  Sadlen,    kastede  et  Blik  paa  Mun- 

ken  og  gjenkjendte  Broder  Ksbcrn.  Landsedra- 
gerne  kastede  sig  strax  over  liam,  men  Kongen 
raabte,  at  de  ikke  maatte  tilføie  ham  nogen 
Overlast  og  befalede  at  føre  ham  hid.  Et  Øie- 
blik  efter  stod  Broder  Esbern  med  bagbundne 
Hænder  for  Kongen,  hvis  Blik  roligt  og  fast 
mødte  Munkens  af  fanatisk   Had  glødende. 

»Er  Du  kjed  af  Livet?«  spurgte  Kongen, 
mens  der  herskede  Dødsstilhed  omkring  ham,  og 
Alle  lyttede  til  hans  Ord.  »Du  har  teet  Dig 
som  en  Vanvittig.^: 

»Det  maatte  frem,  det  Skrig«,  svarede  Bro- 
der Esbern ;  »jeg  tænkte  ikke  derover,  men  det 
sagde,  hvad  sandt  er,  og  jeg  staaer  ved  de  Ord, 
ville  de  end  koste  mig  min  Hals.  Du  er  en  Ond- 
skabens Fyrste  og  en  Satans  Tjener,  som  ikke 
agter  Mennesker  høiere  end  Kvæg  og  forgriber 
Dig  paa  det  Hellige.  See,  der  kommer  Dine 
Haandlangere ;  skammeligt  have  de  udjjlyndret  vor 
herlige  Kirke!« 

Kongen  vendte  sig  om  og  saae  Kurz,  der 
kom,  ledsaget  af  nogle  Skytter,  som  vare  be- 
læssede med  Helgenbilleder  og  andre  Klenodier 
fra  Catharinakirken. 

De  fromme  Mænd  derinde«,  raabte  Niels 
Døring  oppe  fra  Stilladset,  »vilde  ikke  oplukke 
deres  Skriin  og  skatte  efter  Evne;  derfor.  Herre 
Konge,  bad  jeg  Høvedsmanden  om  at  see  ind 
til  dem.« 

»O«,  sagde  Kurz,  »dette  er  kun  en  ringe 
Part  af  det  Sølv  og  Guld ,  de  fromme  Skalke 
sidde  inde  med;  vi  maa  see  de  Aagerkarles  Ki- 
ster bedre  efter.« 

Da  kom  Franciskanernes  Guardian  løbende, 
faldt  paa  Knæ  foran  Kongens  Hest  og  bad 
ham  med  opløftede  Hænder  om  at  skaane  hans 
Kloster. 

»Ei,  ei!«  svarede  Kongen,  »hvor  kjær  ad 
Mammon  ere  ikke  I  Graabrødre  blevne,  og  dog 
skulde  I  være  Fattigdommens  Apostle,  saa  sandt 
Eders  Regel  forbyder  Eder  endogsaa  at  røre 
ved  Mammon.« 

»Herre«,  sagde  Guardianen,  idet  han  reiste 
sig,  »I  siger  ikke  det  for  Guds  Skyld;  I  veed 
heelt  vel,  at  den  gamle  Regels  Strenghed  for- 
længst med  den  hellige  Faders  Samtykke  er  af- 
skaffet ;  og  hvorledes  skulde  vi  kunne  afvise  Me- 
nighedens frivillige  Gaver,  skjenkede  til  deres 
Sjæles  Frelse.^  Da  Digerdøden  rasede,  kastede 
de  endogsaa  deres  Gaver  over  Muren  ind  til  os ; 
skulde  vi  ladet  dem  ligge  og  negtet  at  læse 
Messe  for  deres  Frænders  Sjæle  ?  Til  Guds  Ære 
blev  vor  Kirke  smykket;  vanhellig  og  syndig 
Gjerning  er  det  at  plyndre  den.  Vogt  Dig, 
Herre,  at  ikke  Himlens  Straf  rammer  Dig,  saa 
Dit  strenge  Regimente  ender  i  Vanmagt  og 
Elende ;  lad  dette  være  som  en  kjærlig  Formaning 
til  Die!« 


301 

»Tak,  ærværdige  Herre«,  svarede  Kongen 
med  et  Smiil;  »men  Eders  Broder  der,  han  gav 
mig  nys  en,  og  i  den  var  der,  Atterdag,  en 
anden  Tone!« 

Da  opdagede  Guardianen  først  Broder  Esbern, 
og  da  han  fik  at  vide,  hvad  der  var  skeet, 
raabte  han: 

»Esbern,  Esbern,  til  x'ort  Klosters  Fordærv 
blev  Du  født!  En  Oprører  var  Du  først,  og  nu 
gaaer  Din  Nidkjærhed  over  alle  Grændser  og 
haaner  al  Forstand.« 

»Ja«,  sagde  Kongen,  idet  han  saae  paa 
Broder  Esbern  med  et  stikkende  Blik,  »han  gav 
os  der  et  skjønt  Tilnavn;  men  siig  mig  dog, 
ærværdige  Fader,  om  Eders  gode  Kong  Smek*) 
havde  havt  lidet  af  vor  Ondskab,  mon  det  ikke 
vilde  baadet  Eder  mere?  Da  vilde  vi  visselig 
ikke  evnet  at  komme  her  og  kræve  Skat.« 

Da  lød  et  høit  Bifaldsraab  fra  Ridderne. 

»Dog«,  vedblev  Kongen,  »fattedes  det  ham 
neppe  paa  Villien,  saa  sandt  det  engang  var 
hans  Agt  at  kjøbe  os  ud  af  vort  Rige**).  Vi 
maa  have  Mønt  for  at  holde  saa  stor  en  Kræm- 
mer og  hans  Fæller,    Hanserne,   Stangen,  og  vi 


''■)  god,  blid,   den  svenske  Kong  Magnus  Eriksøns  Tilnavn. 
**)  Kong  Magnus    kjøbte    1332  Skaane    af  Hertug   Johan  af 
Holsteen,   til  hvem   det  var  sat  i  Pant. 

borge   da   hellere   hos  de  Rige,    end   vi    plyndre 
de  Fattige.« 

Herre  Konge«,  svarede  Guardianen,  »jeg 
tør  ikke  gaae  i  Rette  med  Eder;  jeg  spørger 
da  blot:  vil  I  skaane  denne  unge  Klosterbroder, 
eller  skal  han  for  sin  Fremfusenhed  bøde  med 
Livet  ?  ■< 

»Nu«,  svarede  Kongen,  idet  han  gjorde  et 
Kast  med  Hovedet,  »hvad  vilde  det  gavne  os 
at  træde  den  Orm  sønder?  Læg  ham  i  Bolt  og 
Jern,  Kurz,  og  sæt  ham  i  Sølverhatten ;  men  for- 
var ham  vel,  at  ikke  hans  onde  Tunge  anretter 
større  Ulykker.« 

Derpaa  red  Kongen  derfra;  men  Ebbe 
Strangesøn ,  som  var  i  hans  Følge  og  havde  bi- 
vaanet  det  hele  Optrin ,  red  nu  hen  til  Broder 
Esbern  og  spurgte  ham,  om  han  gjenkjendte 
ham?  Esbern  bøiede  sit  Hoved  bekræftende  og" 
stirrede  paa  Ebbe  med  et  hadefuldt  Blik. 

»For  den  skjønne  Aftens  Skyld,  vi  da  til- 
bragte med  hinanden,  og  den  Venlighed,  Du  viste 
den  Ukjendte,  vil  jeg  skaffe  Dig  lempeligere 
Kaar  i  Fængslet,  om  Du  da  lover  Bod  og 
Bedring. 

»Mindet  om  hiin  Aften  er  mig  nu  til  Græm- 
melse, Herre«,  svarede  Broder  Esbern,  hvorpaa 
Ebbe  forbittret  bød  Landsedragerne  at  føre  ham 
bort. 

»Ved  min  gode  Helgen,    der  er  Staal  i  den 

Karl«,  sagde  Peder  Jernskjeg,  som  hørte  paa 
denne  korte  Samtale;  »men  her  er  Mildhed  paa 
urette  Sted;  han  burde  miste  sin  Knap.« 

»Det  var  Kutten,  der  bjergede  ham«,  sagde 
Valdemar  Sappi,  idet  de  rede  efter  Kongen.  — 

Tre  Dage  gik  hen  med  at  stille  Seirherrernes 
Guldtørst.  Da  udviste  næsten  alle  Pengeskriin 
og  Tresorer  en  sørgelig  Tomhed,  ja,  der  var 
ogsaa  blevet  ryddet  slemt  op  i  Varelagerne, 
men  især  vare  Kirkerne  haardt  medtagne.  De 
vare,  som  Thomas  Heglef  udtrykte  sig,  at  ligne 
ved  Brude,  der  havde  smykket  sig  skjønt  for  at 
tækkes  Brudgommen,  men  nu  laae  der  slagne, 
skjændede  og  plyndrede.  Alterne  og  Væggene 
vare  bare  og  de  undergjørende  Helgendukker, 
til  hvilke  Folket  hidtil  havde  seet  op  med  Ære- 
frygt, enten  forsvundne  eller  lemlæstede  og 
blottede,  berøvede  deres  Guldkroner,  Smykker 
og  Gyldenstykkes  Kjortler;  men  selve  Visbys 
Indvaanere  bleve  næsten  ikke  mindre  forbausede, 
end  de  danske  Krigere,  ved  at  see  den  Dynge 
ædelt  Metal,  som  var  bleven  hentet  ud  af  Kir- 
kerne, de  Hundreder  af  Helgenbilleder,  Kalke, 
Vievandskar,  Engle,  Kroner,  Knapper,  Spænder 
og  mange  andre  kostbare  Gjenstande,  som  havde 
opdynget  sig  i  et  Par  Aarhundreder.  Da  fik  de 
at  see,  hvor  dyrt  de  og  deres  Fædre  havde 
maattet  kjøbe  deres  Sjælefred,  og  hvilke  glubske 
Skattekræ vere    Kirkens    Tjenere    havde    været; 

men  de  dvælede  ikke  længe  ved  slige  ørkesløse 
Betragtninger.  Snilde  Handelsmænd,  som  de 
vare,  bestræbte  de  sig  for  at  tilbagevinde  nogle 
af  de  ranede  Skatte,  og  det  lykkedes  ogsaa  for 
en  Deel ;  thi  nu,  da  Krigerne  begyndte  paa  deres 
Slaraffenliv,  og  Tærningerne  rullede,  vandrede 
mange  Klenodier  fra  Haand  til  Haand  og  solgtes 
for  Spotpriis. 


SYVENDE  KAPITEL. 


DOBBELT  BRUDEFÆRD. 

1  homas  Heglefs  Dagligværelse  flød  af 
Sindal  og  Fløil,  Saxe  og  Naale,  førte  af 
rappe  Hænder,  arbeidede,  Guldtraade  glimtede, 
Sømme  lagdes,  og  gyldne  Knapper  fæstedes 
paa  Rad.  Sex  Sykvinder  sade  i  Kreds,  hver 
med  sit  Stykke  Tøi  mellem  Hænderne,  og  det 
Storværk,  som  skulde  fremgaae  af  disse  forenede 
Anstrengelser,  det  var  Alva  Hansdatters  Brude- 
kjortel; og  henne  hos  Niels  Dørings  herskede 
der  en  lignende  Travlhed ;  thi  Kongen  havde 
bestemt,  at  begge  Bryllupper  skulde  staae  paa 
samme  Dag  og  umiddelbart  før  hans  Afreise, 
som  var  berammet  til  Augustini  Dag,  den  28de 
August. 

Sylvia  sad  midt  i  Kredsen,  og  Karen  løb 
mellem  Sykvinderne  og  vartede  dem  op.  Begge 
vare  de  som  forvandlede,  dog  ikke  blot  ved  de 

Valdemarstoget.     II.  49 

skjønne  nye  Kjortler,  de  nu  bare,  og  som  Ebbe 
Strangesøn  havde  skjenket  dem ;  thi  Karens 
Henflyttelse  til  det  jordiske  Paradiis,  hvor  hun 
nu  befandt  sig,  havde  udviklet  Evner  og  Anlæg 
hos  hende,  om  hvis  Tilstedeværelse  hun  neppe 
engang  selv  havde  havt  nogen  Anelse,  og  over 
Sylvia  var  der  en  egen  seirsæl  Tryghed.  Hun 
troede  fuldt  og  fast,  at  Ebbe  Strangesøns  fore- 
staaende  Ophøielse  oprindeligt  var  hendes  Værk, 
og  at  hun  hiin  Dag  i  Gunildsgaard  havde  ind- 
givet Kongen  Tanken;  men  enten  nu  hendes 
Ord  havde  bidraget  til  at  fæstne  Maskerne  i  det 
Net,  i  hvilket  Ebbe  og  hans  Brud  sad  fangne, 
eller  ikke,  saa  var  dog  det,  hun  havde  seet  i 
Aanden,  i  det  Væsentlige  blevet  til  Virkelighed ; 
men  hun  var  klog  nok  til  ikke  at  prale  deraf. 
Stor  var  hendes  Fryd  ved  Tanken  om,  at  hun, 
naar  Kongen  var  dragen  bort,  med  Alva  skulde 
boe  i  Kongsgaarden,  thi  der  skulde  Hr.  Ebbe 
som  Befalingsmand  have  sin  Residents ;  men  saa 
fortrolig  var  hendes  stærke  Sjæl  med  eventyr- 
lige Høihedstanker,  at  hun  gik  dertil  med  større 
Sindsro,  end  Alva  selv.  Om  saa  Kongen  havde 
sat  hende  til  at  styre  sit  Huus ,  vilde  hun  uden 
Betænkning  paataget  sig  Hvervet  og  sikkert  og- 
saa  løst  Opgaven  tilfredsstillende. 

Alva  derimod  saae  med  et  sundere  Blik 
paa  Tingene.  Høiheden  skræmmede  hende  ikke 
mere ;  hvor  ung  hun  end  var,  saa  følte  hun  dog 

Mod  nok  til  at  indtage  sin  Plads  ved  sin  Huus- 
bondes  Side;  men  hun  havde  ikke  Sylvias 
Tyrketro  paa  Kongens  Magt.  En  instinktmæs- 
sig Følelse  sagde  hende,  at  paa  langt  Hold 
vilde  den  ikke  strække  til;  naar  han  først  var 
borte,  da  vilde  hendes  Landsmænd  sikkert  gjøre 
et  Forsøg  paa  at  afkaste  Aaget;  og  dernæst 
nærede  hun  Mistillid  til  Kurz,  og  hvad  hun 
tænkte,  det  sagde  hun  frit  ud  til  sin  Hjertens- 
kjær; men  Ebbe  satte  sig  paa  den  høie  Hest 
og  lod  hende  mærke,  at  en  lille  Jomfru  som 
hun,  der  var  opvoxet  i  Skovens  Gjem,  ingen 
Forstand  havde  paa  Statssager.  Dog  kom  det 
ved  denne  Leilighed  for  en  Dag,  at  Ebbe  selv 
havde  næret  Betænkeligheder  ved  at  paatage 
sig  det  farefulde  Hverv,  Kongen  tilbød  ham; 
men  Alva  skjønnede,  at  Kongens  Snille  og  Vel- 
talenhed havde  beseiret  dem.  Imidlertid  ind- 
rømmede Ebbe,  at  Niels  Dørings  Indsættelse  i 
Borgermesterembedet  i  hans  Øine  var  en  Uklog- 
skab ;  men  der  havde  ikke  reist  sig  mindste 
Modstand  mod  dette  Kongens  Ønske,  ja  det 
lod  endogsaa  til,  at  Niels  Dørings  Ophøielse, 
hvor  ilde  lidt  han  end  var,  havde  smigret 
Haandværkerne ;  derimod  vilde  Ebbe  paa  ingen 
Maade  indrømme ,  at  der  var  nogen  Grund  til 
at  tvivle  om  Kurz's  Troskab;  hans  egen  og 
hans  Hustrues    Sikkerhed   vilde    jo    desuden    af- 

49* 

hænge  af,  at  han  gjorde  sin  Pligt.  Alva  hørte 
opmærksomt  paa  sin  Ven ;  derpaa  sagde  hun : 

»Dine  Grunde  ere  gode;  dog  mener  jeg,  at 
Folk  som  Niels  Døring  og  Kurz  ere  slette  Fæl- 
ler og  Dig  ikke  værdige.« 

Da  fik  Ebbe  ligesom  en  Fornemmelse  af, 
at  Luften  i  Eskelhem  Skove  ikke  virkede  svæk- 
kende paa  Forstanden;  men  det  var  nu  hans 
Mening,  at  Kvinder  i  det  Hele  taget  ikke  maatte 
tale  med  om  den  Slags  Ting,  hvorfor  han  noget 
barskt  svarede: 

»Vær  tryg!  Kongen  veed,  hvad  han  gjør; 
nyttige  Mænd  ere  i  hans  Øine  de  bedste,  og 
det  bør  ogsaa  jeg  nu  tænke.« 

»Nu,  Ebbe«,  sagde  Alva  med  Kjærligheds- 
glands  i  sine  Øine,  »min  Plads  er  ved  Din  Side, 
og  Din  Vei  maa  blive  min,  hvorhen  den  end 
fører.« 

Og  hun  viste  i  Gjerningen,  at  disse  Ord 
ikke  vare  noget  Mundsveir;  thi  hun  var  freidig 
i  al  sin  Færd  og  svarede  i  enhver  Henseende 
til  hans  Forventninger.  Stadens  fornemme  Fruer 
og  deres  Døttre,  som  i  disse  Dage  i  et  ikke 
ringe  Antal  indfandt  sig  hos  Thomas  Heglefs, 
deels  af  Klogskab,  deels  af  Nysgjerrighed,  og 
som  havde  gottet  sig  i  Forventning  om  den 
unge  Bondejomfrues  Keitethed  og  Forlegenhed, 
følte  sig  høiligt  skuffede  ved  at  see,  med  hvor 
megen     Sikkerhed     og    Ynde     hun     teede     sig. 

Nogle  af  dem,  der  før  Nederlaget  havde  pralet 
høiest,  vare  nu  blevne  de  mygeste,  saaledes 
Gertrudes  Moder,  gamle  Elisabeth  og  Broderen 
Erik  Fodra,  som  nu  regnede  sig  Slægtskabet 
med  Alva  til  Ære. 

Kongen  havde  imidlertid  ogsaa  jevnet  Veien 
for  disse  føielige  Sjæle ;  thi  han  havde  sendt 
nogle  af  de  fornemste  Fruer  deres  Smykker  til- 
bage med  den  Besked,  at  hans  Skattekrævere 
havde  været  for  haarde;  det  havde  ikke  været 
hans  Mening  at  gaae  Stadens  bedste  Kvinder 
saa  nær.  Til  disse  Naadens  Straaler  kom  endnu 
den  Befaling  af  Kongen,  at  et  Mindekors  skulde 
reises  over  de  faldne  GuUændere,  og  han  over- 
drog Ebbe  Strangesøn  til  sin  Tid  at  sætte 
dette  i  Værk;  han  viste  altsaa,  at  han  dog 
havde  Hjerte  til  at  ære  sine  tappre  Modstandere 
i  Døden. 

Dog  var  der  Ingen,  der  i  disse  Dage  hjem- 
søgte Thomas  Heglefs  Huus  oftere  end  Jomfru 
Gisele;  at  gaae  ned  ad  Strandgaden  med  en 
Garde  af  et  Par  drabelige  Bueskytter  bag  efter 
sig,  det  var  Storhed  for  hende ;  og  hun  havde 
tillige  den  Tilfredsstillelse,  at  de  stolte  Kjøb- 
mændsfruer  nu  ikke  turde  Andet ,  end  behandle 
hende  som  deres  Lige;  men  hun  skjønnede,  at 
hendes  Hevnplaner  foreløbigt  maatte  skrives  i 
Glemmebogen;  de  havde  nu  heller  ikke  været 
videre    grusomme   og    skulde   blot  gaaet  ud  paa 

iøinefaldende  Ydmygelser.  Hendes  Fader  raa- 
dede  hende  ogsaa  til  at  vise  Maadehold  og  ikke 
spænde  Buen,  saa  den  bristede.  Vel  nærede 
han  ingen  Frygt  for  Fremtiden;  thi  Kurz  vilde 
med  sin  Krigsmagt  være  stærk  nok  til  at  be- 
skytte ham;  men  Kongen  havde  paalagt  ham 
at  gaae  frem  med  Lempe,  og  han  skjønnede 
selv,  at  dette  vilde  være  det  Klogeste,  hvorfor 
han  stræbte  at  indynde  sig  hos  Raadet  og  vinde 
Stemning  for  sig  blandt  Folket. 

Men  der  var  Et,  som  i  høi  Grad  tirrede 
Gisele,  og  det  var  Alvas  stolte  Tilbageholden- 
hed. Det  forekom  hende,  at  baade  hun  og  Hr. 
Ebbe  behandlede  Kurz  og  hende  som  under- 
ordnede Personer,  og  hendes  Harme  herover  fik 
Luft  en  Dag,  da  hun  og  hendes  Fæstemand 
kom  fra  et  Besøg  hos  Thomas  Heglefs;  thi  det 
forekom  hende,  at  Kurz  havde  viist  sig  altfor 
underdanig  lige  overfor  Alva. 

»Hvor  gider  Du  dog  bukke  saa  dybt  for 
den  Bondetøs?«  spurgte  hun  forbittret.  »Du 
talte  jo  saa  ydmygt  til  hende,  som  om  hun  var 
en  Dronning ;  tager  jeg  ikke  feil,  saa  forsikkrede 
Du  hende  om  Din  Troskab.« 

»Ha,  ha!«  loe  Kurz,  strøg  sit  Skjæg  og  lod 
sine  store  Øine  spille.  »Nu,  hun  spurgte  mig, 
om  jeg  antog,  at  den  Styrke,  Kongen  efterlader 
her,  vil  være  tilstrækkelig  til  at  opretholde  Hr. 
Ebbes  Regimente ;     thi    den    liden  Bondetøs    er 

ikke  dum ;  hun  tænker  over  Sagerne  og  føler 
sig  mindre  tryg,  end  Hr.  Ebbe  i  sin  Stor- 
mægtighed. Jeg  svarede  da  med  Haanden  paa 
mit  Hjerte :  »jeg  vover  mine  sex  hundrede  hver- 
vede Karle  mod  Tusinder  af  denne  Stads  Kræm- 
mere; og  disse  ere  jo  dertil  blevne  saa  vel  tug- 
tede, at  de  ikke  ville  vove  at  knye.  Jeg  inde- 
staaer  for  Alt,  Jomfru  Alva;  lid  paa  mig;  paa 
mit  Ord  kan  man  bygge  Huse!« 

»Det  var  Pral  for  en  Mark«,  svarede  Gisele 
spydigt;  »men  saa  er  Du  da  blot  Hr.  Ebbes 
Underdan  og  som  en  Høvedsmand  for  hans 
Livvagt. « 

»Du  vilde  være  klog  nok,  min  Dukke«, 
svarede  Kurz  og  kneb  hende  i  Kinden,  hvis 
Din  Stolthed  ikke  gjorde  Dig  dum ;  thi  seer 
Du,  dette  maa  holdes  gaaende,  mens  Kongen 
og  Hæren  er  her.  Saa  længe  er  Hr.  Ebbe  for 
mig  Ridderskabets  Lys,  og  det  vil  blive  som  en 
Ære  for  mig  at  staae  under  hans  Befaling;  lige 
saa  bør  det  være  en  Lykke  for  Dig,  naar  Jom- 
fru Alva  værdiges  at  række  Dig  sin  Haand  og 
give  Dig  et  Søsterkys  —  men  bi,  til  Kongen 
er  draget  bort!« 

Gisele  saae  forundret  paa  ham ;  hun  havde 
ingenlunde  tiltroet  sin  pralende  Fæstemand  dybt- 
gaaende  Planer. 

»Nu,  Kurz«,  spurgte  hun,  »naar  Kongen  er 
draget  bort,  hvad  da?« 

>Da  er  jeg  Manden',  svarede  Kurz  med  et 
Blik,  som  gjorde  ham  dobbelt  hæslig;  »mine 
hvervede  Karle,  som  gave  mig  Haanden,  de 
spørge  ikke  om  Ebbe  Strangesøn,  de  lyde  kun 
mig,  og  hvad  formaaer  den  Snees  danske  Ryt- 
tere, han  faaer  til  sin  Raadighed,  mod  mine  sex 
hundrede  Skytter  og  Spyddragere?« 

Men  vil  Du  da  afsætte  Hr.  Ebbe  og  gjøre 
Dig  selv  til  Befalingsmand :  <-  udbrød  Gisele  halvt 
glad  og  halvt  forskrækket.  »See  Dig  dog  for, 
hvad  Du  gjør,  Kurz!«  og  da  Kurz  taug,  føiede 
hun  til:  »naar  Du  har  Magten  og  Hr.  Ebbe  maa 
dandse  efter  Din  Pibe ,  da  bør  Du  være  til- 
freds. < 

Du  kan  trygt  lide  paa«,  svarede  Kurz,  »at 
jeg  ikke  skal  begaae  nogen  Dumhed;  jeg  vil 
have  vor  egen  Fordel  for  Øie    og   intet  Andet.« 

Med  den  Besked  maatte  Gisele  lade  sig 
nøie;  men  nu  havde  hun  faaet  en  Dæmper  paa 
sig,  som  gjorde  hendes  Væsen  mere  tækkeligt, 
hvorfor  hun  hos  Alva  opnaaede  noget  af  den 
søsterlige  Venlighed,  hun  ikke  havde  kunnet 
tiltvinge  sig.  Dette  blødgjorde  Giseles  Hjerte  og 
Bevidstheden  om,  at  hun  og  Kurz  dog  vilde  blive 
de  Stærkeste,  tog  Braadden  af  hendes  stolte 
Sind. 

Men  Dagene  fløi,  og  Aftenen  før  Bryllups- 
dagen var  allerede  naaet.  Alva  sad  alene  paa 
sit  Kammer  med  Karen,  som   nu  virkelig  gjorde 

Tjeneste  som  Kammerpige,  og  hun  var  af  Væxt 
stor  nok  dertil,  var  hun  end  i  Sindet  et  Barn. 
Alva  var  kommen  efter,  hvor  varmt  et  Hjerte 
der  slog  i  Karens  Bryst;  og  naar  man  saae  Ka- 
ren sidde  og  stirre  paa  sin  jordiske  Beskytter- 
inde  med  et  saa  straalende  Blik,  som  hun  gjorde 
denne  Aften,  da  maatte  man  tænke,  at  Guds 
Moder  selv  maatte  være  tilfreds,  om  hun  i  et 
Menneskehjerte  fandt  saa  stærk  en  Kjærlighed 
og  saa  fast  en  Tro,  som  Karen  nærede  til  Alva 
Hansdatter. 

Alva  var  denne  Aften  i  en  bevæget  Stem- 
ning, og  Taarerne  sade  løst  hos  hende.  Hun 
følte  sig ,  trods  sin  Kjærlighedslykke  og  midt  i 
al  sin  Herlighed,  saa  fattig.  Hendes  Tanker  gik 
til  Hjemmet  med  al  dets  svundne  Glæde,  og 
hun  saae  for  sig  i  Aanden  sin  kjære  Faders 
Skikkelse,  som  nu  laae  i  den  kolde  Grav ;  nu 
sad  Gertrude  og  Ingrid  paa  Gaarden  med  Had 
i  Hjertet  og  ønskede  hende  vel  Døden.  Det  var 
hende  en  Trøst  at  mindes,  at  hendes  sidste  Ord 
til  hendes  Fader  havde  været  gode  og  Afskeden 
et  Kjærlighedskys.  Saa  tog  hun  Karens  lille 
barkede  Haand  i  sin  og  talte  med  hende  om  for- 
dums lykkelige  Dage,  men  den  Tale  forstod  Ka- 
ren ikke,  thi  nu  var  Lykkens  Tid  for  hende,  det 
Andet  havde  kun  været  Pine.  Hun  lod  da  Ka- 
ren gaae  og  søgte  Sengen.  Da  hun  sov  ind, 
tænkte  hun  paa  sin  stakkels  Broder  Bengt,  hvem 

hun  ikke  havde  turdet  besøge,  thi  Ebbe  havde 
forbudt  hende  det.  Om  Bengt  drømte  hun,  da 
hun  var  sovet  ind.  Hun  saae  ham  i  hans  Hætte- 
kappe og  hørte  ham  kime  med  sin  Klokke ;  men 
da  faldt  med  Et  Kappen  og  Bindene  af  ham; 
han  stod  der  som  en  Engel  i  hvide  Klæder  og 
med  Vinger  paa  Ryggen ;  han  tog  hende  i  sin 
Favn  og  fløi  op  til  Himlen  med  hende,  mens 
alle  Kirkeklokkerne  i  Visby  ringede  og  Ebbe 
stod  paa  Bjerget  ved  Sanct  Jørgensgaard  og 
fortvivlet  rakte  sine  Arme  op  efter  hende. 

Men  det  var  Sanct  Hans  Kirkens  Klokker, 
som  ringede  og  vækkede  hende  i  den  aarle 
Morgenstund.  Hun  foer  op,  saae,  at  hun  endnu 
var  paa  Jorden  og  kom  til  Bevidsthed  om,  at 
det  var  hendes  Bryllupsdag,  der  var  oprunden. 
Nu  stod  hun  jo  ved  sine  Ønskers  Maal,  men  dog 
gyste  hun;  og  saa  kom  Dagens  høitidsfulde 
Travlhed,  Larm  og  Forvirring,  som  næsten  ikke 
tillod  hende  at  sandse. 

Aldrig  før  var  et  saadant  Skuespil  seet  i 
Visby,  som  dette  dobbelte  Brudetog,  der  paa 
Augustini  Dag  drog  gjennem  Gaderne,  og  sjel- 
dent  havde  saa  stor  en  Menneskemængde  været 
paa  Benene.  Fra  Thomas  Heglefs  Huus  kom 
det  ene  Tog,  fra  Niels  Dørings  det  andet,  og 
begge  mødtes  de  ved  Maria-Kirken,  hvor  Viel- 
sen efter  Kongens  Bestemmelse  skulde  foregaae. 
Selv  indfandt    han    sig  i  Kirken    i    al    sin  Pomp 

med  Hertugerne  og  et  stort  Følge.  Hr.  Evert 
Molteke  førte  Alva  til  Brudeskamlen  og  den  nye 
Borgermester  sin  Datter.  Det  faldt  noget  knapt 
med  Brudepiger  paa  Giseles  Side,  men  gamle 
Hr.  Frederik  af  Locken,  som  paa  Landsmands- 
skabets  Vegne  offrede  sig  og  gik  som  Forlover 
med  Kurz  til  Altret,  tyngede  svært  i  Ærens 
Vægtskaal.  Peder  Jernskjeg  gik  med  Ebbe,  og 
ingen  Frænde  vilde  været  ham  kjærere  som  For- 
lover. 

Da  Vielserne  vare  fuldbyrdede  og  Messen 
læst,  drog  de  forenede  Brudeskarer  fra  Kirken 
til  Kongsgaarden,  hvor  Kongen  vilde  give  Fore- 
træde i  Hallen  og  Gjesterne  frembære  deres 
Gaver.  I  Taushed  saae  Folket  det  lange,  glim- 
rende Tog  drage  forbi.  Veien  gik  ad  søndre 
Kirkegade  og  over  Store  Torv.  Somme  mente 
at  have  seet  Niels  Døring  blive  bleg  om  Kind, 
da  han  red  over  denne  Skueplads  for  Stadens 
Plyndring;  men  han  sad  ellers  strunk  nok  paa 
sin  Hest,  hvorimod  Thomas  Heglef  saae  ud,  som 
om  han  bluedes  over  at  ride  ved  hans  Side. 
Pralende  red  Kurz  med  stolt  Gisele,  hvis  Hoved- 
guld funklede  af  Ædelstene.  Han  hilste  naadigt 
til  alle  Sider,  mens  Ebbe  saae  paa  sin  unge 
Hustru  og  ikke  agtede  paa  Andet.  Folket  havde 
aldrig  seet  en  deiligere  Brud,  men  heller  ikke 
nogen  mere  bleg  og  alvorsfuld.  F'orventning 
om  et  eller  andet  ondt  Varsel    syntes    at  svæve 

i  Luften  og  gik  i  Opfyldelse;  thi  da  Barbara 
skred  ned  ad  den  steile  Danziger  Gyde,  snublede 
den,  og  Alva  vilde  styrtet  ud  over  Dyrets  Ho- 
ved, hvis  ikke  Vinand,  som  gik  ved  Siden  af 
sin  Herres  Hest,  var  sprungen  til,  havde  grebet 
Barbara  i  Tøilen  og  bragt  den  paa  Fode  igjen. 
Alva  greb  Ebbes  fremrakte  Haand  og  sendte 
ham  et  angstfuldt  Bl'k ;  men  han  sagde  freidigt 
til  hende : 

»Siger  Intet;  Du  blev  i  Sadlen  med  Din 
Lykke  1« 

»Da  fik  hendes  blege  Kinder  atter  deres 
Farve,  hendes  Øine  hvilede  paa  ham  med  Øm- 
hed og  han  fik  at  see  det  første  Smiil  paa  sin 
unge  Hustrues  Læber.  PVi  og  frank  red  han 
ved  hendes  Side ,  i  hans  Holdning  og  hans 
Stemmes  Klang  laae  fast  Fortrøstning,  og  af 
hans  Øine  straalede  Kjærligheds  Ild;  men  naar 
havde  hun  seet  ham  anderledes?  Naar  han  var 
ved  hendes  Side,  da  maatte  hun  vel  fatte  Mod 
og  troe  paa  sin  Lykke. 

Gildet  stod  paa  Raadhuset  og  varede  fra 
Middag  og  lige  til  Aften.  Der  var  Plads  i 
den  store  Raadssal  til  de  mange  Gjester,  og 
den  laae  lige  over  Glædens  Kilde,  Stadens  Viin- 
kjelder.  Ad  Vindeltrappen  i  Hjørnet  løb  Sven- 
dene ideligt  ned  og  op  med  de  tømte  og  atter 
fyldte  Kander.  Der  saaes  Lyder  og  Lop,  gamle 
Boldewin  og  andre  Stadens  Tjenere  færdes  med 

stedse  rødere  Ansigter  og  mindre  sikkre  Trin, 
og  Volrad  Sanger  sluttede  sig  til  det  Kompagni. 
I  Ian  var  i  det  Hele  taget  bleven  meget  kjær  ad 
Staden  og  dens  Borgere  og  havde  tilbragt  en 
stor  Part  af  den  forløbne  Maaned  ved  Yiinkru- 
set  i  Raadskjelderen.  Der  havde  han  talt  onde 
og  temmelig  farlige  Ord  om  Kongens  Gjerrig- 
hed,  der  ikke  havde  undt  ham  Part  i  Byttet,  og 
de  danske  Herrers  Hofifærdighed ;  thi  Palnc  Daa 
havde  en  Dag  smidt  ham  ned  ad  Trapperne  i 
sit  Logis,  og  dermed  var  det  Venskab  forbi. 
Dernæst  havde  han  været  en  flittig  Gjest  hos 
Niels  Døring,  og  hvor  han  kom  i  Staden,  priste 
han  Kurz  und  Gut  som  en  adelig  Herre,  der  var 
mere  værd  end  hele  det  danske  Ridderskab; 
og  maaskee  var  det  Bevidstheden  om  disse 
hans  Tunges  Udskeielser,  der  gjorde,  at  han 
paa  denne  Høitidsdag  holdt  sig  saa  meget  i 
Baggrunden  og  paa  Kjeldertrappen ,  indtil  han 
tilsidst  heelt  blev^  dernede. 

Men  oppe  i  Salen  gik  Dandsen  til  Fløiters  og 
Skalmeiers  Lyd,  og  de  danske  Riddere  behagede 
Stadens  Jomfruer  saa  vel,  at  de  unge  Borgere 
harmedes  derover.  Nu  gav  Ebbe  Strangesøn 
Elisabeth  Ramen  den  Dands,  han  i  sit  Hjerte 
havde  lovet  hende,  da  han  i  Vaaren  oppe  ved 
Soelbjerg  Kloster  lyttede  til  hendes  muntre  Tale, 
og  Erik  Fodra  blev  saa  hvid  om  Kind  ved  at 
see  paa  den  Dands,  som  om  han  alt  havde  den 

Liigsærk  paa,  Ebbe  havde  tiltænkt  ham;  men 
han  trøstede  sig  med,  at  nu  led  det  mod  Enden ; 
thi  største  Parten  af  Hæren  var  allerede  ind- 
skibet, og  Kongen  agtede  endnu  samme  Aften 
at  gaae  om  Bord  paa  Dragen  og  tiltræde  Hjem- 
reisen; og  den  samme  Tanke  blev  til  Trøst  for 
Gisele,  der  var  nær  ved  at  sprække  af  Misun- 
delse ved  at  see  Alva  træde  en  Dands  med 
Hertug  Christoffer,  mens  ingen  af  de  høie  Herrer 
gjorde  Stads  af  hende. 

Kongen  sad  og  saae  paa  Dandsen,  og  Catha- 
rina Traugemund  havde  som  Stadens  fornemste 
Frue  Ærespladsen  ved  hans  Side,  mens  Thomas 
stedse  var  ved  Haanden  for  at  være  Kongen  til 
Opvartning.  Uagtet  Kong  Volmer  ikke  var 
nogen  stor  Ynder  af  støiende  Lystighed,  syntes 
han  dog  denne  Dag  at  blive  i  bedre  Lune ,  jo 
mere  muntert  det  gik  til,  og  tilsidst  sagde  han 
til  Thomas; 

»Dansken  og  Gothen  ville  vorde  gode  Ven- 
ner, det  skjønner  jeg  grant-,  I  skal  see,  at  om 
nogle  Aar,  da  ere  de  som  eet  Folk.« 

Kort  efter  at  han  havde  sagt  det,  lod  han 
Trompeterne  blæse  til  Lyd,  Dandsen  standsede, 
og  de  af  Viin  blussende  Herrer  og  deres  muntre 
Damer  vaagnede  som  af  en  Drøm.  En  dyr 
Spas  var,  som  Christoffer  Ramen  havde  forud- 
sagt, de  danske  Ridderes  Besøg  blevet  ikke  blot 
for  det  hele  Folk,    men  for    flere  af   disse  Jorn- 

fruer,  som  bleve  tilbage  med  en  Braad  i  Hjertet, 
mens  deres  Elskere  droge  bort  for  aldrig  mere 
at  vende  tilbage ;  men  maaskee  hentede  de  Trøst 
af  de  sidste  Ord,  Kongen  sagde,  inden  han  fra 
Havnebryggen  gik  i  Baaden,  nemlig  at  han  ad 
Aare  vilde  viende  tilbage  for  at  see,  om  Alt 
endnu  var  i  saa  god  Skik,  som  han  havde  efter- 
ladt det. 

Hele  Forsamlingen,  Borgermestrene  og  Raads- 
herrerne  og  begge  Brudeparrene  ledsagede  Kon- 
gen ned  til  Havnebryggen,  hvor  Faklerne  kastede 
deres  flagrende  Skjær  over  den  brogede  Scene. 
Et  høit  Jubelraab  baade  fra  Biyggen  og  fra 
Skibene,  hilste  Kongebaaden,  som  førte  Gullands 
Betvinger  bort  fra  den  Kyst,  hvor  hans  Fod 
havde  sat  saa  dybe  Spor,  men  som  den  aldrig 
mere  skulde  betræde. 

En  Gysen  gik  gjennem  Alvas  Hjerte,  da 
hun  saae  Baaden  med  de  blinkende  Hjelme  og 
vaiende  Fjedre  forsvinde  i  Mulmet,  hun  klyngede 
sig  til  sin  Husbonds  Arm  og  gik  saa  med  ham, 
ledsaget  af  Brudeskaren,  til  sit  fyrstelige  Hjem, 
over  hvis  Tærskel  hun  traadte  ind  som  i  Drømme. 


OTTENDE  KAPITEL. 


KURZ  LOVER  AT  VARE  PAA  STADEN. 

IJa  Kong  Volmer  havde  forladt  Visby, 
drog  hver  Borger  i  Staden  Veiret  friere.  Strax 
om  Morgenen  ilede  en  Folkehob  op  paa  Klinten 
for  at  forvisse  sig  om,  at  den  danske  Flaade, 
som  efter  Bestemmelsen  skulde  lette  i  Dagbræk- 
ningen, virkelig  var  afseilet;  og  da  den  første 
Mand,  som  kom  derop,  saae  Krigsskibenes  Seil 
lysne  i  Morgenrøden  i  det  Fjerne,  svingede  han 
sin  Hue  og  udstødte  et  Fryderaab. 

Denne  Mand  var  Mester  Siegwart,  og  ved 
hans  Side  saaes  en  Herre,  hvem  man  ikke  skulde 
ventet  at  træffe  i  det  Selskab,  nemlig  Erik  Fo- 
dra.  De  vexlede  et  Blik,  som  tydede  paa  ind- 
byrdes Forstaaelse,  og  fulgtes  derpaa  ad  ned  i 
Staden.  Der  viste  sig  i  det  Hele  taget  i  de  føl- 
gende Dage  Tegn  paa,  at  der  herskede  en  hidtil 
ukjendt  Enighed  mellem  Kjøbmændene  og  Haand- 

værkerne,  og  Thomas  Heglef  fik  snart  en  Fornem- 
melse af,  at  der  foregik  Noget  bag  hans  Ryg. 

Men  den  unge  Befalingsmand  i  Kongsgaar- 
den  mærkede  intet  til  dette  Ildevarslende,  som 
rørte  sig  i  Smug.  Han  begyndte  sit  Regimente 
med  en  Naadesakt,  idet  han  gav  Broder  Esbern 
fri.  Den  trædske  Munk  takkede  ham  uventet 
ydmygt  for  den  Barmhjertighed,  der  var  bleven 
ham  viist,  gik  til  sit  Kloster,  og  efter  et  kort 
Ophold  der  kom  han  atter  til  Syne  og  vandrede 
med  sin  Tiggerpose  paa  Ryggen  ud  af  Staden 
og  Sønder  paa ;  men  efter  en  Fraværelse  paa  et 
Par  Dage  vendte  han  atter  tilbage  og  saaes  fra 
nu  af  jevnligt  gaaende  ind  og  ud  hos  Erik  Fo- 
dra,  hvis  Skriftefa<ler  han  sagdes  at  være  bleven. 

Dernæst  lod  Ebbe  Strangesøn  ved  de  faldne 
Gullænderes  Grave  opreise  den  Mindesteen,  som 
paa  Kongens  Befaling  var  bleven  forfærdiget. 
Kurz  paraderede  ved  denne  Høitidelighed  med 
sine  Skytter,  begge  Borgermestre  og  det  ganske 
Raad  vare  nærværende;  Alt  gik  skjønt  af  og 
tydede  paa  den  bedste  Forstaaelse  mellem  den 
danske  Besætning  og  Byens  Borgere. 

Saa  sad  Hr.  Ebbe  da  trygt  i  Kongsgaarden 
med  sin  unge  Hustru  og  nød  sin  Lykke.  Kjær- 
lighedens Fylde  havde  for  en  Stund  uddrevet 
alle  mørke  Syner  og  bange  Anelser  af  Alvas 
Hjerte.  Det  gik  hende,  som  det  var  gaaet  hende 
før;  fra  Gru   til  Fryd    og    omvendt    var    kun    et 

Valdemarstoget     II.  5*-* 

kort  Spring;  Livsglæden  maatte  gribes  i  Flug- 
ten, eller  ganske  mistes.  Saa  blev  da  Kong 
Birgers  gamle  Huus  en  føie  Stund  til  en  fredlyst 
Kjærlighedens  Borg.  Vinand  og  Rytterkneg- 
tene,  som  nu  stode  under  hans  Befaling,  holdt 
Vagt  ved  den,  og  under  Sylvias  Øine  gik  Huus- 
styrelsen  som  efter  en  Snor. 

En  lurende  Stilhed  hvilede  i  de  første  Par 
Uger  over  Staden,  kun  afbrudt  ved  Indskibnin- 
gen af  den  sidste  Rest  af  Trosset  og  nogle 
Efternølere.  En  af  disse,  som  ikke  syntes  at 
have  Hast  med  at  drage  bort,  var  Volrad  San- 
ger. Han  var  om  Morgenen  efter  Kongens  Af- 
reise  bleven  fundet  nede  i  Raadskjelderen,  hvor 
han  laae  og  sov  sin  Ruus  ud;  men  da  Lyder 
kom  og  ruskede  ham  vaagen,  yttrede  han  ingen 
Fortrydelse  over,  at  han  var  bleven  forglemt  og 
efterladt. 

>Ei  hvad«,  sagde  han,  idet  han  gned  sig 
Søvnen  af  Øinene,  »der  bliver  Leilighed  nok  til 
at  skibe  ned  til  Danmark  inden  Vinteren,  om 
jeg  ellers  vender  tilbage  til  den  Prakkerkonge, 
der  lønnede  mig  saa  slet.« 

Saa  gik  han  til  Niels  Døring,  og  der  havde 
han  siden  sit  daglige  Tilhold,  pokulerede  med 
Niels  og  Kurz  og  sang  nu  og  da  en  Vise  for 
Fru  Gisele;  thi  Kurz,  der  var  lige  saa  penge- 
gjerrig  som  sin  Hustrues  Fader,  havde  til  stor 
Ærgrelse  for  Gisele  besluttet,    at    de    foreløbigt 

skulde  blive  i  den  gamle  Rede,  hvor  lille  den 
end  var,  og  ikke  øde  Penge  paa  at  sætte  Bo  i 
et  nyt  Huus.  I  det  Hele  taget  bleve  Hvede- 
brødsdagene ikke  meget  lystelige  for  den  stolte, 
unge  Frue;  thi  hendes  galante  Elsker  forvand- 
ledes hurtigt  til  en  barsk  og  bydende  Ægte- 
herre, og  Stadens  fornemme  Fruer  og  Jomfruer, 
som  nu  skulde  gjort  hende  deres  Opvartning, 
gave  fra  den  Dag  af,  da  Kongen  var  draget 
bort,  intet  Tegn  paa,  at  de  erindrede  hendes 
Tilværelse.  Endelig  stak  Kurz  og  Volrad  altid 
Hovederne  sammen  og  pleiede  aabenbart  Raad 
om  Noget,  som  hun  blev  holdt  udenfor.  Det 
tirrede  hende,  men  da  hun  en  Dag  i  den  An- 
ledning gik  sin  barske  Gemal  paa  Klingen 
sagde  han : 

»Ti  og  bi!  Dette  er  ikke  Noget  for  Kvin- 
der, som  løbe  med  Sladder. 

Gisele  taug,  men  bie  vilde  hun  ikke :  hun 
greb  til  sit  gamle  Middel  at  lure ,  og  saaledes 
fik  hun  sin  Nysgjerrighed  tilfredsstillet.  Hendes 
Fader,  Kurz  og  Volrad  havde  nemlig  en  Aften, 
omtrent  fjorten  Dage  efter  Kongens  Afreise, 
lukket  sig  inde  i  Værkstedet,  som  nu  var  blevet 
Niels  Dørings  Kammer,  og  sade  der  og  holdt 
Raadslagning.  Gisele  stillede  sig  ved  Døren, 
og  hvad  hun  nu  fik  at  høre,  forbausede  og  for- 
færdede hende  over  al  Maade. 

»Der  er  Noget  i  Gjerde«,  sagde  Kurz,   »Bor- 

gerne  pønse  paa  Oprør.  Spørg  Volrad;  han 
gaaer  om  i  Husene,  og  han  har  lange  Øren  og 
en  fiin  Næse.« 

»Det  er  sikkert  og  vist«,  sagde  Volrad,  >og 
hvad  mere  er,  de  ere  i  Ledtog  med  Bønderne. 
Graabroderen,  Esbern,  har  været  Mellemmand; 
han  var  forgangen  Dag  ude  i  Landet  og  vendte 
tilbage  i  Følge  med  et  Par  Bønder  og  en  ung 
Kvinde.  De  gik  lige  til  Fodras,  Mester  Sieg- 
vart  blev  tilkaldt,  og  nu  holdt  de  en  lang  Raad- 
slagning  med  hverandre.  Jeg  veed  det  af  gamle 
Fru  Elisabets  Fadebuurspige,  som  er  mig  god.  De 
pønse  paa  Ondt,  sagde  hun;  vaer  Dine  Lands- 
mænd og  Fæller  ad,  ellers  vil  det  gaae  Eder  ilde!« 

»Men  Guds  Kors«,  udbrød  Niels,  »selv  om 
dette  har  Noget  paa  sig  og  er  Andet  end 
Sladder,  da  er  I  her  dog,  Kurz,  med  Eders  store 
Krigsmagt,  paa  hvilken  I  saa  ofte  pukkede.  For- 
maaer  I  da  ikke  at  kue  enhver  Opstand,  opret- 
holde Kong  Volmers  Regimente  og  beskytte 
os  Aller« 

»Visselig«,  svarede  Kurz  og  strøg  sit  Skjæg«, 
»jeg  skal  vide  at  værge  for  alle  Mine ;  Ingen 
skal  krumme  et  Haar  paa  Eders  og  Eders  Dat- 
ters Hoveder;  men  hvad  Kong  Volmers  Regi- 
mente angaaer,  da  rører  jeg  ikke  en  Finger  for 
at  opretholde  det.  Lige  glad  er  jeg,  om  denne 
Stad  lyder  Kong  Volmer,  Kong  Magnus,  eller 
Fanden  selv.« 

»Men  I  gsiv  ham  dog  Eders  Haand,  Kurz«, 
udbrød  Niels  forskrækket,  »og  tiisvoer  ham  Tro- 
skab.« 

»Mon  han  holder  sine  Eder?«  spurgte  Kurz; 
hvor  mange  mon  han  alt  har  brudt  ?  Og  hvor- 
ledes har  han  handlet  mod  os?  Gridsk  tog  han 
Hælvten  af  Byttet;  ja,  han  tog  mere;  paa  de 
store  Herrer  nær,  hvad  blev  der  saa  til  os  An- 
dre, uden    Smuler?« 

»Sandt,  sandt!«  udbrød  Niels.  »Usselt  løn- 
nede han  mig  for  min  store  Umage.« 

»Saa  Eders  Sølvhøne  har  ingen  Guldæg 
lagt?-  spurgte  Volrad,  hvorpaa  Kurz  brast  i 
Latter. 

Volrad  sigtede  til  den  Gave,  Kongen  havde 
givet  Niels  Døring,  da  denne  krævede  Løn  \  men 
Kongen  mente  at  have  lønnet  ham  godt,  idet 
han  skaffede  ham  det  ved  sine  Sportler  indbrin- 
gende Borgermesterembede,  hvorfor  han  rakte 
ham  en  ikke  meget  værdifuld  Sølvhøne,  et  af 
Datidens  barokke  Relikvieskriin,  som  var  taget  i 
Maria-Kirken,  og  sagde  skjemtende :  »Der,  Niels, 
tag  hende,  og  gid  hun  maa  lægge  Guldæg  i 
Din  Hønsegaard!« 

*Nu  er  det  ved  min  Helgen  ikke  Tid  til 
Spas«,  sagde  Niels  vredt.  »Lad  høre,  hvad  I 
agter  at  gjøre,  Kurz!  I  er  da  ikke  saa  galen, 
at  I  vil  afsætte  Hr.  Ebbe  og  opkaste  Eder  til 
Herre  over  Gulland?« 

»At  sætte  Hr.  Ebbe  af«,  svarede  Kurz,  »det 
skulde  være  min  mindste  Konst,  og  jeg  vilde 
ikke  frygte  for  Følgerne ;  thi  jeg,  som  har  tjent 
Raadet  i  Lybek ,  kjender  de  Herrer,  og  føler 
mig  forvisset  om,  at  Stædernes  mægtige  Forbund 
vil  tage  Hevn  over  Dannerkongen ;  han  vil  faae 
Andet  at  tænke  paa,  end  at  see  herop;  men 
Fanden  og  ikke  jeg  skulde  da  blive  siddende 
her  og  trækkes  med  de  gj  en  stridige  Borgere  og 
Bønder;  nei,  Volrad  og  jeg,  vi  have  udklækket 
en  bedre  Plan.« 

Og  nu  meddelte  han  den  studsende  Niels 
Døring,  hvad  ikke  han,  men  egentlig  Volrad, 
ansporet  af  sit  Had  til  Ebbe  Strangesøn,  havde 
hittet  paa.  Kurz  agtede  at  slutte  en  Overeens- 
komst  med  Borgerne  og  udlevere  Staden  til 
dem;  mod  en  klækkelig  Løsesum  vilde  han 
være  villig  til  at  drage  bort  med  sine  sex  hun- 
drede Mand,  og  saa  maatte  de  for  ham  gjøre 
med  Hr.  Ebbe,  hvad  de  vilde. 

>  Tykkes  Eder  ikke  det  at  være  en  Capital- 
streg  og  en  god  Handel.?«  spurgte  Kurz  tilsidst, 
idet  hans  store  Øine  lyste  af  hoverende  Glæde. 

Men  hvor  lavt  tænkende  Niels  Døring  end 
var,  saa  gyste  han  dog  tilbage  for  et  saa  sort 
Forræderi;  og  nu,  da  han  var  kommen  til 
Ære  og  Værdighed,  havde  han  dog  faaet  et 
Stænk  Æresfølelse  i  Blodet;  men  han  mente 
tillige,  at  det  var  et  halsbrækkende  Foretagende, 

»Dette  er  Galmandsværk«,  sagde  han;  »Hr. 
Ebbe  er  en  kjæk  og  raadsnar  Mand;  han  vil 
gjøre  sin  Myndighed  gjeldende,  og  naar  han 
taler  Eders  Folk  til  og  truer  med  Kongens  Hevn, 
da  faaer  I  dem  ikke  med  Eder.« 

»Det  er  just  Knuden«,  sagde  Volrad,  saae 
Niels  lige  i  Øinene  og  sagde  med  dæmpet  Røst: 
»Hr.  Ebbe  maa  skaffes   af  Veien!» 

»Gud  den  almægtigste  forbarme  sig«,  ud- 
brød Niels  forskrækket,  »I  vil  da  ikke  myrde 
Manden?* 

»Myrde«,  gjentog  Kurz  med  et  Blik,  som 
lod  det  løbe  koldt  ned  ad  Ryggen  paa  Niels 
Døring;  »ha,  ha,  Niels,  I  vorder  heel  hvid,  og 
Eders  Haand  ryster.  Nu,  vi  ville  gjøre,  hvad 
der  maa  gjøres  for  at  fremme  vort  Formaal,  og 
det  maa  siges  at  være  et  godt,  al  den  Stund  vi 
gjengive  denne  herlige  Stad  dens  fulde  Frihed 
og  blot  tage  den  Løn  derfor,  som  billigt  tilkom- 
mer os.  Noget  er  her  endnu  at  fange;  I  var 
endda  en  lempelig  Skattekræver,  Niels,  og  der- 
for priser  jeg  Eder  nu.  I  levnede  Noget  til  os, 
og  det  skal  komme  Eder  selv  til  Gode,  om  I 
da  gaaer  ind  paa  vor  Plan  og  vil  fremme  den.?« 
Guds  Kors,  Mand«,  svarede  Niels  usikkert, 
»en  saa  vovelig  Sag  kræver   Overveielse.« 

»Vovelig?«  udbrød  Volrad  og  loe  skrattende; 
»det  Hele  vil  gaae  som  Fod  i  Hose.'< 

»Brug    nu    Eders    Forstand,    Niels«,     sagde 

Kurz,  »og  skjøn,  hvorledes  Eders  Stilling  i  Sand- 
hed er.  Hvad  er  Eders  Borgermesterskab  Andet 
end  forloren  Herlighed,  som  at  sidde  paa  en 
vaklende  Stol,  der  før  eller  siden  vil  blive  spar- 
ket bort  under  Eder?  Folket  vil  tilsidst  kaste 
sig  over  Eder,  og  I  vil  komme  til  at  dingle  i 
Galgen. « 

»Ja«,  svarede  Niels,  »naar  I,  som  skulde 
støtte  mig,  falder  fra;  men  betænk  vel,  hvad  I 
gjør,  Kurz,  I  som  dog  formaaer  at  holde  vort 
Regimente  ved  Magt,  om  I  vil ;  betænk  det  for 
for  Eders  egen  og  min  stakkels  Datters,  Eders 
gode  Hustrues  Skyld !  Regnskabens  Dag  kan 
engang  komme,  og  da  vil  Gjengjeldelsen  blive 
blodig;  Kong  Volmer  kjender  ingen  Barmhjertig- 
hed mod  utroe  Tjenere.« 

»Men  det  er  jo  netop  Spørgsmaalet«,  sva- 
rede Kurz,  »om  jeg  vil  evne  i  Længden  at  op- 
retholde Regimentet.  Jeg  seer  i  Aanden,  hvor- 
ledes det  vil  gaae.  Kongen  vil  blive  indviklet  i 
Krig  med  Stæderne ;  han  vil  faae  Andet  at  tage 
Vare,  end  at  komme  os  til  Hjelp;  Solden  vil 
udeblive  og  mine  Folk  gjøre  Mytteri;  Borgerne 
ville  reise  sig  og  Svenskerne  komme  over  os; 
men  endnu  er  min  Stilling  stærk;  jeg  indgyder 
Kræmmerne  Frygt ;  gjerne  ville  de  kjøbe  sig  frie, 
naar  jeg  gjør  dem  et  rimeligt  Tilbud.  Lader  os 
da  benytte  Øieblikket  og  Lykkens  Gunst,  Niels ! 
Stæderne    ville  takke  os  for  den  Streg;    vi  ville 

faae  dobbelt  Løn,  en  her,  inden  vi  drage  af,  en 
anden  i  Lybek,  hvor  man  vil  modtage  os  med 
aabne  Arme.« 

Men  da  Niels  vedblev  at  komme  med 
Indvendinger,  tabte  Kiirz  Taalmodigheden  og 
raabte : 

»Ja  eller  Nei  ?  Gaaer  I  med  os,  eller  skulle 
vi  gjøre  Sagen  af  uden  Eder?« 

Det  gav  et  Sæt  i  Niels;  han  saae  sin  Dat- 
termand ind  i  hans  grumme  og  trædske  Aasyn, 
fangede  et  Blik  fra  Volrads  lumske,  sorte  Øine 
og  tænkte:  Gud  see  i  Naade  til  mig  elendige 
Mand!  Det  vil  vel  ende  med,  at  disse  to  Nid- 
dinge  udplyndre  og  myrde  mig  selv;  —  men 
han  skjønnede,  at  han  intet  Valg  havde,  og  han 
gav  da  Kurz  Haanden  paa,  at  han  ikke  vilde 
lægge  nogen  Hindring  i  Veien  for  Planens  Ud- 
førelse. 

»Nu  er  Alt  vel«,  sagde  Kurz,  »og  vi  for- 
lange blot  af  Eder,  at  I  møder  i  Raadet,  som 
om  Intet  var  paa  Færde,  sætter  Thomas  Heglef 
Blaar  i  Øinene  og  gjør  Hr.  Ebbe  Eders  Opvart- 
ning, saa  han  føler  sig  tryg.  God  Løn  skal  I 
faae  for  den  ringe  Umage«,  sagde  Kurz  tilsidst; 
>  vi  ville  dele  Byttet  i  fire  Parter,  en  til  Eder, 
en  til  Volrad,  en  til  mig  og  den  fjerde  Part  give 
vi  Folkene;  er  I  tilfreds  dermed.?« 

Niels  nikkede,  men  sagde  ikke  et  Ord.  Al- 
drig i  sit  Liv  havde  han  tænkt  mindre  paa  time- 

lig  Vinding;  hans  Tanker  dreiede  sig  nu  blot 
om  Et  —  naar  han  var  sluppen  vel  fra  Gulland, 
og  han  havde  sat  Foden  paa  Fastlandet,  da  at 
skille  sig  fra  Kurz  og  Gisele  og  bringe  sig  og 
sine  Eiendele  i  Sikkerhed  i  en  eller  anden  Qern 
Afkrog. 

■'^  Men  nu  skred  Kurz  ufortøvet  til  Værket 
og  gjorde  sine  Sager  med  al  den  Snildhed,  man 
maatte  vente  sig  af  en  Mand  som  ham,  der 
havde  gaaet  i  Grev  Geerts  Skole,  i  sin  Ungdom 
tjent  ved  hans  Gunzhøvere,  de  røveriske  Leie- 
tropper,  hvormed  den  kullede  Greve  hærjede 
Jylland,  og  altsaa  var  dreven  i  enhver  Art  Ræn- 
ker og  Voldsgjerninger.  Han  tog  ti  af  sine  paa- 
lideligste  Folk,  bød  dem  følge  efter  sig  til  Erik 
Fodras  Huus  i  Strandgaden,  men  i  smaa  Hold 
for  ikke  at  vække  Opsigt,  og  at  samle  sig  i 
Kjøbmandsboden  og  forblive  der  paa  nærmere 
Befaling.  Saa  gik  han  lige  op  til  Erik  Fodra, 
lod  ham  vide,  at  han  havde  faaet  Kundskab  om, 
at  han  pønsede  paa  Oprør  og  truede  med  at 
lade  ham  slæbe  i  Fængsel.  Han  vandt  en  let 
Seir  over  denne  Straamand,  som  rystede  af  Skræk 
og  strax  plapprede  Alt  ud.  Kurz  blev  selv  over- 
rasket ved  at  høre  hans  Tilstaaelse ;  thi  det  viste 
sig,  at  en  formelig  Sammensværgelse  var  dannet ; 
men  han  skjønnede  snart,  at  uagtet  Erik  Fodras 
Huus  havde  været  Samlingsstedet  for  de  Sam- 
mensvorne,   saa   var  det  andre  modigere  Mænd, 

der  bare  Sagen,  nemlig  nogle  af  de  guUandske 
Raadsherrer,  som  vare  besjælede  af  Jens  Jermers 
Aand,  Mester  Siegwart  som  Haandværkernes 
Fører  og  Broder  Esbern,  der  havde  knyttet  For- 
bindelsen med  Bønderne. 

Han  bød  da  Erik  Fodra  strax  at  lade  alle 
disse  Mænd  hente,  og  da  de  vare  komne  til 
Stede,  lod  han  dem  vide,  at  de  vare  blevne  rø- 
bede, at  han  havde  behørigt  Mandskab  med  for 
at  fængsle  dem,  og  at  deres  Liv  var  i  hans 
Haand ;  men  efter  at  han  saaledes  havde  indjaget 
dem  behørig  Skræk,  slog  han  om  i  en  anden 
Tone,  sagde,  at  han  var  velsindet  mod  Borgerne 
og  villig  til  at  slutte  en  Overeenskomst  med 
dem,  saa  at  de  uden  Fare  og  Blodsudgydelse 
kunde  opnaae,  hvad  de  tragtede  efter. 

Først  studsede  de  og  troede,  at  der  blev 
sat  en  Fælde  for  dem;  men  da  de  mærkede,  at 
Tilbudet  var  alvorligt  meent,  greb  de  til  med 
begge  Hænder,  og  det  var  Broder  Esbern,  som 
først  fik  Forstand  paa  Kurz  og  blev  Sjælen  i 
de  Forhandlinger,  som  nu  begyndte,  men  varede 
i  flere  Dage.  Thomas  Heglef  og  et  Par  af  hans 
troeste  Tilhængere  bleve  holdte  udenfor  Sagen; 
men  den  største  Part  af  Raadets  Medlemmer 
bleve  indviede  i  den,  og  nogle  af  Byens  rigeste 
Kjøbmænd  forpligtede  sig  til  at  betale  Kurz  en 
rundelig  Sum  Penge  og,  for  saa  vidt  det  brøstede 
paa    Mønt,    da    at    give    ham   Vederlag  i  Varer, 

imod  at  han  med  hele  sin  Styrke  forlod  Staden 
og  drog  bort. 

Nu  gjaldt  det  blot  at  gjøre  Befalingsmanden 
uskadelig,  og  dette  vigtige  Punkt  ble\^  droftet 
af  Kurz  og  Broder  Esbern  alene.  De  sade  en 
Aftenstund,  da  Niels  og  Gisele  vare  gaaede  i 
Byen,  i  den  samme  hyggelige  Stue,  hvor  Gisele 
fordum  havde  sluttet  Forbund  med  Ebbe  Strange- 
søn, og  kastede  Tærninger  om  hans  Liv.  Snart 
skulde  han  lokkes  i  et  Baghold,  gribes  og  fæng- 
sles, snart  overrumples  midt  om  Natten  i  Kongs- 
gaarden  og  dræbes  i  Sengen  ved  sin  Hustrues 
Side,  og  dette  var  Kurz's  Paafund ;  indtil  endelig 
Broder  Esbern  slog  Knep  med  Fingrene  og 
udbrød : 

»Nei  stop,  Kurz;  Jeg  veed  et  bedre  Raad; 
det  er  saa  sikkert,  som  det  er  lempeligt.  Vi 
ville  lokke  ham  af  Staden  og  lukke  Portene  for 
ham;  jeg  veed  et  Middel  til  at  sætte  det  heel 
skjønt  i  Værk.« 

Saa  fortalte  han  Kurz,  at  han,  strax  da  han 
var  bleven  løsladt  af  Fængslet,  var  vandret  til 
Eskelhem  og  Rangvaldsgaard,  indviede  ham  i 
Ebbe  Strangesøns  Forhold  til  Olaf  Rangvald  og 
lod  ham  vide,  at  Alva  Hansdatters  forsmaaede 
Beiler  tørstede  efter  Hevn.  Hans  Søster  pustede 
til  Flammen  det  bedste,  hun  kunde,  og  da  han 
nogenlunde  var  kommen  sig  af  sit  Saar,  havde 
han  erklæret  sig  villig  til  paa  Opfordring  at  samle 

en  Skare  Bønder,  drage  til  Staden  og  slutte  sig 
til  Borgerne ;  men  i  Eskelhem  stod  Sagen  ander- 
ledes. Fru  Gertrude  var  bleven  ængstelig  og 
blød  om  Hjertet-,  hun  ønskede  Forlig  med  sin 
Datter,  det  havde  hun  selv  sagt,  men  tilføiet,  at 
hun  ikke  turde  skride  dertil.  Da  Broder  Esbern 
havde  forklaret  Kur/,  alt  dette,  sagde  han: 

»Nu  vil  I  let  forstaae  min  Plan,  og  jeg  troer, 
I  vil  finde,  at  den  er  god.  Den  Dag  i  Morgen 
gaaer  jeg  til  Eskelhem  og  siger  til  Enken:  jeg 
har  tænkt  over  de  Ord,  I  sagde  om  at  forlibe 
Eder  med  Eders  Datter  og  hendes  Gemal;  det 
er  et  christeligt  Forsæt,  hvori  jeg  bør  bestyrke 
Eder,  og  jeg  veed,  at  en  venlig  Hilsen  til  Hr. 
Ebbe  vil  falde  i  god  Jord.  Skik  Bud  til  ham, 
indbyd  ham  og  hans  Hustru  og  beram  en  Dag. 
Eders  Frænder  og  Venner  holde  vi  foreløbigt 
udenfor  den  Sag;  og  hun  vil  gjøre  det,  Kurz! 
Men  jeg  gaaer  saa  til  Rangvaldsgaard  og  giver 
Olaf  Rangvald  fornøden  Underretning;  han  maa 
da  lægge  sig  i  Baghold,  naar  Hr.  Ebbe  kommer, 
falde  over  ham  med  sine  Bønder  og  gjøre  det 
af  med  ham.« 

Endnu  inden  Broder  Esbern  havde  udtalt, 
lagde  Kurz  begge  sine  Hænder  paa  hans  Skuldre, 
saae  ham  ind  i  Ansigtet  med  sine  glubende  Øine 
og  udbrød: 

•-Munk,  Munk,  I  er  snildere  end  Fanden  selv! 
Ja,  saaledes  bør  det  værel« 

Og  saaledes  skete  det.  Tangv^id  kom  et 
Par  Dage  efter  ridende  til  Kongsgaarden  og 
overraskede  Ebbe  og  Alva  med  en  venlig  Hilsen 
fra  Gertrude  og  Indbydelse  til  at  gjeste  hende 
i  Eskelhem  den  næste  Dag.  Alva  studsede  over 
det  Budskab,  men  Ebbe  blev  glad ;  thi  han  havde 
allerede  nogle  Gange  talt  om,  at  de  burde  gjøre 
et  Forsøg  paa  at  forlige  sig  med  Gertrude.  Alva 
nærede  imidlertid  en  instinktmæssig  Frygt  for  at 
vove  sig  ud  i  Landet,  og  Sylvia,  som  kom  til, 
mens  de  overveiede,  om  de  skulde  modtage 
Gertrudes  Indbydelse  eller  ikke,  gav  hende 
Medhold. 

Gjør  det  ikke.  Herre«,  sagde  hun,  »gjør 
det  ikke!  Det  er  en  Snare  og  kan  koste  Eder 
Eders  Liv!« 

Da  blev  Ebbe  vred  og  for  første  Gang  fik 
han  en  Ordstrid  med  sin  Hustru.  Tilsidst  brast 
hun  i  Graad  og  bad  ham  inderligt  om  at  følge 
Sylvias  Raad  og  blive  hjemme-,  men  nu  var  han 
kommen  i  sit  stædige  Hjørne  og  svor,  at  han 
vilde  handle,  som  han  selv  mente,  at  han  burde; 
og  da  hun  saa  sagde,  at  skulde  det  endelig 
være,  da  vilde  hun  gjøre  ham  Følgeskab,  viste 
han  hende  af  og  bød  hende  blive  hjemme. 

»Lad  det  fare«,  sagde  han,  »indtil  Du  har 
faaet  den  Skræk  af  Blodet.  Jeg  vil  ride  alene 
og  hente  Gertrude  herind,  og  naar  hun  er  her, 
da  ville  vi  begge  lee  Dig  ud.< 

I  det  Samme  kom  Gisele.  Det  var  en  Stund, 
siden  de  havde  seet  hende;  hun  var  sær  myg  og 
blid,  lignede  ikke  ret  sig  selv.  Deri  saae  Alva 
Sledskhed,  men  det  havde  en  ganske  anden  Aar- 
sag;  hun  var  virkelig  ikke  mere  den  gamle,  thi 
Kurz  havde  med  sin  Jernhaand  faaet  Tag  i  hende, 
sat  hende  i  Knæ  og  kuet  hende.  Hvor  slet  hun 
end  var,  saa  var  han  dog  ti  Gange  sortere  end 
hun ;  hans  Forræderi  baade  oprørte  og  ængstede 
hende;  hun  sagde  ham,  at  hun  vidste  Alt,  satte 
sig  op  imod  ham,  og  nu  kom  det  til  et  rasende 
Skjænderi,  som  endte  med,  at  han  greb  hende 
i  Struben,  som  om  han  vilde  kvæle  hende.  Da 
blev  hun  slagen  med  Rædsel,  bad  for  sig  og 
gav  Kjøb;  hun  læste  det  i  hans  Øine,  at  han 
vilde  kunne  myrde  hende  med  koldt  Blod,  og 
fra  nu  af  lystrede  hun  ham  blindt.  Hun  kom 
da  nu  ogsaa,  sendt  af  ham,  for  at  speide ;  hun 
kom  med  en  ond  Samvittighed  men  uden  Mod 
til  at  gjøre,  hvad  en  Stemme  i  hendes  Hjerte 
hviskede,  at  hun  burde  gjøre ;  og  da  hun  nu 
hørte,  at  den  djævelske  Plan  allerede  var  sat  i 
Gang,  og  Alva  spurgte  hende  om  hendes  Me- 
ning, blev  hun  forvirret,  snakkede  hen  i  Taaget, 
og  raadede  baade  fra  og  til,  indtil  hun  endelig 
sagde : 

»Vær  dog  ikke  for  dristig,  Hr.  Ebbe;  rid 
ikke  ubevæbnet  og  tag  Eders  Ryttere  med 
Eder ! « 

»Og  Vinand!«   sagde  Alva. 

Deri  føiede  han  hende;  med  Vinand  og  ti 
rustede  Svende  red  han  aarle  den  næste  Mor- 
gen af  Kongsgaarden.  Ved  Strandporten  mødte 
han  Kurz,  hvem  han  den  foregaaende  Aften 
havde  underrettet  om,  at  han  vilde  ride  til 
Eskelhem. 

»Et  skjønt  Veir  faaer  I  til  det  Ridt«,  sagde 
Kurz  muntert. 

»Ja«,  svarede  Ebbe,  »muligt  behager  det 
mig  saa  vel  i  det  Grønne,  at  jeg  først  vender 
tilbage  i  Morgen;  helst  vilde  jeg  bringe  min 
Værmoder  med  mig.« 

Giv  Eder  blot  Tid«,  sagde  Kurz;   »jeg  skal 
vare  paa  Staden,  mens  I  er  borte.« 

»Den  bliver  vel,  hvor  den  er«,  raabte  Ebbe, 
idet  han  red,  mens  Kurz  loe  og  vinkede  med 
Haanden. 

Saa  holdt  Ebbe  et  Øieblik  for  ved  Thomas 
Heglefs  Huus,  Thomas  sad  paa  Trappebænken 
under  Bislaget;  han  havde  sin  betænkelige  Mine 
paa,  og  det  slog  Ebbe,  hvor  meget  han  i  Løbet 
af  de  to  sidste  Maaneder  var  ældedes.  Da 
Ebbe  lod  ham  vide,  hvor  han  agtede  sig  hen, 
og  at  det  nu  tegnede  til  Forlig  og  god  For- 
staaelse  med  Gertrude,  oplivedes  hans  Aasyn  af 
et  svagt  Smiil,  som  dog  hurtigt  forsvandt,  idet 
han  sagde: 

»Bliv  ikke  borte  Natten  over;  jeg  har  mærket 

Uro  blandt  Haandværkerne ;  jeg  frygter,  at  der 
er  Noget  i  Gjerde.« 

^Ei  hvad,  Hr.  Thomas«,  udbrød  Ebbe,  »er 
nu  og  I  bleven  skyggeræd  og  seer  Spøgelser  ? 
Kurz  har  Øinene  aabne,  og  hver  Mand  er  paa 
sin  Post;  vær  tryg!« 

»Kurz« ,  sagde  Thomas  tøvende  men  kom 
saa  ikke  videre,  thi  Ebbe  slog  utaalmodigt  op 
med  Haanden,  raabte:  »Hilsen  til  Fru  Catharina!« 
og  red  saa  derfra. 

Da  han  var  kommen  gjennem  Sønderport, 
hvor  han  fandt  Skyttevagten  paa  sin  Post  og 
Alt  i  den  bedste  Orden,  gav  han  sin  Hest  af 
Sporerne ;  snart  havde  han  Staden  langt  bag 
sig  og  var  dybt  inde  i  Skoven.  Det  var  en 
deilig,  stille,  solklar  Morgen  sidst  i  September; 
Birkenes  gulnede  Blade  lyste  mellem  de  mørke 
Graner,  det  dugsprængte  Løv  duftede,  og  hist 
og  her  lød  der  Fuglekvidder.  Ebbe  indaandede 
med  Velbehag  den  friske  Skovluft,  hans  Hjerte 
frydede  sig  over  Stilheden  i  den  skjønne  Natur-, 
Minderne  om  de  lyksalige  Timer,  han  fordum 
havde  tilbragt  med  Alva  under  de  susende  Gra- 
ner ved  hendes  Faders  Gaard,  bleve  levende 
hos  ham,  og  det  fortrød  ham,  at  han  ikke  havde 
taget  sin  Hustru  med.  Han  saae  i  Aanden 
hendes  glade  Aasyn  og  hørte  Barbara  vrinske 
ved  at  spore  Hjemmets  friske  Luft.    Saa  vendte 

han  sig  til  Vinand  ,  som  red  ved  hans  Side  og 
sagde: 

»Her  er  det  ved  min  Helgen  bedre,  Vinand, 
end  i  den  trange  By!« 

»Det  er  muligt«,  svarede  Vinand  tørt  og 
ransagede  med  sit  skarpe  Blik  Skovens  Tykning 
paa  begge  Sider  af  Veien;  men  der  viste  sig 
intet  Mistænkeligt. 

Sindigt  rede  de  videre,  gjennem  Stenkumla 
og  Sønder  paa,  mens  Ebbe  i  Tanken  forberedede 
sig  til  det  forestaaende  Møde  med  Gertrude, 
Der  svævede  jo  mellem  dem  en  Sag  af  Vigtig- 
hed, som  burde  ordnes :  thi  Gaarden  var  nu 
Alvas ,  og  Gertrude  havde  ingen  Ret  til  at  for- 
blive der;  hun  kunde  kun  gjøre  Fordring  paa 
en  ringe  Aftægt  og  at  drage  bort  med  den 
Medgift,  hun  havde  bragt  sin  Huusbond;  men 
Ebbe  havde  i  Sinde  at  vise  sig  ædelmodig  og 
lade  Gertrude  blive  siddende  med  Ære  og  en 
rundelig  Indtægt  paa  Gaarden.  — 

Mens  han  saaledes  med  de  bedste  Hen- 
sigter nærmede  sig  Eskelhem,  sad  Gertrude  med 
Ingrid  og  Ragnhild  i  sin  Storstue,  der  var  draget 
og  smykket  lige  saa  skjønt,  som  da  Ebbe  første 
Gang  betraadte  den;  og  Gertrude  sad  der  i  fuld 
Puds,  men  ophidset  og  urolig;  thi  Ingrid  og 
Ragnhild  vare  der  som  ubudne  Gjester;  deres 
Besøg  var  kommet  Gertrude  ganske  uventet. 
Hun    havde    længe    ikke    seet    noget   til   Ingrid, 


339 

som  havde  tilbragt  næsten  hele  den  forløbne 
Tid  paa  Rangvaldsgaard  og  ikke  gjort  Mine  til 
at  vende  tilbage  til  Klostret,  hvor  Fni  Christine 
nu  atter  sad  med  sine  Nonner. 

»Ei«,  havde  Ragnhild  sagt,  idet  hun  traadte 
ind  og  saae  sig  om  i  Stuen,  >  Du  venter  nok 
Gjester?«  Der  var  som  et  Rosenskjær  over 
hendes  Aasyn,  og  hendes  Øine  havde  en  egen 
Glands;  men  Ingrids  Blik  var  usikkert  og  hendes 
Kinder  blege.  Gertrude  glemte  reent  at  byde 
dem  velkommen ;  først  stod  hun  og  stirrede  paa 
dem;  saa  sagde  hun: 

»Hvor  lider  Olaf.^« 

»Tak,  han  lider  vel«,  svarede  Ragnhild  med 
et  Smiil;  »i  Dag  er  han  reden  til  Skovs  for  at 
jage.« 

»Nu«,  sagde  Gertrude,  »det  er  vel!  Intet 
Under,  at  han  er  bleven  helbredet,  eftersom  der 
til  en  Søsters  Kjærlighed  og  Omhu  kom  det, 
som  er  varmere.« 

Da  blev  Ingrid  blussende  rød  og  sagde  hef- 
tigt:  »Hvad  mener  Du.?« 

Gertrude  svarede  blot  med  et  spydigt  Smiil; 
men  da  sagde  Ragnhild: 

»Siig  os  dog,  hvilken  Gjest  det  er,  Du 
venter,  og  af  hvem  Du  gjør  saa  stor  Ære.f'« 

»I  bør  helst  vide  det«,  svarede  Gertrude 
efter  et  Øiebliks  Betænkning;  »det  er  Hr.  Ebbe; 
jeg  agter  nu  at  forlige  mig  med  ham  og  Alva.« 

51* 

>Ei  hør!«  udbrød  Ragnhild,  mens  Ingrids 
Kinder  atter  bleve  blege.  »Hvilken  Lykke,  at 
vi  komme  med  til  det  Gilde  1« 

Saa  gik  hun  til  Vinduet  og  stod  der  og 
stirrede  ud,  mens  Ingrid  nu  og  da  saae  op  og 
foer  sammen  ved  hver  Lyd.  Da  hørte  de  med 
Et  høie  Raab  og  Vaabenbrag.  Gertrude  sprang 
op  og  raabte: 

»Jesus,  hvad  er  det.?« 

Det    maa    være   Hr.   Ebbe,    der  kommer«, 
svarede  Ragnhild  med  et  isnende  Smiil. 

Da  mærkede  Gertrude  Uraad,  løb  til  Døren 
og  ned  ad  Trappen;  Ragnhild  fulgte  efter,  og 
tilsidst  kom  Ingrid.  Gertrude  kom  først  til  Gavl- 
porten, saae  ned  ad  Veien,  løftede  Hænderne  og 
udstødte  et  høit  Raab.  Hun  saae  en  Skare 
Ryttere  og  en  stor  Flok  Bønder  tumle  sig  i 
vild  Kamp,  mens  Skoven  gav  Gjenlyd  af  Vaa- 
benbrag og  rasende  Skrig.  Som  naglede  til 
Stedet  stode  de  tre  Kvinder  og  stirrede  derhen; 
de  saae  den  ene  Rytter  efter  den  anden  synke 
af  Sadlen,  indtil  pludseligt  Kredsen  blev  brudt 
af  de  tre  sidste  Ryttere,  som  fældede  hver  sin 
Mand  og  derpaa  i  fuldt  Fiirspring  rede  bort. 
Bønderne  raabte  op  og  fore  omkring,  men  sam- 
ledes snart  alle  paa  eet  Sted. 

»Han  slap  derfra!«  raabte  Ragnhild,  og 
Skoven  gav  Gjenlyd  af  hendes  skingrende  Røst. 

Saa   løb    hun    derhen   i   en   saadan  Fart,    at 

hun  tabte  sit  Hovedliin,  og  hendes  Haar  faldt 
ned  og  flagrede  efter  hende  \  men  Gertrude  greb 
Ingrid  i  Armen  og  sagde: 

»Du  var  i  Ledtog  med  hende  og  er  med- 
skyldig i  denne  Stimandsgjerning,  Du,  Alvas 
Søster  og  en  hellig  Kvinde!« 

Men  i  det  Samme  lød  et  skærende  Klage- 
skrig i  deres  Øren,  Ingrid  rev  sig  løs  og  ilede 
hen  til  Stedet,  hvor  Bønderne  gjorde  Plads  for 
hende,  og  da  hun  saae  Ragnhild  ligge  over  en 
af  de  Faldne,  vidste  hun,  at  det  var  Olaf.  Hun 
skød  Ragnhild  til  Side.  bøiede  sig  over  ham  og 
saae,  at  hans  Øine  i  det  Samme  bristede  i  Dø- 
den. Da  strøg  hun  ham  paa  Panden,  som  om 
hun  salvede  ham,  slog  Kors  over  hans  Bryst,  . 
knælede  ned  for  ham  og  blev  liggende  med 
foldede  Hænder,  som  om  hun  bad.  Bønderne 
stode  om  dem  med  blottede  Hoveder  og  stir- 
rede stumme  paa  den  Døende;  omkring  paa 
Veien  laa  flere  Liig  og  nogle  Saarede,  som 
droges  med  Døden. 

Gertrude ,  som  nu  kom  til ,  stirrede  et  Øie- 
blik  paa  Olafs  Liig  og  sagde  saa  til  Ragnhild: 

»Dette  maa  være  Dit  Værk;  Du  er  Din 
Broders  Morderske.« 

»Ja«,  sagde  en  af  Bønderne,  »ilde  betænkt 
var  det  at  skikke  ham  ud  i  Feide;  hans  Hoved 
svimlede,  og  Armene  havde  ingen  Kraft.     Spei- 

deren  slog  ham  strax  Sværdet  af  Haanden  og 
jog  sin  Klinge  i  hans  Bryst.« 

»Men  hvorledes  fegtede  I  Usselrygge«, 
raabte  Ragnhild,  »som  saae  derpaa  og  lod  Mor- 
deren undslipper« 

»Vaer  Din  Mund«,  svarede  Bonden  vredt; 
»det  gik  som  et  Lyn;  den  Speider  maa  være 
Fanden  selv.« 

»Nu,  han  vil  faae  sin  Løn ,  Hevnen  vil  ind- 
hente ham«,  sagde  Ragnhild. 

»Nei«,  udbrød  Gertrude,  som  ikke  vidste, 
hvortil  Ragnhild  sigtede,  »Hevnen  vil  ramme  os! 
Dansken  vil  komme  og  brænde  Gaarden  af  over 
mit  Hoved«,  og  saa  brast  hun  i  Graad. 

»Jeg  borger  for  Din  Gaard«,  sagde  Ragn- 
hild, idet  hun  fulgte  efter  Bønderne,  som  havde 
løftet  Olafs  Liig  op  og  nu  gik  med  det.  Ger- 
trude og  Ingrid  fulgte  langsomt  efter. 

»Og  Du,  som  ikke  holdt  ham  tilbage »,  sagde 
Gertrude  bittert  til  Ingrid;  »Du  havde  ham  dog 
kjær;  negt  det  ikke!« 

»Ja,  det  var  min  Synd«,  svarede  Ingrid; 
Herren  gav  ham  Døden  for  at  frelse  vore 
Sjæle;  nu  skal  Resten  af  mine  Dage  være  Bøn 
og  Bod,  en  Sjælemesse  uden  Ophør.« 

»Ja«,  sagde  Gertrude  vildt,  >nu  er  Gulland 
som  een  stor  Grav;  al  Frydesang  vil  forstumme 
og  kun  Dødsmesserne  lyde!« 


TIENDE  KAPITEL. 


FOLKETS  DOM. 

LJa.  Ebbe  om  Morgenen  saa  sorgløst  red  ud 
ad  Visby  Sønderport,  stod  Volrad  paa  Udkig 
oppe  paa  Porttaarnets  Tinde ;  men  det  var  en 
Vagttjeneste,  som  han  af  egen  Drift  havde  paa- 
taget sig;  thi  Hjertet  havde  siddet  ham  i  Halsen 
lige  fra  det  Øieblik  af,  da  Kurz  skred  til  Ud- 
førelsen af  den  snilde  og  dristige  Plan,  hans 
Hjerte  havde  udklækket.  Han  havde  i  de  for- 
løbne Dage  lidt  alle  Angstens  Kvaler  og  syntes 
allerede  at  føle  Strikken  om  sin  Hals ;  thi  hvis 
Forræderiet  blev  opdaget  og  det  mislykkedes, 
da  vilde ,  det  følte  han  sig  forvisset  om ,  Ebbe 
Strangesøn  uden  mindste  Betænkelighed  lade 
ham  klynge  op.  Saa  drog  han  da  et  lettende 
Suk  nu,  da  han  saae  Ebbe  og  hans  Ryttere  for- 
svinde i  Skoven,  ilede  ned  og  stødte  strax  paa 
Kurz,  til  hvem  han  raabte: 

»Han  er  væk-,  nu  til  Værket!« 

»Gaa  til  Rostokkergyden  og  siig  til  Niels  og 
Gisele ,  at  de  holde  sig  rede ;  og  saa  keer  Dig 
ellers  om  Intet«,  svarede  Kurz  barskt,  og  saa 
løb  Volrad,  glad  ved,  at  der  ikke  forlangtes 
Andet  af  ham. 

Allerede  inden  Volrad  kom  ned,  var  Porten 
bleven  lukket,  og  nu  myldrede  en  stor  Hob 
væbnede  Haandværkere  med  Mester  Siegwart  i 
Spidsen  ud  af  de  nærmeste  Huse;  thi  strax,  da 
Ebbe  Strangesøn  den  foregaaende  Aften  havde 
underrettet  Kurz  om,  at  han  den  næste  Morgen 
aarle  vilde  ride  til  Eskelhem,  havde  den  snilde 
Høvedsmand  sat  sig  i  Bevægelse  og  truffet  Af- 
tale med  Borgerne  om,  hvorledes  Alt  skulde 
gaae  for  sig.  Nu  trak  han  Skyttevagten  ind  og 
overgav  Porten  til  Haandværkerne,  hvorpaa  Me- 
ster Siegwart  med  Resten  af  sit  Mandskab  fulgte 
ham  Muren  rundt,  indtil  alle  Vagtposterne  vare 
inddragne,  alle  Portene  lukkede  og  hele  Stadens 
Værn  i  Borgernes  Hænder. 

Imidlertid  havde  Kurz  ladet  en  af  sine  Under- 
befalingsmænd med  en  Deling  Landsedragere 
bemægtige  sig  alle  Skibene ,  som  laae  fortøiede 
ved  Havnebryggen,  og  da  han  nu  rykkede  der- 
ned med  det  inddragne  Vagtmandskab,  blev  han 
modtaget  med  et  Glædesraab  ;  thi  Overrumplingen 
af  Skibsmandskabet  var  fuldstændigt  lykkedes ; 
alle   Skibene    vare    nu   i   de   tydske  Leiesvendes 

Magt  paa  et  eneste  nær,  en  hurtigtseilende 
Snekke,  som  hed  Maagen;  den  var  den  fore- 
gaaende  Dag  bleven  sendt  ud  for  at  krydse  og 
holde  Vagt  paa  Søen. 

Nu  mente  Kurz  sig  sikker  og  gik,  ledsaget 
af  en  Skyttevagt,  op  til  Erik  Fodras  Huus  i 
Strandgaden;  thi  det  var  blevet  aftalt,  at  de 
Sammensvorne  skulde  være  samlede  der,  rede 
til  strax,  naar  han  havde  opfyldt  sin  Forplig- 
telse, at  rømme  Stadsmuren,  da  at  bringe  Alt  i 
Rigtighed  med  Hensyn  til  den  akkorderede  Løse- 
sum; men  til  sin  store  Harme  og  Skuffelse  fore- 
fandt han  kun  Erik  Fodra  og  Broder  Esbern 
med  en  aldeles  utilstrækkelig  Sum  Penge.  Den 
snilde  Munk  førte  Ordet  og  forsikkrede  ham  om, 
at  det  havde  været  umuligt  at  opdrive  mere, 
men  at  Kjøbmændene  vare  villige  til  at  give  ham 
Vederlag  i  Varer,  naar  han  vilde  opgive,  hvilke 
det  skulde  være;  men  til  at  bringe  den  Sag  i 
Orden  udkrævedes  nogle  Dage. 

I  dette  kritiske  Øieblik  viste  Kurz,  at 
han  var  en  stor  Politiker  og  paa  Høiden  med 
sin  Tidsalder,  hvad  Snuhed  angik.  Han  skjøn- 
nede  strax ,  at  den  Besked ,  Broder  Esbern  der 
gav  ham,  kun  var  Udflugter.  De  snilde  Kjøb- 
mænd  gjorde  et  Forsøg  paa  at  unddrage  sig 
Opfyldelsen  af  den  Forpligtelse,  de  havde  ind- 
gaaet;  thi  han  havde  ladet  dem  vide,  at  de 
maatte   bringe  Sagen  i  Rigtighed  strax,   da  det 

var  hans  Agt  at  drage  bort  snarest  muligt,  helst 
inden  næste  Daggry ;  han  indsaae  nemlig,  at  nu 
vilde  enhver  Tøven  blive  skjebnesvanger  for 
ham.  Han  havde  ogsaa  allerede  paa  Veien 
ned  fra  Stadsmuren  bemærket  et  ildevarslende 
Røre  i  Gaderne ;  Haandværkerne  vare  paa  Benene 
og  samlede  sig  i  Hobe,  og  han  tiltroede  Broder 
Esbern  alt  Muligt  i  Retning  af  List;  den  snedige 
Munk  kunde  vel  have  undfanget  den  Plan,  at 
Borgerne  skulde  overvælde  hans  Folk  og  ud- 
plyndre dem,  og  Mester  Siegwart  var  sikkert 
Mand  for  at  prøve  paa  at  sætte  sligt  i  Værk; 
men  som  erfaren  Krigsmand  vidste  han,  hvor 
farlig  en  Sag  selv  det  bedst  ordnede  Tilbagetog 
er,  naar  man  har  Fjenden  i  Hælene;  det  ender 
gjerne  med  vild  Flugt;  kun  Koldblodighed  og 
Snarraadighed  kunde  her  give  Redning. 

Han  tog  derfor  Sagen  tilsyneladende  med  stor 
Ro  og  gav  sig  ikke  til  at  bande  og  rase ;  han  lod 
blot  Erik  Fodra  vide,  at  han  ikke  var  til  Sinds  at 
opgive  noget  af  sit  Krav,  og  at  han  haabede,  at 
det ,  der  i  Følge  Overeenskomsten  tilkom  ham, 
inden  Solnedgang  vilde  blive  leveret  nede  ved 
Havnebryggen ;  i  modsat  Fald  maatte  de  tage 
Følgerne. 

»Hvad  mon  han  mente  med  den  Trudsel.?« 
udbrød  Erik  Fodra,  da  Kurz  var  gaaet;  »mon 
han  vil  plyndre.?« 

»Det  har  ingen  Nød«,    svarede   Broder  Es- 

bern;  »det  vovser  han  ikke;  thi  hans  HUe  Hær  er 
nu  som  i  Opløsning;  glad  maa  han  være,  slipper 
han  heelskindet  herfra  med  det,  han  har.« 

Men  Kurz,  som  var  fuldkommen  paa  det 
Rene  med,  hvad  han  vilde  gjøre,  ilede  strax  ned 
til  Havnen,  hvor  hans  Folk  nu  strømmede  til 
med  deres  Kvinder  og  alle  deres  Eiendele. 
Havde  Borgerne  i  dette  Øieblik  angrebet  ham, 
da  vilde  han  kommen  i  en  farlig  Stilling;  men 
det  kjendtes  tydeligt  paa  Borgernes  Holdning, 
at  Jens  Jermer  ikke  mere  var  iblandt  dem ;  denne 
Dags  vilde  og  rædselsfulde  Begivenheder  viste, 
at  der  manglede  en  kraftig  Haand  først  til  at 
føre  Folket  mod  det  rette  Maal  og  siden  til  at 
tæmme  dets  Ustyrlighed. 

Det  Første,  Kurz  gjorde,  var  at  besætte 
Strandgaden  fra  Store  Strandport  til  Rostokker- 
gyden,  det  Stykke  af  Gaden,  hvor  næsten  alle 
de  rige  Kjøbmænd  boede,  og  hvor  ogsaa  Kongs- 
gaarden  laae.  Foran  denne  stillede  han  en 
stærk  Vagt,  som  hurtigt  overmandede  og  af- 
væbnede to  af  Rytterknegtene ,  som  stode  paa 
Post  ved  Indgangen,  og  for  Enden  af  hver  Gyde 
stillede  han  en  stærk  Deling  Skytter,  som  med 
deres  spændte  Laasbuer  holdt  den  tilstrøm- 
mende Folkemængde  i  Ave.  Dernæst  paa- 
skyndede han  Indskibningen  af  Kvinderne  og 
Trosset  og  lod  V^olrad,  Niels  Døring  og  Gisele 
med    alt    deres  Gods    hente.      Niels   var  hvid    i 

Ansigtet  af  Skræk  og  kastede  skye  Blikke  til 
alle  Sider,  mens  han  ilede  afsted,  saa  Gisele 
neppe  kunde  følge  ham;  men  et  tæt  Slør  dæk- 
kede hendes  Aasyn  med  dets  Skamrødme ;  hun 
græd  bittre  Taarer  over  denne  forsmædelige 
Udgang  paa  alle  hendes  stolte  Drømme  om 
Ære  og  Magt.  At  flakke  om  paa  Eventyr  som 
en  røverisk  Leiesvends  Trælkvinde,  det,  tænkte 
hun,  skulde  nu  blive  hendes  Lod. 

Men  ikke  saa  snart  var  Alt  og  Alle  om 
Bord  paa  Skibene,  som  hindrede  Krigsfolkenes 
Bevægelser,  før  Kurz  gav  Signalet  til  Plyndring; 
og  nu  styrtede  hele  Mandskabet,  paa  Skytte- 
posterne nær,  ind  i  Husene,  gjennemsøgte  dem 
og  slæbte  med  sig  Alt,  hvad  de  fandt  af  Værdi, 
og  som  de  kunde  magte,  Smykker,  Klæder, 
Huusgeraad  og  Varer.  Det  blev  en  ægte  Raz- 
zia; som  en  skarp  Rive  o\'er  en  høstet  Marks 
Stubbe  gik  Kurz's  Bande  over  Byens  fedeste 
Ager;  der  hørtes  Kvindeskrig  Ira  Husene  og 
Raab  af  Mænd,  som  satte  sig  til  Modværge,  og 
som  uden  Barmhjertighed  bleve  stødte  ned ;  men 
mangen  ellers  modig  Mand  flyede  og  bjergede 
sig,  hvor  han  kunde ;  Thomas  Heglef  og  Katha- 
rina skjulte  sig  paa  deres  øverste  Loft  bag 
nogle  tomme  Pakkasser  og  kom  først  for  en 
Dag,  da  hele  deres  Huus  var  udplyndret  og  Alt 
i  det  endevendt. 

Kurz  selv  tog  Kongsgaarden    som   sin  Part. 

Da  han  brød  ind  i  Hallen  med  sine  Spyddragere, 
der  førte  tomme  Sække  med  sig,  fandt  han 
Alva,  Sylvia  og  alt  Tyendet  staaende  i  en 
Klynge  oppe  ved  Kaminen.  Alle  vare  de  lam- 
mede af  Skræk,  selv  Sylvia,  som  for  første 
Gang  i  sit  Liv  tabte  Hovedet  og  ræd  dølgede 
sig  bagerst  i  Flokken;  men  da  Kurz  nærmede 
sig,  gav  Fortvivlelsen  Alva  Mod;  hun  traadte 
frem,  saae  Ugjerningsmanden  lige  i  Øinene  og 
raabte : 

»Hvor  er  Ebbe?  Hvad  have  I  gjort  ved  ham?« 

»Ih«,  svarede  Kurz  med  et  grumt  Smiil, 
»ham  lode  vi  ride  uanfegtet  herfra;  jeg  tænker, 
at  han  sidder  nu  vel  bænket  i  Eders  Stifmoders 
Storstue ;  I  skulde  gjort  ham  Følgeskab,  lille 
Frue;  men  vær  uden  Frygt;  vi  skulle  ikke 
krumme  et  Haar  paa  Eders  Hoved,  det  Løfte 
har  jeg  givet  Gisele ;  blot  at  I  tillader  os  at  ran- 
sage Eders  Gjemmer  og  — 

»Kurz«,  raabte  Alva,  men  hun  fik  ikke  sagt 
mere. 

»Her  er  ikke  Tid  til  lang  Snak«,  raabte 
Kurz  barskt ;  » udleveer  os  Alt ;  frem  med  Eders 
Smykker,  de  skjønne  Brudegaver  og  hver  Pen- 
ding,  eller  ved  Djævelen  — « 

»I  skal  faae  det«,  skyndte  Alva  sig  at 
svare,  hvorpaa  hun  ilede  hen  til  et  Vægskab, 
aabnede  det  og  sagde:  »der  er  Alt,  hvad  jeg 
eier!« 

I  en  Fart  blev  Skabet  tømt ;  men  nu  slæbte 
Kurz  hende  med  sig  og  lod  hende  vMse  ham 
Alt  i  Huset,  som  havde  Værdi.  Paa  den  Korse- 
gang  fulgte  hende  Ingen  uden  Karen  og  en  af 
Tyendekvinderne,  som  skammede  sig  over  at 
lade  sin  Frue  i  Stikken.  I  en  Fart  bleve  Sæk- 
kene fyldte,  og  da  det  allerede  led  ud  paa 
Eftermiddagen,  lod  Kurz  det  blive  derved  og 
gik  med  sit  Bytte. 

>Lad  os  flye!  sagde  Alva,  da  hun  igjen 
var  i  Hallen  hos  de  Andre. 

»Flye,  hvorhen?«  raabte  Sylvia,  som  ende- 
lig var  kommen  til  sin  Samling;  »nei,  hent 
Svendene  og  stæng  Døren!« 

Det  blev  da  gjort;  otte  af  Rytterknegtene 
bleve  fundne,  de  lukkede  og  stængede  Dørene, 
tog  nogle  Vaaben,  som  stode  i  Hallen,  og  stil- 
lede sig  paa  Post  ved  Udgangene,  mens  Kvin- 
derne snart  lyttede,  snart  jamrede  sig  og  bad 
med  lydelig  Røst;  men  over  Alvas  Læber  kom 
der  ikke  et  Ord.  Hun  laae  paa  Knæ  foran  et 
Helgenbillede,  som  stod  paa  en  Hylde  i  Væggen 
fra  Kong  Birgers  Tid,  og  anraabte  Gud  og  alle 
Helgene  om  Frelse  for  sin  Huusbonde,  sig  selv 
og  alle  Sine;  men  hvis  denne  Helgen  skulde 
frembære  hendes  Bønner  for  Guds  Throne,  saa 
naaede  de  vist  ikke  derop;  thi  det  var  Sverrigs 
Skytspatron,  Hellig  Erik. 

Mens    hun    saaledes    afventede,     hvad    der 

vilde  komme,  fuldbyrdedes  Plyndringen ;  men 
det  kostede  Kurz  stor  Møie  at  faae  sine  Folk 
til  at  standse  med  deres  Røvergjerning  og  lade 
ligge,  hvad  de  ikke  havde  Tid  til  at  slæbe  med 
sig.  Omsider  lykkedes  det  ham  dog  at  faae 
dem  Alle  samlede ;  belæssede  mad  Bytte  kom 
de,  og  nogle  af  dem  vare  drukne.  Havde  Faren 
for  et  Angreb  fra  Borgernes  Side  ikke  været 
overhængende,  vilde  der  sikkert  blevet  begaaet 
langt  værre  Misgjerninger,  end  nogle  faa  Bods- 
karles  Drab. 

Da  de  Alle  vel  vare  komne  gjennem  Strand- 
portene og  ud  paa  Havnepladsen ,  begyndte 
Kurz  Tilbagetoget,  hvilket  han  ledede  paa  en 
udmærket  Maade;  saa  snildt  benyttede  han  de 
for  ham  gunstige  Stedforhold  og  viste  saa  stor 
Koldblodighed,  at  det  var  begribeligt,  at  Kong 
Volmer  havde  sat  sin  Lid  til  en  saa  dygtig 
Kriger. 

Der  var  nemlig  kun  to  Adgange  gjennem 
Strandmuren  til  Havnen,  Store  og  Lille  Strand- 
port, som  neppe  laae  tre  hundrede  Alen  fra 
hinanden  og  inden  for  det  af  Skytterne  besatte 
Omraade.  Nu  lod  Kurz  Skytterne  forlade  deres 
Poster  for  Enden  af  de  snevre  Gyder  og  i  Løb 
ile  til  Portene ;  men  det  rasende  Folk  brød  lig 
en  mægtig  Strøm,  naar  Dæmningerne  briste, 
strax  frem  fra  Gyderne  og  var  lige  i  Hælene 
paa   dem.       Da    standsede    de    paa  Kurz's  Befa- 

ling  foran  Portene  og  sendte  en  dødbringende 
Hagel  af  Pile  og  Jernbolte  ind  i  den  tætte 
Folkemængde,  og  hvert  Skud  fandt  sit  Maal, 
saa  at  Borgerne  vege  tilbage  ,  og  Skytterne  fik 
Tid  til  at  lukke  Portene.  Dengang  var  allerede 
flere  af  Skibene  fuldt  ladede,  havde  kastet  los 
og  vare  gaaede  til  Søes ;  thi  Vinden  var  gunstig, 
og  raskt  gik  det  ud  af  den  aabne  Havn ;  men 
nu  kom  det  Værste,  at  slippe  bort  med  de 
sidste. 

Kurz  tabte  imidlertid  ikke  Hovedet.  Han 
opstillede  en  Deling  Skytter  i  passende  Afstand 
fra  Muren  med  Befaling  til  at  sende  en  Piil 
gjennem  ethvert  Hoved,  som  viste  sig  over 
Muurkanten,  og  Folkene  gave  et  sjeldent  Beviis 
paa  Lydighed  og  Mandstugt  ved  at  blive  staa- 
ende  og  holde  Pladsen,  uagtet  Slagene  af  Bor- 
gernes Øxer  drønede  paa  Portene.  Imens  ilede 
Kurz  ned  til  Skibene,  og  da  de  v^are  gjorte  klare 
til  Afseiling,  inddrog  han  Skytterne,  som  slap 
om  Bord,  faa  Øieblikke  før  Store  Strandport 
sprang  op  og  Borgerne  strømmede  ud  paa 
Havnepladsen.  Et  rasende,  men  afmægtigt  Hevn- 
skrig  rystede  Luften,  besvaret  af  et  Jubelraab 
fra  det  sidste  Skib,  som  for  fulde  Seil  stak  ud 
af  Havnen  og  klarede  Pynten. 

Men  nu  søgte  Folket  i  dets  Ophidselse  et 
Maal  at  kjøle  sit  Raseri  paa,  og  det  fandt  de; 
thi  en  skingrende  Stemme  raabte : 

»Nu  til  Kalveskindshuset!  Død  over  Spei- 
derens  Kvinde  og  hendes  Fostermoder,  den  lede 
Hex!« 

Det  var  Etla,  som  udslyngede  den  Gnist, 
og  den  fængede  i  et  Nu.  Med  hende  og  Bro- 
der Esbern  i  Spidsen  løb  de  Alle,  Mænd  og 
Kvinder,  som  Vanvittige  til  Kongsgaarden.  Ingen 
Tiger  i  Bengalens  Sumpe  er  mere  blodtørstig, 
end  en  ophidset  Skare  Mennesker,  som  tager 
sig  selv  til  Rette.  Som  en  Hvirvelvind  faldt  de 
over  Huset,  sloge  Dørene  ind,  dræbte  Svendene, 
som  satte  sig  til  Modværge,  og  styrtede  ind  i 
Hallen,  hvor  et  Rædselsskrig  fra  Kvinderne  lød 
dem  i  Møde.  Etla,  som  var  en  af  de  Første  i 
Skaren,  foer  hen  til  Alva,  greb  hende  i  Armen 
og  raabte: 

>Nu  skal  Du  døe!« 

»Vel«,  svarede  Alva  med  fast  Røst,  »jeg 
gaaer  villigt«  ;  og  saa  rev  hun  sin  Arm  til  sig ; 
men  Etla  slog  begge  sine  stærke  Arme  om 
hende. 

»Kom  og  bind  hende!«  raabte  hun,  og  det 
blev  strax  gjort  af  en  Haandværker,  som  sur- 
rede   hendes  Hænder  fast  sammen    bag    hendes 

Ryg- 

Saa  kom  de  slæbende  med  Sylvia,  men 
hun  stred  imod  og  slog  rasende  om  sig,  indtil 
hun  blev  overmandet  og  bunden  paa  samme 
Maade;  og  som  hun  nu  stod  der  forpustet,  med 

Valdemarstoget     II.  5  ^ 

dirrende  Læber  og  stirrede  omkring  sig  med 
et  vildt  Blik,  traadte  Broder  Esbern  hen  til 
hende  og  sagde  med  et  ondt  Smiil: 

»Dette  saae  Du  nok  ikke  forud  i  Aanden? 
Raab  nu  til  Din  Wodin  og  see,  om  han  kan 
frelse  Dig.« 

»Jeg  seer  det«,  svarede  Sylvia  med  dirrende 
Røst,   »Fanden  er  stærkere.« 

Disse  vare  de  sidste  Ord,  der  bleve  hørt  af 
hendes  Mund;  thi  Folket  raabte  uden  for,  at  de 
vilde  see  de  to  Forrædersker,  og  saa  bleve  de 
da  førte  ud,  Sylvia  først;  men  ikke  saa  snart 
kom  hun  til  Syne  paa  Trappen,  før  et  tusind- 
stemmigt,  rasende  Raab  lød  hende  imøde,  Folket 
trængte  sig  op  ad  Trappen,  hun  blev  reven  ned, 
draget  ved  Haarene,  puffet  og  slaaet,  indtil  en 
Slagtersvend  friede  hende  fra  at  blive  sønderrevet 
eller  trampet  ihjel,  idet  han  huggede  til  hende 
med  en  Øxe  og  ramte  hende  lige  i  Tindingen, 
saa  hun  styrtede  død  om,  uden  at  give  en  Lyd 
fra  sig. 

Just  som  hun  faldt,  blev  Alva  ført  ud  paa 
Trappen  og  udstødte  et  Skrig  af  Rædsel  ved  det, 
hun  saae ;  men  nu  adsplittedes  Mængden  af  Mester 
Siegwart,  som  kom  med  Thomas  Heglef,  Johan 
Kosfeldt  og  flere  af  Raadets  Herrer.  Thomas 
forsøgte  at  tale  Folket  til  Rette,  men  hans  Sinds- 
bevægelse var  saa  stor,  at  Stemmen  strax  svig- 
tede ham;  thi  Skrig  om  Hevn  og  grove  Skjelds- 

ord  lød  omkring  ham  i  et  djævelsk  Chor  og 
betog  ham  alt  hans  Mod.  Da  sprang  Mester 
Siegwart  op  paa  Trappen,  stillede  sig  ved  Alvas 
Side,  vinkede  med  Haanden,  og  da  der  var  til- 
vejebragt Taushed,  raabte  han: 

»Her  staaer  jeg,  og  hvo  der  vover  at  røre 
ved  Alva  Hansdatter,  paa  ham  slaaer  jeg  Hjerne- 
skallen ind;  thi  just  fordi  hun  er  saa  stor  en 
Synderinde,  som  bolede  med  en  Landsens  Fjende 
og  forraadte  sit  Fædreneland,  skal  hun  dømmes 
og  rettes  efter  Loven,  at  hendes  Brøde  bliver 
klart  beviist  og  kundbar.  Dræbe  vi  hende  uden 
Forhør  og  Dom,  da  miste  vi  vor  Ret  og  forringe 
vor  Værdighed  <. 

»Fanden  i  Vold  med  Værdigheden«,  raabte 
den  Slagtersvend,  som  havde  slaaet  Sylvia  ned; 
»hun  skal  rettes  og  det  strax!« 

Da  raabte  en  gammel  Kjerling  med  et  ondt 
Aasyn,  den  samme,  som  Ebbe  havde  mødt  paa 
sin  første  Vandring  gjennem  Staden,  og  som 
havde  viist  ham  Vei  til  Niels  Dørings: 

-  Til  Jomfrutaarnet  med  hende ;  murer  hende 
inde  der!« 

Det  Forslag  blev  modtaget  med  et  saa  ra- 
sende Jubelskrig,  at  Alva  sank  afmægtig  om;  et 
Par  af  hendes  Piger  og  Karen  løftede  hende 
op,  bar  hende  ind  i  Forhallen  og  lagde  hende 
ind  paa  en  Bænk,  mens  Mester  Siegwart  og 
Thomas    samlede    nogle    behjertede   Mænd    om- 

kring  Trappen    for    at    hindre    Mængden    fra   at 
trænge  ind. 

Om  Jomfrutaarnet,  det  nordligste  i  Strand- 
muren efter  Hjornetaarnet  Cames,  gik  der  det 
Sagn,  at  engang  en  af  Stadens  Jomfruer  for  et 
Barnemord  skulde  være  bleven  indemuret  i  det 
og  der  have  lidt  Hungersdøden.  Det  Sagn  var 
levende  blandt  Folket,  og  derfor  slog  Kjerlingens 
grusomme  Forslag  strax  an.  Nu,  da  der  ikke 
fandtes  en  eneste  Mand  i  Staden,  som  havde 
Anseelse  nok  til  at  tæmme  Folket,  kom  dets 
Udskud  ovenpaa  og  fik  Magten.  Der  hjalp  hver- 
ken Overtalelse,  Bønner  eller  Trudsler;  en  Skare 
Geseller,  Lastdragere  og  Stoddere  trængte  ind  ad 
Bagdørene^  fyldte  hele  Huset,  rapsede,  hvad  Kurz 
havde  levnet,  sloge  Bænke  og  Borde  sønder, 
knuste  de  skjønne  Glarruder,  brøde  ind  i  Fade- 
buur  og  Kjelder,  aad,  drak  og  larmede,  mens 
dog  den  Folkehob,  som  blev  uden  for  og  om- 
ringede Kongsgaarden,  var  stor  nok  til  at  hindre 
Alvas  Forsvarere  i  at  føre  hende  bort  og  bringe 
hende  i  Sikkerhed;  men  det  lykkedes  dem  dog 
at  beskjærme  hende  mod  Overlast,  og  da  hun 
atter  var  kommen  til  sig  selv,  forsøgte  Thomas 
at  indgyde  hende  Mod  og  hviskede  til  hende, 
at  han  ikke  vilde  vige  fra  hende,  og  at  det 
maaskee  dog  vilde  lykkes  ham  at  bjerge  hende. 
»O«,  svarede  hun,  »gid  jeg  laa  død  derude 
med  Sylvia!« 

Nu  tabte  imidlertid  Folkehoben  udenfor 
Taalmodigheden  og  stormede  Trappen,  idet 
Slagtersvenden,  som  var  i  Spidsen,  raabte: 

»Nu  fort  til  Taarnet  med  hendel  Folket  har 
dømt  og  dets  Dom  maa  fuldbyrdes!« 

Da  tog  Thomas  Heglef  og  Mester  Siegwart 
efter  en  kort  Raadslagning  den  i  Øieblikket 
klogeste  Beslutning  at  give  efter.  Thomas,  hvis 
Mod  var  voxet  med  Faren,  traadte  ud  paa  Trap- 
pen og  raabte: 

»Vel,  det  skal  ske,  som  I  begjærer;  vi  ville 
selv  føre  hende  derud!« 

Saa  sluttede  da  han,  Mester  Siegwart  og 
deres  Mænd  Kreds  om  hende,  og  midt  i  den 
larmende  Folkehob  tiltraadte  de  Vandringen, 
som  gik  forbi  Fiskerporten  og  Fangetaarnet  Sølver- 
hatten.  Da  de  vare  komne  hertil,  standsede 
Thomas  og  spurgte  Slagtersvenden  og  et  Par  af 
den  blodige  Hobs  andre  Førere,  om  det  dog  ikke 
var  bedst  at  sætte  Forbrydersken  ind  i  Fængslet, 
men  det  rasende  Raab:  »Til  Jomfrutaarnet  med 
hende!«  var  det  Svar,  han  fik.  Saa  maatte  de 
da  videre  og  gik  ad  Grønningen  langs  Strand- 
murens indre  Side,  indtil  de  naaede  Jomfrutaarnet 
og  standsede  der. 

Alva,  der  var  bleg  som  Døden  og  hele 
Tiden  havde  gaaet  og  stirret  hen  for  sig  som 
en  Søvngængerske,  saae  nu  op  og  fæstede  Blik- 
ket   paa    det    lave ,   fiirkantede  Taarn.     Det   var 

ikke  aabent  bagtil,  som  Høitaarnene,  men  fuldt 
bygget  og  lukket,  og  paa  Midten  havde  det  en 
Jerndør,  til  hvilken  nogle  fremspringende  Steen 
i  Muren  som  en  Art  Trappe  førte  op.  Inden  for 
var  et  snevert  Rum,  kun  faa  Alen  i  Kvadrat,  og 
i  den  ydre  Muur  ud  til  Stranden  et  smalt  Glug- 
hul. Da  Døren  nu  blev  brudt  op,  og  Alva  kunde 
see  derind,  gyste  hun;  og  i  det  Samme  lød 
Broder  Esberns  Røst  i  hendes  Øren.  Hun  vendte 
sig  om  og  saae  Etla  staae  ved  hans  Side  og 
stirre  paa  hende  med  et  vildt  Blik. 

»Nu  er  Din  Time  kommen«,  sagde  Broder 
Esbern  og  saae  paa  hende  med  sine  mørke,  funk- 
lende Øine,  der  mindede  saa  meget  om  Hangvars  ; 
»skrift  nu  for  mig  og  bered  Dig  til  Døden!; 

»Og  saa  kan  Du  sove  trygt  i  Dit  lidet  Kam- 
mer«, sagde  Etla  med  et  grumt  Smil  og  et  tykt 
Mæle,  thi  hun  var  halv  drukken. 

Men  nu  kom  Folkehobens  Førere  i  Tanker 
om,  at  de  ikke  havde  medbragt  Steen  og  Kalk 
til  at  tilmure  Døraabningen  med  og  talte  om  at 
lade  det  hente.  Da  raabte  den  gamle  Tigger- 
kjerling: 

»Hvortil  de  mange  Omstændigheder.'  Lader 
os  hellere  undlive  hende  paa  Stedet!« 

Det  Forslag  blev  besvaret  med  et  vildt  Bi- 
faldsraab ;  men  da  sagde  Mester  Siegwart : 

»Nei,  I  have  dømt  hende  til  at  indemures, 
I  kaldte  det  Folkets  Dom  og  sagde,  at  den  skulde 

fuldbyrdes.  Nu  maa  I  ikke  rokke  derved;  men 
eftersom  Mørket  alt  er  ved  at  falde  paa,  da  sæt 
det  op  til  i  Morgen.  Lader  os  indespærre  hende 
i  Taarnet  og  stille  Vagt  for  i  Nat.  Saa  kom- 
me vi  aarle  i  Morgen  og  fuldbyrde  Værket, 
og  da  tage  vi  en  Præst  med,  som  kan  berede 
Synderinden  til  Døden,  og  Chordrenge  til  at  synge, 
saa  at  det  Hele  kan  gaae  ret  til,  som  det  søm- 
mer sig  et  christeligt  Folk«. 

»Vel*,  raabte  den  blodtørstige  Slagtersvend, 
hvis  Øxe  endnu  var  rød  af  Sylvias  Blod,  »vi  ere 
ikke  Hedninge;  lad  det  da  skee,  som  Du  der 
sagde!« 

Saa  blev  Alva  ført  op  i  Taarnet  og  med 
usikkre  Skridt  gik  hun  derind.  Thomas  Heglef 
hviskede  hende  tilsidst  et  Trøstensord  i  Øret, 
thi  han  haabede,  at  Opsættelsen  vilde  bringe 
Frelse;  men  Mester  Siegwart,  som  hørte  det, 
sagde  til  ham: 

»Bedrag  hende  ikke!  Frelse  fra  Hungersdøden 
er  Alt,  hvad  hun  har  at  haabe ;  thi  Folket  vil 
have  hendes  Liv.  En  Frist  i  et  bedre  Fængsel 
til  at  berede  sin  Sjæl,  en  lovret  Dom  og  en 
hurtigere  Død  i  Vand  eller  Ild,  Andet  tør  vi 
ikke  love  hende  . 

Alva  hørte  disse  grusomme  Ord,  vaklede  ind 
i  Taarnet,  sank  halv  afmægtig  om  paa  Steen- 
gulvet, og  Døren  lukkede  sig,  hvinende  paa  sine 
rustne  Hængsler,  efter  hende. 

»Borgermesteren  vil  forraade  Folket  og  be- 
frie  hende  i  Nat^  sagde  Etla  til  Broder  Esbern ; 
»lad  os  blive  her!« 

Flere  vare  af  samme  Mening.  Uagtet  Største- 
parten gik,  var  dog  den  Flok,  som  blev,  ansee- 
lig nok.  De  leirede  sig  i  Græsset,  der  blev  hentet 
Fødevarer  og  stærkt  01  fra  Byen,  og  mens  Alva 
i  sin  Sjæleangst  i  Taarnet  anraabte  Guds  Moder 
om  Frelse,  lød  Skrig,  Latter  og  utugtige  Viser 
uden  for. 


TIENDE  KAPITEL. 

DYREKJØBT. 

LJa  Alva  blev  ført  bort  fra  Kongsgaarden, 
vare  alle  hendes  Piger  flygtede  paa  Karen  nær. 
Hun  havde  gjerne  fulgt  sin  Frue  i  Døden,  om 
det  vaT  blevet  hende  tilstedet,  men  da  hun  oppe 
i  Forhallen  grædende  hang  i  Alvas  Skjørter,  tog 
en  af  de  rasende  Almueskvinder  hende  ved  Ar- 
men, rev  hende  bort  og  jog  hende  ud. 

Hvad  var  Livet  for  stakkels  Karen  uden 
Alva  Hansdatter,  nu  det  eneste  Menneske,  som 
brød  sig  om  hende  og  vilde  beskytte  hende  ? 
Nei,  Døden  var  langt  at  foretrække,  og  Karen 
tvivlede  ikke  om,  at  hendes  Sjæl  jo  med  Alvas 
vilde  slippe  ind  i  Paradiis ;  hun  kunde  ikke  tænke 
sig  Andet,  end  at  Sanct  Peder  maatte  tilstede 
saa  god  og  from  en  Frue,  som  Alva  Hansdatter, 
at  tage  sin  troe  Terne  med  sig  ind  i  Paradiis 
og  have  hende  der  til  sin  Opvartning. 

Men  Karen  var  af  Naturen  kjæk  og  raad- 
snar ;  hun  gjenvandt  snart  sin  Fatning,  og  hendes 
første  Tanke  var  da:  mon  ikke  Hr.  Ebbe  snart 
kommer  ?  Det  lider  ad  Aften,  han  maa  snart  være 
her;  jeg  vil  løbe  ham  i  Møde  og  sige  ham,  i 
hvilken  Nød  Alva  er  stedet. 

Saa  løb  hun  strax  derfra  og  op  gjennem 
Byen  til  Sønderport;  men  hun  fandt  den  lukket, 
og  der  stod  barske  Mænd  med  dragne  Sværd. 
Da  hun  bad  om  at  blive  lukket  ud,  loe  de,  og 
en  af  dem  gav  hende  et  Spark,  saa  hun  tumlede; 
men  hun  kom  strax  paa  Benene  igjen  og  løb 
langs  Muren  ned  ad  Stranden  til.  Der  var  i 
Strandmuren  en  lille  Laage,  som  hun  fandt  aaben, 
og  saa  løb  hun  da  ud  ad  den  og  langs  Strand- 
kanten for  at  komme  rundt  om  Stadsmurens 
sydlige  Hjørne  og  søge  op  til  Landeveien,  ad 
hvilken  hun  vidste,  at  hendes  Husbond  maatte 
komme;  men  da  reiste  der  sig  pludseligt  bag  en 
stor  Steen  en  rødskj ægget  Mand,  og  hun  foer 
tilbage  med  et  Skrig. 

»Ei  Karen,  er  det  Dig!  raabte  Manden,  og 
Karen  saae  til  sin  store  Glæde,  at  det  var  Kunne ; 
og  i  det  Samme  kom  Kale  krybende  frem. 

»Hjelp  mig  at  finde  Hr.  Ebbel«  raabte  Karen, 
da  hun  havde  faaet  Veiret. 

»Hr.  Ebbe«,  svarede  Kunne,  »han  er  deri« 
og  saa  pegede  han  ud  paa  et  Skib,  som  kryd- 
sede en  Fjerdingmiil  ude;  det  var  Maagen. 

Nu  paafulgte  en  hurtig  Vexel  af  Spørgs- 
maal  og  Svar,  og  Kunne  fik  at  vide,  hvad  der 
var  skeet,  at  Kurz  var  draget  bort  med  sine 
Folk,  at  Sylvia  var  bleven  myrdet  og  Alva  slæbt 
bort  for  at  indemures  og  lide  Hungersdøden. 
Kale  gav  sig  til  at  græde,  men  Kunne  viste 
ingen  Sorg  over  sin  Hustrues  Død;  han  udbrød 
med  bitter  Haan : 

»Ja,  saa  gaaer  det!  Naar  man  klyver  høit 
op,  da  falder  man  dybt.« 

Han  bar  nemlig  Nag  til  Sylvia,  fordi  hun 
ikke  i  sit  Velvære  havde  tænkt  paa  dem.  De 
havde  en  Stund  streifet  om  i  Skovene,  men 
skikket  Bud  til  Sylvia  med  Forespørgsel,  om  de 
turde  vove  sig  ind  i  Staden  og  komme  til  hende; 
men  hun  havde  blot  sendt  dem  en  Almisse  og 
den  Besked,  at  de  skulde  skjøtte  sig  selv.  Saa 
var  Kunne  da  nu  med  sin  Broder  vandret  til 
Staden  for  at  tiltrodse  sig  en  Plads  ved  Kjød- 
gryden  i  Kongsgaarden ;  thi  de  begyndte  at  Hde 
Nød;  men  de  havde  jo  fundet  Sønderport  luk- 
ket, og  da  de  nærmede  sig  den,  vare  de  blevne 
jagede  bort  med  Pileskud  og  Stenkast.  Saa  havde 
de  søgt  Skjul  bag  nogle  Buske ,  hvor  de  sad  i 
nogle  Timer  og  tømte  deres  Madpose.  Derfra 
havde  de  seet  de  sidste  Krigsskibe  seile  bort, 
og  just  som  de  vare  komne  Høiklint  forbi,  var 
det  Skib,  som  nu  laae  og  krydsede  derude,  kom- 
men for  fulde   Seil  Nord    fra    og    havde    lagt    bi 

ved  Kobbervig;  men  kort  efter  var  Hr.  Ebbe 
kommen  ridende  forbi  dem  med  to  Svende,  og 
Kunne  havde  forstaaet  af  deres  Tale,  at  de  havde 
været  oppe  ved  Stadsporten  og  vare  blevne  af- 
viste. Saa  jog  de  ned  ad  Stranden  til,  der  blev 
hørt  Raab,  en  Jolle  blev  sendt  i  Land  fra  Ski- 
bet og  førte  Hr.  Ebbe  og  hans  Svende  om 
Bord. 

»Vi  maae  ud  til  ham  og  give  ham  Under- 
retning«, raabte  Karen;  »ene  han  kan  frelse 
AK^a.''< 

Der  laae  flere  Baade  ved  et  Stænge ,  som 
løb  ud  i  Stranden  et  lille  Stykke  fra  dem,  og 
der  var  ikke  et  Menneske  i  Nærheden,  saa  det 
var  en  let  Sag  for  Kunne  at  roe  Karen  ud  til 
Skibet;  det  lod  desuden  til,  at  man  derude  havde 
faaet  Øie  paa  dem,  thi  Kursen  sattes  ind  imod 
det  Sted,  hvor  de  stode;  men  Kunne  gav  et 
reent  Afslag. 

»Af  hvad  Aarsag«,  sagde  han,  »skulde  vel 
jeg  vove  min  Hals  for  denne  storpralende  danske 
Ridder,  som  aldrig  gjorde  mig  noget  Godt,  eller 
for  hans  Kvinde,  hvem  vi  bjergede,  da  hun  var 
i  Nød,  men  som  siden  forglemte   os.'« 

»Det  gjorde  hun  ikke  ,  udbrød  Karen;  »da 
jeg  kom  til  hende  med  Sylvia,  spurgte  hun:  men 
hvor  er  Kunne  og  Kale.'  men  Sylvia  svarede: 
keer  Dig  ikke  om  dem!  Alva  er  god;  hun  og 
Hr.  Ebbe  ville  lønne  Eder  rigeligt;    for  Gud   og 

alle  Helliges  Skyld,  tag  en  af  Baadene  og  ro 
mig  derud,  mens  det  er  Tid;  det  er  snart  mørkt, 
og  det  blæser  op.< 

Udsigten  til  den  rigelige  Løn  gjorde  Udsla- 
get hos  Kunne,  saa  at  han  omsider  føiede  Ka- 
ren; men  Kale  var  ikke  at  formaae  til  at  gaae 
med  paa  den  Fart.  Kunne  tog  da  Karen  og  bar 
hende  ud  i  Baaden,  sprang  selv  i  den,  skar  For- 
tøiningen  over  med  sin  Kniv  og  roede  saa  af- 
sted med  hende.  Det  var  Fralandsvind,  saa  det 
gik  glat ;  i  ti  Minutter  naaede  de  Maagen ,  paa 
hvis  Agterdæk  stod  en  halv  Snees  Mænd,  blandt 
hvilke  Karen  saae  Hr.  Ebbe  og  Vinand.  Hun 
rei.ste  sig  i  Baaden  og  raabte  til  dem,  og  de  fløi 
til  Rælingen  og  svarede  hende;  men  først  da 
hun  var  kommen  om  Bord,  gav^  hun  ordentlig  For- 
klaring; og  da  Ebbe  nu  fik  Rede  paa  Alt,  hørte 
om  Kurzs  sorte  Forræderi,  Folkets  Raseri, 
Sylvias  Drab  og  den  forfærdelige  Død,  der  ven- 
tede hans  Hustru,  blev  han  som  lamslaaet  af 
Rædsel  og  Sorg ;  Mælet  forgik  ham ;  aldrig  havde 
Karen  seet  sin  kjække  Huusbond,  som  han  i 
dette  Øieblik  stod  for  hende,  bleg  som  Døden 
og  stirrende  paa  hende  med  et  forvildet  Blik. 
Endelig  løstes  hans  Forstenelse ,  og  han  raabte ; 

»Inden  Sol  staaer  op,  skal  hun  være  fri  og 
om  Bord  her  i  Maagen,  eller  jeg  vil  være  hos 
hende  i  Døden.« 

Saa    kaldte    han  Skipperen,    Jens  Holt,    og 

alle  Folkene  til  sig,  lovede  dem  hver  især  en 
stor  Løn,  om  de  vilde  staae  ham  bi  og  han 
med  sin  Hustru  kom  frelst  ned  til  Danmark. 
De  vare  villige,  og  de  gjorde  det  ikke  Alle  for 
Lønnens  Skyld.  Derpaa  takkede  han  Kunne, 
slog  ham  paa  Skulderen  og  sagde:  »Naar  vi 
komme  til  Danmark,  da  skal  jeg  gjøre  en  rig 
Bonde  af  dig« ;  og  han  drog  Karen  til  sig  og 
kyssede  hende,  saa  hun  stak  i  at  græde.  Han 
var  i  saa  stor  Ophidselse  og  Uro,  at  han  ikke 
vidste,  hvor  han  skulde  gjøre  af  sig  selv,  indtil 
omsider  Øieblikket  kom,  da  de  skulde  skride  til 
Værket  og  vove  den  Dyst.  Med  Vinand,  Kunne 
og  sex  af  Skibsfolkene  gik  han  i  den  mørke 
Nat  i  Maagens  Storbaad,  medførende  en  Stige, 
Reb  og  Øxer,  Brækjern  og  Vaaben. 

»Nu  være  Gud  og  alle  Himlens  Helgene 
med  Eder,  Hr.  Ebbe«,  sagde  Jens  Holt,  som 
med  et  Par  Mand  blev  tilbage  i  Skibet.  »En 
Lykke,  at  det  er  Fralandsvind;  thi  det  blæser 
op  til  en  Storm;  men  her  i  smult  Vande  vil 
mit  Anker  holde;  I  skal  finde  mig  og  Maagen 
her  paa  samme  Plet.« 

Saa  satte  de  fra,  og  Karen,  som  stod  paa 
Dækket  og  stirrede  efter  dem,  saae  Baaden  for- 
svinde som  en  Skygge  i  Mulmet. 

Det  var  omtrent  to  Timer  efter  Midnat. 
Alva  sad  paa  Gulvet  i  sit  Fangehul  med  Ryg- 
gen lænet  til  Muren;  træt    af   at    bede    var  hun 

hensunken  i  følesløs  Sløvhed,  og  Søvnen  be- 
gyndte at  lukke  hendes  Øine,  da  hun  hørte  en 
skrabende  Lyd  paa  Taarnets  Ydermuur.  Først 
agtede  hun  ikke  derpaa ;  men  da  Lyden  gjentog 
sig,  sprang  hun  op  og  lyttede.  Paa  Strand- 
siden, hvorfra  Lyden  kom,  var  der  ingen  Vagt, 
thi  der  var  jo  ingen  Aabning,  ad  hvilken  hun 
kunde  undvige.  Som  hun  stod  der  med  ban- 
kende Hjerte  og  lyttede,  lød  en  Røst  dæmpet 
ind  til  hende  gjennem  Glughullet. 

»Alva<   sagde  den,   »er  Du  derinde.'« 

Da  havde  hun  nær  udstødt  et  Glædesskrig; 
thi  Røsten  var  Ebbes;  og  det  varede  et  Øie- 
blik,  inden  hun  fik  Brugen   af  Mælet. 

»Ja,  Ebbe!«  svarede  hun  omsider  med  bæ- 
vende Stemme. 

»Fornemmer  Du  noget  til  Vagten  ved  Dø- 
ren .'<   spurgte  han  videre. 

»Nei«,  svarede  hun;  »Alt  er  nu  stille«;  og 
ved  at  give  disse  korte  Svar  tydeligt  og  til- 
bagetrænge ethvert  Udbrud  af  den  Angst  og 
Fryd,  som  kjæmpede  med  hinanden  i  hendes 
Hjerte  og  fik  det  til  at  banke,  som  om  det 
skulde  briste,  viste  hun  sin  Sjælsstyrke. 

»Tag  dette«,  sagde  Ebbe,  »og  naar  jeg  nu 
bryder  Stenene  løs,  da  hjelp  til  indenfra,  men 
varsomt. « 

Hun  stak  Haanden  gjennem  Glughullet  og 
fik  et  Jern  imellem  Fingrene.     Saa  begyndte  Ar- 

beidet,  og  Stenene  bleve  løsnede  og  udtagne, 
en  efter  en.  Vinand,  som  stod  nedenfor,  tog 
imod  dem;  thi  Taarnet  var  ikke  høiere,  end  at 
han,  naar  han  rakte  Hænderne  op,  kunde  naae 
Ebbe,  som  stod  paa  Stigen.  Saaledes  gik  Ar- 
beidet  en  Stund  under  stor  Spænding,  rastløst, 
men  stille  og  uden  Uheld.  Endelig  var  Hullet 
saa  stort,  at  Alva  til  Nød  kunde  slippe  igjen- 
nem ;  og  da  hun  ved  at  føle  sig  for,  skjønnede 
det,  sagde  hun:  »Det  er  Nok!«  og  Ebbe  sva- 
rede:  »Da  kom!« 

Saa  steg  hun  op,  rakte  en  Haand  ud,  og 
han  greb  den,  saa  hun  ikke  faldt  tilbage,  da 
hun  nu  satte  sig  og  strakte  Fødderne  ud.  Han 
fattede  dem  med  sin  venstre  Haand  og  styrede 
dem,  saa  hun  fornam  Stigens  Trin  under  Sko- 
saalerne.  Derpaa  strakte  hun  sig  heelt  ud  af 
Hullet;  men  da  hun  skulde  gjøre  det  næste 
Trin,  feilede  hendes  Fod,  hun  faldt,  greb  fat  i 
Stigen  og  den  styrtede  raslende  om  med  Ebbe 
og  hende.  Hun  stødte  Hovedet  mod  en  Steen 
og  tabte  Bevidstheden. 

Da  hørtes  der  Raab  bag  Muren ,  Taarn- 
døren  raslede,  og  de  saae  et  skjægget  Ansigt 
oppe  ved  Hullet ;  thi  saa  lang  Tid  havde  Gjen- 
nembrydningen  af  Muren  taget,  at  det  begyndte 
at  dages,  og  Manden  deroppe  kunde  ogsaa  see 
dem.  Han  gav  sig  til  at  raabe  af  fuld  Hals ;  men 
Vinand  greb  en  Steen,  kastede  den  ind  gjennem 

Hullet,  og  den  ramte  Karlen    lige   i  Panden,  saa 
han  tumlede  tilbage. 

Imidlertid  havde  Ebbe  taget  den  bevidst- 
løse Alva  i  sine  Arme  og  løb  med  hende;  men 
der  var  et  Par  hundrede  Skridt  hen  til  det  Sted, 
hvor  Baaden  laae ,  thi  det  var  ikke  lykkedes 
dem  at  lande  ud  for  Jomfrutaarnet,  hvilket  iøv- 
rigt  for  saa  vidt  var  et  Held,  som  Kysten  der 
var  altfor  flad,  men  Vandet  dybere  der,  hvor 
Baaden  laae,  saa  de  ikke  havde  saa  langt  at 
vade  ud  til  den.  Ebbe  saae,  at  den  Mand,  han 
havde  ladet  blive  tilbage  for  at  tage  Vare  paa 
Baaden,  stod  paa  sin  Post  med  Fortøiningen  i 
Haanden ;  og  for  saa  vidt  var  Alt  vel;  men  de 
høie  Raab  og  Vaabnenes  Klirren  bag  ham  under- 
rettede ham  om,  at  Borgerne  vare  i  Hælene 
paa  ham.  De  vare  brudte  ud  gjennem  en  lille 
Udfaldsport  ikke  langt  fra  Jomfrutaarnet,  og  nu 
kjæmpede  Vinand,  Kunne  og  de  fem  Skibsfolk 
en  fortvivlet  Kamp  mod  Overmagten;  men  Ebbe 
saae  først,  hvorledes  Sagerne  stode,  da  han, 
staaende  i  Vand  til  op  paa  Livet,  havde  lagt 
Alva  i  Baaden.  Slaget  var  tabt,  og  det  vilde 
være  Vanvid  at  tage  Kampen  op  igjen.  To  af 
Skibsfolkene  kom  i  fuldt  Løb ;  kun  de  havde 
bjerget  Livet.  Vinand  var  falden  først  og  saa 
Kunne,  der  havde  fegtet  tappert  ved  hans  Side 
og  viist  mere  Mandemod,  end  man  skulde  til- 
troet   en    Stodder    som    ham;    de    tre  Skibsfolk 

vare  blevne  nedhuggede  paa  Flugten,  men  de 
to  bjergede  sig  nu  i  Baaden,  efter  at  Ebbe  var 
sprungen  i  den,  og  de  havde  stødt  den  af  Grun- 
den; og  saa  gled  den  for  raske  Aareslag  ud 
og  gjennemskar  Bølgerne,  mens  Forfølgernes 
rasende  Skrig  lød  ud  fra  Strandbredden  efter  de 
Flygtende.  Det  Sidste ,  Ebbe  saae ,  var  Etlas 
Skikkelse,  hendes  vilde  Aasyn  og  flagrende  Haar; 
og  den  Lyd,  der  længst  lød  i  hans  Øren,  var 
Klangen  af  hendes  skingrende  Stemme.  I  mange 
Aar  derefter  gav  den  Gjenlyd  i  hans  Hjerte  og 
kaldte  atter  til  Live  denne  Nats  Spænding,  Ræd- 
sel og  jublende  Glæde  over  Frelsen. 

Den  friske  Vind  gjengav  Alva  snart  hendes 
Bevidsthed;  hun  slog  Øinene  op,  saae  Ebbes 
kjære  Aasyn  tæt  ved  sig  og  fornam  hans  Læ- 
ber paa  sine ;  men  da  brast  hun,  skjelvende  fra 
Isse  til  Fod,  i  Krampegraad,  saa  rystende  var 
hendes  Opvaagnen  til  Bevidsthed  om  den  fare- 
fulde Flugt  og  vidunderlige  Frelse.  Mange  Ord 
blev  ikke  talt  imellem  dem  den  Dag;  thi  da 
hun  lykkeligt  var  bleven  bragt  om  Bord  paa 
Maagen,  førte  Ebbe  hende  ned  i  Kahytten,  hvor 
hun  i  Skipperens  Køie  fandt  Hvile  og  snart  faldt 
i  en  dyb  og  lang  Søvn. 

Imens  færdedes  Ebbe  paa  Dækket  og  skif- 
tedes med  Jens  Holt  om  at  trække  en  af  Aa- 
rerne ;  thi  Blæsten  var  bleven  til  en  Storm,  og 
det  var  altfor  voveligt  at  gaae    til  Søes,  hvorfor 

de  holdt  det  gaaende  Nord  efter  langs  Kysten 
hele  denne  Dag  og  den  næste  Nat;  men  Stor- 
men friede  dem  fra  at  blive  forfulgt,  thi  Ingen 
i  Visby  vovede  at  gaae  ud  med  noget  Skib  den 
Dag,  saa  vældig  en  Storm  var  det,  og  de  tænkte, 
at  Maagen  vilde  gaae  under  med  Mand  og 
Muus.  Det  Samme  antog  de  vilde  blive  Tilfæl- 
det med  Kurz  og  hans  Flaade,  og  det  slog  til. 
Alle  Skibene  strandede  paa  den  svenske  Kyst  og 
knustes ;  Havet  slugte  dem  og  Alt,  hvad  der  var 
i  dem.  Levende  og  Dødt.  Da  Maagen  anden 
Dagen  efter  for  gunstig  Bør.  seilede  Sønder  paa 
og  naaede  Sverrigs  Kyster,  gik  dens  Kjøl  over 
den  vaade  Grav,  som  gjemte  Kurz  og  hans  Bande, 
Volrad,  Niels  Døring  og  stolt  Gisele  og  alle 
de  ranede  Skatte.  Man  hørte  aldrig  Noget  om 
dem ;  men  de  opdrevne  Vragstumper  og  ukjende- 
lige  Liig  fortalte  om  deres  Skjebne. 

Derom  vidste  de  to  Lykkelige  Intet,  som 
nu  sade  kjærligt  samtalende  med  hinanden  paa 
Maagens  Dæk,  mens  Snekken  for  fulde  Seil 
stævnede  Sønder  paa;  men  dog  saae  de  i  Aan- 
den  ned  i  Grave,  thi  de  befandt  sig  endnu  i 
Skyggen  af  de  overstaaede  Farer  og  Lidelser, 
veiede  Vinding  mod  Tab  og  opgjorde  Regn- 
skabet. 

»Nu  er  det  ovre«:,  sagde  Ebbe,  »og  jeg  har 
vundet  Dig  for  stedse.« 

»Men    en    dyrekjøbt  Hustru    blev  jeg  Dig«, 

svarede  Alva;  Dine  troe  Tjenere  bleve  paa 
Pladsen,  og  kun  ved  Guds  og  alle  Helliges  naa- 
dige  Bistand  slap  Du  selv  derfra  med  Livet. 
Jeg  har  grædt  over  Vinands  Død ;  og  Kunne, 
det  Skrog,  der  fegtede  saa  mandeligt  og  haa- 
bede  at  vinde  Lykken,  men  fandt  kun  Døden; 
og  Sylvia!  Deres  Aander  reise  sig  imod  os  og 
anklage  os.« 

»Bliv  nu  ikke  blødsindet«,  sagde  Ebbe. 
»Kommer  Sylvias  Aand  til  mig,  da  skal  det 
ikke  briste  mig  paa  Svar;  thi,  naar  Alt  kommer 
til  Alt,  da  var  Du  dog  for  hende  blot  et  Mid- 
del til  Ære  og  Magt;  men  hellere  vil  jeg  sige, 
at  Gud  Herren  har  maget  alt  dette  efter  sin 
Villie-,  han  giver  enhver  af  os  sin  Skjebne,  og 
hvad  Vinand  angaaer,  da  forudsaae  han  sin;  thi 
da  han  i  Vaaren  kom  til  os  i  Eskelhem,  sagde 
han:  det  bares  mig  for  i  en  Drøm  i  Nat,  at  jeg 
ikke  vil  komme  herfra;  jeg  vil  lægge  mine  Been 
paa  denne  0  —  og  saaledes  skete  det;  men 
jeg  vil  lade  læse  en  Messe  for  hans  Sjæl  i 
Gudme  Kirke.  < 

I  Gudme  Sogn  i  Fyen,  ikke  langt  fra  Store- 
belt,  laae  Ebbes  Gaard  Tange;  og  da  Alva  nu 
hørte  om  Gudme  Kirke,  sagde  hun: 

Naar  vi  lykkeligt  ere  komne  til  Din  Gaard, 
da  vil  jeg  i  Kirken  lade  reise  et  Alter  til  Guds 
Moders  Ære  til  Tak  for  vor  Frelse  og  smykke 
det  kosteligt.« 

»Sy  Karens  Navn  paa  Alterklædet«,  sagde 
Ebbe,    »da  bliver  det  bedst  prydet.« 

Ja,  ja!«  udbrød  Alva.  »Jeg  skal  lægge 
bløde  Hynder  under  hende  alle  hendes  Dage. 
Guds  Moder  være  priset,  at  vi  dog  bjergede 
hende  med  os !  Hvor  underligt,  Ebbe,  at  mens 
alle  Din  store  Konges  Sikkerhedsplaner  bristede, 
blev  en  liden  Hønsepige  Midlet  til  vor  Frelse ; 
men«,  føiede  hun  til,  »ikke  burde  jeg  tale  om 
at  smykke  Altre ;  en  fattig  Hustru  fik  Du  i  mig ; 
hvad  har  jeg  at  tage  og  give  af,  uden  hvad  der 
er  Dit.?< 

»Nu«,  svarede  Ebbe,  »Du  gav  ingen  ringe 
Priis  for  mig  heller  —  Fædreneland,  Fædrene- 
arv, og  nær  var  og  Du  kommen  til  at  bøde 
med  Livet;  men  Arven  kan  gjenvindes,  naar 
Kong  Volmers  Regimente  gjenoprettes  paa  Gul- 
land, hvad  visselig  vil  skee;  og  det  kunde  ved 
min  Helgen  nok  lyste  mig  at  see  ind  til  Fru 
Gertrude  og  sige  hende  Tak  for  den  varme 
Modtagelse,  jeg  fik!«  thi  han  fik  aldrig  Rede 
paa  Sagens  rette  Sammenhæng;  men  Alva  ud- 
brød: 

»Lad  det  fare!  Aldrig  mere  i  mit  Liv  sæt- 
ter jeg  Foden  paa  min  Fødestrand. 

»Nu,  lad  saa  være<,  svarede  Ebbe.  »Mu- 
ligt er  jeg  en  Nar;  men  trods  Alt  føler  jeg  dog 
stundom  Længsel  efter  Din  Faders  graae  Gaard 
og  de    grønne  Skove  omkring  den;    der  var  en- 

gang  vort  Paradiis,  og  vi  levede  der  i  Kjærlig- 
heds Fryd  vore  skjønneste  Dage.« 

»Men  nu  er  det  Eden  en  Ørken  for  mig-?, 
sagde  Alva  og  gyste.  »Gud  være  priset,  at  vi 
nu  stevne  mod  min  Moders  og  Dit  Fødeland; 
jeg  ønsker  intet  Bedre,  end  at  hendrage  mit 
Liv  der  med  Dig  og  der  engang  at  lægge  mine 
Been.«  —  , 

Og  de  naaede  lykkeligt  Maalet.  En  skjøn 
Dag  seent  i  Høst  førte  Ebbe  sin  fagre  unge 
Hustru  ind  paa  sin  Gaard  og  fæstede  ved  hen- 
des Bælte  det  Nøgleknippe,  som  hun  i  mange 
Aar  skulde  føre  med  Ære. 


Ende. 

